
“Termenul “limba moldovenească” are o istorie mai veche pe teritoriul 
Basarabiei. Acest termen a fost un instrument al politicii imperiale ţariste, iar 
apoi al politicii imperiale staliniste-bolşevice. Menirea acestui instrument era 
de a izola Basarabia, iar mai târziu — R.Moldova, de arealul românesc... 

Unii întreabă de ce continuă aceste discuţii interminabile despre 
denumirea limbii. Răspund: mulţi dintre cetățenii Moldovei — eu am lucrat 
aici şi cunosc situaţia — mai judecă după calapoadele propagandei staliniste, 
când se făcea tot posibilul pentru a-i contrapune pe moldoveni şi români. Imi 
amintesc de anii '50, după moartea lui Stalin, când se vehicula ideea că cel 
mai temut duşman al “poporului moldovenesc” şi al R.S.S.M. este România 
(...). Din păcate, această mentalitate, cultivată premeditat decenii în şir, este 
încă vie şi continuă să influenţeze negativ societatea”. 

Prof. dr. Raymund PIOTROWSKI, 
academician al Academiei de Ştiinţe din Rusia, 
Sankt-Petersburg. 

PATRIA PE VERTICALĂ 


„„„ Patria pe verticală sau în timp se alcătuieşte, mai înainte de 
toate, în curcubeul fiecărui cuvânt. Noi nu putem exista decât în 
cuprinsul limbii române, cea adânc sprijinită-n Istorie, martirizată, 
dar neînfrântă, scăldată în sângele nostru, al grâului şi-al unui 
lung, îngândurat şi neisprăvit şir de nedreptăţi. O limbă, ca să 
nu-şi încheie destinul cu mult înainte de urgisirea ce-o paşte pe 
fiecare fiinţă, trebuie păstrată cu toate cuvintele întregi, nealterate, 
nevândute, netrădate şi nelăsate uitării — prin ignoranță, incultură, 
ignominie, frică, nepăsare, dispreţ, lene, suficienţă, retragere în 
afara timpului, îmbuibare, sastisire, îngenunchere, cap plecat, 
abdicare — şi câtă negură se mai ascunde în furtunile sau în fundul 
unui veac, cel mai adesea abominabil! 

Lupta pentru limba română ca temelie de voievozi, Dunăre, 
Marea Neagră şi Munţii Carpaţi este raţiunea de-a învinge... 

Limba e un fenomen de împotrivire la prostie, la împilare, la 
detenţie, strangulare sau hăituire; dar e, spre slava şi nemurirea ei, 
complice cu trecutul, cu marii ei slujitori şi mai cu seamă cu viitorul. 
Timpul ne aparţine fiecăruia în parte într-o proporţie infimă, el se 
dilată imens în vatra vorbirii, de acolo luăm puterea de dăinuire 
şi, luând, trebuie să aruncăm în vatră sau în şuvoiul de aur lichid 
un nou butuc, un vrej de iederă sau măcar o crenguţă... 

Limba noastră-i o comoară. În noaptea de sânziene ard flăcări 
de comori. Nu ştiu cât aur ni se prefiră printre degete într-un an sau 
într-o viaţă de om. Dar intuiesc şi aş fi în stare să vă fac socoteala 
cât aur din istoria neamului românesc vom pierde în viitor dacă 
vom continua să răstignim limba română pe scânduri adormite în 
nămolul prostiei, ignoranței, dispreţului, îngenuncherii... 


Fănuş NEAGU 

Dr. lrina CONDREA 
Chişinău 


DENUMIREA LIMBII 
__ CA INSTRUMENT 
ÎN LUPTA POLITICĂ 


Orice stat are — declarată sau 
nu — o limbă oficială, pe care o folo- 
seşte, în primul rând, autoritatea pu- 
blică în relaţiile cu cetăţenii, în situaţii 
şi instituţii oficiale — administraţie, jus- 
titie, domeniile sociale, mass-media, 
învăţământ, cultură. Această limbă 
este unul dintre însemnele/criteriile 
statalității şi ale identităţii naţionale, 
reprezentând o latură a unei triade de- 
finitorii — limbă-stat-naţiune, care stă 
la baza constituirii unităţilor statale, 
de exemplu, limba franceză-Franţa- 
francezi. Problema limbii de stat / 
oficiale / de comunicare / de contact 
interetnic apare o dată cu statalitatea 
şi cu națiunea, iar „elementul contro- 
versat este, de obicei, limba scrisă 
sau folosită în scopuri publice” [1, p. 
112], care trebuie să corespundă nu 
numai cerinţelor comunicative, ci şi 
aspirațiilor culturale şi spirituale ale 
cetăţenilor. Limba oficială a statului, 
limba naţională se formează, pe 
parcursul istoriei, în baza unui dia- 
lect regional, iar competiţia limbilor 
pentru supremație este foarte dură. 
Şi are totdeauna un puternic substrat 
politic, fapt demonstrat pe parcursul 
ultimului secol de problema lingvistică 


în actuala Republică Moldova [A se 
vedea: 2, 3 ş.a.]. 

Teoria existenţei unei limbi mol- 
doveneşti se vehiculează azi în Re- 
publica Moldova anume ca element 
al sus-numitei triade — dacă există un 
stat Moldova, înseamnă că există, 
implicit, şi limba moldovenească a 
acestui stat; tot în această cheie se 
prezintă şi teoria moldovenismului 
autohton. 

Ultimele evenimente de la 
Chişinău readuc în actualitate mai 
multe aspecte ale acestei probleme 
spinoase şi foarte mult dezbătute în 
acest spaţiu. 

In linii mari, opţiunile politice ale 
formaţiunilor/politicienilor care fac uz 
de argumentul limbii sunt diametral 
opuse: cei care susţin glotonimul 
„limba română” se declară de ori- 
entare proromână şi proeuropeană, 
iar cei care apără glotonimul „limba 
moldovenească” se pronunţă pentru 
apropierea de Rusia şi integrarea în 
CSI. Fiecare dintre părţi invocă acţi- 
unile politice întreprinse în trecut de 
ţările spre care se orientează: în pre- 
sa proromână ruşii sunt etichetaţi ca 
ocupanţi, invadatori, care au procedat 
la genocid şi deznaționalizare, iar 
Rusia/URSS ca imperiu al răului, care 
nutreşte şi acum aspirații imperiale. 
Cam aceleaşi invective pot fi întâlnite 
în presa prorusă-moldovenească 
cu referire la România — ocupanţi 
români, asupritori, naţional-fascişti, 
cotropitori cu intenţii de acaparare 
teritorială, nu este uitată palma jan- 
darmului român etc. 

Deosebit de multe speculaţiile 
istorico-filologice, cu un pronunţat 
caracter de ideologie şi frazeologie 
comunistă declarativă, deja cunos- 
cută din timpul sovietic, pot fi găsite 
în paginile presei comuniste de la 
Chişinău, de ex.: „Naţional-patrioţii” 
au uitat că România este cu 500 
de ani mai tânără decât Moldova şi 
nicidecum nu poate fi mama bună a 
ei, că limba română este o derivată 
a celei moldoveneşti, nu invers... De 
pe timpurile lui Cantemir adevărații 
fraţi ai poporului moldovenesc au 


Starea de veghe 

fost, sunt şi vor fi slavii. În anii de 
grea cumpănă ei i-au venit în ajutor, 
iar românii pe parcursul întregii istorii 
au venit în calitate de cotropitori şi 
ocupanţi, împreună cu alţi asupritori 
sau de unii singuri” (Comunistul, 
08.02.02). 

Cu referire la limba vorbită între 
Prut şi Nistru, discuţiile se axează, în 
fond, pe denumirea limbii — română 
sau moldovenească. Partizanii de- 
numirii de moldovenească refuză cu 
încăpățânare să recunoască identita- 
tea celor două idiomuri şi vehiculează 
doar argumente sentimental-patrio- 
tice — că aşa vrea poporul şi aşa au 
numit-o strămoşii şi cronicarii, cf.: „La 
27 august 1991 Republica Moldova 
a fost declarată stat suveran şi inde- 
pendent. lar noi, moldovenii, suntem 
recunoscuți şi atestaţi de organismele 
internaţionale ca Popor Moldove- 
nesc, care are toate drepturile să-şi 
numească limba maternă aşa cum 
doreşte el — Limba Moldovenească. 
Trăiască Moldova Independentă! 
Pământ strămoşesc Moldovenesc! 
Ţara lui Ştefan cel Mare şi Sfânt!” 
(Comunistul, 08.02.02). 

Verva căutării argumentelor 
care ar proba că aceste limbi sunt 
total diferite a mai scăzut în ultimul 
timp, deoarece chiar şi cei mai inve- 
teraţi promotori ai glotonimului „limbă 
moldovenească” recurg în scrierile 
lor la limba română standard, şi nu la 
vreo variantă dialectală sau artificial- 
populară, cum se proceda cândva. 
Insă art.13 din Constituţia Republicii 
Moldova, în care limba de stat este 
numită limbă moldovenească con- 
stituie pentru promotorii acestei idei 
instrumentul cel mai dur. Deşi într-o 
serie de documente anterioare a fost 
recunoscută identitatea lingvistică 
moldo-română [a se vedea 4], arti- 
colul 13 continuă să atârne ca sabia 
lui Damocles asupra învăţământului 
şi culturii din R.Moldova: în orice 
moment guvernanţii pot invoca acest 
articol pentru a opera modificări ale 
legislaţiei în direcţia „limbii moldo- 
veneşti”. Guvernele şi legislativele 
care s-au succedat din 1994, când a 


fost adoptată Constituţia, şi până în 
prezent, nu au schimbat articolul 13 
în conformitate cu adevărul ştiinţific, 
expus în repetate rânduri de savanții 
filologi şi istorici, ci, din contra, au 
folosit denumirea glotonimului ca in- 
strument în lupta cu adversarii politici 
şi cu cei care nu împărtăşesc ideile 
moldovenismului şi ale rolului salvator 
al „fratelui mai mare de la răsărit”. 
Insă în pofida denumirii din 
Constituţie, glotonimul limba română 
s-a încetățenit, în primul rând, în 
instituţiile de învăţământ, o dată cu 
revenirea la grafia latină în 1989, 
când, datorită deschiderii şi democra- 
tizării învăţământului, în programele 
şcolare au fost incluşi marii scriitori 
români Tudor Arghezi, Lucian Blaga, 
Liviu Rebreanu, George Coşbuc, 
Nichita Stănescu şi mulţi alţii, la a 
căror creaţie nu au avut acces prin 
şcoală generaţiile anterioare. Fără 
îndoială că o asemenea programă 
şcolară nu putea fi numită de „litera- 
tură moldovenească”, iar gramatica 
predată în baza grafiei latine şi a 
variantei literare a limbii, prin interme- 
diul manualelor româneşti nu putea fi 
numită „limbă moldovenească”, aşa 
încât în orarul şcolilor şi liceelor, în 
planurile instituţiilor de învăţământ 
a fost inclusă şi figurează până în 
prezent denumirea care reflectă clar 
conţinutul şi structura obiectului de 
studiu — limba şi literatura română. 
Oricine îşi poate da seama că rein- 
troducerea denumirii „limba şi lite- 
ratura moldovenească” ar însemna 
părăsirea acestor valori spirituale şi 
a standardelor educaţionale moderne 
şi întoarcerea la alfabetul rusesc şi la 
multe forme rudimentare şi regionale 
ale limbii. Căci în întreaga societate, 
nu numai în şcoală, denumirea „lim- 
ba română” se asociază cu varianta 
literară, cultă, modernă de exprimare, 
care câştigă tot mai mult teren în Re- 
publica Moldova în cele mai diverse 
sfere ale vieţii sociale. lar „limba 
moldovenească” — atât denumirea, 
cât şi conţinutul, reflectă un nivel mai 
jos de cultură lingvistică, de aplicare 
a normelor limbii române standard 

şi o vădită tendinţă spre varianta 
regională de exprimare. Cu toate că 
şcoala, intelectualitatea, mass-me- 
dia utilizează permanent denumirea 
limba română, guvernanţii de după 
93 evită prin toate mijloacele acest 
glotonim, folosind diferite sintagme 
evazive de tipul limba de stat, limba 
noastră, limba maternă, limba oficia- 
lă, limba de instruire, limba neamului, 
limba strămoşilor etc. Nici chiar la 31 
august, când în Republica Moldova 
se sărbătoreşte oficial Ziua Limbii 
Române, conducătorii de nivel înalt 
nu pronunţă în luările lor de cuvânt 
sintagma limba română. Unicul şef de 
stat care a abordat această problemă 
solidarizându-se cu opiniile savan- 
ţilor şi în baza adevărului ştiinţific a 
fost Mircea Snegur, care a înaintat 
o iniţiativă de modificare a articolului 
13 din Constituţie, adresându-se 
parlamentului la 04.05.1995 cu un 
apel intitulat „Numele corect al limbii 
noastre este limba română”. Insă initi- 
ativa preşedintelui nu a fost susţinută 
de legislativ. 

Eforturile de erodare a limbii 
române şi de înlăturare a acestei 
denumiri s-au materializat o dată 
cu venirea la putere a comuniştilor 
într-o drastică cenzură la radioul şi 
televiziunea naţională, unde nu era 
voie să se pronunţe sintagma limba 
română sau cuvintele român, româ- 
nesc. In 2001 din grila de programe 
a televiziunii din Moldova a fost scos, 
după mulţi ani de activitate, ciclul de 
emisiuni de cultivare a limbii „Norma 
literară şi uzul”, pentru că autorii ma- 
terialelor — lingvişti, ziarişti, scriitori 
— foloseau în permanenţă sintagma 
limba română şi nimeni n-ar fi ac- 
ceptat să vorbească despre limba 
moldovenească. Invitaţii emisiunilor 
în direct — atât la televiziune, cât şi 
la radio, erau aleşi cu mare grijă şi 
rugaţi să evite cuvintele tabu — român, 
românesc, limba română, redactorii 
fiind aspru penalizaţi în cazul când 
cineva nu se conforma interdicţiilor. 
Anticipând puţin, trebuie să spunem 
că şi acum la radioul, dar, mai ales 
la televiziunea naţională, aceste 


denumiri se utilizează cu o oarecare 
sfială şi ezitare. 

In societate era vehiculată ide- 
ea că guvernanţii ar putea introduce 
în şcoli “Limba şi literatura moldo- 
venească” şi “Istoria Moldovei”, iar 
zvonurile erau susţinute de acţiunile 
ce aveau ca scop revenirea la vechile 
realităţi sovietice, cum ar fi statalita- 
tea şi prioritatea limbii ruse, cenzura 
de la radioteleviziunea naţională, 
promovarea moldovenismului ş. a. 

_ Astfel, la 7 august 2001 Ministe- 
rul Învăţământului emite un ordin prin 
care în şcolile naţionale se introducea 
studierea obligatorie a limbii ruse 
începând cu clasa a l-a. 

La 19 noiembrie 2001, la Mos- 
cova, este semnat Tratatul de pri- 
etenie între Republica Moldova şi 
Federaţia Rusă, care, în art. 20 
prevede următoarele: “Având în ve- 
dere rolul şi importanţa limbii ruse, 
Partea Moldovenească va asigura, 
în conformitate cu legislaţia naţională, 
condiţiile cuvenite pentru satisfacerea 
necesităţilor de instruire în limba rusă 
în cadrul sistemului de învăţământ 
al Republicii Moldova. Partea Rusă 
va crea condiţiile cuvenite pentru 
satisfacerea necesităţilor de instruire 
în limba moldovenească pentru Fe- 
deraţia Rusă” (Comunistul, 04.01.02). 

In ianuarie 2002 este dat publi- 
cităţii un “Memoriu-adresare preşe- 
dintelui republicii de către Consiliul 
coordonator al Societăţii cultural-şti- 
ințifice “Istoria Moldovei”, în care se 
afirmă că “Republica Moldova conti- 
nuă să rămână unica ţară din lume în 
care nu se scrie şi nu se predă propria 
istorie” şi se propun următoarele: 1) 
Reintroducerea Istoriei Moldovei ca 
disciplină de studiu în şcoli, gimnazii, 
licee, în învăţământul universitar şi 
postuniversitar; 2) Elaborarea unei 
ediţii Academice a Istoriei Moldovei; 
3) Editarea şi reeditarea izvoarelor 
istorice, a culegerilor de documente, 
materiale şi lucrări privind Istoria 
Moldovei; 4) Pregătirea profesorilor 
de istorie în spiritul intereselor statului 
(Săptămâna, 11.01.02). Ca şi în cazul 
cu eventualul obiect de studiu „Limba 

şi literatura moldovenească”, disci- 
plina „Istoria Moldovei” ar însemna 
revenirea la aspectul ideologizat al 
problemei, cu pescuirea argumente- 
lor în favoarea „fratelui mai mare de 
la răsărit” şi cu neglijarea adevărurilor 
istorice „inconvenabile”. Cei care 
acum pledează cu atâta foc pentru 
Moldova lui Ştefan cel Mare îi acor- 
dau acestui domnitor în manualele 
şcolare sovietice de istorie exact 5 
rânduri, evitând cu grijă să-l numeas- 
că cel Mare (se specifica doar că este 
Ştefan al III-lea). 

Toate acestea, împreună cu 
iniţiativa legislativă a deputaţilor 
comunişti de a acorda limbii ruse 
statutul de limbă de stat au declanşat 
amplele acţiuni de protest, care au 
zguduit Chişinăul şi întreaga republi- 
că în iarna-primăvara anului curent. 
Acţiunile au fost iniţiate de PPCD, 
Organizaţia profesorilor creştin- 
democrati, Organizaţia de tineret a 
PPCD „Noua generaţie” şi Comitetul 
pentru derusificarea şcolii naţionale şi 
au debutat cu Declaraţia participanti- 
lor la întâlnirea deputaţilor PPCD cu 
alegătorii din 9 ianuarie 2002, în care 
se spunea: 

Fiind profund îngrijoraţi de 
politica de rusificare promovată de 
actualul regim comunist, 

Exprimându-ne dezacordul faţă 
de ordinul Ministerului Învăţământului 
privind introducerea studierii obliga- 
torii a limbii ruse în şcoala naţională 
începând cu clasa a II-a, 

Bazându-ne pe prevederile 
legislaţiei naţionale şi ale dreptului 
internaţional potrivit căruia dreptul 
exclusiv de a alege limba de instruire 
a copiilor aparţine părinţilor, 

Fiind profund revoltați de iniţiati- 
va grupului parlamentar comunist de 
a acorda limbii ruse statutul de limbă 
oficială alături de cea română, 

Cunoscând intenţiile comunişti- 
lor de a suprima obiectele de studiu 
Istoria Românilor, Limba Română şi 
Literatura Română, 

Luând act cu indignare de initia- 
tiva grupului parlamentar comunist de 
revizuire a Constituţiei şi de acordare 


a statutului de limbă oficială pentru 
limba rusă, 

Protestând împotriva prevederi- 
lor Tratatului de bază dintre Republica 
Moldova şi Federaţia Rusă, votat 
de majoritatea comunistă şi Alianţa 
Braghiş, potrivit căruia limbii ruse i se 
atribuie un rol dominant în sistemul de 
învățământ din Republica Moldova, 

Noi, participanţii la întâlnirea cu 
deputaţii creştin-democraţi, declarăm 
următoarele: 

In loc să se ocupe de asigura- 
rea materială şi financiară a instituții- 
lor de învățământ şi să se îngrijească 
de acordarea cadrelor didactice a 
unor salarii decente şi achitate la 
timp, să asigure şcolile cu căldură, 
lumină şi manuale, partidul comunist 
de guvernământ a declanşat o poli- 
tică de rusificare fără precedent atât 
împotriva majorităţii româneşti, cât şi 
împotriva minorităţilor naţionale, care 
constituie circa 90% din ansamblul 
corpului social. 

Având în vedre cele expuse 
mai sus, cerem puterii din Republica 
Moldova: 

1. Să majoreze şi să achite la 
timp salariile angajaţilor din sistemul 
de învăţământ, salarizarea fiind efec- 
tuată centralizat de la Bugetul de stat, 
cu condiţia că nici un salariu nu va fi 
mai mic de coşul de consum; 

2. Să asigure instituţiile de învă- 
țământ cu energie electrică şi termică, 
cu manuale şi materiale didactice; 

3. Să anuleze ordinul 409 din 7 
august 2001, emis de ministrul învă- 
ţământului, conform căruia limba rusă 
arurma să fie studiată obligatoriu din 
clasa a Il-a până în clasa a X-a; 

4. Să excludă din programele 
pentru clasele a V-a - a IX-a Limba 
şi Literatura rusă ca obiecte de studiu 
obligatorii; 

5. Să păstreze obiectele de 
studiu Limba şi Literatura română în 
procesul educaţional şi să nu admită 
înlocuirea acestora cu falsificările de 
sorginte stalinistă “Limba moldove- 
nească” şi “Literatura moldovenească”; 

6. Să pună capăt rusificării prin 
şcoală a circa 25 la sută din populaţie, 

reprezentate de minoritățile naţionale 
neruse şi să asigure în fapt condiţii 
optime de instruire a acestora în 
limbile lor materne şi de însuşire a 
limbii de stat; 

7. Să deblocheze procesul de 
examinare şi adoptare a legii despre 
statutul cadrului didactic, aprobat de 
Congresul învăţătorilor din 16 sep- 
tembrie 2001 şi propus ca iniţiativă 
legislativă de grupul parlamentar al 
PPCD; 

8. Să-şi retragă iniţiativa privind 
acordarea statutului de limbă oficială 
pentru limba rusă; 

9. Să anuleze legea privind 
ratificarea Tratatului de bază cu Fe- 
deraţia Rusă, inițiind negocierea unui 
nou Tratat echitabil, nediscriminatoriu 
şi reciproc avantajos. 

(Ţara, 9 ianuarie, 2002) 


Ministrul Învăţământului, Ilie 
Vancea, afirma, într-un interviu acor- 
dat Agenţiei BASA-press că — titlu — 
“Studierea limbii ruse în şcolile prima- 
re a fost solicitată de către profesorii 
de limbă rusă”, care rămăseseră fără 
lucru, iar Mircea Ciobanu, liderul 
Organizaţiei Profesorilor Creştin- 
Democrati afirmă, tot într-un interviu 
acordat agenţiei BASA-press -— titlu: 
“Introducerea studierii limbii ruse în 
şcolile primare este o greşeală poli- 
tică, etică şi didactică”, deoarece se 
urmăreşte rerusificarea sistemului de 
învăţământ (Săptămâna, 11.02.02). 
Tot în februarie ziarele difuzează 
declaraţiile făcute de directorii celor 
mai importante edituri din Chişinău 
care afirmau că nu vor edita manuale 
de “Istoria Moldovei” şi “Limba mol- 
dovenească”. 

La 25 februarie llie Vancea 
anulează ordinul din 7 august 2001 
privind studierea obligatorie a limbii 
ruse din clasa a l-a, iar peste două 
zile ministrul este demis. 

Manifestaţiile au continuat în 
centrul Chişinăului non-stop, la ele 
participând zilnic mii de oameni, prin- 
tre care se aflau mulţi elevi, studenţi 
şi cadre didactice. Mitingurile s-au 
desfăşurat în repetate rânduri în faţa 


Televiziunii Naţionale, iar la 28 fe- 
bruarie protestatarilor li s-au alăturat 
circa 150 de jurnalişti de la Teleradio, 
care au declarat grevă japoneză în 
semn de protest faţă de cenzura co- 
munistă, cerând transformarea Radi- 
oului şi Televiziunii în instituţii publice. 
lar la Marea Adunare Naţională de la 
31 martie au participat circa 100 mii 
de oameni. 

La 4 martie 2002 Curtea Con- 
stituţională a respins executarea 
iniţiativei legislative a grupului de 
deputaţi comunişti privind oficializa- 
rea limbii ruse. Cei 37 de deputaţi 
comunişti elaboraseră un proiect de 
lege privind revizuirea articolului 13 
din Constituţia Republicii Moldova, 
arătând că scopul acestei iniţiative 
legislative este “de a introduce o mai 
mare flexibilitate a legislaţiei lingvisti- 
ce şi de a asigura un bilingvism real în 
societatea noastră” prin faptul că lim- 
ba rusă va fi declarată limbă de stat. 

Afirmațiile cu privire la “biling- 
vismul real” nu sunt altceva decât fra- 
zeologie propagandistică, deoarece 
societatea moldovenească a trecut 
deja printr-un asemenea “bilingvism”, 
care, în realitate, a condus la “semi- 
lingvism” şi aservire a limbii române 
faţă de limba rusă. Jurnaliştii, care 
cunosc situaţia mai bine ca oricine, 
afirmă: “...Eu vă spun ce se va întâm- 
pla după oficializarea limbii ruse. In 
toate instituţiile de stat şi nu numai se 
va vorbi iarăşi numai şi numai în limba 
rusă. Limba română (moldoveneas- 
că), sau invers, va fi scoasă aproape 
total din uz. Incetul cu încetul limba de 
stat va deveni o limbă moartă. Perico- 
lul ostracizării limbii noastre de stat va 
fi şi mai mare decât în timpul Uniunii 
Sovietice, deoarece atunci, pentru a 
salva aparențele, funcţiona sloganul: 
înflorirea culturilor prin apropierea 
lor... De ce conducătorii noştri nu se 
pronunţă în favoarea limbii materne, 
care, după cum am constatat cu toţii, 
e rău bolnavă? Răspunsul poate fi 
doar unul: conducătorii noştri se simt 
incomod în compania acestei limbi. 
Unii, după ce opoziţia le scoate ochii 
cu necunoaşterea limbii, chiar au o 

ciudă de moarte față de limba cu care 
i-a crescut mama lor” (Săptămâna, 
18.01.02). 

Bilingvismul implementat cu 
multă insistenţă de autorităţile so- 
vietice era unul naţional-rus, adică 
bilingvi erau băştinaşii, în cazul 
nostru - moldovenii, iar ruşii aşa şi ră- 
mâneau monolingvi, situaţie care nu 
s-a schimbat prea mult nici acum, în 
pofida faptului că statul le-a oferit ru- 
sofonilor posibilităţi largi de a învăţa 
limba română. Incă pe timpul sovietic 
“bilingvismul armonios” arăta astfel: 
în 1989 în URSS 95,6 % din numărul 
ruşilor din centrele urbane şi 97,1% 
de ruşi de la sate nu cunoşteau o a 
doua limbă. Pentru comparaţie, în 
aceeaşi perioadă, 67,2 % din numărul 
moldovenilor de la oraşe şi 46,3 % din 
cei de la sate cunoşteau limba rusă 
[5, p. 119]. Unul dintre specialiştii în 
problemele bilingvismului național- 
rus şi rus-naţional, M.N.Guboglo 
afirmă: “Este cazul să amintim că 
ruşii din fostele republici unionale, la 
fel ca şi valonii din Belgia şi englezii 
din Irlanda, nu şi-au dat osteneala 
să înveţe limbile naţiunilor titulare. 
lar reformele lingvistice (din 1989 
în fosta URSS) au constituit doar 
începutul pedepsei pentru atitudinea 
lor nepăsătoare” [Apud: 5, p. 119]. 

Poate că în alte foste republici 
unionale situaţia ruşilor monolingvi 
este precară, însă în R.Moldova nici 
limbii ruse, nici vorbitorilor ei nu li se 
impun nici un fel de restricţii — limba 
rusă se vorbeşte liber absolut peste 
tot şi nicăieri nu este interzisă (spre 
deosebire de română! Vezi, de ex., 
ziarul Flux din 14.06.02, care comu- 
nică despre faptul că şoferilor unei 
firme de maxi-taxi li se interzice să 
vorbească româneşte cu dispeceratul 
şi cu patronii, şi acest caz nu este 
unic). Producţia rusească de carte şi 
de ziare este prezentă din abunden- 
tă pe piaţa Republicii Moldova, iar 
numărul edițiilor şi tirajele publicati- 
ilor ruseşti depăşesc de sute de ori 
indicele respectiv al edițiilor în limba 
română. La tarabele de cărţi şi la cele 
de ziare din centrul Chişinăului — care 


sunt plasate în unele zone la fiecare 
20-30 de metri — se vând numai cărți 
şi ziare în limba rusă, iar puţinele ti- 
tluri româneşti se pierd ca o picătură 
într-un ocean de carte rusească. 

Şi spaţiul audiovizualului este 
dominat în proporţie de aproximativ 
75 la sută de posturile de radio şi 
televiziune care transmit numai în 
limba rusă. lar faptul că sunt bine 
finanţate şi au un personal de cea mai 
înaltă calificare le face competitive 
şi deci foarte atractive pentru public, 
indiferent de opţiunile lui politice sau 
lingvistice, spre deosebire de ma- 
joritatea posturilor autohtone, care 
sunt depăşite din toate punctele de 
vedere. 

În condiţiile în care limba rusă 
este în Republica Moldova absolut ca 
la ea acasă, tentativele de a-i acorda 
noi privilegii nu pot să nu stârnească 
controverse. Prin oficializarea rusei 
ca limbă de stat vorbitorii acesteia 
vor fi scutiţi de orice efort în cadrul 
comunicării — fie oficiale, fie non- 
formale, ei căpătând dreptul de a 
comunica fără nici un fel de probleme. 
Fără îndoială că se vor reduce din 
nou funcţiile limbii române şi se va 
reveni (iarăşi dăm înapoi!) la situaţia 
consemnată chiar de unul dintre cei 
mai fervenţi apărători ai moldove- 
nismului şi limbii moldoveneşti, care 
scrie: „In anii 1945-1965 Republica 
Moldova a fost inundată de cadre de 
tot felul, venite din diferite colţuri ale 
URSS. Cadre de care în mod obiectiv 
republica avea nevoie. Cu toate că nu 
cunoşteau tradiţiile şi datinile moldo- 
venilor, nu vorbeau moldoveneşte, 
aceste cadre rusofone au ocupat 
toate posturile de comandă în toate 
domeniile. Astfel s-a impus limba 
rusă. Au apărut primele simptome 
ale sindromului „fratelui mai mare”, 
se manifesta o falsă superioritate 
faţă de moldoveni, faţă de cultura lor, 
faţă de limba moldovenească. Aceste 
simptome au făcut să se mobilizeze 
forţele interioare ale etnosului majo- 
ritar băştinaş. Pe de altă parte, au 
prefigurat apariţia repulsiei faţă de 
rusificare, fie şi catifelată... Până în 

ultimii ani limba moldovenească era 
exclusă din circuitul economic, finan- 
ciar, tehnic, din sistemul administrativ 
de comandă” [6, p.184]. (Partea bună 
a lucrurilor autorul o vede în faptul că 
în această perioadă au fost deschise 
şcoli moldoveneşti, editate cărţi şi zia- 
re etc., de parcă şi acestea ar fi fost în 
exclusivitate meritul ruşilor, pe când 
moldovenii stăteau cu mâinile în sân). 

Bilingvismul, în special în Euro- 
pa de Est, este mai curând o normă 
decât o excepţie, însă problema este 
prea serioasă pentru a crede că prin 
decretarea rusei ca limbă de stat se 
va rezolva situaţia şi se va ajunge la 
„bilingvismul rea!” râvnit de legiuitorii 
comunişti, în marea lor majoritate 
monolingvi. Problema este foarte 
puţin studiată în Republica Moldova, 
iar afirmaţiile care se fac — că-i bine 
să ştii mai multe limbi, că rusa este 
o limbă de cultură etc. sunt fraze 
generale şi trebuie să recunoaştem 
că astăzi nu avem nici un studiu 
cât de cât serios al problemei, spre 
deosebire de alte ţări, care acordă 
fenomenului o atenţie foarte mare [a 
se vedea 7,8,9]. 

Bilingvismul implică, în afară de 
avantaje, şi multe inconveniente, pe 
care vorbitorii basarabeni bilingvi le- 
au simţit de mult. Cel mai mare deza- 
vantaj este faptul că vorbitorii bilingvi, 
fiind nevoiţi să treacă permanent de 
la o limbă la alta, îşi periclitează abi- 
lităţile de comunicare, în primul rând, 
cele din limba maternă. Interferenţele 
lexicale, fonetice, gramaticale sunt 
inerente în cazul bilingvismului, căci 
pe parcursul adoptării/învăţării unei 
limbi străine, după expresia plastică 
a academicianului rus Lev Şcerba, 
are loc o luptă neîncetată şi fără 
preget cu limba maternă, prin repri- 
marea activă a conştiinţei lingvistice, 
ce se manifestă de obicei în cadrul 
comunicării în limba maternă [10, p. 
8; 11,p.6]. 

Limba română vorbită în 
R.Moldova demonstrează multiple- 
le interferenţe cu limba rusă, fapt 
conştientizat de către vorbitori, multi 
dintre care au dificultăţi cu limbajul 


standard, atât în forma scrisă, cât şi 
în forma orală. Trecerea de la un cod 
lingvistic la altul, iar în cadrul fiecărui 
cod de la un registru stilistic la altul 
generează o senzaţie de nesiguranţă 
pentru vorbitori, care simt foarte pu- 
ternic influenţele aloglote. In special, 
pentru vorbitorii basarabeni, aceste 
„schimbări de macaz” sunt foarte 
numeroase: în funcţie de situaţia de 
comunicare vorbitorul bilingv trebuie 
să treacă: 

— de la limba română la limba 
rusă; 

— de la limba rusă la limba 
română; 

— de la varianta familiară la 
varianta standard în limba română; 

— de la varianta simplă, incultă 
(prostorecie) a limbii ruse la cea 
oficială; 

— de la varianta regională mol- 
dovenească la cea a românei stan- 
dard. 

Această diversitate de registre 
este foarte greu de stăpânit şi de apli- 
cat, lucru demonstrat în permanenţă 
de unele persoane publice, a căror 
vorbire agramată - şi în limba româ- 
nă, şi în limba rusă! — este mereu ţinta 
atacurilor persiflante ale ziariştilor, 
dar, în afară de causticitatea presei, 
simplii cetăţeni vor să-i audă pe con- 
ducătorii ţării vorbind într-un limbaj 
îngrijit şi cult. Cei care nu pot face faţă 
situaţiei şi nu pot depăşi sindromul 
„greşelilor permanente” au un puter- 
nic sentiment de frustrare [a se vedea 
paragraful respectiv din 12]. Acest 
lucru îi determină pe unii să treacă 
la acţiuni extreme, cum ar fi totala 
neglijare a limbii române materne şi 
trecerea la limba rusă, fie şi stricată, 
sau adoptarea unei atitudini critice, 
intolerante faţă de cei care vorbesc 
româneşte, față de limba română şi 
de „românizarea limbii moldoveneşti”, 
ca în următorul exemplu: „Tânărul 
sosit din România „civilizată” după 
studiile făcute acolo, dorind să de- 
monstreze tot ce a fost învăţat acolo, 
toarnă şi tot toarnă din gură perle 
ale vorbirii româneşti. Rămânând 
muţi de această „minune”, părinţii se 

străduiesc să-i intre măcar cu ceva în 
voie odraslei lor, uitând de limba lor 
maternă, moldovenească, ca de una 
ce îi face de ruşine, stâlcind cuvintele 
şi acomodându-se stângaci la graiul 
românesc, Încearcă să-i răspundă 
ceva. Aceasta îi trezeşte progeniturii 
românizate (sic!) un râs homeric şi 
un dispreţ faţă de părinţii săi ca faţă 
de nişte oameni de mâna a doua” 
(Comunistul, 08.02.02). Acelaşi autor 
consideră cunoaşterea limbii române 
o fraudă, deplasând în mod eronat 
accentele din sfera intelectuală în 
cea socială, când afirmă: „Ruptura 
în relaţiile sociale tradiţionale ale 
generaţiilor provocată de cumpăna 
lingvistică s-a răspândit asupra so- 
cietăţii noastre în ansamblu. Astfel 
noi pretutindeni putem observa un 
astfel de fenomen răspândit: sfera 
neproductivă este completată de 
tineri şi tinere unicul merit al cărora 
este cunoaşterea limbii române, cea 
productivă — de moldoveni şi vorbitori 
de limbă rusă. Pe baza acestei dife- 
rentieri casta privilegiată a românofili- 
lor a format o întreagă pătură socială, 
atribuindu-şi o superioritate socială 
fictivă”. In virtutea unei asemenea 
„logici? e mai bine şi mai „patriotic” 
să nu cunoşti limba română şi să te 
„trudeşti” tăcut în „sfera productivă”. 
Dar această ideologie comunistă 
scoasă de la naftalină nu ia în con- 
siderare faptul că toate ofertele de 
serviciu, făcute de firmele ţărilor 
„civilizate”, la care se face referință 
atât de des, reclamă în mod obliga- 
toriu cunoaşterea bună a trei limbi, şi 
anume româna (nu moldoveneasca), 
rusa şi engleza. Astfel că pentru un 
bilingv basarabean capabil, inteligent 
şi bine instruit la registrele mai sus 
enumerate se adaugă altele câteva 
şi anume: 

— trecerea de la limba română 
la limba engleză şi invers; 

— trecerea de la limba engleză 
la limba rusă şi invers; 

Situaţia de monolingvism redu- 
ce numărul de registre şi, prin vehi- 
cularea constantă a unor modele co- 
recte de exprimare, permanentizează 


abilităţile comunicative ale vorbitori- 
lor. Insuşirea şi utilizarea limbajului 
standard şi a normelor limbii literare 
sunt mai facile într-un mediu mono- 
lingv, de aceea, intuitiv sau conştient, 
majoritatea studenţilor chestionaţi în 
această problemă pledează pentru 
un mediu unilingv: „Tinerii au fost 
întrebaţi în ce ambianţă doresc să 
trăiască, să lucreze sau să studieze, 
în ce limbă ar dori să-şi educe copiii, 
ce importanţă atribuie limbii române 
în planurile lor de viitor. Răspunsurile 
arată că 42% dintre elevi şi 59,9% 
dintre studenţi doresc să locuiască 
într-un mediu exclusiv de limbă 
română, 9,6 şi respectiv 15,1% - în 
unul bilingv. Pentru un mediu rusesc 
pledează o minoritate neînsemnată, 
iar pentru restul tinerilor problema 
mediului nu contează. 43,5% dintre 
elevi şi 64,3% dintre studenţi doresc 
să lucreze într-un colectiv numai de 
limbă română” [13, p. 21-22]. 
Starea de lucruri care există 
acum în Republica Moldova demon- 
strează că guvernarea actuală, în 
condiţiile unei societăţi polietnice pu- 
ternic polarizate după principiul glotic, 
nu are o politică lingvistică foarte 
clară, bazată pe investigaţii ştiinţifice 
corecte şi impartiale, şi nici o strategie 
care ar fi acceptată de întreaga soci- 
etate civilă. Intenţiile actualei puteri 
pot fi numai „ghicite” după unele 
acţiuni şi declaraţii accidentale, care 
nu fac altceva decât să aţâţe din nou 
spiritele. Ultima dintre acestea a fost 
făcută de şeful cabinetului de miniştri 
de la Chişinău la 12.06.02, care a ce- 
rut excluderea din uzul funcţionarilor, 
dar şi din actele oficiale, a sintagmei 
„limba şi literatura română”, pe motiv 
că are loc încălcarea Constituţiei care 
stipulează că limba statului nostru 
este moldoveneasca. Declaraţia nu 
a trecut neobservată, mai ales că a 
fost făcută în perioada examenelor 
de bacalaureat, când absolvenţii lice- 
elor susțineau examenul la Limba şi 
literatura română şi atitudinile critice 
nu s-au lăsat aşteptate. Institutul de 
Lingvistică al AŞ a RM a combătut 
dur această manevră a premierului, 

făcând o declaraţie în care se spune: 
„Poziţia Institutului de Lingvistică 
rămâne neschimbată: denumirea 
corectă a limbii noastre este româ- 
na. Unitatea sub aspect lingvistic 
a R.Moldova şi a României nu mai 
poate fi tăgăduită de nimeni, iar prin 
art. 13 din Constituţie este consfințit 
un neadevăr” (Timpul, 21.06.02). 

Problema statutului şi a modului 
de funcţionare a limbilor în Republica 
Moldova este una foarte delicată, cu 
consecinţe politice greu de estimat 
sau chiar imprevizibile. De aceea este 
necesar să fie elaborată o politică 
lingvistică bine echilibrată, care să ia 
în calcul toate realităţile concrete şi 
să fie echitabilă pentru toţi cetăţenii 
ţării. Insă o asemenea strategie va 
putea fi pusă la punct numai atunci 
când opiniile şi argumentele vor fi 
discutate calm şi obiectiv de părţile 
oponente, iar deciziile luate nu vor 
avea caracter de surpriză sau afront 
adus uneia dintre părţi. Numai pe ca- 
lea dialogului poate fi găsit un „limbaj 
comun” al limbilor aflate în contact şi 
în competiţie. 

Alexei ACSAN 


LIMBA 
MOLDOVENEASCĂ: 
REVENIREA LA ANOR- 
MALITATE 


Nu bunul Dumnezeu a rânduit 
lucrurile astfel ca o parte considerabilă 
din viaţa intelectualului basarabean 
să fie dedicată luptei pentru limba 
maternă — expresie a conştiinţei 
naţionale... 

In diverse perioade, pledo- 
aria pentru această componentă 
fundamentală a naţiunii s-a manifes- 
tat diferit: uneori, destul de pronunţat, 
alteori, tacit. 

Spaţiul rezervat nu ne permite 
să facem o trecere în revistă a etape- 
lor de cristalizare în conştiinţa unei 
bune părţi a cetăţenilor din actuala 
Republică Moldova a glotonimului 
limba română, precum şi a cauzelor 
de neacceptare de către alţii a denu- 
mirii ştiinţifice a limbii noastre. Ar fi, 
credem, şi un lucru inutil, dacă pornim 
de la premisa că numeroasele argu- 
mente invocate de savanţi notorii în 
domeniul lingvisticii (a se vedea: Lim- 
ba română este Patria mea. Studii. 
Comunicări. Documente. Chişinău, 
1996) nu au fost luate în considerare, 
uneori fiind chiar desconsiderate, de 
unii politicieni, aflaţi, în diferite timpuri, 
la cârma statului cu numele Republica 
Moldova. 

Revenind la anii 90 ai secolului 


trecut, când mişcarea de eliberare 
naţională a culminat cu desprinderea 
Republicii Moldova din componenţa 
imperiului sovietic, putem conchide 
că declararea suveranităţii şi a 
independenţei a fost posibilă şi ca 
rezultat al luptei începute de intelec- 
tualitatea basarabeană pentru limbă, 
alfabet latin şi tricolor. 

Ce a urmat însă după aceasta? 
Multe şi de toate! 

In anul 1994 ne-am ales cu o 
nouă Constituţie, lege fundamentală, 
în al cărei articol 13 (cifră ce 
aduce ghinion!) au fost consfinţite 
următoarele: 

Limba de stata Republicii Mol- 
dova este limba moldovenească, 
funcţionând pe baza grafiei latine. 

Să analizăm detaliat compo- 
nentele acestui articol şi să încercăm 
să desprindem mesajele incluse aici. 

Când politicieni de cel mai înalt 
rang ne cer respectarea Constituţiei 
la capitolul denumirea limbii, 
apare o întrebare firească: în ce 
tară Constituţia reprezintă un tratat 
ştiinţific obligatoriu pentru toţi, inclu- 
siv pentru filologi? 

Deoarece nu avem deocamdată 
răspuns la această întrebare şi pentru 
a fi mai expliciţi în discursul nostru, 
vom apela la unele noţiuni din teo- 
ria textului, amintind că orice enunţ 
conţine un mesaj cu o încărcătură 
semantică (conţinutul enunţului), 
redat prin mijloace concrete de expri- 
mare (forma enunţului). Aceeaşi teo- 
rie solicită crearea unei unităţi între 
conţinut şi formă. 

Pornind de la conţinutul mesa- 
jului inclus în art. 13 din Constituţia 
Republicii Moldova, deducem o 
primă concluzie, şi anume: limba 
de stat (corect: oficială) a Republicii 
Moldova nu este rusa, nici engleza, 
nici franceza, nici germana, nici 
spaniola, nici chineza, în consecinţă, 
nici una din limbile de circulaţie 
internaţională. Pe de altă parte, limba 
oficială a statului nostru nu poate fi 
ucraineana, găgăuza, bulgara, în 
sfârşit, rusa, adică nici una din lim- 
bile vorbite de minoritățile naţionale 
conlocuitoare. 

Mesajul de bază inclus în arti- 
colul 13 al Constituţiei este următorul: 
limba oficială a Republicii Moldova 

este limba vorbită de populaţia 
majoritară a acestui stat, şi nicide- 
cum o altă limbă. 

Chiar dacă pentru unii există o 
altă limbă mai importantă în viziunea 
lor, statul e obligat (şi aceasta este o 
obligaţiune morală, dar şi politică) 
să protejeze, în primul rând, limba 
oficială (în pofida faptului că de- 
numirea ştiinţifică nu coincide cu 
denumirea, să-i zicem, ideologică, 
inclusă în Constituţie). 

Dacă guvernanţii înțeleg clar 
conţinutul articolului 13, ei sunt datori 
să ceară să fie promovată, pe toate 
căile, anume această limbă, în orice 
domeniu de activitate publică din Re- 
publica Moldova. Or, situaţia actuală 
e cu totul alta. Din acest considerent, 
guvernanţii de azi trebuie apreciaţi la 
capitolul promovarea limbii oficiale 
cu o notă nesatisfăcătoare, iar, în plan 
juridic, li se poate incrimina nerespec- 
tarea articolului 13 din Constituţie. 

Referitor la denumirea “limba 
moldovenească”, asupra căreia 
insistă factorii de decizie din Re- 
publica Moldova, vom aminti că în 
Constituţie ea a fost inclusă contrar 
opiniilor savanților în domeniu, de 
aceea răspunsul la întrebarea pusă 
de noi mai sus privitor la faptul în ce 
tară Constituţia reprezintă un tratat 
ştiinţific obligatoriu pentru toţi, in- 
clusiv pentru filologi, poate să şi-l 
dea fiecare, în funcţie de nivelul de 
pregătire generală. 

In articolul 13, alineatul 1, 
mai este stipulat că limba oficială 
funcţionează pe baza grafiei latine. 
Ceea ce putem deduce din această 
prevedere constituţională este că aici 
e vorba totuşi de limba română, deo- 
arece aşa-zisa limba moldovenească 
era scrisă, în perioada sovietică, cu 
litere ruseşti (nu chirilice, nici latine). 

Dacă e să tragem o concluzie 
favorabilă nouă, specialiştilor în do- 
meniul filologiei, dar şi guvernantilor, 
aceştia din urmă trebuie să înţeleagă 
necesitatea imperioasă de schim- 
bare a controversatului articol din 
Constituţie în următoarea redacţie: 

Articolul 13. Limba oficială a 
statului, funcţionarea celorlalte 
limbi 

(1) Limba oficială a statului 
Republica Moldova este limba 
vorbită de populaţia majoritară a 


ţării. Limba oficială funcţionează, 
în variantă scrisă, pe baza grafiei 
latine. 

Se impun, credem, nişte co- 
mentarii. 

1. Acceptarea, în această 
redacţie, a alineatului întâi din arti- 
colul 13 ar pune capăt controverselor 
generate de denumirea limbii. 

2. Pornind de la premisa 
că pentru ambele tabere această 
problemă reprezintă ceva mai mult 
decât presupune logica normală a 
înțelegerii lucrurilor (moldoveneasca, 
nu româna şi, invers, româna, nu 
moldoveneasca), excluderea denu- 
mirii limbii din Constituţie şi operarea 
cu noţiunea de limbă oficială ar con- 
stitui un prim pas în direcţia concilierii 
istorice a părţilor ireconciliabile în 
aparenţă. 

3. Constituţia, nefiind un tratat 
ştiinţific, nu trebuie să includă noţiuni 
neacceptate, din varia motive, de toţi 
cetăţenii ţării. lar denumirea ştiinţifică 
a limbii, precum e şi firesc, e stabilită 
de forul ştiinţific superior — Academia 
de Ştiinţe. 

4. Odată exclusă din Constituţie 
denumirea limbii, se creează o 
situaţie nouă, favorabilă promovării 
limbii oficiale a statului. 

5. Noua situaţie creată îi va 
permite “moldovanului” să folosească 
glotonimul drag sufletului său şi el 
nu va avea dreptul să-l atace pe 
“românul basarabean” atunci când 
acesta va utiliza denumirea ştiinţifică 
a limbii oficiale a statului. 

6. In lucrările ştiinţifice, didac- 
tice şi de altă natură, în şcolile de 
toate gradele se va opera cu denu- 
mirea ştiinţifică a limbii noastre, ea 
fiind o disciplină de studiu, bazată pe 
realizările ştiinţei, nu un instrument de 
ideologizare primitivă. 

7. In consecinţă, va dispărea 
denumirea impusă din motive politice, 
va triumfa raţiunea, bunul-simţ, iar 
lucrurile vor reveni la normalitate. 

Nu bunul Dumnezeu a vrut ca o 
parte considerabilă din viaţa intelec- 
tualului basarabean să fie dedicată 
luptei pentru limba maternă... 


Starea de veghe 


17 


Ilinca ROŞCA 


SUNTEM CE-AM FOST, 
VOM FI CE SUNTEM 


Acei micuţi care au participat, pur- 
taţi în braţe de părinţi, la marile evenimen- 
te de la 1989, construiesc astăzi ei înşişi 
baricade. Işi iau examenul la o disciplină 
pe care nici un minister, nici un guvern, 
nici o justiţie nu poate să o anuleze — 
conştiinţa. Mai mult de un deceniu ei au 
respirat aerul curăţat de ideologii minci- 
noase, au cunoscut libertatea imaginaţiei 
şi a gândului, şi-au format caracterele 
firesc, nestingheriţi de complexul teribil 
al inferiorităţii. 

Protestele, începute în ianuarie 
anul curent în Chişinău, susţinute de pro- 
fesorii şi tineretul studios din instituţiile de 
învăţământ de toate gradele din capitală 
şi din multe şcoli din alte localităţi ale 
republicii, întru apărarea limbii române şi 
a istoriei neamului, au demonstrat încă o 
dată unora, care încearcă să jongleze cu 
cele mai durute şi mai vulnerabile atribute 
ale fiinţei noastre naţionale, că ne-am 
ridicat definitiv, că ceea ce creşte după noi 
este rodul adevărului şi al anilor lungi de 
credinţă şi răbdare, că am lăsat în urmă 
povara fricii şi a umilinţelor şi că nu mai 
acceptăm nici o cale de întoarcere. 

Această nouă generaţie a unui nou 
mileniu, care simte cu inima şi trăieşte 
cu raţiunea drepturile sale şi ale popo- 
rului său, este un element purificator în 
sângele copleşit de oboseală şi deziluzii 
al neamului, este speranţa noastră, a tu- 
turor celora care, în drumul sisific pe care 
suntem condamnaţi să-l parcurgem, am 
pierdut din curaj, putere sau demnitate. 

Drept contraargument pentru cei 
care consideră că tineretul care a protes- 
tat a fost manipulat, că a ieşit în stradă 
pentru bani, că este incapabil să înţeleagă 
problemele din societatea în care trăieşte, 
prezentăm un sondaj de opinii, realizat 
printre elevii de la diferite licee, sondaj 
ce oferă o imagine uimitoare: o gândire 
matură şi lucidă, o bună cunoaştere 
a realităţilor istorice, multă inteligenţă 
şi sensibilitate, o adevărată şi sinceră 
iubire de ţară, suflete curate, necorupte, 
neîntinate de perfidie şi duplicitate, pre- 
cum şi o extraordinară dorinţă de viaţă, 
de libertate, de comunicare şi implicare. 


Orice ţară, orice stat care tinde 
spre prosperitate, spre progres, spre o 
societate deschisă, s-ar mândri cu astfel 
de copii, pentru că ei sunt soluţia. Ei sunt 
mesagerii viitorului. 


În aceste zile voi scrieţi nişte 
pagini de Istorie. Care este esenţa lor? 


Grigore GARAZ, cl. XII, Liceul 
“D. Alighieri”: Aş vrea ca acţiunile 
ce au loc la Chişinău să fie interpre- 
tate drept o tendinţă a noastră de a 
ne determina ca naţiune şi nu drept 
o simplă grevă. 

Mihai URSU, cl. XII, Liceul “D. 
Alighieri”: Luptăm împotriva ideolo- 
giei comuniste, a rusificării şi pentru 
consolidarea spiritului românesc în 
Basarabia. 

Daniela ȚONU, Liceul “V. 
Alecsandri”: Ne apărăm conştiinţa 
naţională, care se formează şi se 
dezvoltă pe baze lingvistice, literare 
şi istorice. Fără această conştiinţă, 
existenţa unei naţiuni este imposibilă. 

lana CHIRIAC, cl. XI, Liceul 
“V. Alecsandri”: Poporul român de 
la începuturi trăieşte în permanentă 
căutare de libertate şi independenţă. 
Şi astăzi de asemenea ne cerem 
Dreptatea! 

Liuba CAVCALIUC, cl. XI, 
Liceul “V. Alecsandri”: Aici şi acum 
se pune în discuţie viaţa noastră din 
prezent, trecut şi viitor! 

Mihaela CIOBANU, cl. VII, Li- 
ceul “Gh. Asachi”: Nepoţii noştri vor 
şti despre protestul nostru şi cred că 
vor fi mândri că le-am apărat Istoria! 

Otalia ONȚA, cl. X, Liceul 
“Gh. Asachi”: Vrem să demonstrăm 
ingraţilor care au uitat de unde vin că 
românii sunt stăpâni la ei acasă! 

Rodica CHELEA, cl. XI, Li- 
ceul “lon Creangă”: Noi vrem să 
îndreptăm cursul istoriei noastre spre 
democraţie şi progres. 

Elena GHIDIRIM, Colegiul de 
Informatică: Vrem să ne menţinem 
identitatea. Guvernanţii actuali spun 
că zece ani au crescut copii pentru 
România. Dar de acum încolo, intro- 
ducând “Istoria Moldovei” şi studierea 
obligatorie a limbii ruse, pentru cine 
vor să crească copii? 

Natalia BUTENCO, Colegiul 
de Informatică: “Superiorii” noştri 
cred că noi nu ştim ce vrem. Ştim 

foarte bine ce vrem. Suntem realişti. 
Aceste evenimente vor intra în istorie, 
dar numai de noi depinde cum vor fi 
comentate. 

Marin MOVILEANU, Liceul 
“Prometeu”: Vrem să ne demon- 
străm nouă înşine şi mai apoi lumii 
întregi că în “aste inimi curge sânge 
de roman” şi că nu vom renunţa ni- 
ciodată la identitatea naţională şi la 
pământul strămoşesc. 

Natalia CIOBANU, Liceul 
“Prometeu”: Avem curajul să zicem 
“Nu!” comunismului din a cărui cauză 
au suferit părinţii noştri! 

Lia MACOVEI, Liceul “Pro- 
meteu”: Noi nu vrem să ne purtăm 
sufletele sub mască! 


“Limba Română — unica stă- 
până!” a fost una dintre cele mai 
sugestive lozinci scandate în Piaţa 
Marii Adunări Naţionale. De ce nu 
ar putea fi stăpână limba moldove- 
nească sau rusă? 


Tatiana SPÂNU, cl. IX, Liceul 
“D. Alighieri”: Limba moldoveneas- 
că nu a fost şi nu este decât o invenţie 
a politicienilor, o minciună de sorginte 
stalinistă cu ajutorul căreia vor să ne 
întunece minţile, să ne facă să cre- 
dem că suntem diferiţi de fraţii noştri 
de peste Prut. 

Grigore GARAZ, cl. XII, Li- 
ceul “D. Alighieri”: Limba moldo- 
venească nu există decât în art. 13 
din Constituţia Republicii Moldova, 
adoptată de către cei care nu vor 
să recunoască adevărata noastră 
identitate. Falsitatea respectivului 
articol poate fi argumentată simplu 
şi de către oricine. Cine poate, de 
exemplu, traduce un text din română 
în moldovenească şi viceversa. La 
fel cum nu există limba ardeleneas- 
că, oltenească, nu există nici limba 
moldovenească, ci numai una: cea 
română. Deci, se mai poate pune 
problema ca o limbă ce nu există să 
fie stăpână!? Cât despre limba rusă, 
nu văd de ce un grup etnic ar avea 
dreptul şi puterea să-şi impună limba 
într-un stat ce nu le aparţine? 

Tatiana GARAZ, cl. IX, Liceul 
“D. Alighieri”: Limba română este 
cea care va domni în inimile noastre, 
cu ea ne-am născut şi cu ea vom 
muri. Limba rusă, fiind o limbă străi- 


nă, nu are ce stăpâni pe pământurile 
noastre. 

Ludmila GABER, cl. XI, Liceul 
“V. Alecsandri”: Un popor care este 
din talpă român şi prin ale cărui vene 
curge sânge de român nu poate vorbi 
decât o singură limbă. Unică! Aceasta 
este limba română. Nici nu poate fi 
vorba de limba rusă care nu ştiu de 
ce nu-şi găseşte loc în ţara ei. 

Daniela ȚONU, Liceul “V. 
Alecsandri”: Limba română cu toate 
formele sale dialectale este depozitul 
sfânt al geniului naţional şi în care se 
exprimă toate sentimentele poporului 
român. Ea este un simbol al naţiunii 
noastre. lată de ce doar Limba Ro- 
mână trebuie să fie stăpână. 

Irina CEBAN, cl. X, Liceul 
“Gh. Asachi”: Limba moldoveneas- 
că este o invenție a neprietenilor 
noştri care, având scopuri politice, 
au încercat să ne facă să uităm de 
originile noastre. Pe un teritoriu locuit 
de români limba rusă este o intrusă. 

Victor PETROV, cl. XI, Liceul 
“lon Creangă”: Limba moldove- 
nească este un regionalism şi este 
absurd să inventezi o limbă pe baza 
regionalismelor. 

Călin ZAPOROJANU, cl. XI, 
Liceul “lon Creangă”: Dacă e să 
vorbim în termeni biologici, limba mol- 
dovenească este un mutant monstru- 
os al limbii române. Vrem să vorbim 
limba maternă şi nu o schimonosire 
jalnică a ei. 

Cristina BAIU, cl. XII, Liceul 
“lon Creangă”: Există o singură 
limbă — română şi un singur popor — 
român. Oare chiar, din patru în patru 
ani, trebuie să demonstrăm fiecărei 
guvernări acest lucru? 

Alina GOLEHIN, cl. IX, Liceul 
“lon Creangă”: Limba română este 
o cetate misterioasă şi trainică pe 
care nu va putea s-o distrugă nimeni, 
pentru că ea nu este zidită din var şi 
cărămidă, ci are formă rotundă de 
horă, acoperiş de frunză verde, pra- 
guri de dor şi alean şi inimile noastre 
cu sânge românesc. 

Olga DANILOV, Colegiul de 
Informatică: De ce noi, populaţia 
majoritară şi autohtonă, trebuie să în- 
văţăm limba câtorva procente de ruşi 
care locuiesc pe pământul nostru? 

Lia MACOVEI, Liceul “Prome- 

teu”: Limba Română este simbolul 
continuității poporului român pe acest 
teritoriu românesc. 


Probabil aveţi colegi sau 
prieteni alolingvi. Le cunoaşteţi 
felul de a gândi. Ce-ar putea să-i 
determine să ne vorbească limba? 


Ana BUŞAN, cl. X, Liceul “Gh. 
Asachi”: O metodă eficientă care 
i-ar determina pe colegii noştri alo- 
lingvi să vorbească româneşte este 
stabilirea unui cadru juridic adecvat 
pentru folosirea unei singure limbi de 
stat — cea română. 

Stela ANDREI, cl. X, Liceul 
“Gh. Asachi”: O constituţie mai strictă 
în acest sens şi, nu în ultimul rând, do- 
rinta noastră de a ne impune valorile. 

Rodica CHELEA, cl. XI, Liceul 
“lon Creangă”: Ei nu ne vorbesc 
limba fiindcă noi vorbim limba lor. 
Doar atunci când noi cu adevărat 
ne vom iubi graiul şi vom da dovadă 
de devotament faţă de el vorbindu-l, 
doar atunci ei vor fi determinaţi să ne 
cunoască şi recunoască limba. 

Olga ANGHELICI, cl. IX, Li- 
ceul “lon Creangă”: In primul rând, 
respectul. Aflaţi pe un teritoriu istoric 
dintotdeauna românesc, ei sunt obli- 
gaţi moral, cel puţin din consideraţie 
pentru cei cu rădăcini aici, să vor- 
bească în limba maternă a acestora, 
să le preţuiască valorile naţionale şi 
să nu intervină în soarta lor. 

Elina PLEŞCA, cl. XI, Liceul 
“lon Creangă”: Pe lângă faptul că 
limba română este o limbă armoni- 
oasă, bogată şi melodioasă, ea este 
limba ţării noastre, cea pe care ar 
trebui să o vorbească fiecare locuitor 
al acestui stat, oricând şi oriunde. Şi 
mai important este felul în care o vor- 
beşte, care trebuie să arate respect 
şi cultură. = _ 

Linda PLACINTA, cl. VIII, 
Liceul “Gh. Asachi”: Mulţi dintre 
prietenii mei alolingvi consideră că nu 
trebuie să fie introdusă limba rusă ca 
a doua limbă de stat, fiindcă oricum 
sunt multe şcoli şi facultăţi ruse. 

Olga GURIŢȚANU, cl. VIII, Li- 
ceul “Gh. Asachi”: l-aş provoca să 
vorbească româneşte, iar dacă ar 
avea nevoie de ajutor, i-aş ajuta să 
vorbească în limba noastră. 

Opinia cl. X, Liceul “Gh. 


Asachi”: Dacă vor să le fie respec- 
tate drepturile, ei trebuie, la rândul 
lor, să respecte legile acestei ţări. 
De ce un american, sirian, francez, 
neamţ etc., aflaţi doar “în trecere” prin 
Republica Moldova, ne învaţă limba, 
iar un alolingv “de pe loc” nu vrea 
să cunoască limba statului al cărui 
cetăţean este? 

Tatiana GALERIU, cl. XI, Lice- 
ul “V. Alecsandri”: Eu le-am spus 
prietenilor mei că o dată ce locuiesc 
aici, trebuie să vorbească limba mea 
română, iar eu, dacă voi pleca la ei 
în ţară, voi vorbi limba lor. Mie îmi 
sunt scumpe limba şi istoria neamului 
meu, aşa precum lor le sunt scumpe 
limba şi istoria neamului lor. 

Ana GARAZ, cl. XI, Liceul 
“V. Alecsandri”: Intelectul, cultura, 
bunul-simţ îl pot determina pe un om 
să studieze limba ţării în care trăieşte. 

Vitalina MOCANU, cl. X, Lice- 
ul “D. Alighieri”: Cred că alolingvii 
care trăiesc pe acest tărâm românesc 
ar trebui să spună mulţumesc că au o 
Patrie, un nume, aspirații şi drepturi. 
Drept răsplată pentru ţara care i-a 
primit la sânul ei, ar trebui să-i vor- 
bească limba. 

Grigore GARAZ, cl. XII, Liceul 
“D. Alighieri”: Folosirea limbii româ- 
ne în toate domeniile de activitate: 
industrie, în sferele de deservire şi în- 
văţământ îi va determina pe alolingvi 
(indiferent de vârstă, sex, categorie 
socială) să înveţe româna. 

L. ISTRATI, Colegiul de Infor- 
matică: Trebuie să creăm situaţia în 
care ei să fie nevoiţi să ne vorbească 
limba. 

Victor CERNELEAN, Cole- 
giul de Informatică: Atâta timp cât 
se consideră superiori nouă, nu vor 
învăţa limba română. 

Constanţa POPA, Liceul “Pro- 
meteu”: Reprezentanţii grupurilor 
etnice din Republica Moldova trebuie 
să aibă conştiinţa de cetăţeni ai aces- 
tui stat. Autorităţile ar trebui să preva- 
dă un examen la limba română şi la 
Istoria Românilor pentru toţi cei care 
vor să locuiască pe acest pământ. 

Alexandru COJOCARU, Li- 
ceul “Prometeu”: Totul depinde de 
comportamentul nostru. Dacă noi nu 
ne respectăm şi nu ne iubim suficient 
limba şi ţara, cum ar putea ei să le 
respecte şi să ne respecte? 


Starea de veghe 

Cum argumentaţi necesitatea 
de a studia “Istoria Românilor” şi 
nu “Istoria Moldovei”? 


Lilia SÂRGHI, cl. X, Liceul 
“Gh. Asachi”: Noi, românii dintre 
Prut şi Nistru, formăm un singur popor 
cu românii de peste Prut. Acceptarea 
“Istoriei Moldovei” ar însemna renun- 
tarea la trecutul nostru, la calitatea 
noastră de români. Cine îşi neagă 
izvoarele? 

Antonina CULICOV, cl. X, 
Liceul “Gh. Asachi”: Pornind de la 
afirmaţia lui Eminescu: “De la romani 
ne tragem, din Dacia traiană”, suntem 
mândri de etnogeneza noastră. 

Ina CIRIMPEI, cl. X, Liceul 
“Gh. Asachi”: Istoria Moldovei este 
studiată în cadrul “Istoriei Românilor” 
şi nu putem învăţa “Istoria Moldovei” 
fără a cunoaşte trecutul întregului 
popor român. _ 

Tatiana SPANU, cl. XI, Liceul 
“D. Alighieri”: Pentru că “Istoria Ro- 
mânilor” este istoria naţiunii române 
din care facem parte, o istorie reală, 
nu una fictivă, impusă de guver- 
nanţii comunişti. “Istoria Moldovei” 
nu reflectă pe deplin adevărul şi nu 
cuprinde toate aspectele ce trebuie 
luate în considerare când abordăm 
problema trecutului. 

Grigore GARAZ, cl. XII, Liceul 
“D. Alighieri”: Un popor care nu-şi 
cunoaşte rădăcinile este unul pier- 
dut (prost). Nu putem studia “Istoria 
Moldovei” fiindcă rădăcinile noastre 
îşi trag sevele din solul etno-ling- 
vistic român. “Istoria Moldovei” este 
incompletă. Optez pentru studierea 
“Istoriei Românilor”, pentru că ea ca- 
racterizează mai amplu, mai complex 
şi mai real istoria strămoşilor noştri. 

Mihai URSU, cl. XII, Liceul “D. 
Alighieri”: |n cadrul “Istoriei Româ- 
nilor” se studiază istoria poporului 
nostru de la traci până în prezent. 
“Istoria Moldovei” cuprinde, după 
spusele unora (cei care încearcă 
s-o introducă în programa şcolară), 
doar perioada din sec. 12-13 până 
în prezent. Eu însă vreau să cunosc 
istoria adevărată a neamului nostru 
de la începuturi. 

lana CHIRIAC, cl. XI, Liceul 
“V. Alecsandri”: Pentru că “Istoria 
Românilor” vorbeşte despre istoria 
strămoşilor noştri care au luptat pen- 


tru afirmare şi de la care învăţăm cum 
să ne apărăm interesele. 

Ludmila GABER, cl. XI, Lice- 
ul “V. Alecsandri”: Cum am putea 
noi, Tânăra Generaţie, să studiem o 
istorie inventată de nişte persoane 
care au fost crescute şi alimentate 
cu idei comuniste? Ar fi o nelegiuire 
ce ar călca în picioare sângele vărsat 
al strămoşilor noştri, amintirea lor şi 
demnitatea noastră. — 

Magdalena PARȚAC, cl. IX, 
Liceul “lon Creangă”: Vrem să stu- 
diem istoria întregului nostru neam, 
nu numai a unui teritoriu (Basarabia), 
anexat de către Rusia ţaristă la 1812. 

Viorica GOBJILA, cl. X, Liceul 
“Onisifor Ghibu”: Nu putem studia 
o istorie falsă a unui stat cu hotare 
false. 

Olga ANGHELICI, cl. IX, Lice- 
ul “lon Creangă”: Istoria românilor 
este istoria părinţilor noştri, a noastră 
şi va fi a copiilor noştri. Lăsaţi-i deci 
să crească în adevăr, să fie mândri 
de originile lor şi să-i poarte în inimă 
şi în gând pe acei care au făurit cu 
vitejie, demnitate şi credinţă trecutul 
neamului. 

Natalia BUTENCO. Colegiul 
de Informatică: “Istoria Moldovei” 
este o strategie a comuniştilor de a 
ne distruge ca popor. 

Anastasia NANI, Colegiul de 
Informatică: Istoria se studiază la 
nivel de naţiune şi nu de teritoriu. 

Constanţa POPA, Liceul 
“Prometeu”: Intenţia guvernării 
comuniste de a introduce în şcoli 
obiectul “Istoria Moldovei” este încă 
o încercare de deznaționalizare şi de 
instaurare a unui regim asemănător 
cu cel sovietic. 

Elena GUŢU, Liceul “Prome- 
teu”: Istoria Moldovei ar trebui să 
înceapă de la 1991, de la declararea 
independenţei Republicii Moldova. 
Istoria statului medieval şi modern 
moldovenesc nu poate fi concepută 
separat de istoria tuturor românilor. În 
mare parte, de-a lungul timpului, sta- 
tul nici n-a existat (fiind sub ocupaţie 
străină sau în cadrul României), de 
aceea se învaţă istoria poporului, nu 
a statului, dar poporul este român, nu 
“moldovenesc”. 


Sunteţi o forţă imensă care 
poate schimba lumea. Cum vă 

imaginaţi societatea în care aţi dori 
să trăiţi? Credeţi că Basarabia are 
un viitor? 


Veronica OUMANUII, cl. XI, 
Liceul “V.Alecsandri”: Societatea 
în care aş vrea să trăiesc trebuie să 
aibă în frunte persoane oneste, care 
ţin cont de interesele şi aspiraţiile 
populaţiei. Cred că Basarabia are 
un viitor dacă o vom salva de „laba 
roşie”, dacă nu, va rămâne să fie 
locuită de oameni muribunzi. 

lana CHIRIAC, cl. XI, Liceul 
“V. Alecsandri”: Pentru a avea un vi- 
itor trebuie să fim uniţi. Să ne afirmăm 
ca popor liber, democratic, capabil să 
ne impunem în faţa altor popoare. 

Ana GARAZ, cl. XI, Liceul 
“V. Alecsandri”: Ar fi o societate în 
care dreptatea va servi drept temelie 
pentru istorie şi un punct de plecare 
pentru toate acţiunile noastre. O ţară 
în care oamenii au conştiinţă naţio- 
nală, drapel, imn, istorie, limbă care 
niciodată nu poate să moară. 

Ludmila GABER, cl. XI, Liceul 
“V. Alecsandri”: In ce priveşte vii- 
torul Basarabiei, prea multe inimi şi 
suflete sunt implicate, pentru ca acest 
teritoriu să nu aibă un viitor. 

Tatiana GALERIU, cl. XI, Li- 
ceul “V. Alecsandri”: Basarabia va 
avea viitor dacă de la conducerea ei 
vor pleca persoanele lacome şi ne- 
iubitoare de patrie, iar fraţii şi părinţii 
noştri, plecaţi la muncă în străinătate, 
se vor întoarce acasă. 

Marina DRAGAN, cl. X, Liceul 
“Gh. Asachi”: Da! Basarabia are 
un mare viitor. O societate demnă, 
bogată, inteligentă! 

Marcela NICOLAESCU, cl. X, 
Liceul “Gh. Asachi”: Doar noi putem 
schimba societatea în care trăim, să 
refacem economia, să avem o ţară 
democratică. A 

Domnica GRAU, cl. XII, Liceul 
„D. Alighieri”: In primul rând avem 
nevoie de un climat favorabil pentru 
investiţii străine. Vreau să trăiesc într- 
o societate fără şomaj şi sărăcie. Dar 
pentru a ajunge aici trebuie să lucrăm 
mult şi asiduu. 

Diana ANDONI, cl. XII, Liceul 
“D. Alighieri”: Cred că anul 2002 
este un an de cotitură, decisiv pentru 
Basarabia! 


Grigore GARAZ, cl. XII, Lice- 
ul “D. Alighieri”: Noua generaţie 
va crea baza unei societăţi ai cărei 
reprezentanţi vor cunoaşte temeinic 
răspunsurile la întrebările: de unde 
venim, ce e necesar să facem astăzi 
şi unde vom merge mâine? 

Vitalina MOCANU, cl. X, Lice- 
ul “D. Alighieri”: Basarabia va avea 
un viitor doar atunci când guvernul 
va fi conform naturii celor pe care îi 
guvernează: “şcoala principiilor este 
morala poporului”. 

Cristina BOTIN, cl. XII, Liceul 
“lon Creangă”: Basarabia va avea 
viitor dacă noi îl vom construi. Şi ca 
să ne pară bomboana mai dulce, 
trebuie să luăm mai întâi nişte pastile 
amare. Perioada actuală e una de 
tratare. Mai întâi înlăturăm microbii, 
apoi vedem noi ce mai facem. 

Victor CERNELEAN, Colegiul 
de Informatică: Nu vom avea nici 
un viitor atâta timp cât vom tolera 
o conducere coruptă, incapabilă şi 
analfabetă. 

Oxana ARVINTE, Liceul “Pro- 
meteu”: O societate în care se res- 
pectă libertatea şi drepturile omului, 
care oferă posibilităţi de realizare 
profesională. 

Constanţa POPA, Liceul “Pro- 
meteu”: Trebuie să ne creăm un vii- 
tor acasă. Pentru mulţi tineri plecarea 
peste hotare este unica şansă de a 
realiza ceva în viaţă. Este trist că nu 
poţi să te afirmi în ţara ta! 

Alexandru COJOCARU, Lice- 
ul “Prometeu”: Pe parcursul ultimu- 
lui deceniu s-au comis greşeli mari 
care au adus Moldova într-o stare 
deplorabilă. Sunt convins că putem 
îmbunătăţi viaţa în republica noastră. 
Cel puţin avem datoria de a încerca 
să facem acest lucru. 


Aprilie 2002 

* Compartimentul revistei, dedicat remarcabilului lingvist Silviu Berejan, a 
fost îngrijit şi pregătit pentru tipar de către discipolul său prof. dr. Gheorghe Popa, 
Universitatea Pedagogică “Alecu Russo” din Bălţi, pentru care fapt redacţia îi aduce 
cuvenitele mulțumiri. 

Acad. Viorel BARBU, 
Preşedintele Filialei laşi a A.R.: 


“leşenii preţuiesc în mod deosebit faptul că, în calitate de director 
al Institutului de Lingvistică, aţi asigurat, din 1991, stabilirea unor legături 
interacademice fructuoase ale cercetărilor din domeniul lingvisticii, din 
Republica Moldova cu cei din România <...>, legături trainice, care au dus 
la rezultate pe care le preţuim, au fost stabilite şi cu specialiştii de la laşi din 
domeniul literaturii, etnologiei şi folclorului. 

Mărturiile le reprezintă numeroasele manifestări ştiinţifice organizate în 
comun, la Chişinău şi la laşi (sesiuni anuale ale celor două institute, programul 
Graiuri româneşti de la est de Carpaţi, „Zilele academice ieşene”) sau, pe plan 
editorial, articolele şi studiile tipărite de filologii ieşeni în publicaţia de profil de 
la Chişinău a Academiei de Ştiinţe a Republicii Moldova. In mod deosebit, din 
această perspectivă, apreciem ediţia critică Eugen Coşeriu, Lingvistică din 
perspectivă spaţială şi antropologică (Chişinău, Editura „Ştiinţa”, 1994), realizată 
de acad. Silviu Berejan împreună cu cercet. şt. princ. dr. Stelian Dumistrăcel 
şi colaborarea lexicografilor de la Chişinău cu cerc. şt. princ. dr. loan Oprea 
la redactarea Dicţionarului explicativ uzual al limbii române (Chişinău, Editura 
„Litera”, 1999). 

Filiala laşi a Academiei Române dă o înaltă preţuire acestei activităţi a 
Dvs. de stabilire, fundamentare şi desfăşurare a colaborării <...> în domeniul 
dialectologiei, al toponimiei, al lexicologiei şi al lexicografiei”. 


Prof. univ. dr. Dan MĂNUCĂ, 
Directorul Institutului de Filologie Română 
“Alexandru Philippide” al A.R.: 


“Aruncînd un arc peste timp, mă întorc în urmă cu peste un deceniu, cînd 
am avut onoarea de a vă cunoaşte şi privilegiul de a aşeza împreună bazele 
unei colaborări constante şi fructuoase între Institutul de Lingvistică al Academiei 
de Ştiinţe a Republicii Moldova şi Institutul de Filologie Română „Alexandru 
Philippide” al Academiei Române. Am putut aprecia, încă de atunci, înaltul 
dumneavoastră profesionalism şi constanta dumneavoastră energie, însuşiri 
pe care le-aţi demonstrat, cu prisosinţă, cu prilejul consfătuirilor ştiinţifice, 
organizate sub egida celor două institute <...>. 

Cuvintele noastre exprimă convingerea dintotdeauna a cercetătorilor 
ştiinţifici de la Institutul de Filologie Română „Alexandru Philippide”, care, 
dacă îndrăzneala nu trece de marginile adîncului respect pe care vi-l poartă, 
vă numesc şi prietenul lor <...>.” 


Revista “Limba Română”: 


“Energic şi perseverent, harnic şi laborios, sincer, drept şi încrezător în alt 
destin al basarabenilor, Silviu Berejan a lucrat cu migală, pe tot parcursul vieţii, 
la consolidarea zidurilor cetăţii cu numele LIMBA ROMANA. La victorii, ca şi 
la bătălii pierdute, a ştiut să rămână Om, convins fiind că, în fine, învinge cel 
care este capabil să escaladeze munţii incertitudinilor, ai ezitărilor, ai pizmei şi 
ai hărțuirilor de moment. Acad. Silviu Berejan a avut în faţă orizontul limpede 
al graiului matern. Spre el a mers ca spre o mântuire, traversând un drum lung 
şi sinuos, purtând pururi în suflet speranţa împlinirilor”. 


Silviu Berejan: 75 ani 25 


I. LA CATEDRA 
DE FILOLOGIE ŞI PEDAGOGIE ... A OMENIEI 


Domnul Silviu Berejan s-a născut într-o familie de învăţători modeşti, 
“obişnuiţi învăţători de şcoală românească“ [1, 52]. Astăzi Dumnealui e un re- 
marcabil om de ştiinţă, cunoscut nu numai în republică, dar şi în comunitatea 
lingvistică internaţională. Suportul unei atare afirmaţii rezidă, în primul rînd, în 
însăşi opera ştiinţifică a lingvistului S. Berejan, diversă sub aspectul proble- 
maticii abordate, impunătoare sub aspectul cantităţii, profundă sub aspectul 
calităţii. Cele circa 400 de publicaţii (inclusiv 3 monografii, 4 dicţionare, 6 ma- 
nuale) demonstrează cu prisosinţă că cercetătorul S. Berejan, deşi neîncercat 
de ambiţii vane, dar evitînd tentaţia de a merge pe căi bătătorite, dă preferinţă 
chiar din start aporiilor lingvistice, manifestă curajul de a părăsi punctele de 
vedere tradiţionale, vădeşte cutezanţa de a emite opinii eterodoxe şi, nu în 
ultimă instanţă, acribie filologică, propunînd soluţii judicioase privind complicate 
probleme teoretice de lingvistică generală, romanistică, lingvistică comparată, 
lexicologie, semasiologie, lexicografie, gramatică, stilistică, istorie a limbii ş.a. 

Despre contribuţia substanţială la studiul fenomenelor glotice şi despre 
individualitatea gîndirii lingvistice a prof. S. Berejan ne vorbesc anumite realităţi 
de care nu orice lingvist a avut parte: citarea abundentă a lucrărilor editate (a 
se vedea cărţile de profil şi revistele RLŞL şi LR), recenzarea lor în literatura 
de specialitate?, invitarea frecventă la diverse întruniri ştiinţifice, participarea 
directă la manifestări unionale (din fosta U.R.S.S.) şi internaţionale, aprecierile 
elogioase ale ideilor lansate de Domnia sa în lucrări de referinţă sau în vasta 
corespondenţă pe care a purtat-o de-a lungul anilor, solicitările scrise sau 
orale de “a-şi da părerea” sau de a se reţine “numai pentru o clipă” în mijlocul 
celor ce au îmbrăţişat ca principală preocupare lingvistica (aceştia roind în 
jurul Domniei sale ca în grădina lui Akademos). Ştia ce ştia conaţionalul nostru 
nepereche în lumea ştiinţei mondiale E. Coșeriu care, în avizul de susţinere a 
candidaturii omagiatului la alegerile pentru titlul de membru plin al Academiei 
de Ştiinţe din Moldova, menţiona: “Meritele dlui Berejan în domeniul lingvisticii 
sînt incontestabile şi unanim recunoscute în ştiinţa naţională şi internaţională. 
DI Berejan este astăzi savantul cel mai de seamă din Republica Moldova în 
acest domeniu, şi, anume, atît în ce priveşte lingvistica generală (mai ales 
semantica), cît şi în ce priveşte lingvistica românească, atît sincronică, cît şi 
diacronică” [6, 59]. 

In literatura de specialitate din Moldova s-a scris şi s-a vorbit deja cu di- 
verse ocazii despre activitatea ştiinţifică a acad. S. Berejan, dar s-a făcut acest 
lucru, cu preponderență, în baza lucrărilor publicate în republică (monografii, 
dicţionare, manuale, studii din reviste şi culegeri, articole de cultivare a vorbirii, 
de popularizare a ştiinţei, de publicistică etc.). Cu alte cuvinte, s-a scris şi s-a 
vorbit despre o activitate ce s-a desfăşurat, cum se zice, “în văzul publicului larg”. 
Dar, afară de aceasta, a existat şi există o activitate lingvistică, cunoscută doar 
unor cercuri de specialişti şi desfăşurată, mai ales, în afara republicii — rezulta- 


1 Intuind din timp, chiar de la începutul activităţii sale ştiinţifice, că numai “pe acest 
plan, vorba prof. E. Coșeriu, era posibil dialogul cu lingvistica europeană” [2, 162]. 

2 De exemplu, la timpul apariţiei lor, numai monografiile Contribuţii la studiul 
infinitivului moldovenesc (1962) şi Cemanmuueckaa 3keuaanenmnHocmb NekcuuecKux 
eOunuu (1972) s-au bucurat de 29 de recenzii şi prezentări în literatura de specialitate 
(în limbile “moldovenească”, română, cehă, franceză, germană, rusă, ucraineană). A 
se vedea, de asemenea [3, 6-7], [4, 50-59], [5, 67-69]. 

25 mai 1940, Chişinău. Viitorul lingvist 
S. Berejan, „rătăcit” printre desenatori 
(inclusiv Glebus Sainciuc). 


10 mai 1940, Chişinău. Liceenii- 
străjeri (în uniformă) în aşteptarea 1948. Trei generaţii ce au precedat lui 


prinţului moştenitor Mihai |. S. Berejan: tata, unchii, bunicul şi un 


verişor. 

1959. Fotografie pentru perfectarea 1958. Zoe Berejan, sprijinul 
actelor de a pleca în Belgia pe care dintotdeauna al domnului 
n-a văzut-o... nici astăzi. academician. 


1964, Cernăuţi (de la stînga spre dreapta): T. Iliaşenco, |. Mocreac, S. Berejan, 
|. Osadcenco 

tele căreia, dacă ar fi scrupulos “adunate”, ar cuprinde şi ele, indiscutabil, multe 
sute de pagini. Anticipînd înşiruirea unor date de ordin cronologic şi geografic, 
a unor nume de localităţi şi de personalităţi, putem susţine, fără exagerare, 
că S. Berejan ar rămâne în istoria lingvisticii, şi nu numai a celei româneşti, 
chiar dacă travaliul lingvistic al D-sale s-ar fi constituit doar din articole, teze, 
rezumate, referate, rapoarte, comunicări, cronici, luări de cuvînt, publicate în 
literatura de specialitate de peste hotarele Moldovei. Incepînd cu primele teze 
(lumepamypHblii A3bIk u e20 nekcuueckoe 6oeamcmeo) apărute în limba rusă 
(Cernăuţi, 1958) şi cu primul articol (Asupra prepoziţiei a cu infinitivul) apărut 
în limba română în revista Cercetări de lingvistică (Cluj, 1958) şi terminînd 
cu ultima conferinţă (B. P. Hasdeu — precursor al ideilor saussuriene în spa- 
tiul lingvistic românesc) ţinută la Universitatea bălţeană (mai 2002), numele 
lingvistului basarabean S. Berejan “va poposi”, de-a lungul anilor, pe paginile 
revistelor /3eecmua AH CCCP Bonpocbli A3bIKO3HaHUA, Punonoeuueckue 
Hayku, Wseecmua Ha Wucmumyma 3a 6»neapcku e3uk npu P»neapckama AH, 
Memoriile Academiei Române, Revue roumaine de linguistique, Cercetări de 
lingvistică, Philogica Pragensia, Beiträge zur romanischen Philologie sau va fi 
inclus în /lpo6nembi..., Mamepuanbi..., Te3ucbi..., Abstracts..., Resumes..., 
Riassunti..., Proceedings..., Vortrăge..., Akten..., Actele... şi multe alte publi- 
caţii lingvistice de prestigiu din Est şi din Vest. A se vedea Bibliografia acad. 
S. Berejan. 

E un caz unic în republica noastră cînd un lingvist să fi participat la atîtea 
întruniri ştiinţifice (din republică şi din fosta Uniune) şi la atîtea foruri internati- 
onale (congrese, colocvii, simpozioane, conferinţe, seminare, consilii, sesiuni, 
şedinţe de lucru, “mese rotunde”), precum e unică şi geografia de desfăşurare 
a acestor manifestări: Armenia (Erevan, 1986; Djermuk, 1988), Azerbaidjan 
(Baku, 1988), Rusia (Kalinin, 1986; Maikop, 1986; Moscova, 1974, 1980, 1981, 
1982, 1985, 1988, 1989, 1991; Novosibirsk, 1974; Sankt-Petersburg, 1964, 
1975, 1986; Ufa, 1985; Vladivostok, 1982, 1987; Voronej, 1991; Voronovo, 
1984; Zvenigorod, 1981, 1983, 1986, 1987, 1991), Germania (Munchen, 1993; 
Heidelberg, 1995; Jena, 1995; Leipzig, 1996); Gruzia (Tbilisi, 1971, 1977), Italia 
(Torino, 1995), Franţa (Grenoble, 1996), România (Braşov, 1997; Bucureşti, 
1991, 1994, 1998, 1999; Cluj-Napoca, 1994, 1998; Constanţa, 1997; laşi, 1991, 
1992, 1993, 1994, 1996, 1997, 1999, 2000, 2001; Reşiţa, 1997; Roman, 1995; 
Suceava, 1992, 1993, 1995, 1997, 1999, 2001; Timişoara, 1991, 1998; Tîrgo- 
vişte, 1997), Spania (Santiago de Compostela, 1993, 1999), Ucraina (Cernăuţi, 
1958, 1966, 1986, 2000; Kiev, 1980; Lvov, 1980; Kirovograd, 1987), Uzbekistan 
(Samarkand, 1971, 1987). Fireşte, această listă e departe de a fi completă, ea 
putînd fi continuată mai ales prin enumerarea centrelor ştiinţifice din Occident 
unde, pînă în anii 90, nu i s-a permis plecarea din motive politico-ideologice 
(cu toate acestea, lista în cauză e suficientă pentru a ne da seama de prezenţa 
ştiinţifică rodnică a prof. S. Berejan pe arena mondială). 

S. Berejan e solicitat, de timpuriu, nu numai să participe în calitate de 
raportor la diverse manifestări, dar şi să îndeplinească, concomitent, în cadrul 
întrunirilor ştiinţifice, diferite funcţii: secretar de secţie, preşedinte de şedinţe, 
moderator. De exemplu, încă în 1967, conduce la Conferinţa unională de ro- 
manistică de la Minsk, împreună cu reputatul lingvist rus R. A. Budagov, secţia 
“Probleme de tipologie a limbilor înrudite”. 

Personal a fost de mai multe ori animatorul şi organizatorul unor atare 
întruniri (de exemplu, al Simpozionului unional “Probleme teoretice de semantică 
şi de reflectare a acesteia în dicționarele monolingve”, 1979; al Conferinţei ști- 


*Ca atare, S. Berejan s-a lansat pentru prima dată în incomensurabila operă de 
studiere a limbajului uman cu aproape 50 de ani în urmă prin publicarea, în anul 1954 
a unei recenzii (în colaborare) [7, 51-55] şi în anul 1955 a primului articol de cercetare 
[8, 23-28]. 

inţifice “Limba română este numele corect al limbii noastre”,1995; al Colocviului 
Internaţional “Lecturi coşeriene”, 1998 ş.a.). 

Acad. S. Berejan a contribuit substanţial la pregătirea de noi cercetători 
în domeniul lingvisticii. Domnia sa a fost conducător ştiinţific (la 17 doctoranzi), 
consultant ştiinţific (la 5 competitori), referent oficial (la 14 teze de doctor), autor 
a citeva zeci de avize la disertaţii şi rezumate ale disertaţiilor. 

Cu toate că nu ne-am pus drept scop să trecem în revistă numeroasele 
aprecieri ale specialiştilor privind aportul considerabil al prof. S. Berejan la 
studierea multiplelor aspecte ale limbii ca obiect de cercetare ştiinţifică, totuşi 
considerăm oportun a invoca cel puţin încă una din aceste aprecieri. 

Cunoscutul lingvist rus (ulterior, director al Institutului de Limbă Rusă din 
Moscova) lu. N. Karaulov, membru corespondent al A. Ş.aU.R. S. S., încă 
în 1976, analizînd elaborarea noţiunii de sistem lexico-semantic în lingvistica 
sovietică, menţiona că, după lucrările lui Şcerba, Vinogradov, Smirniţki, Bu- 
dagov, Ahmanova, următoarea etapă în dezvoltarea lexicologiei naţionale a 
fost determinată de două momente: în primul rînd, de amploarea şi succesele 
importante ale lucrului lexicografic în ţară; în al doilea rînd, de rezultatele 
considerabile obținute în domeniul teoriei (aici şi mai jos evidenţierile ne apar- 
ţin. - Gh. P.) — atît în direcţia dezvoltării de mai departe a noţiunii de sistem 
lexico-semantic (lucrările semnate de Ufimţeva, Şmeliov, Berejan ş.a.), cît şi 
în direcţia aplicării unor noi metode de cercetare în lexicologie” [9, 12]. Este o 
apreciere de care nu s-au învrednicit prea mulţi lingvişti de la periferia fostei 
Uniuni Sovietice, căci, precum se vede, după ce numeşte şapte lingvişti ruşi de 
mare prestigiu din Moscova şi Sankt-Petersburg, autorul le alătură, ca om de 
Ştiinţă ce a contribuit în mod real la dezvoltarea teoriei lexicologice naţionale, 
şi un lingvist român din Chişinău! 

In unul dintre interviurile sale S. Berejan face următoarea confesiune: “... 
nu regret totuşi viaţa trăită, căci, la urma urmei, am studiat şi mi-am apărat, cît 
şi cum am putut, limba neamului. Şi asta vreau s-o afirm acum, înspre apusul 
vieţii, deschis: am iubit întotdeauna limba şi neamul (evid. n. - Gh. P.) şi 
anume aceste sentimente mi-au insuflat energie şi putere de rezistenţă” [6, 
60]. Aceste “sentimente”, indiscutabil, cunoscute prea bine vigilenţilor nu numai 
de la Chişinău, dar şi de la Moscova, nu i-au împiedicat pe savanții de bună 
credinţă (ne referim la perioada de pînă la 1989) să-l aleagă membru al diferi- 
telor foruri academice din fosta Uniune (“Consiliul de lexicologie şi lexicografie”, 
“Consiliul de teorie a lingvisticii sovietice” ş.a.), precum nu i-au împiedicat să-l 
admită în calitate de participant la o serie de manifestări nu numai unionale, 
ci şi internaţionale, cum au fost Congresele X, XII şi XIV ale lingviştilor (de la 
Bucureşti, Viena, Berlin), Congresele XII-XIV şi XVII de lingvistică şi filologie 
romanică (de la Bucureşti, Quebec, Napoli şi Aix-en-Provence), Congresul III 
european de lexicografie (de la Budapesta) ş.a. 

Poate şi dumnealui încearcă astăzi un sentiment de nedumerire: cum de 
a reuşit să treacă peste impedimentele ridicate de regimul timpului? Am spus 
“poate”, deoarece nativul “chiparos” (or, S. Berejan, conform zodiacului, face 
parte din această categorie) supravieţuieşte în mod firesc în condiţii care altora 
li s-ar fi părut de nesuportat. 

Consemnările de mai sus ar putea fi completate cu încă un moment, nici pe 
departe lipsit de importanţă: în pofida restricţiilor nedeclarate, dar caracteristice 
perioadei de intimidare de pînă la 1989, prof. S. Berejan întreținea permanent 
legături ştiinţifice (prin schimb de scrisori, cărţi poştale, reviste, extrase, cărţi) 
cu o serie de lingviști din diferite ţări (mai detaliat, a se vedea cap. IV. Relaţiile 
dintre doi lingvişti “... porniţi de pe plaiuri moldovene”). Oare nu acest “moment” 
şi nu “sentimentele” de care am amintit mai sus au întîrziat metodic avansarea 
în posturi, alegerea în rândurile membrilor academiei şi, în genere, medalie- 
rea remarcabilului nostru lingvist? (dacă ne referim la perioada, în special, de 
pînă la anii '90, avem tot temeiul să ne întrebăm şi noi ca N. Esinencu: “Cine 
i-o fi purtînd medaliile?”). De fapt, despre aceste “întirzieri” ne împărtăşeşte 

ceva chiar dumnealui: “Lingvistica de la noi, cea care se încadra în “Frontul 
ideologic”, m-a ţinut mereu în tagma celor neagreaţi de puterea oficială şi m-a 
obligat să accept în tăcere mulţi ani la rînd că româna din Moldova Sovietică 
este altceva decit româna din celelalte regiuni româneşti, strecurind numai în 
subsidiar ideea că e tot română ... Şi încă ceva: dacă aş lua-o tot în lingvistică 
de la început, aş prefera să fiu apreciat exclusiv de specialişti, nu de şefi (prin 
prisma politico-ideologică)” [6, 60]. O doleanţă nevinovată, deşi e rostită cu 
regret şi durere! 

In contextul celor spuse, cititorii ar mai trebui să ştie suplimentar că, în 
genere, acad. S. Berejan e un om — şi acest lucru îl pot confirma fără ezitare toţi 
cei care îl cunosc — care manifestă indiferenţă faţă de calomnii sau suspiciuni, 
iartă atitudinea ingraţilor sau a celor recalcitranţi la adevărul ştiinţific, pentru 
că “să se ia la hartă meschină cu oamenii neştiutori, rău intenţionaţi sau, pur şi 
simplu, necinstiţi în acţiuni nu are nici un rost” [6, 59]. Lesne se poate conchide 
că omul şi savantul S. Berejan a însuşit de minune preceptul napoleonian: 
“Oamenii pot fi nedrepţi cu mine, îmi este suficient că sînt nevinovat”. 

In numele dreptăţii, s-ar cuveni să aducem lumină în ceea ce priveşte 
recunoaşterea / nonrecunoaşterea oficială“ a meritelor acad. S. Berejan. Vom 
face acest lucru reproducînd in extenso observaţiile lui N. Mătcaş: “N-aş vrea 
să se creadă că omului de ştiinţă şi de omenie Silviu Berejan nu i s-au recu- 
noscut meritele şi calităţile. | s-au recunoscut, însă mai degrabă tacit sau cu 
jumătate de gură. Sau, în cel mai bun caz, cu foarte mare întîrziere. Judecaţi 
şi dumneavoastră, dragi cititori: în timp ce unii extrem de săraci cu duhul şi cu 
zestrea spirituală, fără să aibă susţinută a doua teză de doctorat, fără lucrări 
de referinţă sau chiar nişte amărite de broşurele, să nu mai aduc vorba despre 
vreo urmă de şcoală, se căpătuiseră peste noapte din partea regimului pe care-l 
slujeau cu fidelitate de sclav cu titlul de academicieni plini, Domnia sa, doctor 
în ştiinţe şi doctor habilitat, cu o operă recunoscută şi apreciată la Moscova, 
Kiev, Sankt-Petersburg, Varşovia, Praga, Sofia, nu se învrednicise de acest 
titlu. Pentru acceptarea în rîndul „nemuritorilor” i se cerea o „nimica toată”: să 
contracareze fulminantele acţiuni de revendicare din partea maselor (inclusiv 
din partea Institutului de Lingvistică pe care îl conduce) a recunoaşterii de că- 
tre oficialităţile de-atunci a unităţii de limbă moldo-române, a necesităţii de a 
reveni la grafia latină şi de a-i atribui statut de limbă de stat la ea acasă limbii 
lui Creangă şi Eminescu. Puţină lume ştie cît de mult s-a frămîntat viitorul pe 
atunci, actualul academician Silviu Berejan, cît de mult s-a zbătut Domnia sa 
între umilitoarea pentru o fire atît de sensibilă propunere, machiavelică, sata- 
nească propunere de a pactiza cu forțele răului şi fireasca, omeneasca dorinţă 
a trudnicului în sudoarea frunţii de a-i fi pur şi simplu recunoscute meritele” 
[10, 168]. 

In însemnările de faţă ne-am văzut obligaţi să vorbim atît despre publi- 
caţiile propriu-zise în domeniul ştiinţei limbajului, cît şi despre “nescrisele cărţi” 
ale acad. S. Berejan şi am făcut acest lucru din mai multe considerente. 

Primo: “zestrea” ştiinţifică a oricărui savant, în genere, iar a dlui 
S. Berejan, în special, se constituie nu numai din publicaţii, ci şi, poate chiar 
înainte de toate, din cele realizate “în afara celor date publicităţii” şi deci trebuie 
urmărită şi pusă la cîntar şi această activitate. 

Secundo: numai cunoaşterea completă a activităţii lingvistice — nu doar 
a celei “din interior”, dar, mai ales în cazul dat, şi a celei “din exterior” — ne-ar 
putea explica de ce lingvistul nostru este atît de mărinimos elogiat, frecvent 
citat, înalt apreciat, tradiţional invitat, mult solicitat. 


4 Subliniem oficială, deoarece recunoaşterea “neoficială”, adică din partea 
specialiştilor-lingvişti, nu poate fi pusă la îndoială. 

Tertio: “cartea devizită” a ştiinţei lingvistice din Moldova, aşa cum apare 
ea în alte ţări şi chiar pe alte meridiane — noi, cei de la baştină, mîndrindu-ne, 
fireşte, cu acest lucru —, o datorăm în cea mai mare parte autorităţii ştiinţifice 
a academicianului Silviu Berejan. 

II. CURRICULUM VITAE 


Născut la 30 iulie 1927 în comu- 
na Bălăbăneşti, plasa Vadul lui Vodă, 
jud. Lăpuşna (azi — jud. Chişinău). 

Studii. În 1938 şcoala primară 
din s. Valea Perjei, jud. Tighina; 
1938-1944 liceul “B. P. Hasdeu” 
din Chişinău; 1944-1945 — studii în 
refugiu la liceul “C. D. Loga” din 
Timişoara; 1945-1946 — şcoala rusă 
de cultură generală din Comrat; 1946- 
1947 — şcoala moldovenească nr. 1 
din Chişinău; 1947-1952 — Facultatea 
de Istorie şi Filologie a Universităţii 
de Stat din Chişinău (iniţial înscriin- 
du-se la Institutul de Arhitectură din 
Odesa, apoi la Facultatea de Fizică şi 
Matematică a Universităţii de Stat din 
Chişinău); 1952-1956 — specializare 
la doctorantură în cadrul aceleiaşi 
universităţi. 

Grade şi titluri ştiinţifice. Doctor 
în filologie (1956, Universitatea de 
Stat din Chişinău); doctor habilitat 
în filologie (1972, Institutul de Ling- 
vistică din Moscova al A. Ş.aU.R. 
S. S.); profesor universitar (1979, 
Universitatea de Stat “Al. Russo” din 
Bălţi); membru corespondent al Aca- 
demiei de Ştiinţe din Moldova (1989); 
membru titular (academician) al Aca- 
demiei de Ştiinţe din Moldova (1992); 
membru de onoare al Institutului de 
Lingvistică “lorgu lordan” din Bucu- 
reşti al Academiei Române (1999); 
Doctor Honoris Causa al Universităţii 
de Stat “Al. Russo” din Bălţi (1999). 

Activitate de cercetare şi de 
coordonare. Cercetător superior la 
Institutul de Limbă şi Literatură al 
Filialei Moldoveneşti a A. Ş. din fosta 
U.R.S.S. (1956-1958); secretar şti- 
ințific (1958-1961); şef al sectorului 
Istoria limbii (1961-1978); şef al sec- 
tiei Lexicologie şi Lexicografie (1978- 
1987); director al Institutului (1987- 
2000); academician coordonator al 
Secţiei de Ştiinţe Umanistice a A. Ş. 
a Republicii Moldova (1991-1995). 

Domenii de cercetare. Limba 
română (gramatică, lexicologie, le- 
xicografie, stilistică, istorie, cultură a 
vorbirii), semantică generală, teorie 
lingvistică, romanistică, slavistică, 
lingvistică comparată şi contrastivă. 


Activitate didactică. Lector la In- 
stitutul Pedagogic din Tiraspol (1954- 
1955),la Universitatea din Chişinău 
(1955-1956), la Institutul Pedagogic 
din Bălţi (1973-1983). 

Publicaţii. Autor a mai mult de 
300 de studii editate atit în ţară, cît şi 
în străinătate, inclusiv 3 monografii, 
4 dicţionare, 6 manuale. Redactor 
ştiinţific şi titular la circa 40 de cărți 
de lingvistică. Traducător şi editor 
de lucrări din opera unor somităţi ale 
lingvisticii ca V. F. Şişmariov, |. lordan, 
E. Coşeriu. Secretar de redacţie (din 
1958) şi redactor-şef (din 1989) al 
publicaţiei periodice academice “Re- 
vistă de lingvistică şi ştiinţă literară”, 
membru al colegiului de redacţie al 
revistei “Limba Română” din Chişinău 
(din 1991). 

Manifestări ştiinţifice. Partici- 
pant la mai multe congrese şi confe- 
rinte internaţionale (de lingvistică, de 
filologie romanică, de lexicografie, de 
filologie română, de ştiinţe şi arte), 
colocvii şi simpozioane internaţionale 
(privind Atlasul Lingvistic Romanic, 
Patronimica Romanică, Ştiinţele Lim- 
bajului, limbă română), precum şi la 
numeroase conferinţe şi sesiuni din 
Ţară şi din fosta U.R.S.S. A participat 
la nenumărate emisiuni radiofonice şi 
televizate, a acordat zeci de interviuri 
în presă vizînd diverse probleme de 
limbă şi de ştiinţă a limbii. 

Pregătirea cadrelor. Conducă- 
tor ştiinţific şi referent (oponent) oficial 
sau neoficial, consultant legalizat sau 
nelegalizat la circa 50 de doctoranzi 
şi competitori. Autor a cîteva zeci de 
avize la disertaţii şi autoreferate de 
disertaţii. 

Membru în organe ştiinţifice 
colective naţionale şi internaţionale, 
în diverse Consilii, Comitete, Comi- 
sii. Prezidiul Comisiei Superioare 
de Atestare din Republica Moldova, 
Comitetul Internaţional de patronaj 
pentru Atlasul Lingvistic Romanic 
(Franţa), Biroul Secţiei de Ştiinţe 
Socio-umaniste al A.Ş.M., Consiliul 
ştiinţific al Institutului de Lingvistică, 
Comitetul de Stat pentru onomastică, 
Consiliul de conducere al temei so- 
ciolingvistice de colaborare interna- 
ţională româno-germană, membru al 
Comitetului Internaţional al Slaviştilor, 
Membru de Onoare al Institutului de 

Lingvistică al Academiei Române, 
Preşedinte al Comisiei de expertiză 
a CSA (pentru grade şi titluri ştiinţifice 
şi didactice) ş.a. 

Distincţii, aprecieri. Insigna 
“Eminent al învăţămîntului public” 
(1979), Premiul Prezidiului A. Ş. M. 
(1986), Premiul de Stat al Moldovei 
(1987), Ordinul Republicii (1996), 
Premiul Academiei Româno-Ame- 
ricane (1997), Medalia “Dimitrie 
Cantemir” (2000); biobibliografii ale 
D-sale au fost incluse în prestigioase 
surse de referinţă din lume: Dicţionar 
enciclopedic ilustrat (Chişinău); Inter- 
national Who's Who in Translation & 
Terminology. — Union Latine (Paris), 
Praetorius Limited (Nottingham), 
International Where + How (Bonn), 
Infoterm (Wien), 1995; BeOyuue 
A3blkoeeObi mupa (Moscova), 2000. 


III. SILVIU BEREJAN, 
LINGVISTUL 

“CEL MAI DE SEAMA DIN 
REPUBLICA MOLDOVA” 


1. APRECIERI* 


“Ceea ce-l caracterizează pe 
Silviu Berejan ca lingvist este, mai 
întîi de toate, spiritul analitic, pro- 
funzimea analizelor şi diapazonul 
larg de abordare a celor mai diverse 
probleme de lingvistică, începînd cu 
simple articole de cultivare a limbii şi 
terminînd cu investigaţii teoretice de 
cel mai înalt grad. Activitatea lingvis- 
tică a lui S. Berejan poartă pecetea 
unei rigurozităţi excepţionale, fiind 
pătrunsă de responsabilitatea şi pro- 
bitatea ştiinţifică proprii unui adevărat 
savant. El cultivă, totodată, o expresie 
exactă, concretă şi clară. Toate aces- 
tea i-au asigurat un loc aparte printre 
lingviştii prestigioşi din republică şi 
din ţară, el fiind unul dintre cei care, 
în perioada de după război, au pus 


* La compartimentele “Aprecieri”, 
“Omagii” şi “Interviuri” vor fi reproduse 
doar fragmente mai concludente, din 
punctul nostru de vedere. 


bazele studierii cu adevărat ştiinţifice 
a limbii noastre naţionale şi au adus o 
contribuţie ponderabilă la dezvoltarea 
romanisticii, a lexicologiei şi lexico- 
grafiei, a teoriei lingvisticii...” 


Colegiul de redacţie al revistei 
(“Limba şi Literatura Moldove- 
nească”, nr. 2, 1987, p. 56) 


“Chiar prima sa carte Contri- 
buţii la studiul infinitivului mol- 
dovenesc (1962) se distinge prin 
mulţimea de probleme tratate, prin 
impresionanta minuţiozitate cu care 
au fost despuiate şi confruntate nu- 
meroasele surse bibliografice, prin 
diversele incursiuni istorice în alte 
domenii şi, în primul rînd, în acela al 
sintaxei, prin bogăţia de fapte excerp- 
tate din operele celor mai reprezen- 
tativi scriitori clasici şi contemporani, 
prin expunerea clară şi terminologia 
gramaticală adecvată, prin caracterul 
riguros sistematic al aranjării materi- 
alului în cele cinci capitole închegate 
astfel încit fiecare se prezintă ca 
parte integrantă a unui tot întreg bine 
conceput <...>. 

Una dintre cele mai valoroase 
lucrări ale sale este monografia 
Cemanmuvueckaa 3keueaneHm- 
HOCcmb HMekcuueckux e0unuu 
(1973), apreciată mult de specialişti, 
în care se elaborează concepția 
echivalenţei semantice în lexic. Con- 
sacrată unei probleme particulare de 
lexic — sinonimiei (sau omosemiei — 
în terminologia autorului) — cartea 
îmbrăţişează, de fapt, o mare parte 
din problematica lexicologiei şi sema- 
siologiei moderne=<...>. 

Pornind de la poziţiile lexicologi- 
ei funcţionale, contrar criteriilor de care 
se foloseau diferiţi lingvişti la definirea 
sinonimiei (afinitatea semantică, iden- 
titatea noţională, comunitatea deno- 
minaţiei, coincidenţa posibilităţilor de 
îmbinare etc.), cercetătorul conchide 
că criteriul obiectiv pentru stabilirea 
raporturilor de sinonimie este coin- 
cidenta variantelor semantice, adică 
identitatea de sensuri”. 


Prof. dr. hab. Teodor COTELNIC, 
Universitatea de Stat “I. Crean- 

gă” din Chişinău (rev. LR, nr. 3-4, 


1997, p. 160-161) 


“Dintre multimea de lucrări, 
fixate în Bibliografia sa, aş reține 
atentia în special asupra a două: 
Echivalenţa semantică a unităților 
lexicale şi Dicţionarul explicativ. 
Prima este consacrată mult discutatei 
probleme a relaţiilor de echivalență 
semantică în lexic, reprezentindu-l 
poate cel mai plenar şi mai veridic pe 
Berejan-teoreticianul. Avînd în faţă 
tomurile voluminoase scrise pe tema 
dată, un cercetător mai puţin exigent 
ar fi fost tentat să ofere specialiştilor 
o lucrare de mari proporții, umflată 
cu date şi trimiteri numeroase, cu 
analize detaliate ale marii diversităţi 
de opinii exprimate anterior. Silviu 
Berejan a reuşit să învingă tentaţiile 
de acest fel. Concentrindu-şi atenţia 
doar asupra esențialului dumnealui, 
în locul unui volum uriaş, a realizat 
o lucrare de proporții relativ mici, 
dar strălucitoare prin originalitate şi 
profunzime. 

Trăind ani la rînd în împărăţia 
fermecată a cunoaşterii ştiinţifice, 
străin cu desăvirşire goanei după 
slavă efemeră şi privilegii nemeri- 
tate, savantul Berejan a înţeles cu 
o claritate indiscutabilă că rostul 
cercetării este de a pune la îndoială 
cunoştinţele deja existente <...>. Şi 
a mai înțeles cercetătorul Berejan că 
lingvistul, dacă numai nu se complace 
în rolul de salahor în ştiinţă, adică de 
colecţionar de fapte, trebuie să fie (şi, 
poate, întîi de toate) şi filozof. Tocmai 
de aceea seva filozofică şi cea de 
filozofia limbii circulă nestingherite în 
monografia sa fundamentală, precum 
şi în întreaga lui creaţie de teoretician. 
Expunerea impresionant de clară şi 
bine organizată, construită cu o lo- 
gică ireproşabilă şi o mare eleganță 
a stilului, a făcut ca această lucrare 
să devină una de referință pentru 
specialiştii-lexicologi <...>. 

Cea de a doua lucrare menti- 
onată — Dicţionarul explicativ, în 
special volumul al II-lea, deşi e o 
operă colectivă, poartă amprenta 
personalităţii neordinare a redac- 
torului ei principal care este tot S. 


Berejan. Această lucrare este una 
monumentală. Nu vrem să ne re- 
ferim aici la uriaşa muncă ce stă în 
spatele ei, am sublinia în special 
doar integritatea interioară a acestei 
lucrări originale. Aplicînd consecvent 
principiul sistemicităţii, colectivul de 
autori îndrumați cu competenţă de 
redactorul lucrării a reuşit să ajungă 
la acel nivel superior de percepere 
şi pricepere a substanței verbale 
de unde lucrurile se lasă văzute 
oarecum dinlăuntru. In felul acesta, 
Dicţionarul explicativ sparge tipa- 
rele tradiţionale ale lexicografiei nu 
numai romanice, propagind un nou 
mod de organizare, de structurare a 
materiei lexicografice şi de prezen- 
tare a acesteia <...>.” 


Dr. hab. lon EŢCU 
(rev. LA, nr. 31, 1997, p.7) 


“Acad. Silviu Berejan este con- 
siderat unul dintre cei mai prolifici 
lingvişti romanişti actuali din Repu- 
blica Moldova <...>. In cele patru 
decenii şi jumătate, de cînd îşi începe 
activitatea, a publicat peste 300 de 
lucrări, printre care valoroase mono- 
grafii, dicţionare, manuale, articole, 
studii, recenzii, cronici etc. In lucrările 
sale, fie că este vorba de articole sau 
monografii, el abordează un spectru 
larg de probleme, începînd cu cele 
dedicate cultivării limbii şi terminînd 
cu investigaţiile teoretice de cel 
mai înalt grad de complexitate. Pe 
această linie reținem faptul că Silviu 
Berejan a fost şi este un lingvist mul- 
tilateral, atacînd probleme din toate 
compartimentele limbii: semasiologie, 
lexicologie şi lexicografie, morfologie 
şi sintaxă, fonetică, stilistică etc. EI 
a atras în studiu elemente ale limbii 
române, ale altor limbi romanice 
şi ale unor limbi slave. Majoritatea 
problemelor tratate se remarcă prin 
multitudinea de implicaţii în lingvistica 
generală. 

In activitatea sa de lingvist se 
pot distinge cu claritate două laturi. 
Una pragmatică, caracterizată prin 
atragerea în cercetare a unui imens 
material faptic care poartă pecetea 
profunzimii şi rigurozităţii analizelor. 

Cea de a doua latură este cea teore- 
tică care derivă din prima şi în care 
autorul se atestă ca un desăvirşit 
spirit analitic. Cultivînd o expresie 
precisă şi concretă, lucrările sale se 
remarcă prin claritate şi exactitate”. 


Prof. dr. Onufrie VINȚELER, 
Universitatea “Babeş-Bolyai” 
din Cluj-Napoca 

(“Tribuna”, IX, nr. 20-21, p. 5) 


“Problema relaţiilor sinonimi- 
ce — a echivalenţei semantice (cum e 
numită de autor) — n-a fost rezolvată 
în mod fundamental nici în plan în- 
gust, privitor la o limbă romanică, nici 
în plan mai larg — lingvistic general, 
deşi au fost publicate destule lucrări 
la această temă. La determinarea 
criteriilor privind sinonimia, cei mai 
multi autori se referă la afinitatea 
semantică, identitatea noţională, co- 
munitatea denominaţiei,coincidența 
posibilităţilor de îmbinare etc. Toate 
aceste criterii, după părerea lui S. 
Berejan, sînt lipsite de rigurozitate 
ştiinţifică <...>. 

Monografia CemanmuvueckaA 
9KeueaneHmHOCmb JIEKCUYECKUX 
eðuHuų (1973), cred, se situează 
ca o lucrare fundamentală în dome- 
niul lexicografiei româneşti şi s-ar 
cere publicată şi în limba noastră. 
Principiile ei teoretice şi-au aflat 
aplicarea practică în procesul de 
elaborare a Dicţionarului explica- 
tiv al limbii moldoveneşti, vol. II 
(DELM, II) apărut în 1985, la 8 ani 
după primul volum DELM, I (1977). 
Cele două volume se deosebesc 
net unul de altul în plan teoretic, 
ştiinţific şi redacţional. A fost mo- 
dificată întreaga metodă de lucru 
la un dicţionar explicativ, materialul 
căruia a fost prezentat şi redactat 
lexicografic nu în ordinea alfabetică 
strictă a literelor respective, ci după 
anumite clase de cuvinte pe criterii 
morfologice, semantice, derivative 
etc. In felul acesta, s-au prezentat 
adecvat în sistem diferitele tipuri de 
cuvinte. De fapt, structura DELM, Il a 
fost modificată în mod substanţial nu 
numai faţă de cea din primul volum, 


ci şi în raport cu dicționarele similare 
ale altor limbi <...>”. 


Acad. Nicolae CORLĂTEANU, 
Institutul de Lingvistică al A. Ş. 
M. (RLŞL, nr. 3, 1997, p. 47-48) 


“Ceea ce impresionează, întîi 
de toate, în opera acad. S. Berejan, 
chiar şi pe cititorul mai puţin avizat, 
este o disecare şi o structurare rigu- 
roasă a problemei cercetate, fapt ce 
creează iluzia unei uşurinţe în trata- 
rea fenomenului, iluzie ce se spulberă 
la o lectură cît de cît atentă, lăsîndu-l 
pe cititor uluit de densitatea ştiinţifică 
a fiecărei aserțiuni. 

A cîştigat semantica (domeniul 
central al activităţii ştiinţifice) prin 
Silviu Berejan? Sîntem convinşi că 
da, măcar din simplul motiv că şi-a 
aflat, în sfirşit, albia, făgaşul natural 
al existenţei sale... 

A cîştigat S. Berejan slujind cu 
credință şi abnegaţie această doam- 
nă ideală? Sperăm că da, pentru că 
semantica i-a pus la dispoziţie toate 
tainițele ei, făcîndu-l cunoscut unei 
lumi întregi. 

Am cîştigat şi noi, cei care am 
fost şi mai sîntem învăţăcei ai profe- 
sorului S. Berejan, au cîştigat toţi cei 
care au un sentiment aparte pentru 
cuvînt, pentru dezlegarea enigmelor 
ce le ascunde cuvîntul”. 


Conf. dr. Gheorghe STOG, 
Universitatea de Stat “Al. Russo” 
din Bălţi (Conferinţa Naţională de 

omagiere, Bălţi, 21 mai 2002) 


“Format în cadrul şcolii lingvis- 
tice a dascălului său universitar şi a 
patriarhului filologiei române din Re- 
publica Moldova acad. Nicolae Cor- 
lăteanu, Silviu Berejan, grație unei 
munci titanice de autoinstruire prin 
lecturi abundente, prin contacte cu 
lingvişti de prestigiu de la Academia 
de Ştiinţe din ex-Uniunea Sovietică şi 
din multe centre universitare, cu nu- 
meroşi lingvişti din România, Germa- 
nia, Bulgaria, Cehia, Slovacia, Italia, 
Franţa şi din alte ţări, a reuşit să-şi 

1964. O şedinţă a Institutului de Limbă şi Literatură al Academiei (de la stînga 
spre dreapta): R. Udler, C. Popovici, S. Berejan, |. Vartician, S. Cibotaru, 
V. Soloviov, E. Russev, H. Corbu, T. lliaşenco. 


1959. Pe o stradă a Chişinăului 
Eu cu colegul de Academie 
1957. Castelul Peleş, Sinaia. V. Soloviov. 

1951, Odesa. Campionatul Uniunii Martie 1958, Leningrad. Împreună cu 
Sovietice la baschet (S. Berejan I. Mocreac. 
— al treilea în coloană). Nu ştim 

dacă sportul a pierdut, în schimb 


lingvistica a cîştigat. 


1958. În ospeţie la acad. N. Corlăteanu (de la dreapta spre stînga): 

N. Corlăteanu, E. Russev, O. Ahmanova, A. Babkin, X. Marţişevskaia (dir. Ed. de 
dicţionare din Moscova),G. Pecek (soţia lui N. Pecek care fotografiază), Z. 
Berejan (soţia lui S. Berejan), S. Berejan, A. Corlăteanu (soţia lui 
N. Corlăteanu), şi A. Corlăteanu (fiul lui N. Corlăteanu). 

lărgească orizontul ştiinţific, să-şi 
formeze o doctrină lingvistică proprie, 
o viziune fundamentală concretă pri- 
vitor la diferite ramuri ale ştiinţei des- 
pre limbă. Aşa se face că S. Berejan e 
unul din puţinii specialişti care a avut 
curajul şi pregătirea respectivă de 
a-şi spune cuvîntul plin de autoritate 
în cele mai diverse domenii, cum ar 
fi: lexicologia, lexicografia, semasio- 
logia, metodo-logia, sociolingvistica, 
dialectologia, etimologia, istoria lim- 
bii, stilistica, cultura limbii materne, 
ortografia, ortoepia, punctuaţia etc. 

Un loc cu totul aparte, deşi 
strîns legat de celelalte direcţii de 
investigaţie ale acad. S. Berejan, îl 
ocupă reflecţiile Domniei sale asu- 
pra gramaticii în sensul cel mai larg 
al termenului. In această ordine de 
idei, monografia de primă tinerețe a 
savantului, teza de doctor în filologie 
Contribuţii la studiul infinitivului 
moldovenesc rămîne în istoria ling- 
visticii naţionale ca un model de pro- 
funzime, de argumentare teoretică, 
ilustrativitate, de logică a expunerii 
celor mai complicate şi mai contro- 
versate situaţii din istoria infinitivului, 
în general, şi a celui românesc, în 
particular. 

<...> în manualele sale, prof. 
S. Berejan a reorientat studiul gra- 
maticii spre tradiţia seculară a şcolii 
naţionale româneşti, spre succesele 
lingvisticii din Ţară, <...>”. 


Membru coresp. al A.Ş.M. 
Anatol CIOBANU, 

Universitatea de Stat din Chişi- 
nău (RLŞL, nr. 3, 1997, p. 50, 59) 


“Responsabilii culturali erau 
implicaţi direct în activitatea comi- 
siei interdepartamentale stabilite de 
parlamentul moldovenesc la mijlocul 
anului 1988 pentru a examina istoria 
limbii moldoveneşti <...>. Comisia 
era condusă de două personalităţi 
redutabile ale partidului <...>, dar 
includea şi cercetători, scriitori şi 
ziarişti proeminenţi. Membrii comisiei 
cu tendinţe reformiste au găsit rapid 
metode de a-i convinge pe colegii 
lor mai conservatori. De exemplu, un 
membru al comisiei ca Silviu Berejan, 


nou-numitul director al Institutului de 
Lingvistică şi Literatură, a invitat nu- 
meroşi „membri asociaţi” să participe 
la lucrările comisiei, aceştia fiind mai 
ales lingvişti reformişti, care erau în- 
curajaţi să participe la întilniri pentru 
a-i forța pe cei mai puţin convinşi să 
accepte reformele lingvistice”. 


Dr. Charles KING, 

Universitatea Georgetown din 
Washington (“Moldovenii. Româ- 
nia, Rusia şi politica culturală”, 
Ed. Arc, 2002, p. 137) 


“Aplicînd pentru prima oară 
într-un mod temeinic metoda functi- 
onal-structurală la analiza sinonimiei 
în cadrul unui singur sistem, în cel al 
limbii literare, Silviu Berejan a lăsat 
să se întrevadă, în lucrarea sa fun- 
damentală Echivalenţa semantică a 
unităţilor lexicale, perspectiva studi- 
erii adecvate a fenomenului în cauză 
şi la nivel intersistemic. Depistarea şi 
corelarea cuvintelor sau a îmbinărilor 
stabile de cuvinte cu acelaşi sens din 
diverse subsisteme teritoriale ale unei 
limbi (dialecte, subdialecte, graiuri) 
va ajuta, <...> să fie pusă în lumină 
devierea lexicală a dialectelor”. 


Dr. Valentina CORCIMARI, 
Institutul de Lingvistică al A. Ş. 
M. (RLŞL, nr. 3, 1997, p. 74) 


“Lucrarea sa din 1962, Con- 
tribuţii la studiul infinitivului mol- 
dovenesc, rămîne şi azi o lucrare 
de referință în lumea ştiinţifică şi o 
contribuție esenţială la relevarea spe- 
cificului acestei forme verbale pe plan 
general romanic, balcanic şi în par- 
ticular pe plan românesc, iar studiul 
în limba rusă din 1973, Echivalenţa 
semantică a unităţilor lexicale, prin 
multitudinea problemelor abordate, 
prin noutatea interpretărilor, prin 
elaborarea unei teorii originale a si- 
nonimiei în plan universal, ne-a scos 
în aria largă a lingvisticii generale. 
Concepte noi, originale, idei dintre 
cele mai abstracte au fost îmbrăcate 
într-o haină lingvistică ce se distinge 

prin concizie, claritate, rigoare şi, în 
acelaşi timp, accesibilitate şi pentru 
cititorul neiniţiat (în acest plan, poate 
că numai lucrarea lui V. M. Solnţev din 
1971, Limba ca sistem şi structură, 
se remarcă prin aceleaşi calităţi). Un 
adevărat compendiu de lingvistică 
generală este lucrarea aceasta, ea 
incluzînd noţiuni, concepte, formulări, 
dezbateri în probleme privind esenţa 
ştiinţei noastre: dihotomie, limbă, vor- 
bire, sistem, structură, paradigmatică, 
sintagmatică, sincronie, diacronie, 
statică, dinamică, conţinut, formă, 
fenomen, esenţă semnificat, micro- 
şi macrostructuri, hetero-, para- şi 
omosemie, cîmp conceptual, cîmp 
semantic, opoziţie, combinatorică etc. 
Numai din cauză că a fost publicat 
într-o limbă de o oarecare circulaţie 
studiul lui Silviu Berejan n-a fost la 
timpul lui tradus în alte limbi, deşi 
sînt convins că un atare eveniment 
va avea loc odată şi odată.” 


Prof. dr. Nicolae MĂTCAŞ 
(rev. LR, nr. 3-4, 1997, p. 169-170) 


“In relaţiile cu marele savant 
lingvist m-am ales cu valori mult mai 
preţioase decit teza de doctorat. l-am 
“furat” cu succes maniera meticuloa- 
să şi analistă de gîndire germană. 
Pe Berejan nu-l poţi cunoaşte dintr-o 
vizită, nici chiar din zece, dacă nu 
revii, în liniştea nopţii, de unul singur, 
la textele sale, la discuţiile cu tine. 
EI este supremul stilizator al limbii 
române din Basarabia actuală. In 
frazele lui scrise orice semn de punc- 
tuatie, orice cuvînt nimereşte la locul 
potrivit cu exactitate astronomică. 
Un inegalabil gospodar al lingvisticii 
generale şi naţionale. Cînd Berejan 
parcurge cu stiloul textele tale, gra- 
matica îşi recapătă sensul veridic. E 
cu neputinţă să “smulgi” un cuvînt 
din textele lui Berejan, căci după el 
se țin lanţ celelalte <...>. Nu am nici 
un drept “ştiinţific” să vorbesc despre 
Silviu Berejan, savantul. O vor face 
alții, mai competenţi în materie. Insă 
maniera de gîndire a academicianu- 
lui e la îndemina oricui îi place să 
judece cîtuşi de puţin. Drept exem- 
plu elocvent în acest sens serveşte 


lucrarea sa “Echivalenţa semantică a 
unităţilor lexicale”. După ce am citit-o 
şi recitit-o, m-a obsedat ideea că nu 
numai cuvintele, dar şi oamenii, şi 
plantele, şi animalele şi tot ce există 
în Universul lui Dumnezeu se află în 
relaţii de “sinonimie”. Or, sinonimul, 
ca o asemănare, ca o parte a coinci- 
denţei, e ca şi aversul unei piese, pe 
cînd deosebirea, ascunsă, o cauţi şi 
o găseşti numai pe revers”. 


lulius POPA, jurnalist 
(rev. LA, nr. 31, 1997, p. 7) 


“Deşi a studiat şi s-a format 
ca savant în condiţiile defavorabile 
ale perioadei postbelice, cînd tot 
ce era românesc era declarat anti- 
moldovenesc, totuşi a reuşit să-şi 
cultive o ţinută intelectuală şi morală 
bazată pe cele mai frumoase tradiţii 
ale ştiinţei şi lingvisticii româneşti, 
dovadă elocventă în această ordine 
de idei fiind chiar primele articole şi 
studii elaborate în baza cunoaşterii 
profunde a acestora. Curiozitatea 
nestăpinită, dorința de a fi mereu la 
curent cu tot ce este nou în lingvistică 
i-au facilitat înțelegerea şi interpreta- 
rea mai multor fenomene de limbă, 
mizînd, în primul rînd, pe propriile 
capacităţi intelectuale, fără a apela la 
mijloace de ordin politic sau ideologic, 
argument probant fiind în acest sens 
refuzul, camuflat prin diverse tertipuri, 
de a se înscrie în partidul comunist”. 


Dr. Vasile BAHNARU (“Flux”, 
1 august 1997, p. 2) 


“Cunosc bine lucrările de ling- 
vistică ale lui S.G.Berejan, care îmi 
provoacă un mare respect profesi- 
onal.” 


Membru corespondent al A.Ş. 

a U.R.S.S. lu.S.STEPANOV (Din 
scrisoarea de susţinere a lui 
S.Berejan pentru alegerea lui în 
calitate de membru corespondent 
al A.Ş.M., Moscova, 19 ianuarie 
1989) 

“Numele şi lucrările Dumneavoastră consacrate limbii române şi lingvisticii 
teoretice au fost cunoscute la noi chiar în perioadele cele mai negre de izolare 
impusă ţărilor noastre cu aceeaşi limbă <...>. 

Dacă un timp am bănuit doar, ulterior am înţeles că aţi avut nu numai 
statutul de specialist recunoscut — profesor şi cercetător — în domeniul limbii, 
ci şi pe acela de luptător abil pentru drepturile ei şi pretuim în mod deosebit 
rolul Dumneavoastră în bătălia pentru limbă şi alfabet, care, din păcate, are 
încă episoade de actualitate. 

Nu mai puţin preţuim căldura contactelor personale pe care le-aţi sta- 
bilit cu lingviştii şi instituţiile din dreapta Prutului de îndată ce a fost posibil şi 
colaborările frăţeşti pe care le-aţi iniţiat anume între institutele noastre <...>”. 


Membru cor. al A. R. Marius SALA, 
director al Institutului de Lingvistică “lorgu lordan” al A. R. 
(RLŞL, nr. 3, 1997, p. 34) 


“Silviu Berejan manifestă o dorinţă nepotolită pentru activitatea spirituală, 
dar fiind o fire net temperamentală, omul de ştiinţă Berejan nu s-a angajat ni- 
ciodată în polemici agresive care distrug obiectivitatea şi ucid spiritul ştiinţific, 
tonul moderat, strict academic dominînd tot ce a scris dumnealui pînă în prezent. 
In această ordine de idei ar putea fi amintite nenumărate atacuri la persoana 
Domniei sale, autorii lor făcînd-se a uita de contextul istoric şi socio-cultural 
în care am fost siliţi să trăim şi să acţionăm pînă nu demult, atacuri rămase 
fără replică <...>. 

O altă caracteristică demnă de reţinut a omagiatului este aceea că în 
scris nu-şi îngăduie decit esenţialul. Vădeşte preferința pentru verbul dinamic 
şi adjectivul plastic. Ocoleşte detaliul nesemnificativ, alege cu grijă nuanţa. De 
multe ori l-am auzit mărturisind că scrie greu. Şi cum ar putea să fie altfel, dacă 
îşi trece ideea prin nenumărate filtre cerebrale pînă ce aceasta îşi găseşte haina 
verbală potrivită şi abia atunci o aşterne definitiv pe hîrtie <...>.” 


Dr. hab. lon EŢCU 
(RLŞL, nr. 3, 1997, p. 7) 


“Sînteţi, domnule academician, o personalitate proeminentă a culturii 
române nu numai din Republica Moldova, ci şi din România. Lingvist remarca- 
bil, aţi publicat lucrări în mai toate domeniile de interes major: istoria şi teoria 
limbii, gramatică, lexicologie şi lexicografie, semantică, lingvistică generală. Aţi 
participat la întruniri ştiinţifice internaţionale, cu intervenţii apreciate unanim 
de romanişti. Nu aţi pregetat să acceptaţi obligaţiuni împovărătoare, pe linia 
cercetării ştiinţifice academice, pe care le-aţi onorat şi continuaţi să le onorati 
cu strălucire <...>. 

Nu poate fi nicidecum trecut cu vederea, stimate domnule academician 
Silviu Berejan, rolul decisiv pe care l-aţi avut şi îl aveţi în strîngerea legăturilor 
dintre filologii din ţările noastre. Aţi iniţiat şi aţi îndrumat un program rodnic de 
cercetări comune în domeniile toponimiei şi limbii române literare, aţi sprijinit 

organizarea unor sesiuni de comunicări academice la Chişinău şi la laşi, aţi 
contribuit la perfectarea schimbului reciproc de cercetători şi de documentatii 
ştiinţifice. 

Sînteţi, stimate domnule academician Silviu Berejan, nu numai un spe- 
cialist de înaltă clasă şi un îndrumător eficient, dar şi un model de demnitate 
naţională. In momentele dificile, aţi ştiut să puneţi mai presus de orice adevărul 
ştiinţific, pe care l-aţi apărat cu dîrzenia şi diplomaţia profesionistului”. 


Prof. univ. dr. Dan MĂNUCĂ, director 

al Institutului de Filologie Română “A. Philippide” al A. R., 
dr. loan A. FLOREA, secretar ştiinţific 

(RLŞL, nr. 3, 1997, p. 36) 


“Academicianul Silviu Berejan este, neîndoios, cel mai important produs 
al şcolii lingvistice româneşti din Basarabia, acoperind, prin preocupările sale, 
aspecte dintre cele mai variate ca theorie şi praxis ale domeniului căruia i-a 
dedicat o jumătate de veac, timp în care s-a instituit într-un adevărat pilon al 
supravieţuirii limbii române în acest spaţiu vitregit de istorie. 

Deşi nu i-am fost discipol decit indirect, făcîndu-mi ucenicia la profesori 
pe care Domnia sa i-a format, mi-l asum pe DI Silviu Berejan ca profesor de 
suflet pentru remarcabila-i cumpătare şi onestitate de slujitor al Limbii Române, 
dar, deopotrivă, şi pentru acel element de pitoresc sadovenian-matein care îi 
pigmentează poetic vieţuirea între şi întru oameni. Alături de alte cîteva mari 
personalităţi pe care lui Dumnezeu i-a plăcut să-i presoare printre noi, la vreme 
de cumplită secetă, DI academician Silviu Berejan întruchipează distincţia şi 
firescul unei figuri de patrimoniu”. 

Nicolae LEAHU, poet 
(Conferinţa Naţională de omagiere, Bălţi, 21 mai, 2002) 


“Remarcabile contribuţii privind istoria limbii, lexicologia şi lexicografia, 
gramatica, stilistica, geografia lingvistică, iniţiative ştiinţifice de mare interes şi 
cu ecou larg, coordonarea unor lucrări de importanţă majoră sau colaborarea 
la proiecte internaţionale dau măsura unei vieţi închinate cu dăruire studiului 
limbii române. Afirmarea acesteia şi apărarea demnităţii ei în numele adevărului 
au beneficiat de prestigiul savantului şi de onestitatea omului Silviu Berejan. 
Operele sale, reale contribuţii la dezvoltarea lingvisticii româneşti, sînt cunos- 
cute şi apreciate de lingviştii clujeni, iar personalitatea sa, apropiată şi caldă, 
se bucură de respectul ce-l impun omul de ştiinţă şi colegul”. 


Prof. dr. Eugen BELTECHI, 

director al Institutului de Lingvistică şi 
Istorie Literară „Sextil Puşcariu” al A. R. 
(RLŞL, nr. 3, 1997, p. 37) 


“Academicianul Silviu Berejan ne învaţă pe viu, prin înţelepciunea sa, cum 
să facem, cum să ne fortificăm verticalitatea şi să nu o confundăm cu miopia 
orgoliului deşănţat <...>. 

In această ordine de idei, o spun cu toată convingerea, n-am întîlnit un 
om de ştiinţă, pedagog mai versat, mai prodigios în conlucrarea sistematică 
şi armonioasă dintre cele două instituţii-temple ale cunoştinţelor: Academia - 
Universitatea. 

Concomitent, dl Silviu Berejan, în plan educaţional, etic şi estetic, posedă 
marea artă pedagogică — ARTA DE A NE OMENI — sentimentul de a te bucura 
de succesele semenilor, arătînd invidioşilor căile de a ieşi din prizonieratul 
acestui cancer spiritual (<...>). 

Academicianul Silviu Berejan este o personalitate cu un puternic caracter 
civic. ORA ASTRALA a realizării lui profesionale, precum şi a caracterului său, 
călit în bătăliile lingvistice, a fost anul 1989, anul de graţie al renaşterii noastre 
naţionale, care a culminat cu istorica zi de 31 August. Dumnealui îi revine un 
loc aparte în evoluţia acestor procese nepereche de la 1918 încoace. Lingvist 
de prestigiu, profesorul S. Berejan a făcut parte din cunoscutul grup de muncă 
pentru elaborarea legislaţiei lingvistice. Incontestabil, prof. Silviu Berejan a fost 
cel mai valoros expert în migăloasa muncă de elaborare a articolelor acestor 
proiecte de legi. _ 

Pe lîngă înalta-i ţinută filologică, Domnia sa <...> A ȚINUT FERM SA FIE 
RESPECTAT ADEVĂRUL ŞTIINŢIFIC ŞI ISTORIC. In acest context, actualul 
academician a demonstrat onestitatea sa de savant, devenind un exemplu 
pentru tineretul studios şi pentru colegii din domeniu”. 


Prof. dr. lon BORŞEVICI 
(rev. LA, 31 iulie 1997, p. 7) 


“Gîndurile noastre de aleasă preţuire vă vor însoţi şi în viitor în neobosita 
activitate ce o desfăşuraţi întru creşterea şi înflorirea limbii româneşti”. 


Prof. dr. Nicolae SARAMANDU, 

director adjunct al Institutului de Fonetică 
şi Dialectologie “Al.Rosetti” al A. R. 
(RLŞL, nr. 3, 1997, p. 35) 


“O simplă trecere în revistă a arsenalului bibliografic semnat cu numele 
acad. Silviu Berejan creează impresia clară a personalităţii enciclopedice a 
autorului. Iniţierea în opera Domniei sale întregeşte imaginea cu rigurozitatea 
ştiinţifică, disecarea profundă, argumentarea logică. Cei favorizați a-l cunoaşte 
pe omul Silviu Berejan descoperă o corectitudine, consecvență şi cumsecădenie 
rară. In sfîrşit, pentru lingviştii (şi poate nu doar lingviştii) din Basarabia Silviu 
Berejan este “calea” spre adevăr, ştiinţă şi universalitate”. 


Dr. Ala SAINENCO, 
Universitatea de Stat “Al. Russo” din Bălţi 
(Conferinţa Naţională de omagiere, Bălţi, 21 mai 2002) 


“În persoana acad. S. Berejan vedem întruchipat idealul omului de ştiinţă 
care şi-a urmărit mereu obiectivul ştiinţific în ciuda numeroaselor obstacole 
materiale şi politice, încadrînd cercetările sale în contextul socio-cultural al 
ţării sale frămîntate <...>”. 


Prof. dr. hab. Klaus BOCHMANN, 
director al Institutului de Romanistică al Universităţii din Leipzig (RLŞL, 
nr. 3, 1997, p. 38) 

“Academicianul Silviu Berejan, directorul Institutului de Lingvistică al 
Academiei de Ştiinţe a Moldovei, a fost ales în calitate de membru de onoare 
al Institutului de Lingvistică “lorgu lordan” al Academiei Române. De această 
distincţie <...> s-a mai învrednicit un grup de lingvişti-românişti din Franţa, 
Germania, Polonia, Ungaria, Cehia, Bulgaria, Italia în semn de recunoştinţă 
pentru colaborare ştiinţifică fructuoasă şi cu prilejul aniversării a 50-a de la 
fondarea acestei instituţii academice”. 


Agenţia Moldpres 
(“Moldova Suverană”, 27 martie 1999, p. 3) 


“Silviu Berejan este filolog în accepțiunea clasică a termenului, pentru 
care ştiinţa autentică este dezinteresată, din care motive ea nu trebuie con- 
fundată cu meseria, rezultatele căreia se măsoară, de cele mai multe ori, cu 
cotul îngust al intereselor noastre cotidiene, limitate de perspectiva ochelarilor 
ecveştri. Altfel spus, dumnealui nu practică o lingvistică de valoare suspectă, 
conjuncturistă, ci una care rezistă timpului, impulsionînd şi determinînd, în bună 
parte, tematica şi orientarea cercetărilor lingvistice din republică şi nu numai. 

Un merit de principiu al profesorului Silviu Berejan constă în faptul că dum- 
nealui face parte din cohorta acelora care au scos lingvistica moldovenească 
din faza amatorismului şi diletantismului, întronând-o în drepturile ei legitime de 
ştiinţă adevărată. Curiozitatea nestăpînită, dorinţa de a fi la curent cu tot ce este 
nou în lingvistică, exigenta împinsă pînă la pedantism, pedantism în lipsa căruia 
ştiinţa încetează a mai fi ştiinţă, i-au permis să asocieze, să disocieze şi să con- 
frunte fenomenele abordate prin prisma dialecticii interne a faptelor investigate”. 


Conf. dr. Veronica PURICE, 
dr. Vasile BAHNARU, 

dr. Constantin TANASE 
(rev. LA, 30 iulie 1987, p. 7) 


“La cel de-al 70-lea prag al activităţii şi vieţii Dumneavoastră puse în sluj- 
ba limbii române şi a promovării adevărului despre ea şi despre fiinţa noastră 
naţională noi, scriitorii, apreciem curajul de a fi mers împreună pînă la capăt 
pe căile cele drepte ale Renaşterii basarabene”. 


Acad. Mihai CIMPOI, 
preşedinte al Uniunii Scriitorilor din Moldova 
(RLŞL, nr. 3, 1997, p. 45) 


“Urmărind de peste treizeci de ani problemele şi discuţiile legate de 
limba şi lingvistica „moldovenească”, era firesc să dau de multe ori de articole 
şi lucrări semnate de unul dintre cei mai buni şi cei mai serioşi specialişti în 
acest domeniu, ale cărui erudiție şi onestitate ştiinţifică le consider demne de 
admiraţie. Mă gîndesc îndeosebi la neînfricoşata Dumitale dragoste de adevăr 
cu care, în calitate de director al Institutului de Lingvistică al Academiei, cu 
începere din 1988, ai întreprins, cu colaboratorii Dumitale, o serie de acţiuni 
de rezonanţă întru susţinerea şi promovarea adevărului despre limba maternă 
a populaţiei de baştină a Republicii Moldova: limba română <...>. Mă bucur 
să pot spune că, în ultimii ani, nu numai că ne-am întîlnit de mai multe ori, dar 
ne-am împrietenit. Păstrez o amintire plăcută mai ales din vizita Dumitale aici, 
la Heidelberg, în Institutul de Romanistică al Universităţii, în luna mai 1995, 
cînd, în prezenţa unei săli pline, ai ţinut conferinţa despre situaţia lingvistică 
din Moldova. Nutresc speranţa că frumoasele convorbiri pe care le-am avut 

la Tutzing în Bavaria, la Bucureşti şi la Heidelberg vor putea fi reluate cît mai 
curînd — de data aceasta la Chişinău, unde sper că te voi revedea în voie bună 
şi în aceeaşi rodnică activitate care îţi este dintotdeauna proprie”. 


Prof. dr., dr. h. c. Klaus HEITMANN, 
Institutul de Romanistică al Universităţii din Heidelberg 
(RLŞL, nr. 3, 1997, p. 41) 


“Silviu Berejan a fost şi rămîne pentru mine o personalitate simbolică în 
lingvistica Moldovei Sovietice. Un om de ştiinţă care, în ciuda unor aserţiuni 
sporadice, impuse de realităţile sumbre ale vremii, a avut curajul de a da ex- 
presie în lucrările sale fundamentale adevărului că în forma ei literară limba 
populaţiei băştinaşe de la est de Prut nu poate fi considerată o nouă limbă 
romanică, deosebită de limba română. 

Student al Universităţii din Chişinău <...> şi apoi <...> colaborator la 
Institutul de Limbă şi Literatură al Academiei de Ştiinţe a republicii, Silviu Be- 
rejan s-a impus în scurt timp prin extraordinarele sale aptitudini de cercetător 
al limbii naţionale şi al fenomenelor ei specifice în aria smulsă din trupul Ţării. 

Savantul are marele merit de a fi unul dintre cei mai de vază animatori 
ai studierii sub denumirea de limbă moldovenească, impusă de autorităţile 
comuniste, a formelor de manifestare a limbii române în republica înjghebată 
prin legea moscovită de la 2 august 1940 <...>. 

Astăzi, cînd forțele antinaţionale cîştigă tot mai mult teren în republică, Sil- 
viu Berejan relevă în continuare cu toată ponderea sa de mare savant adevărul 
ştiinţific, înfruntînd cu aceeaşi fermitate atacurile violente ale celor care nu se 
pot împăca cu acest adevăr care le taie craca de sub picioare, personalitatea 
ştiinţifică şi fiinţa umană a temerarului academician reprezentînd o fericită 
îngemănare între un savant distins şi un om adevărat”. 


Dr. Michael BRUCHIS, 
Universitatea din Tel-Aviv 
(rev. LR, nr. 3-4, 1997, p. 166) 


“Sînt circa 25 de ani (deci cam un sfert de secol!) de cînd primele scrisori 
ale Domnului profesor Silviu Berejan, adresate tatălui meu, profesorul Hara- 
lambie Mihăiescu, ajungeau în cutia poştală a casei noastre. 

Cu inconfundabilul lor scris ordonat şi armonios, cu căldura, sincerita- 
tea şi firescul gîndurilor şi al sentimentelor, cu dorinţa cunoaşterii, stabilirii şi 
menţinerii unei cît de înguste punti de legătură peste sîrma ghimpată ce ne 
despărțea <...>. 

După aceste începuturi şi după toate, multe, cîte au urmat, într-un amestec 
ciudat de formidabile urcuşuri, dar şi de dezamăgitoare coborîşuri ale unei lumi 
atît de mult încercate şi poate prea puţin înţelese, rămîne pentru mine intactă 
şi, în asemenea condiţii, cu atît mai prețioasă şi mai demnă de admiraţie, lec- 
ţia Savantului, Profesorului, Omului Silviu Berejan, a cărui cunoaştere o pot 
aprecia drept o şansă şi un privilegiu şi, a cărui întîlnire ori reîntilnire, drept o 
statornică şi adevărată bucurie”. 


Cerc. ştiinţ. princ. gr. Il Doru MIHĂIESCU, 
Institutul de Fonetică şi Dialectologie 
“Al. Rosetti” al A. R. 

(RLŞL, nr. 3, 1997, p. 44) 

Mai, 2002, Bălţi. E bine în mijlocul bălţenilor şi al ieşenilor (de la stânga spre 
dreapta): St. Dumistrăcel, D. Mănucă, S. Berejan, N. Filip, M. Şleahtiţchi, Gh. Popa. 


“Stimaţi Colegi, Vă felicit din inimă pentru frumoasa iniţiativă de a omagia 
prin publicarea unui volum al RLŞL activitatea Domnului Silviu Berejan, care 
a servit deopotrivă ştiinţa lingvisticii şi cauza limbii române cu devotament şi 
pasiune”. 


Prof. dr. Maria MANOLIU-MANEA, 
Universitatea Româno-Americană 
(RLŞL, nr. 3, 1997, p. 96) 


“<...> omagiem personalitatea academicianului Silviu Berejan, bogata 
şi semnificativa activitate a Domniei sale pe terenul teoriei limbii (lexicologie, 
semantică) şi al gramaticii limbii române, asociindu-ne manifestărilor de preţuire 
şi de solidaritate umană şi profesională ale tuturor acelora care, la împlinirea a 
70 de ani, au ţinut să-i ureze, şi pe această cale, noi realizări şi mari satisfacţii 
în susţinerea şi ilustrarea ideilor de devotament în muncă, curaj în slujba ade- 
vărului şi generoasa speranţă în destinul unei nobile profesii”. 


Prof. dr. Stelian DUMISTRĂCEL, 
Institutul de Filologie Română “A. Philippide” al A. R. 
(RLŞL, nr. 3, 1997, p. 133) 


“Ne amintim cu căldură despre timpurile de colaborare ştiinţifică rodnică 
întru dezvoltarea ştiinţei lingvistice”. 
A. DOMAŞNEV, 
Membru corespondent al Academiei Ruse de Ştiinţe 
(RLŞL, nr. 3, 1997, p. 43) 

1 februarie 1986, Bălţi. Printre prieteni mai vechi şi mai noi (de la stînga 
spre dreapta): V. Bahnaru, St. Semcinski, S. Berejan, Gh. Popa, Gh. Stog. 


1993, Chişinău. Congresul al XVIII-lea al Academiei Româno-Americane. Trei 
destine basarabene: E. Coşeriu, N. Mătcaş şi S. Berejan. 

1997. La preşedinţia A. Ş. M. (de la stînga spre dreapta): 
Gh. Ghidirim, S. Berejan, Cr. Simionescu (preşedintele Filialei laşi a A.R.), S. 
Rădăuţan, E. Simion (preşedintele A. R.). 

1 august 1999, Constanţa. La o cină cu verişorii constănţeni. 

3. INTERVIURI 


DENUMIREA LIMBII NOASTRE 

E CEA ŞTIUTA DE TOATA LUMEA 
_ — ROMANA 

In dialog cu Alexandru BANTOŞ 


— Stimate domnule acade- 
mician Silviu Berejan, învingînd 
conjuncturismul politic, riscînd să 
intre în impact cu puterea, Institu- 
tul de Lingvistică, al cărui director 
sînteţi, apoi un grup temerar de 
oameni de ştiinţă, urmaţi în fine 
de întreaga Academie a Republi- 
cii Moldova, a afirmat adevărul 
ştiinţific despre denumirea limbii 
noastre. Firesc era ca Parlamentul, 
dînd dovadă de respect faţă de cea 
mai reputată instituţie ştiinţifică a 
statului, să ia operativ în dezbatere 
răspunsul formulat şi să facă mo- 
dificările de rigoare în Constituţie. 
Or, lucrurile nu s-au întîmplat 
astfel. Parlamentul neglijează op- 
ţiunea academică, unica valabilă şi 
acceptabilă, sfidînd astfel onoarea 
instituţiei ce are mandatul să se 
pronunţe în problema respectivă. 
Cum ar trebui să procedeze în 
această penibilă situaţie Institutul, 
Academia, în sfîrşit, oamenii de 
ştiinţă, care — vede o lume -— sînt 
împinşi în cursa oportunismului, a 
minciunii şi a trădării sacrei misi- 
uni hărăzite de însuşi Dumnezeu? 

— O instituţie cum este Institutul 
de Lingvistică, ca şi Academia în 
ansamblu, nu are căderea decit să 
spună care e adevărul. Aceasta e 
misiunea, sacră misiune, pe care i-a 
hărăzit-o Dumnezeu, cum spuneţi 
Dvs., domnule Bantoş. Mai mult 
ştiinţa nu poate face; altă armă decit 
argumentul ştiinţific ea nu are. Să 
constrîngă deci, să forţeze pe cineva 
să accepte adevărul demonstrat şti- 
inţa nu e în stare. Cei ce iau hotăriri 
şi decizii, cei ce au nevoie de acest 
adevăr, dacă ei înşişi nu-l cunosc, 
trebuie doar să-l pună în aplicare. Dar 
dacă pe ei adevărul nu-i interesează, 
dacă ei nu au încredere în ştiinţă şi 
consideră că ştiu totul, deciziile şi 


hotăririle luate rămîn pe conştiinţa 
lor şi îi va judeca Istoria. Deci unicul 
lucru pe care îl poate face ştiinţa în 
această cu adevărat penibilă situaţie 
este să nu accepte minciuna. Altceva 
nu este în puterile ei. 

— Care este misiunea unei 
Academii în procesul de consolida- 
re a independenţei şi suveranităţii 
unui stat tînăr? Ce rol ar trebui 
să i se atribuie acestui templu al 
ştiinţei? 

— Am menţionat deja mai sus 
că misiunea Academiei în orice stat, 
mai tînăr sau mai vechi, în proces 
de consolidare a independenţei şi 
suveranităţii sau în orice altă perioadă 
este aceeaşi: de a furniza fapte şi 
argumente ce ţin de adevărul ştiinţific 
şi istoric. lar statul, vechi sau tînăr, 
să se bazeze numai pe adevăr, dacă 
vrea să fie respectat de comunitatea 
internaţională. 

Rolul Academiei este cel pe 
care îl au toate academiile din tă- 
rile civilizate în toate timpurile: să 
stabilească adevărul şi să-l pună în 
serviciul statului şi al omenirii <...>. 

— O întrebare adresată Dvs. în 
calitate de director al Institutului, 
dar şi de om de ştiinţă, care urmă- 
reşte de cîteva decenii evoluţia lim- 
bii române în Republica Moldova: 
în ce stare se află limba vorbită şi 
scrisă la noi? Cum apreciaţi evolu- 
ţia ei de la 1989 încoace? Cum s-au 
îndreptăţit pronosticurile făcute 
acum cîţiva ani privind ameliorarea 
situaţiei lingvistice? 

— Limba română vorbită la noi 
continuă să fie prost ştiută, continuă 
să funcţioneze doar în unele sfere ale 
societăţii zise moldoveneşti (deşi ea 
e amestecată), societate în care se 
perpetuează bilingvismul, ce rămîne 
practic cel ce a fost: naţional-rus; 
limba română continuă să rămînă, 
după gradul de cunoaştere de către 
vorbitori (fără şansa de a schimba 
cîndva ceva), sub nivelul limbilor din 
toate statele mononaţionale. In limba 
scrisă s-au înregistrat, e adevărat, 
anumite progrese, dar acest lucru nu 
poate duce la ameliorarea globală a 
situaţiei într-un viitor previzibil. Mai 
ales că prin desfiinţarea Departa- 
mentului de Stat al Limbilor a fost 
paralizat şi controlul asupra utilizării 

limbii oficiale în instituţiile de stat din 
Republică <...>. 

- Presa oficială a partidului 
de guvernămiînt, prin gura unor 
persoane cu vederi nedisimulat an- 
tiromâneşti, afirmă că Dvs. aţi spus 
una pe vremea regimului comunist 
(că limba e „moldovenească”) şi 
alta acum, în perioada democrați- 
ei (că ea e română). Cînd aţi avut 
dreptate, întreabă ei? 

— Atunci „au avut dreptate” 
ei, pentru că deţineau puterea, iar 
acum — eu, că pot spune adevărul 
fără a mă teme că aş putea fi pus la 
zid. Atunci însă nu numai eu numeam 
limba în singurul fel admis, ci toţi (fără 
excepţie) lingviştii, toţi cercetătorii- 
filologi în general, toţi scriitorii, toţi 
ziariştii şi publiciştii de aici. Cine e te- 
merarul luptător pentru dreptate care 
atunci, înainte de 1988, ar fi îndrăznit 
să spună public că limba pe care o 
vorbim este română? Numiţi-mi-l! 

Şi atunci pe ce bază mi se in- 
criminează mie că n-am făcut acest 
lucru? 

Oare nu tot cei ce-mi incrimi- 
nează acum că numeam pe vremea 
lor limba română „moldovenească” 
ne impuneau această aberaţie, in- 
suflîndu-ne frica de a fi consideraţi 
în caz contrar duşmani ai puterii şi 
ai poporului? 

lar acum tot aceşti inşi cu mină 
de mieluşei inocenți fac pe fariseii! 
Ei, care în luările de cuvînt din 1990- 
1993, numeau, ca şi mine, limba 
noastră limbă română! Recitiţi presa 
timpului şi-i veţi găsi numaidecit. 

Adevărul este cel pe care l-am 
ştiut dintotdeauna: n-am avut şi nu 
avem altă limbă aici decît limba ro- 
mână, şi ei sînt conştienţi de acest 
lucru, dar îi manipulează acum pe 
cei neiniţiaţi, după cum îi intimidau 
atunci pe cei iniţiaţi, speriindu-i cu 
năluca „românizării”. 

— Ce datorii neachitate are 
academicianul Silviu Berejan? 

— Rog cititorii să nu considere 
drept lipsă de modestie din partea-mi 
afirmaţia că cercetătorul ştiinţific Be- 
rejan şi-a făcut datoria civică pînă la 
capăt. Dar să se ia la hartă meschină 
cu oameni neştiutori, rău intenţionaţi 
sau, pur şi simplu, necinstiţi în acţiuni 
nu are nici un rost <...>. 


Dacă cei de care vorbeam mai 
sus au plăcerea să debiteze paras- 
covenii şi bizarerii, făcînd, prin bul- 
versarea realităţilor obiective, politică 
din ştiinţă, şi capătă satisfacţie de pe 
urma acestei îndeletniciri, lingvistul 
Berejan a avut şi continuă să aibă 
satisfacţii de altă natură, satisfacţii 
de creaţie, satisfacția, în parte, că 
rezultatele muncii şi meritele sale 
de om de ştiinţă, de cercetător al 
fenomenului „limbă” sînt cunoscute 
şi recunoscute în cercurile ştiinţifice. 
lar aceste satisfacţii nu pot fi compa- 
rate în nici un caz cu cele în care se 
complac activiştii politici de moment. 

Tocmai de aceea nu consider 
că Berejan ar avea vreo datorie ne- 
achitată ca om de ştiinţă (în afară, 
poate, că n-a scris încă vreo 2-3 cărţi 
serioase de lingvistică teoretică, cum 
ar fi dorit-o; şi asta din cauza că şi-a 
consumat timpul cu activităţii de alt 
ordin, mult mai puţin plăcute, care, 
pe deasupra, nici apreciate nu sînt) 
<...>. 

— Cum aţi proceda dacă prin- 
tr-o minune aţi fi pus în situaţia de 
a relua de la capăt viaţa? 

— Dacă, într-adevăr, ar fi posibi- 
lă o atare minune, aş prefera să fac 
matematică, cum Începusem de fapt. 
Şi aş fi fost fericit, cred. 

Lingvistica de la noi, cea care 
se încadra în „Frontul ideologic”, m-a 
ţinut mereu în tagma celor neagreaţi 
de puterea oficială şi m-a obligat să 
accept în tăcere mulţi ani la rînd că 
româna din Moldova Sovietică este 
altceva decît româna din celelalte 
regiuni româneşti (strecurînd numai 
în subsidiar ideea că ea e tot româ- 
nă), iar acum, cînd lingvistica parcă 
nu mai este ideologizată, în loc să 
poţi spune deja deschis adevărul 
elementar, interzis atita amar de timp, 
conducerea, prin poziţia pe care o 
ocupă, te sileşte să demonstrezi axi- 
ome evidente (că româna e română, 
că laptele e alb, adică) şi iarăşi nu-i 
eşti pe plac. 

Aşadar, cu toate că şi condu- 
cerea, şi regimul s-au schimbat, 
atitudinea faţă de limbă şi lingvişti a 
rămas la noi absolut aceeaşi. Situaţie 
de neinvidiat, precum vedeţi. 

Şi încă ceva: dacă aş lua-o tot 
în lingvistică de la început, aş prefera 

să fiu apreciat exclusiv de specialişti, 
nu de şefi (prin prisma politico-ideo- 
logică). 

Dar dacă n-a fost să fie aşa cum 
aş fi vrut, nu regret totuşi viaţa trăită, 
căci, la urma urmei, am studiat şi mi- 
am apărat, cît şi cum am putut, limba 
neamului. Şi asta vreau s-o afirm 
acum, înspre apusul vieţii, deschis: 
am iubit dintotdeauna limba şi neamul 
şi anume aceste sentimente mi-au in- 
suflat energie şi putere de rezistenţă. 
Le voi iubi şi în continuare cu aceeaşi 
intensitate şi le voi apăra cu aceeaşi 
perseverenţă în orice situaţie. 

Cu convingerea fermă şi cu 
credinţa nestrămutată că numai aşa 
e bine, îmi voi duce crucea pînă la 
capăt. 


(rev. LR, nr. 3, 1995, p. 53-60) 


AM CĂUTAT SĂ FAC DIN LING- 
VISTICA UN FEL DE MATEMATI- 
CA 


În dialog cu Gheorghe POPA şi 
Nicolae LEAHU 


<...> — Am zice, cu titlu de 
paranteză, că am rămas surprinşi 
cînd am aflat că unii dintre marii 
scriitori interbelici au făcut liceul 
cu o medie mică, astăzi practic 
imposibilă, pentru un om de talen- 
tul lui lon Minulescu sau George 
Bacovia. 

— Aveţi dreptate. Trebuie să vă 
spun că tendinţa actuală de a avea o 
notă supremă, maximă este una moş- 
tenită de pe vremea Uniunii Sovietice, 
cînd trebuia să fii „otlicinik”. 

Eu, de exemplu, am fost pînă 
la război, doi ani la rînd, premiant al 
liceului B. P. Hasdeu din Chişinău. 
Avînd d.e. media 8,38, eu eram 
premiant întîi. Nu avea nimeni zece. 
Deci era o chestiune de exigenţă, de 
seriozitate, de probitate şi onestitate 
chiar, de ceva care se infiltra atît în 
conştiinţa copiilor, cît şi a părinţilor. 
Dar şi profesorul era profesor. Era 
un fel de semizeu. Dacă primeai nota 
8, erai realmente fericit: ştiai că ţi-a 
pus o notă, pentru că el a înţeles că 
o meriţi. 


— Şi nu v-au nemulţumit nici- 
odată cei care v-au predat sau cei 
care v-au apreciat cunoştinţele? 

— Mofturile acestea nu existau 
pentru noi, elevii de atunci. Să con- 
teşti rezultatele?! Pentru noi profe- 
sorul era, aşa cum spuneam, un fel 
de semizeu. Erau oameni diferiţi: unii 
erau mai democrați, alţii mai puţin de- 
mocraţi, dar, în genere, fiecare era o 
autoritate incontestabilă. Atunci cînd 
ieşeai pe sală şi trecea un profesor, 
toţi se dădeau la perete şi profesorul 
trecea printre rînduri vii de elevi. Şi 
făceam acest lucru nu dintr-o obli- 
gatie forţată, ci din respect. Era un 
respect firesc. 

— In liceele româneşti de as- 
tăzi, unele foarte bune, de altfel, 
există o scară specială pentru 
profesori... 

— Era şi la liceul unde învăţam 
eu, dar şi la alte licee. Imi cer scuze, 
dar am să vă spun şi asta. Nu puteai 
să-ţi închipui că profesorul tău de 
română sau de matematică, sau de 
franceză să meargă la acelaşi WC cu 
elevii. Era ceva exclus. Nici nu se ştia 
unde e WC pentru profesori. 

- Probabil, idealizaţi această 
„distanţă”, deoarece, în acelaşi 
timp, Vă cunoaştem ca un om că- 
ruia îi place să discute „la tu” cu 
discipolii. 

— Aş face aici o remarcă: cu 
discipolii pe care mi-i apropii. Pe care 
i-am apropiat din diferite motive. Este 
aici un fel de contradicţie. Nu ştiu prin 
ce s-ar explica. Poate prin faptul că 
m-am democratizat de la un timp, 
aşa, sub imperiul ambianţei de mai 
tirziu <...>. 

Ei bine, dincolo de astea, în 
1944 m-am refugiat la Timişoara, 
unde am urmat liceul „C. D. Loga”. 

— Un moment care, cu sigu- 
ranţă, n-a intrat în autobiografiile 
Dvs. ulterioare? 

— Da, evident, în tot cazul, eu 
mă limitam la aceea că am făcut 
atitea clase la Chişinău şi un an la 
Timişoara. In '45 ne-am repatriat. 
Pentru mine, personal, a fost o dramă 
repatrierea aceasta, pe care n-am 
putut-o numi niciodată repatriere. 

— Nu recunoaşteţi eufemis- 
mele? 

— Nu, n-am putut recunoaşte şi 
nici acuma nu pot spune că atunci 
a fost o repatriere. A fost o mare 
presiune exercitată de sovietici asu- 
pra autorităţilor româneşti, ca să-i 
întoarcă înapoi pe toţi cei care au 
plecat din Basarabia. Ei, chipurile, 
vroiau să recupereze cadrele „pier- 
dute”, deşi scopul de bază era altul: 
răfuiala. Pentru că, aducîndu-i aici, 
în localitatea unde au funcţionat, se 
găsea totdeauna un „patriot” de cel 
nou. Aşa cum se spune acum „novii 
russkii”, la fel se putea spune atunci 
„novii patriot”, adică unul care nu ştia 
despre Soviete prea multe, dar se eri- 
ja în postura de susţinător al Uniunii 
şi al democraţiei sovietice. 

— Ca reprezentant al „comite- 
tului săracilor”... 

— Pe cine au pus ei, la început, 
la conducere — era jale: pe ultimii 
oameni din localitate, din sat în spe- 
cial. Toţi îl ştiu de un tîrîie-brîu, dar pe 
dînsul îl pun preşedinte de selsovet? 

— Şi, o dată repatriat, v-aţi 
refugiat în... lingvistică. 

— Poate a fost un refugiu şi 
acesta. Un refugiu din ambianța în 
care eşti condamnat să rămii, o am- 
bianţă cu totul străină de aspiraţiile 
tale, de pregătirea ta spirituală şi 
de legăturile tale de suflet. Da, într- 
adevăr, aş putea spune că m-am 
refugiat în limba română. De acolo, 
de la Timişoara, puteam să nimeresc 
la Irkutsk. Taică-meu, fără îndoială, 
se temea de asta, deşi el nu fusese 
o figură politică care ar fi prezentat 
interes pentru organele respective, 
dar, oricum, era învăţător. 

Mult mai tîrziu l-au exclus din 
partid (intrase şi el în partid după ce 
venise). | s-a imputat următorul lucru: 
că el, vasăzică, se întîlnea cu şeful de 
post. Dar cum să nu se întilnească 
directorul şcolii cu şeful de post?! 

<...> — Cum explicaţi, dle 
profesor, spiritul de rezistenţă al 
intelectualilor basarabeni în timpul 
regimului sovietic? 

— Nu ştiu ce pot spune colegii 
mei în acest sens, dar eu mi-am 
format o atitudine proprie. Pentru că 
nu cred că se putea proceda altfel. 
Şi nu pentru că riscam să-mi pierd 
bucata de pîine, cum spune lumea, 
dar pentru că vroiam să realizez un 
obiectiv pe care nu-l declaram nică- 


ieri: spre deosebire de predecesorii 
mei, mulţi dintre care au fost destul 
de pasivi, eu vroiam să demonstrez 
adevărul pe cale concretă, cultivînd 
şi promoviînd o limbă elevată, limba 
literară, şi, în felul acesta, făcîndu-i 
şi pe alţii să se gîndească la asta. In 
primul rînd, tineretul studios — elevii 
şi studenţii — colegii, profesorii univer- 
sitari etc. să înţeleagă printre rînduri, 
fără a le spune direct că, iată, asta-i 
limba care trebuie s-o cunoască, 
asta-i limba „vechilor cazanii”. Nu am 
abordat teoretic această problemă în 
lucrările mele, n-am nici un paragraf 
special. In tot ce scriam, eu injectam 
nişte momente legate de propagarea 
şi promovarea limbii, a culturii româ- 
neşti, a istoriei acestei limbi şi a nea- 
mului care o vorbea. Şi făceam acest 
lucru în aşa fel ca să nu fie observat 
de orişicine <...>. 

— Intr-un interviu acordat 
revistei „Semn”, distinsul savant 
român Eugeniu Coşeriu spunea 
cu bucurie că n-a fost nevoit să 
rămînă în teritoriul românesc ocu- 
pat de sovietici şi că, respectiv, 
a fost scutit de situaţia de a face 
compromisuri. În legătură cu acest 
detaliu, cum vă apreciaţi opera 
ştiinţifică din perspectiva omului 
care s-a aflat mereu sub presiu- 
nea unor constrîngeri ideologice, 
politice etc., pentru că nu e tocmai 
uşor să faci ştiinţă şi, în acelaşi 
timp, să ai permanent conştiinţa 
că activezi într-un cadru ce anchi- 
lozează fiinţa? 

— Aţi formulat nişte lucruri şi aţi 
folosit nişte termeni ce caracterizează 
foarte bine starea morală a omului 
care a activat, într-adevăr ...sub cîrma 
vremii şi a regimului. Este foarte ade- 
vărat, te anchilozează anume faptul 
că ai fost oprimat moraliceşte, şi nu 
ai avut curajul să spui... Foarte mulţi 
n-au avut curajul, foarte mulţi nu sînt 
eroi din punctul ăsta de vedere. Eu 
totdeauna am avut temerea să spun 
ceva acolo în plus şi, de aceea, n-am 
acceptat nici convorbirile deschise, 
de suflet, nici interviurile, nici destăi- 
nuirile pe marginea specialităţi mele. 
Le-am evitat foarte conştient. N-am 
vrut ca cineva „să se lege”, căci ştiam 
prea bine cum sînt privite lucrurile şi, 
într-un fel, consider, că am procedat 
corect în perioada aceea, deşi... Deşi 

mă condamn pentru faptul că n-am 
avut, poate, curajul şi, pînă la urmă, 
dorinţa de a pune capăt machiavelis- 
mului în domeniul extralingvistic. Pen- 
tru că, în ceea ce priveşte domeniul 
lingvistic, mi-am spus părerea aşa 
cum am vrut şi n-am avut restricţii. 
Eu mă gîndeam că dacă eram ma- 
tematician (dl S. Be-rejan a făcut un 
an de studii la Facultatea de Fizică 
şi Matematică — Gh. P.), cine m-ar fi 
putut obliga să demonstrez teorema 
aceasta anume aşa cum vrea secre- 
tarul C. C. sau alt cineva. 

— Sintem de acord cu Dvs., 
dar, sub presiuni politice, e mai 
dificil a demonstra o teoremă ling- 
vistică, decît una matematică. 

— Da, de asta mi-am dat seama 
totdeauna. Tocmai de aceea eu am 
căutat să fac din lingvistică un fel de 
matematică. 

— Am putea formula şi o 
axiomă: ştiinţele umaniste sînt 
mai uşor expuse contactului cu 
realitatea imediată şi, respectiv, 
pericolele ce vin dinspre social 
asupra celui care practică ştiinţa 
sînt mai mari... 

— Absolut. 

— Dle academician, care ar fi 
lingvistul-model pentru Dvs.? 

— Pentru mine, lingvistul-model 
(n-aş vrea să fie şablonizată chestia 
asta) este lingvistul care a putut să 
se ocupe de problema lui personală, 
fără a fi influenţat din stînga sau din 
dreapta, de deasupra sau dedesubt. 
Dintre lingviştii sovietici i-aş numi pe 
Budagov, Mihalci, Bernştein, Melni- 
ciuc — mari oameni de ştiinţă, foarte 
oneşti, dar care au plătit tribut totuşi 
acestei presiuni din afară. Ei nu erau 
deloc dispuşi să accepte obligaţii de 
tipul: „la, vedeţi ce fac moldovenii şi 
spuneţi-le s-o mai termine cu ideea 
despre existenţa unei singure limbi! 

Nu pot să nu-l numesc pe prof. 
E. Cogşeriu — un ideal, din punctul ăsta 
de vedere, de om de ştiinţă. A făcut 
abstracţie de toate celea şi totuşi, 
făcînd abstracţie, D-sa se interesa de 
situaţia de aici. Dumnealui, de la un 
timp, din perioada renaşterii noastre, 
a fost extrem de activ. Dumnealui a 
devenit omul care ne-a ajutat mult şi 
a contribuit la multe iniţiative care au 
fost, în multe privinţe, decisive. Intr- 
adevăr, prof. E. Coșeriu a făcut ştiinţă 


pentru ştiinţă şi a făcut abstracţie 
conştient de faptul că, iată, undeva 
se fac nişte nedreptăţi în ştiinţă, se 
fac nişte lucruri reprobabile, pe care 
D-sa ar fi putut numai să le condam- 
ne dar nu să le elimine, căci ştiinţa 
nu dispune de atare forțe, de atare 
posibilităţi... <...>. 

— Ce aţi putea spune referitor 
la contribuţia lingviştilor basara- 
beni privind dezvoltarea lingvisticii 
româneşti în perioada postbelică? 

— E greu să fac o totalizare 
expresă şi exhaustivă. Lingyviştii din 
Basarabia au contribuit tot timpul 
la dezvoltarea lingvisticii româneşti, 
chiar dacă numeau obiectul lor de 
studiu aşa cum îl numeau. Dar tot 
ce au făcut lingviştii de aici a fost o 
contribuţie la dezvoltarea lingvisticii 
româneşti, la scoaterea în relief a 
specificului limbii române. Printre 
altele, lingviştii noştri au adus contri- 
buţii noi, puţin cunoscute nu numai 
lingvisticii româneşti, ci şi lingvisticii 
în genere. Şi încă ceva: lingviştii de 
aici au fost oameni care au contribuit 
la propagarea unor idei necunoscute 
lingviştilor din România, care erau 
la curent cu ce spun francezii, ger- 
manii, englezii, dar nu ştiau ce spun 
ruşii. lar ruşii au spus multe lucruri. 
Sîntem sau nu sîntem înclinați spre 
cultura şi ştiinţa rusă, dar trebuie 
să recunoaştem că ruşii ne-au dat 
posibilitatea să conştientizăm unele 
lucruri printr-o altă prismă. Şi asta e 
o superioritate a noastră, pe care noi 
n-o valorificăm îndeajuns. Acum foar- 
te mulţi s-au îndepărtat de lingvistica 
din Orient, hai să zicem aşa, avînd în 
vedere şi Rusia, şi Ucraina, şi Gruzia 
sau alte foste republici asiatice, unde 
savanții au scris în ruseşte, dar au 
adus contribuţii şi în romanistică, şi 
în românistică. Lingvistica rusească 
a avut concepţii fondate teoreticeşte, 
care ne avantajează în multe privinţe. 


(rev. “Semn”, nr. 1-2, 2000, 
p. 52-59) 

„LINGVISTICA 
NU M-A FACUT FERICIT 


În dialog cu Tatiana ROTARU 


<...> — Lingvistica, pe lîngă 
succese şi bucurii sufleteşti, v-a 
adus şi multe necazuri — şi în peri- 
oada sovietică, cînd obiectul Dvs. 
de studiu se numea încă „limba 
moldovenească”, şi în perioada ac- 
tuală, cînd puteţi să-i daţi deja, cu 
toate impedimentele, denumirea 
reală, adică cea de „limbă româ- 
nă”. In acest sens, sînt sigură că aţi 
meditat mult şi că mai continuaţi 
să meditaţi, deşi adevărul se află 
la suprafaţă. 

— Da, într-adevăr, preocupările 
mele lingvistice mi-au dat multe satis- 
facţii şi chiar bucurii sufleteşti, în spe- 
cial de pe urma roadelor concrete ale 
muncii depuse şi duse la îndeplinire. 
Dar lingvistica, trebuie s-o recunosc 
deschis, nu m-a făcut fericit decît în 
puţinele cazuri cînd făceam abstrac- 
ţie de obiectul direct al preocupărilor 
mele de căpetenie — limba din Repu- 
blica Moldova, cînd mă cufundam în 
lingvistica pură, ca să zic aşa, acolo 
unde aveam de a face exclusiv cu 
Ştiinţa, şi nu cu politica, cu ideologia. 
Numai atunci cînd m-am ocupat de 
lingvistica teoretică, de lingvistica 
generală, am simţit adevărata atrac- 
ţie pentru munca ştiinţifică, pentru 
cercetare, pentru studiu în genere 
(fără comandă de sus, fără cenzura 
celor fricoşi de care eşti dependent 
şi, mai ales, fără reticenţele pe care 
ţi le impui singur, tot din laşitate în 
primul rînd, şi care sînt şi ele extrem 
de împovărătoare). 

Am regretat nu o dată că am 
plecat de la matematici, unde politica 
şi ideologia nu se puteau implica în 
măsura în care se implicau în ştiinţele 
umanistice (ce constituiau chiar, cum 
am înţeles cu timpul, componenta de 
bază a aşa-numitului „front ideolo- 
gic”), în parte în lingvistică şi, în spe- 
cial, în lingvistica “moldovenească”, 
unde forurile de conducere aşteptau 
în orice moment vreo „diversiune 
românizatoare” naţionalist-burgheză. 
In general, n-am profitat de o stare de 
normalitate, de condiţii pentru studii 


obiective ce nu ar fi depins de nişte 
„interese supreme”, care dominau 
toată activitatea noastră de cercetare 
ştiinţifică. Dacă le-aş fi avut, poate 
realizam mai multe în aceşti ani! 

Atunci însă nu-mi rămînea decît 
amărăciunea interdicţiilor şi neaccep- 
tărilor şi tristeţea grea a neîmplinirilor. 
Sentimentul idealurilor neîmplinite, al 
celor nerealizate încă şi nerealizabile 
deja mă torturează şi acum. 

— Noi, studenţii filologi ai ani- 
lor '60-'70, ne dădeam bine seama 
că „deosebirile” dintre limbile 
moldovenească şi română sînt, 
de fapt, un bluf. Şi totuşi despre 
presiunile ideologice ce se exer- 
citau asupra specialiştilor nu ni 
se spunea nimic. Aţi putea să ne 
comunicaţi ceva în acest sens? 

— İn perioada sovietică de 
aproape jumătate de secol despre 
corelaţia dintre limba zisă „moldove- 
nească” şi limba română s-a putut 
vorbi (atunci cînd se cerea) numai 
în plan de două entităţi diferite (ca şi 
despre noţiunile de neam, de etnos, 
de popor, se înţelege). Conceptele 
de „limbă moldovenească” şi „norod 
moldovenesc” făceau parte din „sfînta 
sfintelor” ideologiei dominante şi nu 
se pretau în general la discuţii. Ele nu 
puteau fi abordate decît într-o singură 
direcţie: cea de demonstrare a dife- 
renţelor, cu orice argumente, chiar şi 
din cele ridicole din punctul de vedere 
al oamenilor ce au avut un pic de 
carte la viaţa lor (îţi permiteai doar în 
glumă şi numai la colţ de stradă sau 
între prieteni foarte siguri să atingi 
aberanta teorie a celor două limbi, iar 
comunitatea etnică — nici în glumă). 

In aceste condiţii nimeni, bi- 
neînțeles, n-ar fi îndrăznit să spună 
ceva studenţilor şi tineretului studios 
în genere fără a se supune riscului 
de a intra în tagma celor neagreaţi de 
puterea oficială, cu urmări negative 
dintre cele mai drastice. Deci presiu- 
nile ideologice de care întrebaţi, deşi 
nu erau directe, se exercitau zilnic, pe 
toate căile şi era necesar să-ţi pui la 
contribuţie toate forţele intelectuale 
ca să satisfaci exigenţele sau, cel 
puţin, să nu declanşezi nemulţumirea 
sau chiar mînia şefilor (şi să nimereşti 
în parantezele cu nume odioase la 
vreo plenară ordinară). 

— Sînteţi autor şi coautor al 
mai multor manuale, dicţionare, 
materiale didactice. Editarea „Cur- 
sului de limbă moldovenească 
contemporană” în două volume 
(1956-1959) a însemnat o apropiere 
de româna literară? 

— In toate lucrările, în special 
colective, la scrierea cărora am par- 
ticipat ca autor, coautor sau redactor, 
am căutat totdeauna posibilităţi să 
atrag atenţia asupra faptului că lim- 
ba despre care vorbim în manuale, 
cursuri, dicţionare este limba literară, 
limba cizelată de scriitorii vechi, cla- 
sici şi moderni, limba culturii seculare 
a romanicilor orientali (nu puteam 
doar spune a tuturor românilor!), 
punînd la dispoziţia cititorului toate 
cele necesare pentru ca el să-şi dea 
seama de realitate, de înţelegerea 
că această limbă nu se deosebeşte 
practic de limba ce se făcea auzită 
la radio Bucureşti, în care se scria în 
cărţile româneşti nu prea accesibile 
pe atunci, în ziarele din România care 
mai apăreau sporadic la chioşcuri sau 
la care puteai fi abonat într-un timp 
(ce e drept, abonarea a fost foarte 
curînd stopată pentru populaţie, ea 
făcîndu-se foarte limitat, după liste 
speciale numai la instituţiile de profil). 
Inceputurile apropierii de româna 
literară s-au pus, e adevărat, încă în 
cursul amintit de Dvs., în volumul | al 
acestuia, în care cu străduinţa noas- 
tră, a celor mai tineri, a fost acceptat 
un mic paragraf despre identitatea 
de limbă româno-moldovenească la 
nivel literar (ceea ce a fost, desigur, 
o performanţă deosebită la acea 
etapă!) <...>. 

— Dar să lăsăm trecutul pentru 
istoricii contemporani şi viitori, ca- 
re-l vor revalorifica şi reaprecia, şi 
să trecem la lucruri de altă natură. 
Mă interesează şi următoarele: 
cînd aţi auzit pentru prima dată de 
Eugen Cogeriu? Ştiu că aţi scris 
despre el, că, la rîndul său, vă 
apreciază foarte mult, că sînteţi 
chiar apropiaţi sufleteşte, nu nu- 
mai profesional. 

— Pe renumitul nostru cona- 
tional l-am cunoscut, ca şi ceilalţi 
lingvişti sovietici, după studiile sale 
ştiinţifice, în primul rînd, după cele 
cîteva traduceri publicate în ruseşte 
la Moscova, iar apoi după lucrările în 


alte limbi, pe care mi le-a trimis prin 
poştă chiar autorul drept răspuns la 
nişte articole de ale mele pe care 
i le-am adresat. In 1968, la cel de- 
al XII-lea Congres Internaţional al 
Romaniştilor de la Bucureşti, l-am 
cunoscut şi personal (despre această 
întîlnire de pomină am scris cu de- 
osebită plăcere în prefața la cartea 
sa, pe care am editat-o mulţi ani mai 
tîrziu la Chişinău, împreună cu bine- 
cunoscutul lingvist ieşean Stelian Du- 
mistrăcel). De atunci întreţinem relaţii 
permanente, ne întîlnim din cînd în 
cînd la prestigioase întruniri ştiinţifice 
internaţionale, cum au fost cele din 
Tutzing de lîngă Munchen, din laşi, 
Suceava, Chişinău, Bucureşti (şi iată 
chiar în zilele acestea, una ratată de 
mine, din Constanţa). 

In altă ordine de idei, vreau să 
zic că, prin cartea amintită „Lingvis- 
tică din perspectivă spaţială şi an- 
tropologică” şi prin numărul omagial 
„Coşeriu” al revistei noastre (RLŞL — 
Gh. P.), mi-am legat numele de cel 
al celebrului lingvist de provenienţă 
basarabeană, lucru care îmi prileju- 
ieşte, de fiecare dată cînd sesizez si- 
tuaţia, satisfacţii morale de nedescris 
şi mă mîndresc în forul meu interior 
de aprecierea pe care simt că mi-o 
dă. Deşi realizez prea bine distanţa 
ce ne desparte, căci noi, cei de aici, 
n-am putut niciodată şi nu putem nici 
acum să ne comparăm, ca posibilităţi 
de realizare şi ca realizări mai ales, 
nu numai cu colegii de generaţie din 
Occident, dar nici cu colegii noştri din 
Ţară. Profesorul Coșeriu în modestia 
sa încearcă de acum nu o dată să 
ne dezvinovăţească de asta, zicînd 
că ei, cei de acolo, au avut condiţii 
favorabile de afirmare, pe cînd noi nu 
(despre relaţiile lui S. Berejan cu E. 
Coşeriu, a se vedea mai jos cap. IV. 
Relaţiile dintre doi lingvişti “... porniţi 
de pe plaiuri moldovene” — Gh. P.). 

De condiţii, ce e drept, n-am 
prea avut parte, dacă după o viaţă de 
om consacrată ştiinţei nu ai nici spaţiu 
suficient să-ţi păstrezi în întregime 
biblioteca adunată cu greu mulţi-mulţi 
ani (eu personal am fost nevoit să-mi 
duc la ţară - cu tot cu dulapuri şi rafturi 
- o bună parte din bibliotecă, în speci- 
al periodica şi cărţile didactice, ca şi 
arhiva de manuscrise în majoritatea 
ei <...>). N-am fost la prof. Coşeriu 

acasă la Tubingen, de la alţii însă, 
cărora soarta le-a dăruit acest favor, 
am reţinut că dispune de o bibliotecă 
fenomenală ce ocupă cîteva încăperi 
ale locuinţei sale. N-am pretins nici- 
odată la aşa ceva şi nici nu puteam 
pretinde, dar să doresc să am lîngă 
mine pînă la sfîrşitul vieţii modestul 
meu tezaur de carte aş fi avut drep- 
tul, cred. 

- Renaşterea naţională, re- 
cunoaşterea limbii naţionale ca 
limbă de stat, revenirea la grafia 
latină s-au făcut şi prin contribuţia 
savanţilor-lingvişti de la Academia 
de Ştiinţe. Vă mai amintiţi de şedin- 
tele Comisiei interdepartamentale 
pentru problemele limbii ce avea 
drept obiectiv determinarea sta- 
tutului lingvistic şi social al limbii 
moldoveneşti? 

— Cum să nu-mi aduc aminte, 
dacă chiar eu, în calitate de membru 
al Comisiei de care vorbiti, am pre- 
zentat la prima ei şedinţă în plen, în 
prezenţa Secretarului C. C. al P.C. 
M., raportul cu titlul numit de Dvs. A 
fost pentru prima dată cînd cercetă- 
torii Academiei noastre au făcut nişte 
afirmaţii publice, apărute ulterior şi 
în presă, despre comunitatea limbii 
moldoveneşti cu limba română şi 
despre necesitatea trecerii celei dintii 
la alfabet latin, care constituia la acea 
dată singura deosebire vizibilă dintre 
ele. Materialele acestei Comisii, larg 
publicate, au stat la baza luptei de 
mai departe pentru limbă şi grafie şi a 
ulterioarelor legi despre limba de stat 
a republicii, iar în ultimă instanţă, şi a 
victoriilor ce au urmat. 


(“Momentul” , 2 august 1997, p. 3) 


LIMBA OFICIALĂ ÎN ORICE STAT 
ESTE, DE REGULA, 
UNA SINGURA... 


În dialog cu Alexandru BANTOŞ 


— Într-un dialog pe care l-am 
avut acum doi ani, afirmaţi că nu- 
mai suveranitatea va soluţiona şi 
problemele lingvistice. Ce credeţi 
despre aceasta acum, cînd sîntem 
suverani şi independenţi? 


— Acum cred acelaşi lucru: 
suveranitatea reală, dacă ea ar fi 
fost instaurată, ar fi trebuit să rezol- 
ve aceste probleme, aşa cum sînt 
rezolvate ele în statele cu adevărat 
suverane şi independente, unde 
funcţionează normal limba ţării. Dar 
spre profundul nostru regret, noi nu 
sîntem încă pe deplin nici suverani, 
nici independenţi (de C.S.I., se înţe- 
lege). Tocmai imposibilitatea prac- 
tică a soluționării problemelor limbii 
constituie indiciul lipsei noastre de 
suveranitate şi independenţă, este 
o dovadă în plus că atît una, cît şi 
cealaltă au fost doar proclamate, nu 
şi realizate în fapt, rămînînd a fi în 
continuare doar deziderate ale unei 
perspective pe cît de îndepărtate, pe 
atit de ceţoase. 

Cu frontierele din vest apărate 
tot de forţele armate ale C. S. I., cu 
rămînerea pe o durată nedeterminată 
în zona economică a rublei, cu toate 
legăturile externe efectuate aproape 
exclusiv prin Moscova, cu limba rusă 
ca a doua limbă oficială în republică, 
cu dependenţa de un nou „Centru” 
pe multe alte linii nu ştiu dacă vom 
soluţiona cîndva problema limbii, aşa 
cum ar fi fost firesc s-o facem. 

— Deşi s-a întreprins cîte ceva, 
nu putem susţine că legislaţia 
lingvistică se respectă, se trans- 
pune în viaţă, iar trecerea la limba 
de stat continuă „să fie amînată”. 
Cum credeţi, care sînt motivele ce 
„favorizează” tărăgănarea trecerii 
la limba de stat? 

— Este adevărat, nu putem 
spune, că am avansat prea mult în 
problema limbii, dar un pas important 
a fost făcut totuşi în sensul că limba 
română a fost admisă în organele de 
conducere şi în documentaţia curen- 
tă, alături de cea rusă. 

Cît despre motivele tărăgănării 
trecerii pe toate liniile la limba de stat, 
ele sînt legate direct de ceea ce am 
menţionat deja mai sus: ne lipseşte 
baza — un stat suveran şi independent 
nu numai de jure, ci şi de facto. ŞI 
nu un stat multilingv, cum ar vrea să 
ne vadă mulţi, ci un stat obişnuit, ca 
marea majoritate a statelor pe care 
le cunoaştem, adică în fond unilingv. 

Deşi ţări fără minorităţi naţio- 

nale practic nu există, limba oficială 
în orice stat este, de regulă, una 
singură, iar minoritățile, pe teritoriul 
pe care ele locuiesc compact, se 
pot folosi de limba lor maternă, pot 
să aibă instituţiile social-culturale 
pe care le doresc (grădiniţe, scoli, 
teatre, biserici) în această limbă, pot 
să editeze gazete, reviste, cărţi în 
limba lor naţională ş.a.m.d. Dar nu 
în detrimentul funcţionării plenare a 
limbii de stat a ţării. 

— Cum apreciaţi legile despre 
limbă în noile condiţii ale republi- 
cii? Nu credeţi că ar trebui să fie 
revizuite, precizate în conformitate 
cu noua realitate social-politică 
sau poate chiar abrogate în situaţia 
în care Constituţia va legifera etno- 
nimul „român”, glotonimul „limba 
română” şi statalitatea acesteia în 
republică? 

— In conformitate cu noile con- 
diţii, cu noua realitate social-politică 
din republică, dacă ea n-ar fi numai 
declarată, n-ar mai trebui, de fapt, 
nici un fel de legi despre limbă (aşa 
cum nu sînt asemenea legi în Franţa, 
Germania, Anglia, Suedia, Polonia, 
Bulgaria ş.a., unde e de la sine înţeles 
că limba oficială a statului este re- 
spectiv franceza, germana, engleza, 
suedeza, poloneza ş.a.m.d.). Ar fi fost 
suficient ca în Constituţie să fie men- 
ţionat faptul că vorbitorii de alte limbi 
din statul românesc Moldova, în care 
limba oficială este româna, au dreptul 
inalienabil să se folosească de limbile 
lor materne acolo unde consideră că 
e necesar şi posibil, fără a pune viaţa 
societăţii în dependenţă de dorinţa 
cuiva de a poseda şi limba oficială a 
statului în care doreşte să locuiască. 

In orice caz, acum, cînd Re- 
publica Moldova nu mai face parte 
dintr-o formaţiune statală superioară, 
suprapusă (nici C. S. I.-ul, nici cu atit 
mai mult Rusia n-ar trebui parcă să 
pretindă de a fi tratate ca asemenea 
formaţiuni!), chestiunea cu bilingvis- 
mul obligatoriu, cu necesitatea folo- 
sirii în paralel în documentele oficiale 
şi în toate domeniile vieţii şi activităţii 
societăţii noastre a limbii române şi a 
limbii ruse (limbă a altui stat tot suve- 
ran şi independent) îşi pierde rostul, 
ba chiar este de-a dreptul neavenită 


(vă imaginaţi cam ce ar fi dacă în 
Franţa, de exemplu — care e, precum 
se ştie, un model de ţară democra- 
tică — pe baza faptului că acolo, în 
afară de francezi, locuiesc şi germani, 
italieni, spanioli şi reprezentanţi ai 
altor popoare, s-ar cere ca peste tot 
să fie admise, paralel cu franceza, 
şi limbile acestora; personal cred că 
în momentul în care chestiunea ar fi 
pusă astfel, Franţa s-ar dezagrega, ar 
apărea veleităţi federaliste — şi chiar 
separatiste — şi ar începe conflictele 
interetnice, inevitabile în asemenea 
cazuri). 

In lumina acestei logici legilor 
despre limbă (în cazul că le mai 
păstrăm) li s-ar putea aplica binecu- 
noscuta aserţiune a tot atît de bine- 
cunoscutului domn Farfuridi: „Să nu 
se revizuiască, primesc! Dar atunci să 
se schimbe pe ici pe colo, şi anume în 
punctele... esenţiale ...” <...>. 

- Mass-media din Rusia post- 
pucistă continuă să susţină că si- 
tuaţia social-politică din republică 
a fost şi continuă să fie tensionată 
din cauza Legilor despre limbă, 
care, în opinia separatiştilor şi a 
protectorilor lor de la Moscova, 
lezează drepturile reprezentanți- 
lor altor naţionalităţi ce locuiesc 
în Moldova. Ziariştii şi politicienii 
din Rusia trîmbiţează că situaţia 
de conflict de pe Nistru îşi trage 
începuturile de la adoptarea legilor 
cu privire la limbă. Comentaţi, vă 
rog, această problemă! 

— A considera că se lezează 
drepturile reprezentanţilor altor na- 
ţionalităţi ce locuiesc într-un stat 
suveran şi independent prin simplul 
fapt, absolut logic şi firesc, că în acest 
stat se foloseşte, în calitate de mijloc 
oficial de comunicare, limba populaţi- 
ei majoritare autohtone, este mai mult 
decit o pretenţie prin nimic justificată, 
mai mult decit o aberaţie, este pur şi 
simplu o rătăcire. 

Cît priveşte situaţia de conflict 
de pe Nistru, ea nu are la bază legile 
despre limbă şi alfabet, care au servit 
doar ca pretext pentru confruntări 
zise interetnice, ci cu totul altceva: 
neîmpăcarea foştilor diriguitori cu 
pierderea poziţiilor prioritare de mai 
înainte, ambiția de a fi şi mai departe 

conducători şi îndrumători ai băşti- 
naşilor şi de a exercita aceste funcţii 
într-o singură limbă — cea adusă din 
exterior pe aceste teritorii, nedorinţa 
de a recunoaşte limba băştinaşilor 
drept limbă oficială, nici măcar alături 
de limba rusă (care, în virtutea stării 
vechi de lucruri, era dominantă în toa- 
te sferele). E vorba deci de pierderea 
privilegiului că, fiind monolingv (adică 
numai rusofon), să ocupi posturi de 
conducere în toate domeniile. 

Şi atunci s-a lansat pretenţia, 
care a avut priză la toţi monolingvii 
rusofoni, privind lezarea drepturilor 
naționalităților conlocuitoare, care de 
fapt ar putea fi formulată în orice ţară 
din lume (numai că oamenii civilizaţi 
din alte părţi ale lumii nu pornesc pe 
această cale alogică). Mai rău e că 
această pretenţie deşănţată continuă 
şi va continua să dăinuiască, cît un 
Ruţkoi, în calitatea sa de demnitar în 
conducerea de virf a Rusiei, va fi gata 
să trimită o coloană de tancuri (sovie- 
tice!) oriunde îi va părea Domniei sale 
că sînt lezate drepturile vreunui repre- 
zentant al poporului rus, chiar dacă 
el se află cu traiul în afara graniţelor 
Rusiei, „în altă ţară” (cum ne credem 
noi şi cu atît mai mult balticii) <...>. 

— Manualele de limba română, 
dar şi cele de literatură, editate 
aici, la Chişinău, au multe, prea 
multe neajunsuri, unul din ele, de 
altfel principal, e că au o structu- 
ră complicată, sînt scrise într-un 
limbaj defectuos şi, lucru extrem 
de important, nu suscită interesul 
elevilor, studenţilor pentru limba 
maternă. Cum vedeţi soluţionarea 
problemei manualelor, deoarece 
se ştie că numai prin şcoală, cu 
ajutorul ei vom rezolva problema 
limbii române? 

— Manualele, cred, ar trebui să 
fie comune, căci cum vom realiza 
unitatea mult rîvnită a limbii, a vieţii 
sociale, a culturii, dacă vom instrui 
şi mai departe generaţia tînără după 
manualele ce ar sublinia mereu 
specificul nostru local, regionalismul 
nostru, care ne-a ţinut atîta timp rupti 
de matca românismului. Trebuie să 
înţelegem odată şi odată acest lucru. 

— Acum, cînd sîntem deschişi 
pentru democraţie, cine opune 


rezistenţă măsurilor de reîmpămîn- 
tenire a limbii române sub forma ei 
literară ca limbă de stat a Republi- 
cii Moldova? 

— Cei (şi ştim cine-s ei) cărora 
le convine (şi ştim de ce) perpetu- 
area existenţei cît mai îndelungate 
a două state româneşti: unul cum 
ştim că este şi unul mai aşa, mai 
simplist cumva, dar al nostru şi mai 
ales aparte. 

Incheind, aş vrea să subliniez 
că singura noastră salvare sub ra- 
portul cunoaşterii limbii este întreţi- 
nerea de contacte permanente cu 
partea dreaptă a Prutului, cu Ţara 
adică, în toate domeniile şi sub toate 
formele, căci dacă nu se poate pune 
deocamdată problema unităţii politice 
cu Ţara, cel puţin unitatea culturală, 
spirituală să tindem a o înfăptui într- 
un termen cît mai scurt. Fără aceasta 
vom continua încă mult timp să nu 
ştim nici cine sîntem, nici ce limbă 
vorbim. 


(rev. LR, nr. 2-3, 1992, p. 123-127) 


LIMBA ROMÂNĂ ESTE SINGURA 
LIMBĂ LITERARĂ DIN ACEASTĂ 
ZONĂ A ROMANITĂŢII ORIENTALE 


În dialog cu lon-Horia BIRLEANU 


— Domnule Profesor Silviu 
Berejan, amintind cuvintele lui 
Serafim Saka, cunoscut scriitor din 
Republica Moldova, „Ce bine e să 
fii aici ca şi cum ai fi dincolo, dar 
şi să fii dincolo ca şi cum ai fi aici”, 
v-aş întreba, pentru început, dacă 
acum, în noiembrie 1994, mai sînt 
aceste reflexii de actualitate? Ele 
au fost rostite la laşi, în anul 1990. 

— Ar fi bine să fie şi acum în 
actualitate, dar, din păcate, îmi face 
impresia că ceea ce se putea spune 
în '90, cu greu se mai poate spune 
astăzi. Deşi, e foarte bine să fii aici, 
fiind dincolo, îmi face impresia că 
fiind dincolo, nu totdeauna poţi să fii 
şi aici, cel puţin, din perspectiva care 
se profilează pentru viitor. 

— Am citit şi noi comunicatul 
dat de Prezidiul A. Ş. a R. Moldo- 
va cu privire la aşa-zisa „limbă 

moldovenească”. De fapt, care 
academicieni din Chişinău au avut 
intervenţii în acest sens? Şi, în ge- 
neral, numai lingviştii au intervenit 
în această direcţie? 

— Nu. Pînă la această decizie 
pe care a luat-o Prezidiul Academiei, 
au răspuns la întrebarea pusă de 
Parlament, apelului adresat Acade- 
miei, într-o rubrică specială a revistei 
„Literatura şi Arta”, mai mulţi membri 
ai Academiei de Ştiinţe a Moldovei, 
primii fiind nişte oameni nespecialişti 
în materie, dar oameni de bună-cre- 
dinţă, oameni de ştiinţă oneşti care, 
ştiind bine adevărul ştiinţific şi istoric, 
l-au afirmat din proprie iniţiativă, încă 
pînă a-şi spune cuvîntul specialiştii, 
aşa, în mod organizat. Primii, care au 
răspuns la rubrica deschisă de redac- 
ţia revistei „Literatura şi Arta”, au fost 
acad. Vasile Anestiade şi Vsevolod 
Moscalenco, primul specialist renumit 
în medicină şi nu numai în Republică, 
ci şi departe, peste graniţele ei, şi al 
doilea nu mai puţin cunoscut fizician, 
pe care lumea fizicienilor îl ştie destul 
de bine. 

Dumnealor, în doi, au răspuns 
aşa cum puteau să răspundă nişte 
oameni de bună-credinţă la Apelul 
Academiei, că e vorba de o limbă şi 
nu poate fi nici un fel de discuţie în 
privinţa aceasta că ar fi, ar exista, 
că ar putea fi numită şi altfel, limba 
care se vorbeşte şi, mai cu seamă, 
se scrie în R. Moldova. Pentru că în 
vorbire pot să fie nişte lucruri specifi- 
ce, însă, în ceea ce priveşte scrisul, 
totul se supune normelor limbii ro- 
mâne literare şi tot ce este scris, tot 
ce este publicat este în conformitate 
cu normele limbii literare, adică ale 
limbii române, care este SINGURA 
LIMBĂ LITERARA DE PE ACEST 
TERITORIU, DIN ACEASTA ZONA 
A ROMANITĂŢII ORIENTALE. Aşa 
că, în privinţa aceasta, nici un fel de 
îndoieli nu pot fi, lucru menţionat şi 
de aceşti doi academicieni. După ei, 
au urmat lingviştii care şi-au spus 
cuvîntul. Sînt trei la număr: acad. 
Nicolae Corlăteanu, veteranul nos- 
tru, membrul corespondent Anatol 
Ciobanu, profesor la Universitate, şi 
subsemnatul. 

După ce am semnat noi un 


material la această rubrică, a urmat 
poziţia pe care şi-a exprimat-o acad. 
Boris Mateenco, cunoscut biolog, dar 
şi om de cultură, care ştie situaţia şi 
şi-a spus deschis poziţia. Au mai pu- 
blicat apoi, la aceeaşi rubrică, Mihai 
Cimpoi, cunoscutul critic şi istoric 
literar, şi matematicianul Petru Sol- 
tan, membru al Academiei, care de 
asemenea a pus problema într-un 
fel foarte original, aderînd la opinia 
celor precedenţi. El a scos în evidenţă 
cîteva laturi văzute prin prisma unui 
matematician. 

In numărul revistei „Literatura şi 
arta”, în care a fost publicat răspunsul 
Prezidiului Academiei, a fost conti- 
nuată rubrica „Parlamentul întreabă, 
academicienii răspund”, în care, 
paralel cu Hotărîrea Academiei, răs- 
pund la această întrebare şi scriitorii 
Grigore Vieru şi lon Druţă. Deci în 
felul acesta, discuţia s-a încheiat cu 
această Hotărîre şi cu aceste ultime 
două luări de cuvînt. 

Materialul Academiei, răspun- 
sul, a fost pregătit de membrii Aca- 
demiei, filologi de frunte ai Republicii, 
printre care acad. Haralambie Corbu, 
vicepreşedinte al Academiei, acad. 
Nicolae Corlăteanu, membrii cores- 
pondenţi Anatol Ciobanu şi Nicolae 
Bileţchi şi subsemnatul. Deci, acest 
grup de filologi a pregătit materialele 
pentru a fi luate în discuţie la Prezidiul 
Academiei şi pe baza lor s-a adoptat 
Hotărîrea despre care este vorba 
<...> 

— Făcînd abstracţie de mo- 
destia care vă caracterizează, mă 
văd nevoit să precizez că acest 
volum (e vorba de o serie de studii 
ale prof. E. Coşeriu înmănuncheate 
în volumul Lingvistică din perspec- 
tivă spaţială şi antropologică — Gh. 
P.) reprezintă munca Dumneavoas- 
tră împreună cu... 

— Da. Munca mea împreună 
cu dl prof. Stelian Dumistrăcel, care 
a fost sufletul şi iniţiatorul acestei 
întreprinderi, dusă la bun sfîrşit de 
noi doi cu ajutorul Editurii „Ştiinţa” din 
Chişinău. Ne bucurăm că am reuşit 
să punem în circulaţie, în limba româ- 
nă, o serie de lucrări ale profesorului 
Eugen Cogşeriu, care, practic, cel 
puţin în Republica Moldova, nu era 
cunoscut deloc. 

— Aş aminti că la lansarea 
volumului a participat profesorul 
Eugen Cogşeriu şi a fost profund 
impresionat de acest eveniment 
editorial. 

— Da. A fost o bucurie pentru 
noi, aici la laşi, cu ocazia Congresului 
al V-lea al Filologilor Români, cînd a 
fost lansată această carte împreună 
cu o alta, Prelegeri şi conferinţe, 
apărută concomitent la laşi. A fost o 
lansare într-adevăr emoţionantă; i-au 
dat lacrimile nu numai profesorului 
Coşeriu, ci şi nouă, celor care am 
avut bucuria de a duce la bun sfîrşit 
tipărirea acestor lucrări unice, deo- 
camdată, în lingvistica românească. 

Acestea ar fi, să zicem, părţile 
frumoase ale muncii noastre, bucuri- 
ile de care mai avem şi noi parte în 
contextul atîtor factori care nu au nici 
o legătură cu ştiinţa. 

- Pentru că aţi adus vorba, 
nu pot ocoli şi o întrebare pe care 
n-aş fi dorit niciodată să v-o pun în 
contextul revanşelor politice şi al 
conflictului direct dintre Parlament 
şi Academia de Ştiinţe a Republicii 
Moldova, care a susţinut adevărul 
ştiinţific cu privire la aşa-numitul 
glotonim „limba moldovenească”. 
Citesc dintr-un ziar apărut la Chişi- 
nău următoarele: „In mare pericol 
se află acad. Silviu Berejan, direc- 
torul Institutului de Lingvistică. Nu 
prea are obiceiul să ceară atestate 
de la Moscova pentru legitimarea 
unei limbi pe care a certificat-o is- 
toria de cîteva mii de ani. Să nu ne 
mirăm dacă într-o bună zi vom auzi 
că, întocmai ca în butada care avea 
multă trecere pînă mai deunăzi şi 
potrivit căreia „mîncat bine, culcat 
bine, sculat mort”, i s-a întîmplat 
ceva, Doamne fereşte!” Vă rog, 
Domnule Profesor, comentaţi puţin 
acest text! 

— Ei !... Ce-aş putea să vă 
spun?! Sigur că asemenea publicaţii 
mai apar şi au mai apărut la noi. Ele 
au la bază, poate deocamdată, nişte 
vorbe, nişte opinii exprimate de cine- 
va, pe undeva, cîndva, dar, poate că, 
aşa cum se spune, „nu iese fum dacă 
nu arde ceva...” Dar, deocamdată, 
asta-i la nivel de zvon, nerealizat, şi, 
cum bine spune autorul, „Doamne fe- 


reşte!” să fie realizat în forma cea mai 
rea pe care o are el în vedere! Dar, 
se înţelege că undeva vor fi existînd 
nişte spirite revanşarde care, acuma 
cînd au posibilitatea să mai ceară so- 
coteală cuiva pentru activitatea care, 
după părerea lor, a fost „neavenită”, 
ar încerca, poate, să întreprindă şi 
acţiuni de răfuială cu cei care, cred 
ei, sînt şi au fost mai activi în promo- 
varea adevărului ştiinţific şi istoric. 
Acest adevăr ei nu-l acceptă, pentru 
că stau pe poziţiile vechi şi consideră 
că numai acele poziţii sînt în favoarea 
maselor largi din Republică. 

Cît priveşte chestiunea care se 
discută acolo, şi anume că „n-ar cere 
Berejan opinia Moscovei”, aş vrea 
să spun că, tocmai, dacă e vorba de 
opinia ştiinţifică, atunci să ştiţi că opi- 
nia ştiinţifică a fost totdeauna unică, 
inclusiv din partea specialiştilor de la 
Moscova, care anume ne-au şi ajutat 
să descîlcim acest ghem pe care 
l-au mototolit şi l-au înciîlcit oamenii 
politici, cei care urmăreau scopuri 
neştiinţifice şi nu erau grăbiţi să dea 
la iveală adevărul. 

Dar asta este conştiinţa celor 
ce promovează acest fel de a trata 
lucrurile de pe poziţii unde prevalează 
interesul politic. Ca oameni de ştiinţă, 
nu putem fi de acord că politica poate 
să schimbe adevărul ştiinţific, chiar 
dacă are pîinea şi cuțitul în mînă 
<...> 


(“Cronica”, Anul XXX, nr. 1, 1995, 
p. 5; cartea: lon-Horia Bârleanu. 
Lumini în tunelul tranziției, laşi, 

1999, p. 101-107) 

17 martie 2001, Cahul. Împreună cu 
A. Ciobanu şi V. Marin 


Septembrie 1988, Budapesta. 
Cu ginerele V. Soltan. 


August 2001. Familia Berejan la o bere. 

4. RELAŢIILE DINTRE DOI LINGVIȘTI 
“.. PORNIŢI DE PE PLAIURI MOLDOVENE” 


Acad. S. Berejan a contractat, în decursul vieţii sale de creaţie, relaţii de tot 
felul, ştiinţifice în primul rînd (prin corespondenţă şi / sau prin contacte directe 
sau indirecte), dar şi curat omeneşti (prieteneşti sau colegiale) cu o mulţime de 
personalităţi care i-au apreciat atît cercetările şi contribuţiile lingvistice, cît şi pe 
Domnia sa ca om, producîndu-i deosebite satisfacţii morale. Aceste satisfacţii 
D-lui nu le-a putut compara niciodată cu sentimentele confuze, provocate de 
aprecierile, nesincere de cele mai multe ori, şi subiective ale celor care erau 
dispuşi să-l laude şi să-l promoveze nu pentru meritele reale, ci pentru supuşenie 
sau pentru faptul că, prin activitatea sa, nu le prea făcea valuri, complicîndu-le 
existenţa, sau pentru ca D-lui , la rândul său, să-i promoveze pe ei sau pe ai lor. 

Omul şi savantul S. Berejan a ţinut întotdeauna la aprecierile competente, 
făcute dezinteresat, fără scopuri camuflate. Pe acestea le considera cele mai 
de pret. 

Printre cei cu care a întreţinut relaţii productive pot fi numiţi, în primul 
rînd, cei care, în virtutea poziţiei lor sociale şi ştiinţifice, nu urmăreau altceva 
decît exprimarea obiectivă a atitudinii faţă de ceea ce, după competenta lor 
opinie, era considerat valoare autentică. Laudele de complezenţă l-au lăsat 
întotdeauna rece. 

A avut bucuria contactelor şi corespondenţei atît cu lingviști din U.R.S.S. 
(R. Budagov, D. Mihalci, V. larţeva, V. Borcovski, Gh. Stepanov, N. Katagoşcina, 
lu. Karaulov din Moscova; R. Piotrowski, A. Babkin, A. Domaşnev, A. Evghenieva 
din Leningrad; O. Melniciuc, St. Semcinski din Kiev; V. Makarov din Minsk; G. 
Ramişyvili din Tbilisi; L. Vasiliev din Ufa ş.a.), cît şi cu lingvişti din străinătate, 
mult mai greu accesibili în condiţiile Uniunii Sovietice şi, în special ale R. S. S. 
Moldoveneşti (şi cu toate acestea, a corespondat intens şi s-a întîlnit cu diferite 
ocazii fericite cu savanţi cunoscuţi ca H. Mihăiescu, B. Cazacu, Gh. Mihăilă, O. 
Vinţeler, G. Istrate, |. Coteanu, Em. Vasiliu, Gh. Bulgăr din România; P. Beneş, 
O. Duchaček, V. Hořejši, J. Scultety din Cehoslovacia; L. Galdi din Ungaria; W. 
Manczac, J. Siatkowski din Polonia; E. Pernişka din Bulgaria; W. Bahner, K. 
Heitmann, L. Fassel, W. Dahmen din Germania; M. Contini, E. Cosmopol din 
Franţa; L. Massobrio din Italia şi mulţi-mulţi alţii. 

Un interes deosebit prezintă însă îndelungatele relaţii ale lingvistului chi- 
şinăuian cu concetăţeanul nostru de renume mondial prof. Eugeniu Coşeriu 
şi, în special, începuturile acestor relaţii pe care le vom expune în felul cum 
le evocă însuşi S. Berejan în mărturisirile sale palpitante din prefața la cartea 
maestrului Lingvistică din perspectivă spaţială şi antropologică (Chişinău, 1994, 
182 p.) editată de S. Berejan din Chişinău şi St. Dumistrăcel din laşi ca rezultat 
al unei colaborări de bun augur. 

In continuare, vom da unele fragmente din studiul menţionat ce 
reflectă aceste relaţii de la începuturi şi pînă la data apariţiei volumului citat 
(adică pînă în 1994). 

* 


„Făcusem de acum un oarecare schimb de scrisori, primisem în cîteva 
rînduri cîte un set de extrase de la Dumnealui pînă în momentul primei întîl- 
niri, care s-a produs abia în aprilie 1968, la receptia de inaugurare oferită de 
Academia Română participantilor la cel de-al XII-lea Congres International de 
Lingvistică şi Filologie Romanică în sala mare a restaurantului bucureştean 

„Athénée Palace”. Venisem acolo în componenţa delegaţiei sovietice (pentru 
prima oară la un asemenea forum), eram curios să-l cunosc în persoană (căci 
pînă atunci îl vedeam doar în scrieri ca pe un semizeu al „Olimpului lingvistic”, 
inaccesibil pentru muritorii de rînd) şi mă angajasem încă înainte de plecare 
să-i transmit un mesaj din partea consăteanului său Valentin Mîndicanu. Am 
fost plăcut surprins că „semizeul” a reacţionat foarte prietenos de îndată ce 
i-am comunicat că sînt basarabean de la Chişinău şi că am misiunea de a-i 
înmiîna o scrisoare. A întrebat cine sînt şi, cînd i-am spus numele meu de 
familie, s-a bucurat ca la vederea unui vechi cunoscut şi a exclamat: „A, dum- 
neata eşti Berejan! Nu-mi închipuiam că eşti aşa!”. M-am simţit deodată foarte 
uşurat, descătuşat şi am continuat conversaţia cu dezinvoltură, ca şi cînd ne 
cunoşteam de cînd lumea. Mi-a spus că Valentin Mîndicanu nu este numai un 
consătean, ci că tatăl acestuia a fost primul său învăţător, căruia îi poartă cel 
mai mare respect şi recunoştinţă. Apoi s-a interesat cum e la noi şi ce mai fac 
lingviştii chişinăuieni, înşirînd fără nici un efort, spre surprinderea mea, cîteva 
nume ale colegilor mei de aici, dovadă că era destul de familiarizat cu ele. Mi 
l-a prezentat pe unul din fiii săi — un băiețel foarte drăguţ de vreo 10 ani — şi 
pe sora mai mică, despre care mi-a comunicat că a avut de suferit în țară de 
pe urma fratelui „rătăcit” prin străinătăţi. 

Tot atunci i l-am prezentat şi eu pe hispanistul leningrădean Gheorghi Ste- 
panov, ulterior director al Institutului de Lingvistică şi academician al Academiei 
de Ştiinţe a U.R.S.S. (la rugămintea acestuia), cu care apoi a stabilit strînse 
legături colegiale ce au durat pînă la moartea academicianului rus (despre 
care mi-a mărturisit mai tîrziu la Berlin că îi devenise cel mai bun prieten din 
fosta Uniune Sovietică). 

Am mai discutat în cîteva rînduri, uimindu-mă de fiecare dată de simplita- 
tea sa generoasă, de faptul că a reuşit să şteargă atît de uşor marea distanţă 
dintre noi, astfel că ne întrețineam ca nişte oameni foarte apropiaţi. Intîi am 
crezut că e pur şi simplu atitudinea condescendentă normală a unui om de 
foarte înaltă cultură, dar mai tîrziu mi-am dat seama că e de fapt o extrapolare 
a sentimentelor sale de afecţiune faţă de meleagurile dragi asupra mea (nu 
ca persoană, ci ca reprezentant al acestora în lingvistică, adică în domeniul 
cel mai apropiat lui). 

* 


Ne-am revăzut peste aproape douăzeci de ani la Berlin, la al XIV-lea 
Congres Internaţional al Lingviştilor, din 1987, ca nişte vechi prieteni (aşa tinea 
să sublinieze însuşi Dumnealui!), după ce am mai corespondat sporadic mai 
ales la anumite ocazii, după ce mi-a expediat din nou, cu scurte, dar afectuoase 
dedicaţii, extrase din lucrările sale (eu devenind, astfel, unul dintre puţinii po- 
sesori ai multor studii lingvistice coşeriene de mare valoare, care la noi lipseau 
cu desăvirşire, chiar şi în biblioteci), după ce i-am trimis şi eu cîte ceva din 
rezultatele cercetărilor mele, printre care şi monografia de semantică în limba 
rusă (recenzată de o tînără romanistă germană, presupun la recomandarea 
Domniei Sale, în revista Beitrăge fur romanischen Philologie), după ce prin 
1979-1980 primisem, ca semantician, invitaţie personală de la organizatori 
de a prezenta un studiu pentru volumul omagial Logos Semantikos consa- 
crat celei de-a 60-a aniversări a maestrului (de care, spre regretul meu, n-am 
beneficiat, întrucît prea multe piedici urma să depăşesc). La Congresul de la 
Berlin i-am făcut cunoştinţă vestitului meu concetăţean cu încă doi lingvişti din 
Uniune: luri Karaulov, directorul Institutului de Limbă Rusă de la Moscova, şi 
Stanislav Semcinski, şeful catedrei de limbi clasice de la Universitatea din Kiev. 
Contactele de la Berlin ne-au consolidat şi mai mult relaţiile. 

x 


Exact peste 4 ani, în 1991, ne-am revăzut din nou cu prof. Eugen Cogşe- 

riu, de data aceasta cu o ocazie solemnă — acordarea titlului de membru de 

onoare al A. Ş. M., dar şi cu una de suflet — arzătoarea lui dorință de a reveni 

la baştină <...>. Era prima oară cînd călca din nou pe pămîntul Moldovei natale 

după despărţirea dureroasă din vara anului 1940, peste 51 de ani, adică după 

mai bine de jumătate de secol. Tot atunci şi-a revăzut şi Mihăilenii copilăriei... 
* 


La Academie şi-a tinut discursul de receptie cu anticipare (deoarece n-a 
putut să se mai deplaseze încă o dată peste mai puţin de o lună pentru a fi 
prezent la procedura oficială de alegere). 

Ca unul care îl cunoşteam mai bine (şi care devenisem între timp acade- 
mician-secretar interimar al Secţiei de Ştiinţe Umanistice, fără a fi încă membru 
plin al Academiei), am făcut prezentarea de rigoare a prof. dr. Eugen Coșeriu, 
exponent de frunte al ştiinţei despre limbă, la Adunarea Generală Festivă a 
Academiei, convocată la 27 septembrie 1991 cu ocazia aniversării a 30-a de 
la fondarea ei. A fost primul om de ştiinţă propus pentru alegerea în calitate 
de Membru de Onoare al Academiei de Ştiinţe a Moldovei şi votat în una- 
nimitate de întregul corp academic, diploma sa (eliberată ulterior, ce e drept) 
purtind chiar numărul 01 <...>. 

* 


După acest 1991 de deschidere a uşilor, contactele maestrului cu Baştina 
şi întilnirile mele cu el devin mult mai dese. In aprilie 1992 ne revedem la laşi 
unde am venit, împreună cu alţi colegi din Chişinău, pentru a participa cu un 
referat la lucrările Colocviului Omagial Internaţional „Eugen Coșeriu — un mare 
lingvist contemporan” şi, totodată, cu ocazia conferirii profesorului E. Coşeriu a 
titlului de Doctor Honoris Causa al Universităţii „Al. |. Cuza”. Tot atunci am 
fost împreună la Suceava unde, în incinta Universităţii „Ştefan cel Mare”, alături 
de oaspetele de onoare şi alţi oaspeţi ai Sucevei, am luat şi eu cuvintul în faţa 
corpului didactic şi a studenţilor tinerei instituţii sucevene de învăţămînt superior. 

In luna mai a aceluiaşi an participam, împreună cu Valentin Mîndicanu şi 
Valeriu Matei, în calitate de invitaţi ai omagiatului, la solemnităţile de conferire a 
titlului de Cetăţean de Onoare al Municipiului laşi de către primăria oraşului. 

Tot în 1992, în octombrie, sîntem din nou la un loc ca participanţi la Co- 
Iocviul Internaţional de Ştiinţe ale Limbajului, tinut la Suceava, cînd am fost, şi 
aici, martori la înmînarea solemnă, compatriotului nostru, a diplomei de Cetă- 
tean de Onoare al Municipiului Suceava ca act de recunoaştere oficială a 
largii sale notorietăţi. 

x 


În primăvara anului următor, 1993, ne reîntilnim iarăşi, de data aceasta 
în Occident, în orăşelul bavarez Tutzing din preajma Miinchenului (denumirea 
oficială chiar aşa se şi notează: Tutzing bei München). Am luat parte amindoi 
la lucrările Simpozionului Internaţional „Rumänisch: Typologie, Klassifika- 
tion, Sprachcharakteristik”, organizat de Institutul de Filologie Romanică 
de pe lîngă Universitatea din München, şi am avut parte de o ambianţă foarte 
instructivă şi utilă, în care s-au discutat rezultatele cercetărilor de ultimă oră 
din romanistica europeană, dar şi de un nou prilej de discutii prelungite pînă 
mult după miezul noptii cu celebrul nostru compatriot şi alți colegi din Ţară şi 
din Germania (printre care Luminiţa Fassel, Klaus Heitmann, Rudolf Windisch 
şi alți prieteni ai românilor) <...>. 

In iulie 1993, Eugen Coşeriu este pentru a doua oară la Chişinău, răs- 
punzînd unei invitaţii mai vechi a Institutului de Lingvistică al A. Ş. M. <...>. 
Propuneam atunci ca la Universitatea din Moldova să se instituie titlul onorific 
de Doctor Honoris Causa pentru personalităţile de referinţă din ştiinţa altor 
țări, ca organul nostru superior de atestare a cadrelor ştiinţifice să oficializeze 
acest titlu pentru Republica Moldova şi ca prima candidatură să fie anume cea 

a concetăţeanului şi compatriotului nostru. 

Intrucit profesorul a sosit, la rugămintea direcţiei Institutului de Lingvis- 
tică, cu trei zile înainte de Congres, din iniţiativa acesteia s-a putut organiza 
o memorabilă călătorie la Bălţi, oraşul în care Dumnealui şi-a făcut studiile 
liceale, unde a avut o întîlnire cu corpul profesoral şi studenţii-filologi de la 
Universitatea bălțeană, la care au fost evocate multe momente de importanţă 
istorică pentru centrul de cultură şi de spiritualitate românească care a fost şi 
trebuie să devină capitala de Nord a Moldovei — oraşul Bălţi <...>. 

x 

Următoarea mea întîlnire cu profesorul E. Coşeriu s-a derulat din nou la 
Suceava, unde luam parte, împreună cu un număr impunător de semanticieni 
şi semioticieni din Ţară şi din alte ţări, la cea de-a Il-a ediţie a Colocviului de 
Ştiinţe ale Limbajului, desfăşurată în octombrie 1993, colocviu ce se înscrie ca 
un jalon important în cercetarea problematicii luate în discuţie şi care, datorită 
autorităţii compatriotului nostru şi participării lui active, tinde să devină o tradiţie 
de bun augur a Universităţii sucevene <...>. 

x 


Şi, în sfirşit, o nouă posibilitate de a lua contact cu profesorul a fost ve- 
nirea Dumnealui în luna noiembrie 1993, la invitaţia rectoratului şi a catedrei 
de lingvistică generală şi romanică de la Universitatea din Moldova, pentru a 
ține studenţilor de la facultăţile de filologie (romanică, rusă şi de limbi străine) 
un ciclu de lecţii de lingvistică teoretică. 

Cu acest prilej s-a realizat şi dezideratul exprimat încă în vară ca renumi- 
tului profesor să-i fie conferit titlul de Doctor Honoris Causa al Universităţii 
din Chişinău şi aici, la Baştină <...>”. 

(Prefaţa “Un rege al lingvisticii pornit de pe plaiuri moldovene” 
din volumul nominalizat în preambul, p. 7-27) 

x 

După această dată (din 1994 pînă în 2001) cei doi lingvişti moldoveni s-au 
mai întîlnit de multe ori şi la Chişinău, şi la Bucureşti, şi la Suceava, şi la Bălţi. 
Ultima întîlnire basarabeană a fost cea prilejuită de Colocviul Internaţional de 
omagiere a lingvistului sec. al XXI-lea, organizat de Universitatea bălţeană în 
luna mai 2001 cu ocazia a 80 de ani din ziua naşterii savantului nepereche 
Eugeniu Cogeriu5, după ce cu doi ani înainte i se conferise titlul de Doctor 
Honoris Causa, ocazie cu care vizitase din nou şi satul său de baştină — Mi- 
hăilenii Rîşcanilor. 

In acelaşi an, în luna octombrie, S. Berejan s-a întîlnit iarăşi cu prof. E. 
Cogeriu la ediţia a VI-a a Colocviului Internaţional de Ştiinţe ale Limbajului, 
unde ambii au luat cuvîntul la şedinţele în plen ale acestui colocviu sucevean 
tradiţional, după cum au fost împreună şi la inaugurarea lui din 1992. 


Gh. P. 
Capitolul V “Bibliografie” al lucrării, pregătite pentru tipar de profesorul 


dr. Gh. Popa şi dedicate celei de a 75-a aniversări a acad. Silviu Berejan, va 
apărea într-o ediţie aparte în colecţia “Biblioteca revistei L.R.” 


5 Materialele Colocviului în cauză au fost publicate în volumul Un lingvist pentru 
secolul XXI, Chişinău, Editura Ştiinţa, 2002, 224 p. 

Vlad POHILĂ 
Chişinău 


RAYMUND 
PIOTROWSKI, 

UN VERITABIL IUBITOR 
ŞI SUSŢINATOR 

AL CULTURII ROMANE 


Personalitate marcantă a ling- 
visticii ruse şi europene, Raymund 
Piotrowski merită respectul nostru 
deosebit nu numai pentru apreciabi- 
lele-i împliniri pe ogorul cercetărilor 
Ştiinţifice, dar şi pentru atenţia aparte 
pe care i-a acordat-o limbii române. 
Merită şi sincera noastră recunoştinţă 
pentru implicarea-i plenară şi dezin- 
teresată, cu întreaga-i autoritate de 
savant, la punerea pe piedestalul 
Adevărului a unor aspecte “spinoa- 
se”, premeditat falsificate la nivel de 
stat, ale unităţii lingvistice şi general 
spirituale a românilor din Ţară şi 
a celor înstrăinaţi, cu deosebire a 
basarabenilor şi nord-bucovinenilor. 
Devotamentul pentru probitate în 
studiu şi cercetarea ştiinţifică, dar, 
incontestabil, şi o rarisimă onestitate 
lăuntrică l-au determinat pe 
R .Piotrowski să se distanţeze de 
tabăra — numeroasă şi agresivă — a 
lingviştilor aserviţi şovinismului ru- 
sesc, care decenii la rând au făcut din 
minciună o politică de stat în URSS — 
ţară supranumită, nu întâmplător, şi 
“imperiu al tuturor relelor”. 

Onorabila aniversare — a 80-a 
de la naşterea lui R. Piotrowski — con- 
stituie un prilej în plus pentru a aduce 
cel mai sincer şi emotionant omagiu 
al preţuirii şi gratitudinii acestui distins 
învăţat, doctor profesor universitar, 
specialist de vază în lingvistica 
structurală, aplicată şi matematică, 
de asemenea - în romanistică, unde 
s-a prezentat ca un fin cunoscător 
şi fidel prieten al limbii române, un 
veritabil “iubitor şi susţinător al culturii 
române” (O. Vinţeler). 

Raymund Piotrowski s-a năs- 


cut la 17 august 1922, în localitatea 
Rubejnaia, reg. Donbas (actualmen- 
te — Ucraina), în familia unui inginer- 
chimist, de origine polonă, de la care 
a moştenit numele (pe care şi l-a 
ortografiat întotdeauna de manieră 
polonă) şi a învăţat limba strămo- 
şească. De la mama, cu rădăcini 
din Basarabia, a deprins dragostea 
pentru limba română şi pentru valorile 
spirituale româneşti. 

După absolvirea şcolii medii de 
cultură generală la Sankt-Petersburg 
(în 1939, pe atunci Leningrad), dă 
admiterea la Facultatea de Filologie a 
Universităţii din acest oraş, pe care o 
urmează cu intermitențe (în anii 1941- 
1942 a fost mobilizat în batalionul 
universitarilor-apărători ai capitalei 
nordice a Rusiei, aflată în blocadă 
ca urmare a războiului germano- 
sovietic). Terminând în 1944 studiile 
universitare, face doctorantura la 
catedra de filologie romanică de pe 
lângă Alma Mater. Sub îndrumarea 
unor reputați specialişti în domeniu 
ca acad. V.F. Şişmariov (1874-1957) 
şi prof. R.A. Budagov (1910-2000) îşi 
ia cu brio doctoratul în filologie, având 
ca subiect “Limba şi stilul “Confesiuni- 
lor” lui J.-J. Rousseau” (1947). 

In 1957 îşi ia teza de doctor 
habilitat, în cadrul Institutului de Ling- 
vistică al A.Ş. a U.R.S.S., abordând 
tema “Formarea articolului în limbile 
romanice”. In 1965 i se acordă titlul 
de profesor universitar. Devine, astfel, 
a treia oară (după 1947 şi 1957) unul 
dintre cei mai tineri cercetători din 
fosta U.R.S.S., titraţi la cota maximă 
în domeniu. 

In anii 1958-1966 este cola- 
borator ştiinţific superior la Institutul 
de Lingvistică al A.Ş. a U.R.S.S. 
(secţia din Leningrad), iar din 1966 
până în prezent deţine funcţia de 
şef al catedrei de filologie romanică 
la Institutul Pedagogic “A.l. Herzen” 
(actualmente — Universitatea Peda- 
gogică Rusă de Stat “A. Herzen”) din 
Sankt-Petersburg, este conducător al 
secţiei de lingvistică aplicată şi coor- 
donator al grupului de investigaţie din 
cadrul aceleiaşi prestigioase instituţii 
petersburgheze. 

A semnat 22 de cărţi (unele în 
colab.), circa 400 de studii şi articole, 

numeroase cronici, recenzii, comuni- 
cări la congrese, colocvii, simpozioa- 
ne şi seminarii de lingvistică zonale, 
naţionale şi internaţionale. 
Preocupările de cercetător ale 
lui R. Piotrowski au vizat, de-a lun- 
gul a mai bine de cinci decenii, cele 
mai diverse domenii ale lingvisticii: 
dialectologia, gramatica, fonetica, le- 
xicologia şi stilistica limbilor romanice 
(savantul cunoscându-le pe toate, ca, 
de altfel, şi majoritatea idiomurilor sla- 
ve, germanice şi clasice), lingvistica 
generală, structurală, aplicată, fiind în 
imperiul sovietic şi unul dintre pionierii 
lingvisticii matematice. Deopotrivă 
cu metodele tradiţionale, pune în 
aplicare şi metodele dialectologiei 
structurale (studiul “Structuralism şi 
practica lingvistică (Este oare posibilă 
dialectologia structurală?)”, 1957). 
A cercetat în plan comparativ 
evoluţia articolului în limbile neolatine 
(monografia “Formarea articolului în 
limbile romanice. Alegerea formei”, 
Leningrad, 1960; studiile “Folosirea 
articolului hotărât şi nehotărât de că- 
tre scriitorii români”, Bucureşti, 1965; 
“Cum a apărut articolul hotărât în 
limbile romanice”, Moscova-Peters- 
burg, 1990 ş.a.). A consacrat două 
monografii stilisticii limbii franceze 
(Moscova, 1956; Leningrad, 1960), 
studii disparate/stilisticii limbii române 
(“Intrebuinţarea artistică a articolului 
la scriitorii români”, Bucureşti, 1960; 
“Notiţe cu privire la stilistica moldove- 
nească”, Chişinău, 1972 etc.). 
Abordează, prin prisma reali- 
zărilor de ultimă oră ale lingvisticii, 
diverse aspecte ale foneticii şi gra- 
maticii şi tipologiei unor limbi roma- 
nice (studiile: “L'entropie du français 
écrit, Paris, 1964; “El cuestionario 
fonológico en el studio de los dia- 
lectos latinoamericanos”, Bogota, 
1964; “Experimentul de predicţie şi 
entropia limbii române”, “Les evaluti- 
ons statistiques et informationnels de 
la typologie des langues romanes”, 
Bucureşti, 1968; monografia “Mode- 
lirovanie fonologiceskih sistem i me- 
tody ih sravnenia”, Leningrad, 1966 
etc.). “Tematica neolatină” (adeseori 
conjugată cu studiul interferenţelor 
lingvistice, cu deosebire — romanice 
şi balcanice; romanice şi slave) în 


viziunea lingvistică a lui R. Piotrowski 
a fost pe merit apreciată de redutabili 
romanişti ca S.B. Bernstein (Rusia), 
O. Duchacek (Ceho-Slovacia), |. Gă- 
lăbov (Bulgaria), |. lordan, Al. Rosetti, 
Al. Graur (România) ş.a. 

Incă din anii '60 — printre primii 
în lingvistica din U.R.S.S. — R. Pio- 
trowski este pasionat de lingvosta- 
tistică, iar ulterior, până la momentul 
de faţă, îşi face ca obiecte de studiu: 
concepţia informaţională şi probabi- 
listică a textului, tratarea lingvistico- 
inginerească a semnului lingvistic, 
aplicarea maşinilor electronice la 
analiza şi redactarea textului, tra- 
ducerea automată dintr-o limbă în 
alta, elaborarea programelor pentru 
analiză informaţională, probleme ale 
intelectului artificial şi lingvistica psihi- 
atrică etc. Abordarea unui cerc atât de 
larg de probleme a avut o importanţă 
aparte pentru elaborarea concepţiei 
de automat lingvistic, de modelare 
pe calculator a activităţii de vorbire a 
omului. Aceste preocupări şi-au găsit 
reflectarea în mai bine de 10 volume 
(inclusiv câteva manuale pentru uni- 
versităţi): “Tekst, masina, čelovek” 
(1975), “Matematiceskaia lingvistika” 
(1977, în colab.), “Inzenernaia lingvis- 
tika i teoria iazyka” (1979), “Beiträge 
zur Sprachstatistik” (1979, în colab.), 
“Sistemnoe issledovanie leksiki nauč- 
nogo teksta” (1981, în colab.), “Vve- 
denie v matematiceskuiu lingvistiku” 
(1982, în colab.), “Text - Computer 
- Mensch” (1984, în colab.), “Metody 
avtomatičeskogo analiza i sinteza 
teksta” (1985, în colab.), “Automa- 
tische Wortschatzanalyse” (1985, în 
colab.), “Komp'uterizaţia prepodava- 
nia iazykov” (1988), “Introduction of 
Elements of Mathematics to Linguis- 
tics” (1990, în colab.). A mai semnat 
numeroase studii şi articole despre 
sinergetica lingvistică şi lingvodidac- 
tica computerizată, tipărite în ultimul 
deceniu al sec. XX, inclusiv în formă 
de teze, în limbile rusă, germană, en- 
gleză, franceză, spaniolă, română la 
Moscova şi Sankt-Petersburg, Minsk 
(Bielorusia), Berlin, Leipzig, Bochum, 
Trier, Tubingen (Germania), Amster- 
dam (Olanda), Nantes (Franţa), Lvov 
(Ucraina), Samarkand (Uzbekistan), 
Almati şi Cimkent (Kazahstan), 

Chişinău, Bucureşti etc. Colectivul 
“Statistica vorbirii”, condus de 
R. Piotrowski, numără peste 200 
de specialişti, care îşi desfăşoară 
activitatea în centre universitare şi 
academice atât la Petersburg, cât şi 
în Bielorusia, Kazahstan, Georgia, 
Lituania, R. Moldova, Marea Britanie, 
Israel, Germania, S.U.A. 

In vasta-i activitate lingvistică, 
R.Piotrowski a găsit loc şi pentru 
studiul limbii materne a tatălui său (de 
ex., studiul despre repolonizarea ling- 
vistică şi istoriografică a polonezilor 
în Rusia post-comunistă), precum şi 
despre raporturile filologice şi literare 
polono-ruse (prin exemplul unor per- 
sonalităţi ca A. Mickiewicz). 

După cum s-a menţionat deja, 
savantul din Petersburg a acordat 
o atenţie aparte limbii române, pe 
care a studiat-o temeinic din anul III 
de facultate (1941). Preocupat de 
lingvistica balcano-romanică şi de 
dialectologia română, în 1946 par- 
ticipă la o expediţie dialectologică 
în Transnistria şi în Basarabia. Intre 
1956 şi 1958 deţine funcţia de şef al 
sectorului de dialectologie la Institutul 
de Limbă şi Literatură al A.Ş.M. (pe 
atunci — filială a A.Ş. din Moscova). 
In aceeaşi perioadă ţine prelegeri de 
lingvistică teoretică la Institutul Peda- 
gogic (actualmente — Universitatea 
Pedagogică “Alecu Russo” din Bălţi). 

Ca dialectolog, s-a impus în 
calitate de conducător al grupului 
de lucru pentru elaborarea Atlasului 
graiurilor româneşti de pe teritoriul 
fostei U.R.S.S. A participat la întoc- 
mirea chestionarului şi a principiilor 
de alcătuire a Atlasului lingvistic 
moldovenesc în mai multe volume. 
Intr-o serie de monografii, studii şi 
articole (parte amintite deja), învă- 
ţatul din Petersburg cercetează din 
unghiuri de vedere originale, exclusiv 
sau tangential, diverse fenomene ale 
limbii române. 

Lui R. Piotrowski îi revine meri- 
tul de a fi îndrumat mai mulţi specia- 
lişti romanişti din R.Moldova. Astfel, 
sub conducerea sa şi-au susţinut doc- 
toratele cercetători şi profesori univer- 
sitari din Chişinău, Bălţi, Tiraspol: |. 
Ciornâi, V. Cijacovschi, Z. Camenev, 


Gr. Grinco, L. leşanu, M. Ioniţă, N. 
Mătcaş, L. Novac, A. Popescu, N. 
Rahubo, A. Rotaru; E. Dobruskin 
(stabilită în Chicago), T. Ştirbu (în 
California), A. Ceaplea, E. Cleibman, 
M. Zoref (în Israel), M. Hajinschi (în 
Germania) ş.a. — în total 14 doctori şi 
2 doctori habilitaţi. Aceste cifre devin 
şi mai elocvente dacă e să le rapor- 
tăm la numărul total de cercetători 
ai lingvisticii din fosta U.R.S.S., pe 
care i-a îndrumat R. Piotrowski — 
94 doctori şi 14 doctori habilitaţi. Pe 
aceeaşi linie a ataşamentului pentru 
limba, literatura şi cultura noastră 
se înscriu şi strânsele relaţii pe care 
le-a avut sau le are R. Piotrowski cu 
numeroşi lingvişti şi filologi români (E. 
Petrovici, Al. Rosetti, Al. Graur, Gh. 
Mihăilă, |. Pătruţ, N. Corlăteanu, S. 
Berejan, Gh. Bogaci, V. Cijacovschi, 
lon Ciocanu ş.a.). 

Un capitol aparte în activitatea 
savantului R.Piotrowski îl formea- 
ză surprinzătoarea sa implicare în 
mişcarea noastră de eliberare nati- 
onală, în lupta pentru recunoaşterea 
dreptului băştinaşilor din stânga 
Prutului la limba română. Această 
adeziune a fost cu adevărat surprin- 
zătoare — pentru noi, cei care “ne-am 
deşteptat”, parcă, “din somnul cel 
de moarte”, după 1988-1989; dar 
a fost de-a dreptul şocantă pentru 
partocraţia retrogradă şi autorităţile 
cvasidemocratice, pentru “partida” 
rusofonă şi mankurtă de la noi, te- 
leghidată de către căpeteniile din 
Kremlin ale forţelor şovine, proimpe- 
riale. Datorită acestei atitudini, 
R. Piotrowski s-a situat pe linia unor 
marcante personalităţi, sensibile la 
problemele de ordin naţional-spiritual 
ale românilor de la est de Prut, ca Alf 
Lombard, Carlo Tagliavini sau Klauss 
Heitmann, cu o importantă diferenţă 
că R. Piotrowski a trecut de partea 
dreptăţii aflându-se în chiar “cazanul 
clocotind” al nedreptăţii noastre. Nu 
vom uita că încă la mijlocul anilor 
'50 ai sec. XX, două somităţi ale 
lingvisticii sovietice, S. Bernstein şi 
R. Budagov, au abordat în termenii 
adevărului ştiinţific problema unităţii 
lingvistice a românilor de pe ambele 
maluri ale Prutului, dar, din păcate, la 
acel moment studiul semnat de ei a 

rămas cumva de “uz intern”, putând 
fi efectiv revalorificat abia când “co- 
losul pe picioare de lut” se prăbuşea 
văzând cu ochii, astfel oferindu-ne o 
şansă unică de emancipare. Tocmai 
atunci R. Piotrowski “ne-a susţinut 
cu înflăcărare, ca romanist notoriu, 
în momentele cruciale de renaştere 
naţională, de revenire la valorile au- 
tentice, prin articole, luări de cuvânt 
la radio şi TV, la conferinţe şi la în- 
trevederile cu potentaţii care puteau 
fi convinşi numai de la Moscova şi 
Leningrad” (S. Berejan). 

O impresionantă pledoarie 
pentru revenirea noastră la alfabetul 
latin, cu un impact benefic asupra 
schimbării situaţiei lingvistice de la 
noi, în 1989, l-a constituit apariţia încă 
în 1988, în rev. “Nistru”, a articolului 
lui R. Piotrowski “Limba literară şi al- 
fabetul”, care nu numai că s-a Înscris 
perfect între alte opţiuni similare din 
mass-media, dar a avut un câştig 
de cauză în plus graţie faptului că 
venea din partea unui prestigios 
învăţat din metropolă. Este greu de 
prețuit aportul lui R. Piotrowski la 
elucidarea adevărului despre idiomul 
vorbit în spaţiul pruto-nistrean, în re- 
cunoaşterea/afirmarea la nivel oficial 
a denumirii corecte a limbii noastre 
(amintim, în context, studiul “O lim- 
bă cu două denumiri?”). Prezent la 
conferinţa ştiinţifică “Limba română 
este numele corect al limbii noastre” 
(Chişinău, 20-21 iulie 1995), lingvistul 
rus a formulat pentru publicul larg, 
dar mai ales pentru oficialități, nişte 
adevăruri pe cât de evidente, pe atât 
de incontestabile, dar sfidate încă 
de mai-marii acestor vremuri tulburi. 
Astfel, zis-a R.Piotrowski: 

“(...) Termenul “limba moldove- 
nească” are o istorie mai veche pe 
teritoriul Basarabiei. Acest termen a 
fost un instrument al politicii imperiale 
țariste, iar apoi al politicii imperiale 
stalinist-bolşevice. Menirea acestui 
instrument era de a izola Basarabia, 
iar mai târziu — R.Moldova, de arealul 
românesc. 

Oamenii de ştiinţă au conştienti- 
zat întotdeauna acest adevăr, reliefat 
cu pregnantă în special după eveni- 
mentele din '88-'90. (...) Fenomenul 
lingvistic pe care îl marcăm prin ex- 


5 


presia “limba moldovenească” sau, 
mai exact, “graiul moldovenesc”, este 
forma vorbită a idiomului romanic de 
pe teritoriul R. Moldova. A doua formă 
a acestui idiom este limba standard, 
care e identică — în ceea ce priveşte 
gramatica, vocabularul, alfabetul şi 
ortografia — cu limba standard de la 
vest de Prut, adică limba română. Din 
aceste motive nu putem utiliza, deci, 
două sintagme pentru marcarea unei 
singure noțiuni (...) — limba română. 
Unii întreabă de ce continuă aceste 
discuţii interminabile despre denu- 
mirea limbii. Răspund: mulţi dintre 
cetăţenii Moldovei — eu am lucrat aici 
şi cunosc situaţia — mai judecă după 
calapoadele propagandei staliniste, 
când se făcea tot posibilul pentru a-i 
contrapune pe moldoveni şi români. 
Imi amintesc de anii '50, după moar- 
tea lui Stalin, când se vehicula ideea 
că cel mai temut duşman al “poporului 
moldovenesc” şi al R.S.S.M. este 
România (...). Din păcate, această 
mentalitate, cultivată premeditat de- 
cenii în şir, este încă vie şi continuă 
să influențeze negativ societatea. E 
important să avem în vedere (...) că 
unitatea limbii standard implică şi 
unitatea procesului cultural şi literar 
al statelor care au aceeaşi cultură. In 
cazul nostru, limba română are rolul 
de integrare şi cimentare a întregii 
culturi româneşti. In cazul limbii lu- 
crurile sunt limpezi: limba literară, 
scrisă, oficială, este una - limba 
română. Introducerea în Constituţia 
R. Moldova a modificărilor de rigoare 
privind denumirea corectă a limbii de 
stat ar înlesni funcționarea nestinghe- 
rită a acesteia”. Ideile respective sunt 
continuate în studiile “Sinergetica şi 
ocrotirea limbii române în Republica 
Moldova” (1997) şi “Cu privire la 
aparatul terminologic al semioticii şi 
al psihosistematicii” (1998). 

Ca o recunoaştere a meritelor 
sale deosebite în studiul lingvisticii 
contemporane, R. Piotrowski a fost 
ales membru a numeroase foruri 
academice din lume: Academia de 
Ştiinţe Umanistice, Academia Inter- 
naţională de Informatizare (Rusia), 
Academia de Cibernetică “Odobleja” 
(Milano — Locarno — Bucureşti); este 
membru plin al Institutului de Studii 

Orientale al Universităţii din Poznan 
(Polonia), al societăţilor ştiinţifice 
“Lingvistica computerizată”, “Com- 
puterul şi omenirea”, “Asociaţia de 
analiză conceptuală” din S.U.A. 
Doctor Honoris Causa al mai multor 
universităţi din capitalele fostelor 
republici sovietice, inclusiv al Uni- 
versităţii Libere Internaţionale din 
Moldova (ULIM) (1997). Deţinător al 
diplomei şi medaliei “Personalitate 
eminentă a ştiinţei din Rusia” (1995), 
R. Piotrowski este unicul lingvist rus 
care a fost onorat (în 1990) cu o au- 
dienţă la Sfântul Scaun din Vatican, 
întreţinându-se cu Sanctitatea Sa 
Papa loan Paul Il, şi el polonez de 
origine , pe numele de mirean Karol 
Wojtyla. 

Vlad POHILĂ 
Chişinău 


MATILDA CARAGIU- 
MARIOŢEANU, 

O PILDĂ DE SLUJIRE 
PASIONATĂ LIMBII 
STRĂMOŞEŞTI 


Apreciată lingvistă română, profe- 
sor doctor în filologie, specialistă în dia- 
lectologia română, istoria limbii române, 
limba română contemporană, predarea 
românei pentru străini. 

S-a născut la 20 iulie 1927, în oră- 
şelul Hrupişti (Aryos Orestikon), provincia 
Macedonia din Grecia, din părinţi aromâni 
(macedo-români, macedo-vlahi): Nico 
Caragiu (1899-1977) şi Athina Parastere 
(1900-1984), care împreună cu bunica 
maternă Dhafna Pupti (1873-1953) au 
transmis urmaşilor lor dragostea şi bo- 
găţia limbii aromâne, “moştenire sfântă 
lăsată de stră-stră-strămoşii de 2000 
de ani”. Este sora celebrului actor Toma 
Caragiu (1925-1977) şi a sculptoriţei Geta 
Caragiu (n. 1929). În 1928 familia Cara- 


giu se stabileşte în România, în comuna 
Sarsânlar, jud. Durostor, de unde, însă, 
a fost nevoită să se refugieze în toamna 
anului 1940, urmare a retrocedării Cadri- 
laterului către Bulgaria. Între anii 1940 şi 
1947 familia Caragiu a locuit, succesiv, la 
Olteniţa, Bacău, Ploieşti, după care s-a 
stabilit la Bucureşti. 

Studii liceale la Silistra, Bacău şi 
Ploieşti (1939-1947), după care urmea- 
ză Facultatea de Litere şi Filozofie a 
Universităţii din Bucureşti (specializarea: 
filologia română şi cea franceză, 1947- 
1951), luându-şi licenţa cu teza “Influenţa 
dacoromână asupra graiului unei familii 
aromâne din R.P. Română”, publicată 
în 1958. In 1967 susţine doctoratul în 
filologie (conducător ştiinţific — acad. Al. 
Rosetti), cu teza “Fonomorfologie aromâ- 
nă. Studiu de dialectologie structurală”, 
publicată un an mai târziu, la Editura Aca- 
demiei Române. Din 1993 este membru 
corespondent al Academiei Române, iar 
din anul 2000 — membru corespondent al 
unui prestigios for ştiinţific străin, cum e 
Societe de Langue et Litterature Wallones 
(Belgia). 

Cariera profesională i-a fost de- 
terminată întrucâtva de ascensiunea în 
ierarhia didactică: preparator (fiind încă 
studentă, 1950-1951); asistent (1950- 
1958), lector (1958-1968), conferenţiar 
(din 1968 şi până la pensionare, în 1982). 
Pentru îndelungata şi prestigioasa activi- 

Frumoasa valahă Matilda CARAGIU-MARIOŢEANU, surprinsă în primăvara 


acestui an. 

tate didactică şi ştiinţifică, la 1 octombrie 
1999 Senatul Universităţii din Bucureşti 
i-a acordat Matildei Caragiu-Marioţeanu 
titlul de Profesor Universitar Onorific. 

A predat, neîntrerupt, mai bine de 
30 de ani, la Universitatea din Bucureşti 
diverse cursuri şi seminarii: istoria limbii 
române, dialectologia română, grama- 
tica istorică/descriptivă, limba română 
contemporană, gramatica comparată a 
limbilor romanice. A acordat 70 de grade 
didactice | profesorilor de limba şi literatu- 
ra română din Ţară. La Cursurile de vară 
de la Sinaia, organizate de Universitatea 
din Bucureşti, a ţinut în anii 1960-1968 
prelegeri şi seminarii de limbă şi civili- 
zaţie română pentru străini. A predat, de 
asemenea, cursuri teoretice şi practice de 
română ca profesor-invitat la Universita- 
tea din Salzburg, Austria (1970-1973) şi 
Frankfurt pe Main, Germania (1983). În 
străinătate a mai prezentat diverse confe- 
rinte la congrese, colocvii şi simpozioane, 
din 1965 până în 1995, în prestigioase 
centre universitare şi de cercetare din 
Polonia, Austria, fosta lugoslavie, Malta, 
Danemarca, Germania, Olanda, Canada, 
Italia, Bulgaria. Dintre subiectele tratate 
dincolo de hotarele patriei, s-au eviden- 
tiat prin originalitate şi inedit cele privind 
dialectul aromân şi civilizaţia aromână în 
ansamblu. 

Bibliografia lucrărilor ştiinţifice 
semnate de Matilda Caragiu-Marioţea- 
nu, publicate în Ţară sau în străinătate, 
include peste 10 volume (unele în co- 
lab.), care au beneficiat de circa 30 de 
recenzii; peste 60 de studii şi articole; 
aproape 20 de recenzii inserate în re- 
viste, anale sau culegeri de specialitate. 
La acestea se adaugă zeci de articole 
de cultivare a limbii române, publicate 
în ziare şi reviste nefilologice (România 
Literară, Tribuna României, Cinema 
etc.); ciclurile de emisiuni radiofonice 
(rubricile “Odă limbii române”, “Fonote- 
ca de aur” ş.a.) şi, mai ales, televizate 
(rubricile “Mult e dulce şi frumoasă”, 
“Cuvinte potrivite”, “Limba română”, 
“Viaţa spirituală” ş.a.), a căror prezen- 
tatoare a fost constant pe parcursul a 
mai bine de 30 de ani. 

Tematic, lucrările ştiinţifice ale dnei 
M. Caragiu-Marioţeanu, s-ar grupa astfel: 

a) dialectologie română ('Fo- 
nomorfologie aromână. Studiu de dia- 
lectologie structurală”, 1968; capitolul 
“Dialectul aromân” în lucrarea colectivă 
“Crestomaţie romanică”, 1968; “Com- 
pendiu de dialectologie română (nord- şi 
sud-dunăreană”, 1975; “Dialectologie ro- 
mână” (în colab., 1978), capitolul despre 
dialectul dacoromân al limbii române în 


lucrarea colectivă de proporţii “Lexikon 
der romanistischen Linguistik”, Vol. III, 
Tübingen, 1989; studiul “Un Dodecalog al 
aromânilor...”, 1993, cu mai multe reedi- 
tări şi traduceri în limbi străine; “Dicţionar 
aromân (macedo-vlah). A - D”, 1997); 

b) manuale şi studii de limbă 
română pentru străini (“Cours de lan- 
gue roumaine. Introduction à l'étude du 
roumain à l'usage des étudiants étran- 
gers” — în colab., 1967; cu ediţii revăzute 
şi completate — în 1972, 1978, 1981); o 
variantă în engleză a aceluiaşi manual 
(1969, 1980); cursul “Rumänisch für Sie” 
(în colab., München, 1976-1979; revăzut 
şi adăugit în 2 vol., München-Bucureşti, 
1993, 1996, 1997); 

c) istoria limbii române (capitolul 
“Româna comună”, în colab., din studiul 
“Istoria limbii române”, II, 1969; capitolele 
“Româna comună” şi “Dialectul aromân”, 
pentru “Tratatul de istorie a limbii româ- 
ne”, vol. |, II - manuscris aflat în posesia 
Institutului de Lingvistică din Bucureşti). 

M. Caragiu-Marioţeanu abordează 
cele mai diferite aspecte ale dialectologi- 
ei, foneticii, structurii gramaticale, istoriei 
limbii române (inclusiv despre aportul 
unor personalităţi de vază ale lingvisticii 
şi filologiei române), romanisticii, con- 
tactelor lingvistice ale românilor cu alte 
popoare etc. în studii şi articole publicate 
în volume tematice (“Studii de gramatică”, 
1957; “Omagiu lui lorgu lordan”, 1958; 
“Omagiu lui Al. Graur”, 1960; “Fonetică şi 
dialectologie”, 1962; “Omagiu lui Al. Ro- 
setti”, 1965, 1975 (în Ib. fr.); “Elemente de 
lingvistică structurală”, 1967; “Logos Se- 
mantikos — Studia linguistica in honorem 
Eugenio Coseriu”, 1981; “Limba română 
şi varietățile ei locale”, 1994, 1995; “Studi 
romeni e romanzi”, Padova — Italia, 1995 
etc.), în reviste de specialitate (Studii 
şi cercetări lingvistice, Limba română, 
Revue roumaine de linguistique, Revista 
de istorie şi teorie literară, Academica de 
la Bucureşti, Dacoromania din Munchen; 
alte buletine sau anuare de lingvistică din 
Florenţa, Tübingen, Heidelberg, Viena, 
Berna, Atena, Berlin, Paris, Madrid, New 
York ş.a.); în publicaţii de cultură (Tribu- 
na României, Caiete critice şi, în special 
- România literară). Un loc distinct în 
această listă îl ocupă cercetările vizând 
graiul matern — aromâna, tipărite atât în 
publicaţii de specialitate din Ţară şi dinco- 
lo de hotarele ei, cât şi în ziare şi reviste 
de expresie aromână: Deşteptarea şi 
Zborul a nostru. 

De fapt, de-a lungul activităţii sale, 
M. Caragiu-Marioţeanu a studiat, sub toa- 
te aspectele, aromâna, având reputaţia 
unei fine cunoscătoare a acestui dialect 

(considerat de unii specialişti şi ca o limbă 
aparte), pe care o apreciază ca “extrem 
de bogată”. Pe lângă lucrările în volum 
amintite, a publicat cercetări-descrieri 
fonologice, morfologice, lexicale, tipo- 
logice, caracteristici individualizatoare, 
literatură aromânească, scrieri despre 
personalităţi aromâne ş.a. A editat cel 
mai vechi text, cu conţinut religios, scris 
în aromână -— “Liturghier aromânesc, 
manuscris anonim inedit” (1962, Premiul 
Ministerului Învăţământului), descoperit la 
Biblioteca Naţională din Tirana, localizat 
cu aproximaţie la Moscopole, începutul 
sec. XVIII. În volumul “Fonologie aromâ- 
nă. Studiu de dialectologie structurală” 
(1968) a elaborat cea dintâi descriere 
a sistemului fonologic al aromânei şi o 
descriere structurală a părţilor de vorbire 
la nivel morfematic. Volumul “Compendiu 
de dialectologie română (nord- şi sud- 
dunăreană)”, tipărit în 1975 şi distins cu 
Premiul “T.Cipariu” al Academiei (1977), 
reprezintă o sinteză a aspectelor funda- 
mentale ale dialectologiei în general şi 
ale celei române în special. “Dodecalogul 
aromânilor...”, cu traduceri în franceză 
şi în engleză, ce i-au asigurat o largă 
răspândire în lume, conţine 12 “adevăruri 
incontestabile” privind istoria, limba, geo- 
grafia, tradiţiile şi credinţa conaţionalilor 
săi, nişte axiome formulate argumentat şi 
emotionant, în ultima din ele spunându- 
se tranşant că “Aromânii (macedo-vlahii) 
trebuie să aibă un singur scop: să-şi 
cultive (a se citi: să-şi perpetueze, V.P.) 
limba maternă şi tradiţiile lor”. Nimic mai 
actual şi pentru noi, românii din stânga 
Prutului, expuşi de vitregia istoriei unor 
primejdii asemănătoare celor prin care 
le-a fost aromânilor dat să treacă. Solidul 
“Dicţionar aromân (macedo-vlah)” (DIA- 
RO), comparativ, contextual, normativ 
şi modern, dotat cu un extrem de bogat 
material ilustrativ, este dedicat “nu numai 
fiicei” (Brânduşa-Mihaela Niro, n. 1956, 
trăitoare acum în S.U.A. - VP.), “dar şi 
soţului Constantin Marioţeanu” (1915- 
2000), “care mi-a fost alături la bine şi la 
rău, cu dragoste şi devotament”; “familiei 
mele şi tuturor aromânilor (...), mai ales 
tinerilor (...), care sper să găsească în 
DIARO un bun instrument de lucru şi o 
sursă de informaţie şi chiar de bucurie”. 

A repovestit în română basme 
aromâne, care au fost publicate în mai 
multe rânduri (în volumele colective 
“Basme nemuritoare”, 1967; “Din cele mai 
frumoase basme ale lumii”, I1, 1991 etc.). 
Este semnatara unei plachete de poeme 
(unele apărute mai întâi pe un disc Elec- 
trecord: “Di nuntru şi-di nafoarâ. Stihuri 
armâneşti/Din năuntru şi din afară. Stihuri 
aromâne” (1994; cu o reeditare în 1999, 


în Belgia, incluzând traduceri juxtaliniare 
în franceză, efectuate de autoare). 

Dovadă a calităţii şi finalităţii aces- 
tor şi altor lucrări ştiinţifice de Matilda 
Caragiu-Marioţeanu stă şi numărul mare 
de recenzii, consemnări, analize — în 
majoritate, favorabile şi elogioase. Altă 
dovadă a înaltei aprecieri a eforturilor 
de cercetătoare ale ei ne-o oferă mul- 
tele premii, diplome şi ordine ce i s-au 
acordat pe parcursul anilor de muncă. 
Pe lângă distincţiile amintite mai sus, am 
mai consemna: Premiul “George Murnu” 
al Fundaţiei cultural-ştiinţifice “Magazin 
istoric” — pentru DIARO (1998, oferit 
de familia Monica şi Dimitrie Sturdza); 
Premiul “Teohar Mihadaş” al Fundaţiei 
cultural-ştiinţifice “Andrei Şaguna” — “trâ 
tutâ activitatea dipusâ trâ aromânisticâ 
(...) tra s-nu chiarâ, ma s-creascâ şi s- 
tiniseascâ limba armâneascâ, limba a lei 
mumă” (1998). Deţine Diploma de onoare 
“Ehren Urkinde”, principala distincţie a 
Uniunii Culturale Aromâne, din Freiburg, 
Germania (1987) — pentru întreaga acti- 
vitate de studiere şi propagare a aromâ- 
nei; “Diploma of Excellence”, acordată 
de Radio România Internaţional (1999), 
Diploma de onoare “Marian Papahagi”, 
oferită de Fundaţia “Cuza Vodă” şi Muzeul 
Literaturii Române din Bucureşti (1999); 
Ordinul Naţional “Pentru Merit” în grad 
de comandor, acordat prin Decret prezi- 
denţial, de Ziua Naţională a României (1 
Decembrie 2000). In 1997, la aniversarea 
savantei, în semn de recunoaştere şi pre- 
tuire a meritelor sale în românistică, a fost 
tipărit un număr special “Omagiu Matildei 
Caragiu-Marioţeanu” al publicaţiei Revue 
roumaine de linguistique. 

Sensibilă la situaţia conaţiona- 
lilor din afara actualelor frontiere ale 
României, receptivă la problemele de 
ordin lingvistic şi cultural din R.Moldova, 
M.Caragiu-Marioţeanu a redactat şi a 
semnat numeroase declaraţii şi memorii 
vizând recunoaşterea oficială a denumirii 
corecte a limbii vorbite la noi şi punerea 
în drepturi a limbii române în spaţiul, 
dezechilibrat sub aspect lingvistic, de la 
est de Prut. 

In prezent, M. Caragiu-Marioţeanu 
continuă munca la DIARO; are pregătită 
pentru tipar o carte de amintiri despre 
zbuciumata viaţă şi fulminanta carieră 
artistică a lui Toma Caragiu. 

La această aniversare, la Bucureşti 
a văzut lumina tiparului placheta “Neuri / 
Zăpezi / Nieges”, incluzând 13 poeme, 
scrise de Matilda Caragiu-Marioţeanu în 
trei idiomuri ce i-au marcat atât de puter- 
nic viaţa, activitatea şi credinţa: aromâna, 
româna şi franceza. 

lulian FILIP 
Chişinău 


CA SĂ FIU MAI ÎNŢELES... 


...0 apuc mereu de la început şi caut cuvântul potrivit 
începuturilor. 

Mai mulţi colegi de-ai mei de la Primărie sunt încleştaţi de 
problemele imediate — acum arde (trebuie stins), acum doare 
(trebuie tratat), acum curge (trebuie reparat). Ca să mă includ în 
această numărătoare ori, mai precis, ca să-i abat pe colegi de la 
numărătoarea la zi spre bătaia mai lungă a programelor culturale, 
e nevoie de teoretizări spontane, dar care să ajungă, despre... 
la ce bun cultura? 

Am fost inspirat într-o şedinţă de pomină a Primăriei, când 
am constatat că avem câteva programe comune cu toată lumea 
animală: mâncarea, băutura, lupta pentru existenţă, înmulţirea. 
Tot ce-i în afara acestor programe, ziceam în acea şedinţă, e un 
altceva, inutil animalelor. In acel altceva e şi cultura, nevoia de 
cultură, de frumos, nevoia de cuvinte alese. 

Şi nu aveam dreptate... Chiar în acele 4 programe animalice 
cuvântul e fermentul miraculos care revarsă lumina aparte asupra 
pâinii, îi zice băuturii pahar de vorbă, ca să nu mai amintim imnele 
iubirii în programul esenţial al continuării speciei, cuvinte fremătă- 
toare, îmbătătoare, în urechile iubitei, iubitului... 

Mă refer la cuvintele înrudite cu evanghelicele cuvinte de în- 
ceput. De celelalte nu aş vrea niciodată să vorbesc, nici să le aud, 
gândindu-mă cu groază că urletele unor animale par mai umane 
decât ceea ce se revarsă pe unele guri. 

La propunerea de vara aceasta a lui Alexandru Bantoş mi-i 
drag să-i pot răspunde cu această rubrică de îngândurări. 

Să ne îngândurăm împreună. 


Abia prin CUVÂNT... 77 


STRĂJER 
(monospectacol dramatic la frontiere) 


Nu fac alta, 
luaţi bine aminte: 
eu nu fac alta, 
eu nu fac alt-ce-va decât să străjuiesc — 
străjuiesc să nu mi se încleşte 
înverşunat 
mâna stângă cu cea dreaptă. 
Ochiul drept nu-l poate vedea pe cel stâng, 
dar mi-s amândoi ochii mei, 
care... nu se văd în ochi, 
nu se pot înghiţi, 
deşi mi-ar fi de mare-ajutor 
în efortul meu permanent 
să străjuiesc 
să nu mi se încleşte 
mâna dreaptă cu cea atinga, 
să nu mi se înfigă dinţii în limbă, 
dinţii mei în limba mea, să nu-mi scap în prăpăstiile minţii 
inima şubredă... 
Nu e greu de-nţeles 
că de mintea mea 
şi de inima mea 
mă-ngrijesc — 
să le-mpac, 
să pară una, 
să pară-un întreg, . 
precum şi eu mă visez... 
La început ne apăram de dinozauri, 
apoi am scăpat de ei 
i am prins a ne păzi noi de noi. 
da să doborâm dinozaurul, 
am realizat unirea, 
unirea întregului trib, 
dezunind (ce armă subtilă!!!) din turma unită 
rând pe rând câte un dinozaur, 
ademenindu-l în prăpăstii, 
unde vetrele noastre — 
la fund de prăpăstii! — 
deprindeau să ţină focul 
luminos şi cald 
nopţi şi ierni în şir. 
Căderea dinozaurului în prăpăstii 
era floare la ureche - 
îl întărâtam, rupându-l de turmă, 
îl zgârâiam cu săgețile şi sulițele 
noastre neputincioase, dar multe, 
dar sâcâitoare 
şi o rupeam de fugă 
spre prăpăstii 
cu dinozaurul după noi. 
Ne aruncam cu socoteală în hău, 
prinzând fiecare câte o rădăcină 
ieşită din pereţii prăpăstioşi, 
iar dinozaurul nu ştia de prăpăstii 
nici de rădăcină — 
era ma-a-are şi-i părea suficient, 
i căderea-i era cea din urmă... 
inozaurii n-au realizat vetre, 
nu le-au putut menţine luminoase şi calde, 
în plus - n-au înţeles cursele dezunirii... 

Apoi om de oma prins a se păzi — 
om de departe 

de om mai de departe, 

om străin 

de om şi mai străin, 

om mai aproape 

de om mai aproape, 

vecin de vecin a prins a se păzi, 
frate de frate, 

părinte de copil, 

copil de părinte, 

iar acum îmi străjuiesc mâinile — 
să nu se încleşte una cu alta 

şi dinţii îmi păzesc, 

dinţii mei şi cei puşi, 

să nu-mi muşte limba, 

care — he-he! — căte zice 

despre mâinile mele gata să se încleşte, 
cum numai ochii mei, 

care nu se văd în ochi, 

care nu se văd unul pe altul, 

şi nu din cauza nasului meu, 
peste care cu fulgere se scuipă, 
cum numai ochii mei, 

care nu se văd, 

nu văd nimic 

din câte ar trebui să străjuiască, 
dinţii, dinţii mei 

şi dinţii străini, dar puşi în gura mea, 
dinţii să nu-mi muşte limba, 

care — he-he! — câte zice 

despre dinţi, despre mâini, 
care-s ale mele, 

şi cugetul îmi străjuiesc, 

să-mi cruţe inima, 

şi visele mi le feresc 

pe mai departe 

de spargerea cerurilor... 

POEZIA 
POSTMODERNĂ 
ŞI FENOMENUL 

GLOBALIZĂRII 


Este cunoscut faptul că epo- 
cile anterioare au fost marcate de 
expansiunea eului şi că în prezent 
imaginaţia, care se dezvoltă fără 
impedimente, exercită presiuni tot 
mai vădite asupra acestuia. Prin 
urmare, acum, la începutul secolului 
al XXI-lea, omul posedă o identitate 
din ce în ce mai reprimată. De aici 
febrilitatea în legătură cu problema 
identităţii care, asociindu-se cu revol- 
ta diversităţii contra uniformităţii, este 
caracteristică şi postmodernităţii. Pe 
fundalul „sfârşitului istoriei”, despre 
care vorbeşte Fukuyama, precum 
şi al extinderii culturii euro-atlantice 
(Huntington), discursul identitar 
devine tot mai conştient de sine. În 
general, identitatea poate fi redusă 
la un procedeu cultural, la descrierea 
individualităţii umane. În epocile tre- 
cute situaţia era mai lesne definibilă 
după criterii mai exacte. În contextul 
actual al amestecului de culturi, în 
primul rând, în acest „Turn Babel 
modern”, cum este definit uneori 
spaţiul american, criteriile tradiţionale 


nu mai sunt valabile. Bunăoară, Leon 
Wieseltier, autorul volumului Împotri- 
va identităţii (Editura Polirom, laşi, 
1997), vorbeşte despre un reflex 
neaşteptat al identităţii multiple care, 
ignorându-i pe alţii, sfârşeşte prin a 
se nega pe sine. 

În ce măsură mai putem vorbi 
despre valabilitatea criteriilor traditi- 
onale în peisajul cultural românesc, 
inclusiv cel interriveran, iată o între- 
bare ce nu trebuie să ne lase indife- 
renţi. Problema identităţii literaturii 
în Occident şi în Orient se pretează 
unor interpretări diferite, deoarece 
în Occident criza culturii este una 
organică, iar în Răsărit a fost impusă 
de regimul politic. Astfel că, în mod 
paradoxal, o problemă despre care 
trebuie să se discute numai pe tere- 
nul culturii ne trage spre rădăcinile 
sale de ordin politic. Criza identităţii 
literaturii în Est nu poate fi pusă doar 
pe contul individualităţii aşa cum se 
întâmplă în Occident, deoarece aici 
nu e vorba de o problemă individu- 
ală, ci şi de implicarea elementului 
politic (ideologic). Ţinând cont de 
acestea, trebuie spus că tentaţia po- 
eziei postmoderne basarabene de a 
rezolva problema crizei literaturii din 
perspectiva individului este valabilă 
doar până la un punct. Este evident 
că în prezent, aşa cum s-a mai întâm- 
plat nu numai la noi, ci şi în alte spaţii 
culturale în diverse timpuri, se pune 
o miză mare pe dezvoltarea în sal- 
turi, pe recuperarea din mers a unor 
experienţe artistice neglijate. Miza pe 
individual însă îşi pierde valabilitatea 
în momentul în care este ameninţat 
însuşi instrumentarul literaturii: limba. 
Se ştie că nu se poate face o literatură 
de calitate cu o limbă neevoluată. 
Or, în Republica Moldova mai este 
acută nevoia de a proteja limba, de 
a o cultiva şi stimula pentru a recu- 
pera o lungă perioadă de neglijare 
a ei. Starea în care se află limba în 
Republica Moldova este şi rezultatul 
ruperii forţate a literaturii şi culturii din 
acest areal de trunchiul lor cel firesc, 

dat de la Dumnezeu. Gravitatea de- 
structurării identităţii comunitare prin 
izolarea în planul culturii, al literaturii, 
al istoriei şi limbii este cu atât mai evi- 
dentă cu cât există riscul revenirii la o 
atare stare de lucruri. Faptul acesta 
rezultă şi din „gestionarea frauduloa- 
să a memoriei”, despre care scrie şi 
Sanda Cardoş în cartea sa Literatura 
între revoluţie şi reacțiune. Despre 
fenomenul gestionării frauduloase a 
memoriei în Republica Moldova se 
poate vorbi, spre regret, nu doar la 
trecut, ci şi la prezent. Mai mult ca 
atât, în acelaşi context se înscrie 
şi problema generaţionistă, cu sau 
fără voia celor mai tineri implicaţi în 
ea. Astfel, tentativa poeţilor postmo- 
derni basarabeni de a pune problema 
identitară a literaturii doar pe seama 
individualităţii este (sau a fost) un 
fel de autoiluzionare. lată de ce şi 
problema generaţionistă în peisajul 
literar interriveran este atipică: poeţii 
postmoderni din Republica Moldova 
se autoiluzionează atunci când îşi 
închipuie că impedimentul principal în 
calea afirmării noilor formule artistice 
îl constituie generaţia şaizeciştilor. 
Fără a ne asuma vreo sarcină de avo- 
cat al acesteia, trebuie recunoscut 
faptul că în ciuda tentei, a accentelor 
patriotice, iar uneori (îndeosebi la 
sfârşitul secolului al XX-lea) patrio- 
tarde ale poeziei lor, nu ei au politizat 
literatura. Criza eului şi încercarea de 
a-i recupera identitatea, în discursul 
poetic este prezentă şi în poezia 
anilor 60. Formele de manifestare 
artistică, după cum e şi firesc, diferă 
mult de la o perioadă la alta. În poezia 
anilor 60 se încerca recuperarea indi- 
vidualităţii omului-victimă a regimului 
totalitar. Acelaşi fapt este continuat şi 
în anii 80-90-2000, cu deosebirea că 
acum se încearcă recuperarea iden- 
tităţii literaturii româneşti cu metode 
oarecum simplificatoare. 

Pe cât de oportună este soluţia 
occidentală de rezolvare a acestei 
probleme, atât de specifice în spaţiul 
nostru interriveran, rămâne de văzut. 


Şi totuşi, un lucru este cert: proble- 
ma identităţii literaturii estice nu are 
cum să fie rezolvată după modelul 
occidental. Cu alte cuvinte, ea nu 
poate fi pusă pe seama individuali- 
tăţilor creatoare atâta timp cât nu se 
pune punctul pe i în probleme ce mai 
continuă să fie foarte acute precum: 
limba, istoria, cultura română, care 
trebuie privite ca un întreg, indiferent 
de hotarele politice actuale. Comple- 
xitatea problemei identităţii literaturii 
româneşti în Basarabia reiese din 
suprapunerea a trei forme de criză 
identitară. 

Una este cea a subiectului 
care, la fel ca şi în modernitatea 
occidentală, vorbeşte despre sine 
mai mult în termeni negativi (a se 
vedea aici, inclusiv, raportul cu divi- 
nitatea). Cu alte cuvinte, eul fracturat 
este înlocuit de subiectul impersonal 
(încă T.S. Elliot promova eliberarea 
de personalitate şi nu a personali- 
tăţii). Eliberat de responsabilitate, 
omul îşi pierde vocaţia comunitară. 
Amintim că poeţii din pleiada lui Liviu 
Damian au respins cu bună ştiinţă 
un asemenea program artistic. lată-l, 
de exemplu, pe şaizecistul Grigore 
Vieru, colegul de generaţie al lui Liviu 
Damian, pledând pentru veşnicia 
graiului matern: 


Nimic nu-i veşnic. Veşnic 
E laptele matern. 

Prin laptele mămucii 

Şi graiul mi-i etern. 


Postmodernismului, care şi în 
Basarabia anilor 80 se asociază cu 
tendinţa de negare a oricăror criterii 
prestabilite de judecată şi valoare, 
i se datorează dorinţa de înlocuire 
a eticului prin estetic. Substituentul 
laptelui matern în poezia anilor 90, 
la Emilian Galaicu-Păun, bunăoară, 
este Cola-Cao: Vezi mamele de 
campioni alăptându-şi odraslele cu 
Cola-Cao. “Produsul” acesta din 
urmă simbolizând un stil internaţio- 
nalizat, este raportabil la nevoia de 

compatibilitate inerentă globalizării. 
Cât de “hrănitor” va fi el pentru 
postmoderniştii basarabeni avizi de 
estetic rămâne de văzut. La mijloc e 
şi o problemă de „digestie” spirituală, 
ca să-i spunem aşa, după o îndelun- 
gată perioadă de malnutriție. A doua 
formă a crizei este cea instaurată 
din afară, prin atacarea literaturii de 
către politic. lar cea de a treia vizea- 
ză însăşi entitatea naţională care 
este lezată cel mai grav. Această 
criză triplată în peisajul cultural ba- 
sarabean determină complexitatea 
eului artistic al literaturii de aici. În 
condiţiile intertextualităţii credibilitate 
având doar textul, statutul eului liric 
se schimbă. Un prim indiciu al schim- 
bării lucrurilor este fuga de formele 
de expresie tradiţională. Intertextul, 
în acelaşi timp, înseamnă schim- 
barea de perspective şi registre cu 
scopul de a fi în miezul lucrurilor, al 
realului. Autorul mizează în primul 
rând pe autenticitatea scriiturii. 
Adevărul scriiturii prevalează asupra 
adevărului realităţii. Nu se urmăreşte 
mimarea realităţii. Importantă este 
autoreferenţialitatea. Eul realităţii 
dispare. În locul lui apare textul ce-şi 
inventează autorul, alegându-l ca pe 
o posibilitate dintr-un număr infinit 
de posibilităţi. „A textualiza, - scrie 
Marin Mincu, — înseamnă a aboli 
viaţa, a ucide fiinţa transferând-o în 
litera textului”. De aici încolo autorul 
postmodern va oscila între autentici- 
tatea trăirii şi cea a scriiturii. În felul 
acesta individualitatea scriitorului 
este pusă sub semnul întrebării. 
Importantă este transformarea 
scriiturii în existenţă. Realul este în 
felul acesta nimicit. lată un citat ce 
ilustrează situaţia dată, selectat din 
poezia lui Traian T. Coşovei: 


„Nimic nu e real — dar ce e 
adevărat? 
Poate această lume de nichel 
care nu-mi seamănă. 
Poate această tristeţe care nu-mi 
seamănă. 


(Poate această oră de noapte 
întinsă ca un gât de pasăre sub cuțitul 
cald al măcelarului.) 

Dar ce e adevărat? 

Nichel, nichel cât mai mult 

nichel 

În apropierea dumneavoastră! 

Uneori, dragostea revine ca 

amintirea fratelui mort 

Într-un război disperat şi absurd” 

(Traian T. Coşovei, 
„Ninsoare electrică”) 


Şi din perspectiva postmoder- 
nistului basarabean Eugen Cioclea, 
scriitorul este „omul de nicăieri”, iar 
„literatura este o răfuială cu propria 
conştiinţă”. 

Moartea înfricoşătoare a lui 
Dumnezeu (Nietzsche), urmată de 
moartea şi ocultarea fiinţei (în filozofia 
lui Heidegger), de moartea omului 
(Foucault), a subiectului conştient 
(Lacan), sfârşitul logosului, la care se 
referă Derrida, ne-au influenţat şi ne 
influenţează şi pe noi. Nu întâmplător 
Constantin Noica vorbeşte despre 
sfârşitul vieţii de spirit, iar Mircea Eli- 
ade despre degradarea simbolurilor. 

Poetica simulacrului şi a „re- 
construcţiei imperfecte a realităţii, 
ca în arta machetelor sau a simulării 
tridimensionale pe computer”, despre 
care scrie şi Mircea Cărtărescu în 
monografia sa Postmodernismul 
românesc (Humanitas, Bucureşti, 
1999, p. 374), stă la baza poeziei 
postmoderne, deschisă spre comu- 
nicare liberă. 

Despărțirea de timpul modern 
înseamnă, de fapt, despărţirea de 
istorie. Omul, conform opiniei teore- 
ticianului postmodernismului, Ihab 
Hassan se situează mai degrabă într- 
un timp al perfectei indeterminări. El 
trăieşte într-un prezent continuu când 
totul este supus efectului de simulare 
şi seducţie (Jean Bandrillard). 

Aici se înscrie “vizitarea” re- 
ciprocă a culturilor. De precizat că 
deschiderea către o cultură străină 
însă, după cum arată şi J.H.Huizunga 

într-unul din eseurile sale despre civi- 
lizaţia olandeză, - atrage după sine şi 
pericole serioase: „Lipsa unei industrii 
cinematografice şi automobilistice 
proprii nu reprezintă o mare pierde- 
re, căci suntem mulţumiţi să ştim că 
încă mai putem construi nave bune, 
poduri şi canale. Ne putem resemna 
şi la gândul că săptămânalele noastre 
ilustrate au o circulaţie prea mică ca 
să se ridice vreodată deasupra nive- 
lului de mediocritate. Şi totuşi ne-am 
alarma dacă am fi ameninţaţi de un 
trafic cultural unilateral şi în conse- 
cinţă, de înăbuşirea propriei noastre 
gândiri creatoare” (J. H. Huizunga, 
Olanda ca mediator, “Secolul 20”, 
nr. 349-350-351, p.52). 

Îmbrătişarea generoasă a tot 
ce vine din Occident se explică 
prin interstiţiul de lungă durată, prin 
izolarea şi interzicerea comunicării 
cu alte culturi decât cele din spaţiul 
ex-sovietic. Care ar putea fi rezultatul 
acestui proces de asimilare accele- 
rată a multiculturalităţii este lesne de 
presupus. 

Recuperarea deceniilor lungi 
ale izolării de cultura lumii echiva- 
lează cu informarea, cultivarea, cu- 
noaşterea mai bună a vieţii artistice 
universale. De aici, însă, şi până la 
asimilarea organică a unei culturi 
de către o altă cultură e mult. Cam 
tot atât cât este până la schimbarea 
mentalităţii unei părţi a poporului ro- 
mân condamnată, în era cosmică, să- 
şi apere identitatea cu furca şi ţăpoiul. 
Între conectarea individuală la circui- 
tul internaţional de valori şi schimba- 
rea mentalităților — ca rezultat al unei 
evoluţii socio-culturale interne — este 
o deosebire şi o distanţă de parcurs. 
Are dreptate lon Bogdan Lefter când 
susţine că „important este procesul 
de reconstrucţie internă a tendinţelor 
civilizaţiei internaţionale” şi faptul că 
acest fenomen poate demara nu doar 
sub influenţa stimulilor externi, ci şi în 
absenţa lor. Autorul volumului Post- 
modernismul. Din dosarul unei 
bătălii culturale (Editura Paralela 


45, 2000) vede în postmodernismul 
românesc anume o astfel de situaţie 
culturală, produsă în absenţa stimu- 
lilor externi, care ulterior se pretează 
unei analize în paralel cu ceea ce se 
întâmplă în lumea întreagă. 

Oricum, este clar, că, aflat între 
influenţa din Est şi cea din Vest, in- 
telectualul român, dar mai cu seamă 
intelectualul român basarabean, tre- 
buie să-şi formeze şi să-şi menţină un 
echilibru. Spiritul critic este singurul 
în măsură să prevină fuziunea pre- 
matură a unor elemente eterogene 
(de care societatea americană era 
dominată la începuturile sale, fapt 
ce a determinat promovarea ideii de 
globalizare). 

„Recunoaşterea a ceea ce este 
străin ca atare, pătrunderea în spiritul 
acestuia, dar în acelaşi timp păstrân- 
du-şi ceea ce îi este propriu, - susţine 
acelaşi Huizunga, iată lucrurile pe 
care toate naţiunile vor trebui să le 
înveţe, indiferent cât de mult timp le 
va lua ca să o facă.” 

Astfel, problema globalizării în 
literatură îşi are rostul din perspectiva 
individului multicultural şi nu din per- 
spectiva multiculturalităţii. 

CULTIVAREA LIMBII — 
PIC CU PIC 


DIN CEVA POATE REIEŞI 
ALTCEVA, NU (ALT)CINEVA! 


Una dintre cele mai frecvente 
şi mai supărătoare greşeli de limbă 
vorbită la noi, eroare ce poate fi au- 
zită/citită cotidian, în cele mai diferite 
şi mai surprinzătoare situaţii, este 
legată de utilizarea verbului a reieşi, 
mai exact — de traducerea greşită din 
rusă a acestui verb, de recursul la 
unele echivalente româneşti neadec- 
vate pentru verbul rusesc ucxodumb, 
urmat de prepoziţia u3 (din). 

Nu vom exagera spunând că 
avem a face cu una dintre greşelile 
cele mai contagioase, care, aidoma 
unei tumori canceroase, s-a lăţit în 
limbajul majorităţii vorbitorilor de 
română de la noi — şefi de stat şi 
miniştri, foşti şi actuali preşedinţi de 
gospodării agricole, businessmeni 
prosperi şi persoane cu venituri 
“hipermodeste”, elevi şi oameni în 
etate... Mai trist e că eroarea persistă 
şi în vorbirea, respectiv, scrierea unor 
oameni cu studii filologice — fie ei pro- 
fesori, fie ziarişti sau chiar persoane 
care se ocupă expres de cultivarea 
limbii române. 

Aşa cum am putut deduce în 
urma unor conversații cu diferite 
categorii de conaţionali, inclusiv cu 
intelectuali, dar, îndeosebi — din ex- 
perienţa redactării/stilizării de texte, 
mulţi vorbitori, respectiv, autori, din 
păcate, nu sesizează gravitatea 
acestei greşeli; alţii — simt o mare 
dificultate în a o corecta; cei din a 
treia categorie sunt pur şi simplu indi- 
ferenti la ce, cum şi când reiese. Vom 
încerca, în aceste coloane de revistă, 


să-i ajutăm pe cei sincer interesaţi 
să se debaraseze de formule gen 
reieşind din..., căci, această eroare 
îşi face loc, de cele mai multe ori, în 
construcţii gerunziale. 

Precizăm, pentru început, că 
verbul a reieşi există în limba noastră 
cu o semnificaţie clară, însemnând: 
“a rezulta, a apărea ca o consecinţă 
logică”. 

De ex.: “Dumitru nu a venit la 
timp. Reiese că o fi intervenit ceva 
imprevizibil acasă”. Sau: “Dacă Mi- 
haela nu a scris/dezvăluit nici acest 
subiect atât de simplu, ce mai poate 
reieşi/rezulta (din aceasta), decât că 
nu s-a pregătit pentru examen?” 

Aşadar, în mod normal, în ro- 
mână reiese/rezultă exclusiv ceva 
din ceva, teză din teză: din nevenirea/ 
neprezentarea cuiva reiese/rezultă că 
o fi avut un motiv serios, dar poate 
nu o fi dorit; din slaba prezentare la 
examen reiese/rezultă că persoana 
examinată nu s-a pregătit suficient, 
posibil, însă, a avut mari emoţii şi iată 
că a păţit-o. 

Greşeala apare atunci când 
încearcă a se pune acest “a reieşi” pe 
lângă, în legătură directă, cu o per- 
soană. Bunăoară: “Am spus aceasta 
reieşind din faptul...”; “Noi trebuie 
să reieşim din posibilităţile noastre 
reale...”; “Referindu-se la avantajele 
gospodăriei individuale, lon M. reie- 
şea din propria experienţă de stăpân 
a cinci hectare de pământ...”. Oprind 
aici şirul de exemple greşite, preci- 
zăm că în toate cazurile e la mijloc o 
traducere nereuşită, orbească, mot- 
a-mot a verbului rusesc ucxoðumb 
plus prepoziţia u3 — din. Ne grăbim să 
şi corectăm aceste exemple greşite, 
culese din ziare, dar la fel de frecven- 
te în limbajul nostru de toate zilele: 

a) “Am spus aceasta reieşind 
din faptul...” — “Am spus aceasta 
având în vedere/ținând cont de 
faptul”; 

b) “Noi trebuie să reieşim din 
posibilităţile noastre reale...” — “Tre- 
buie să pornim de la posibilităţile 
noastre reale”; 

c) “Referindu-se la avantajele 
gospodăriei individuale, lon M. reie- 
şea din propria experienţă de stăpân 
a cinci hectare...” — “Referindu-se la 
(...), Ilon M. avea în vedere experiența 
personală de proprietar.../ ținea cont- 
seamă de experienţa personală /se 
baza pe experienţa personală...” 

lată, deci, trei exemple de evi- 
tare a formelor greşite, calchiate, cu 
“a reieşi”, “reieşind”, prin recurgerea 
la nişte formule simple, accesibile, 
fireşti, specifice limbii noastre. Rezu- 
mând efortul, amintim sau reamintim, 
variantele mai des utilizabile/accep- 
tabile de traducere a verbului 
ucxoðum» (“a reieşi”): 

a) plus prepoziţia u3 (“din”, “de 
la”) plus un acuzativ: a porni de la...; 
a se bazala se întemeia pe... De 
pildă: “OH ncxonuT N3 co6cTBeHHbiX 
cooGpaxenui” — “Se bazează/se 
întemeiază pe propria înţelegere a 
lucrurilor”; “Porneşte de la nişte raţi- 
uni/calcule personale”; 

b) din îmbinarea “ucxonuTb n3 
Toro uTo” — “A porni de la premisa/ 
ideea/principiul că...” De exemplu: 
“IlaBaire ncxognTb H3/0T TOTO, UTO 
MbI 3TO CMOXEM MenaTb” — “Să por- 
nim de la premisa/ideea/principiul că 
vom fi în stare/capabili să facem acest 
lucru...”; “VICXONA n3 TOTO, YTO 3akoH 
enuH Ana Bcex, Mbi o6A3aHbil...” — 
“Pornind de la premisa/ideea/ adevă- 
rul/axioma că legea e una pentru toţi, 
avem obligaţia/suntem obligaţi/datori 
să...”; “UCXONA N3 BbiLiiecka3aHHoro, 
Mbl Haneemca....” — “Având în vedere/ 
ținând cont/ţinând seamă (de) cele 
spuse/relatate mai sus, ne exprimăm 
speranţa...” 

Observăm, că la traducerea 
acestor fraze cu ucxo0umB... în ro- 
mână nu apare în genere echivalentul 
cel mai apropiat şi cel “mai seducă- 
tor” — a reieşi. Din simplul motiv că nu 
e nevoie de el, că avem alte mijloace 
lexicale, alte cuvinte şi îmbinări de 
cuvinte pentru asemenea situaţii; a 
reieşi fiind indicat pentru cazuri la 
care ne-am referit la începutul table- 
tei noastre — când ceva reiese sau 
rezultă din ceva; pe când cineva nu 


poate să reiasă/să rezulte în nici un 
fel din ceva. 

În speranţa că de acum înainte 
tot mai puţini vorbitori vor întrebuința 
greşit formule cu verbul a reieşi, mai 
ales cu gerunziul reieşind, am dori, 
în încheiere, să zăbovim asupra 
traducerii corecte a câtorva îmbinări 
cu nişte derivate ale verbului rusesc 
ucxodumb. Adjectivul ucxoOnoi, lucru 
ştiut, se traduce prin iniţial, primar, de 
plecare, de pornire. Totuşi, ucxoðHaa 
mouka se tălmăceşte prin punct de 
plecare, mai rar — punct de pornire, lo- 
cul de unde se pleacă; începutul unei 
lucrări; al unei acţiuni. Alt adjectiv, 
mai des participiu — ucxoOauquii — se 
traduce ca de ieşire, expediat. La 
poştă, în corespondenţă în gene- 
re, e utilizată frecvent îmbinarea 
UCXOOALUUL HoMep, care sună în ro- 
mâneşte număr de ieşire, în contrast 
cu număr de intrare al unei scrisori, 
al oricărei alte trimiteri poştale ce se 
înregistrează la expediere, respectiv, 
la primire. 

ADAPTAREA 
_ CUVINTELOR 
IMPRUMUTATE 


PIZZA 


Cuvintele străine apar cu regu- 
laritate în limbă şi dau destulă bătaie 
de cap vorbitorilor, pentru că este 
nevoie de timp ca ele să fie cunoscute 
şi corect utilizate de toţi, mai ales, 
dacă sunt la modă, cum se întâmplă 
adesea. 

Unul dintre acestea este fai- 
mosul pizza şi, respectiv, pizzeria. 
Dacă am număra toate firmele şi 
panourile de reclamă ce conţin acest 
cuvânt, probabil, Chişinăul nostru ar 
întrece multe oraşe din Italia, ţara de 
origine a preparatului culinar numit 
pizza. Ceea ce este important de 
ştiut e că lexemul care denumeşte 
renumita plăcintă italiană nu se scrie 
aşa cum se citeşte, adică nu cu ţ, ci 
cu doi de z (ca şi multe alte cuvinte 
italiene prezzo — preţ, ragazzo — bă- 
iat, piazza — piaţă, care se încadrează 
în aceeaşi regulă ortografică şi ortoe- 
pică). Aşa că noi vedem scris pizza, 
dar trebuie să pronunţăm pița, însă 
această regulă nu este cunoscută de 
chiar toată lumea de la noi. De ace- 
ea, o cafenea de pe una din străzile 
principale din oraşul Bălţi şi-a afişat 
o firmă de toată frumuseţea, pe care 
este scris măşcat şi răspicat, ca un 
cuvânt neaoş românesc „Piţărie”. 
Probabil că patronului i s-a părut 
prea nostim şi greu de citit cuvântul 
pizzeria şi a inventat un substantiv 
nou — piţărie — care nu există nici în 
gramatici, nici în dicţionare, ci numai 
în oraşul Bălţi. 

Dar trebuie să spunem că cel 
care a ticluit un asemenea cuvânt 
a avut o logică sănătoasă, căci s-a 


condus de modelul deja existent în 
română — aşa se formează de la bere 
— berărie, de la plăcintă — plăcintărie. 
Se pare însă că unităţile noastre de 
comerţ au cam uitat de cuvântul plă- 
cintă, căci nu-l scriu şi nu-l afişează 
în nici un chip, deşi această coptură 
este comercializată şi deci mâncată 
cu mare plăcere. Atâta doar că plă- 
cintele noastre se numesc acuma 
altfel — ele sunt fast-food şi se vând 
alături de hot-dog în nişte gherete 
frumuşele plasate în cele mai aglo- 
merate locuri. Aceste două denumiri 
achiziţionate recent înseamnă fast- 
food — „mâncare repede (din fugă), 
iar hot-dog — „câine fierbinte”, care 
este cine ştie ce metaforă englezeas- 
că pentru a denumi un cârnăcior pus 
într-o chiflă. Insă dacă aşa-i moda, 
ar zice cucoana Chiriţa, mâncăm şi 
câine fierbinte! 

Numai că de dragul unei mode 
trecătoare, nu merită, credem noi, să 
fie date uitării cuvintele limbii noastre 
şi ar fi bine să fim mai prudenţi atunci 
când adoptăm ceva străin — fie un 
cuvânt, fie o plăcintă sau...un câine 
fierbinte. 


MARKET, BODYGUARD 


Anglicismele care au dat năva- 
lă în ultimul timp peste noi nu pot fi 
excluse total din comunicare şi nici 
nu este cazul s-o facem. Problema e 
să le stăpânim totuşi năvala şi să le 
folosim cu discernământ, să nu facem 
abuz plasând nişte cuvinte străine 
acolo unde nu este cazul. 

Căci, de exemplu, ce rost are ca 
mai toate unităţile comerciale să fie 
numite market (ceea ce în engleză 
înseamnă piaţă), şi cu ce s-a făcut 
vinovat cuvântul tradiţional maga- 
zin? Dar, mai ales, când marketul 
este o dugheană prăpădită dintr-o 
mahala îndepărtată, exagerarea este 
evidentă. 

Şi tot moda, credem noi, este 
cea care ne joacă festa, căci unele 
locuri parcă au fost botezate engle- 
zeşte de Cel-de-Sus — de exemplu, 
pe la staţiile de alimentare cu benzină 
nu se mai ştie de alte denumiri decât 

de office, market, service, iar unele 
mai au şi car wash. Că în marketurile 
acestea nu se vinde cine ştie ce, iar 
în office (care, de altfel, în engleză 
are şi semnificaţia de „departament, 
minister”) stă un simplu casier sau 
administrator, nu-i bai — denumirea 
sună! (drept că a gol). Mai ales mân- 
gâie ochiul şi auzul car wash-ul, căci, 
dacă nu ar fi scris englezeşte, nu se 
ştie dacă toată lumea ar înţelege că 
acolo se spală maşinile. 

Un alt anglicism la modă este 
bodyguard, cuvânt compus cu 
sensul de pază de corp. Şi unii cred, 
probabil, că anume de bodyguard 
se tem răufăcătorii, iar de paza de 
corp — nu prea, căci asta e o simplă 
pază. Ei bine, confuzia dintre pază, 
paznic şi bodyguard s-a şi făcut, căci 
lumea i-a auzit pe unii copii spunând 
cutare nene este bodyguard la oi, iar 
un ziar ne informa că badea Mior — 
monumentul — are şi el bodyguard (un 
câine, probabil). 

Ar mai rămâne să ne convin- 
gem că cel care-i bodyguard la oi are 
office la stână şi market pe toloacă şi 
atunci am putea socoti că aproape 
am intrat şi noi în lumea civilizată. 


WEEK-END, 
KNOW-HOW, IMAGE 


Modernizarea exprimării prin 
utilizarea anglicismelor nu este un lu- 
cru tocmai uşor, căci una este să vezi 
cuvântul scris englezeşte şi alta e să-l 
pronunți. Aici numai cu bunele intenţii 
nu te descurci, mai trebuie şi puţin 
spirit de observaţie sau cunoştinţe de 
engleză, măcar elementare, pentru 
a nu pronunţa vichend anglicismul 
week-end, aşa cum se mai aude 
uneori. Traduse ad litteram, cele două 
cuvinte înseamnă săptămână sfârşit 
sau, mai pre limba noastră, sfârşit 
de săptămână. Şi deoarece în zilele 
de la sfârşitul săptămânii lumea, de 
obicei, se distrează şi se odihneşte, 
cam cu asemenea activităţi plăcute 
se asociază week-end-ul în engleză. 
Referitor la realităţile noastre însă, 
denumirea week-end nu totdeauna 
este cea mai potrivită, căci lumea de 


la noi în week-end pleacă la prăşit, la 
ţară, face curăţenie, iar uneori se mai 
duce şi la biserică şi în contextul unor 
asemenea preocupări, week-end-ul 
este un corp străin. lar cei care totuşi 
ţin morţiş la week-end şi nu ştiu de 
sfârşit de săptămână vor trebui să 
aibă grijă de pronunţarea corectă, şi 
nu vulgară a acestui cuvânt. 

Căci anume din cauza pronun- 
ţării greşite poate eşua buna intenţie 
de a folosi cuvinte noi, cum a fost 
cazul unei corespondente, care ne 
informa despre „cnou hau”. Engle- 
zescul know-how înseamnă a şti 
cum, adică pricepere, deprindere şi 
se pronunţă fără K — litera cu care 
începe în scris, adică nău hau. De 
altfel, francezii au tradus acest cuvânt 
compus prin savoir-faire, adică a şti 
să faci. In română se poate spune şi 
savoir-faire, şi know-how, dacă o cere 
contextul, iar dacă nu — se pot foarte 
bine utiliza alte cuvinte cunoscute de 
toţi — pricepere, îndemânare, abilităţi, 
cunoştinţe speciale într-un domeniu 
etc. şi nu neapărat know-how. 

O altă confuzie, care nu-i de 
ieri-de azi, mai ales în limbajul repor- 
terilor noştri, este imidjul — aşa le 
place unora să pronunţe un dj foarte 
apăsat şi neenglezesc. Cuvântul din 
cinci litere, scris image şi în engleză, 
şi în franceză, se pronunţă respectiv 
imide în engleză şi imaj în franceză. 
Insă în limba română standard nu se 
utilizează, iar sensul lui image este 
redat prin românescul imagine, în 
contexte de tipul: „Este promovată 
imaginea ţării, imaginea firmei etc.”, 
sau „actriţa şi-a schimbat imaginea” 
(şi nu „imidjul”). Cuvântul „imidj” 
este utilizat cu sensurile de mai sus 
în limba rusă, unde este sesizat ca 
un anglicism, în română însă aceste 
semnificaţii sunt redate de imagine. 

REALITATEA 

ÎN CUVÂNT 
ŞI CUVÂNTUL 
ÎN REALITATE 


NUNTA DE AUR, DE ARGINT ŞI... 


Desigur, se poate spune jubileul 
de 50 de ani de la înregistrarea căsă- 
toriei. Dar există denumirea plastică, 
plăcută la auz şi foarte ingenioasă: 
nunta de aur. De ce să nu apelăm 
la această expresie când avem de a 
face cu un eveniment demn de invi- 
diat: soţii au trăit împreună jumătate 
de secol! 

Sărbătorirea a 25 de ani de la 
căsătorie se numeşte, la fel de plastic 
şi plăcut, nuntă de argint. 

Prea bine, dar cu aceste două 
preafrumoase denumiri ale interva- 
lelor de la înregistrarea căsătoriei 
până în momentul vorbirii/scrierii, se 
cam epuizează cunoştinţele noastre 
în domeniu. 

Mai exact, ale acelora dintre 
noi, care n-au auzit nici de la oameni 
bătrâni, nici de la savanţi cu renume 
denumirile la fel de plastice şi de 
ingenioase ale celorlalte aniversări 
ale căsătoriei. Noi personal am găsit 
acum câţiva ani un întreg sistem de 
atare denumiri. In ce constă acest 
sistem? 


Referindu-se la soţia sa, cu care 
a împărţit de-a lungul deceniilor şi 
binele, şi răul vieţii, un mare savant 
de la noi scrie: “Cu ea... am trecut 
prin nunta de piele (3 ani), prin cea 
de lemn (5 ani), de lână (7 ani), de 
cositor (10 ani), de mătase (12 ani), 
de porțelan (15 ani), de cristal (20 de 
ani), de argint (25 de ani), de perle ( 
30 de ani), de rubin (40 de ani), de 
aur (50 de ani). Acum ne îndreptăm... 
la cea de diamant (60 de ani)”. 

Vă interesează, bănuim, autorul 
cărţii din care am transcris denumirile 
acestea. E cunoscutul lingvist Nico- 
lae Corlăteanu, profesor universitar, 
academician. 

Cartea domniei sale se numeş- 
te Răspântii şi a fost tipărită de Revis- 
ta “Limba Română” S. R. L. în 1995. 
Nu este o carte specială de cultivare 
a limbii, însă, după cum vedeţi din 
denumirile aniversărilor de la cele- 
brarea căsătoriei, un savant filolog nu 
poate — cel puţin în capitole ca “Gura 
satului” şi “Cântecul din bătrâni şi lim- 
ba maternă” — să nu acorde atenţie şi 
problemelor a căror înţelegere justă 
ne poate ajuta să ne diversificăm şi 
să ne plasticizăm exprimarea, spre 
binele nostru personal, al tuturor 
celor din jurul nostru, al extrem de 
importantei opere de cultivare a limbii 
strămoşeşti, privite în ansamblul ei. 


UN PORTAVOCE, DOUĂ PORTA- 
VOCE... 


Citim într-un foarte interesant 
articol, publicat într-un ziar prestigios 
de la noi, că “altminteri ar trebui să 
renunte la rolul de portavoce a întregii 
intelectualităţi basarabene...” şi ră- 
mânem nedumeriţi: de ce “a întregii 
intelectualităţi”, dacă substantivul 
portavoce este neutru şi, prin urmare, 
un portavoce poate fi numai şi numai 
al întregii intelectualităţi? 

Nu ne grăbim să învinuim au- 
torul şi redactorii, eventual corectorii, 
deoarece substantivele formate cu 
ajutorul lui port, “element de compu- 
nere care înseamnă “purtător de...”, 
“susţinător de...”, “purtare de...”, pre- 
zintă în chip obiectiv unele dificultăţi 
în folosirea lor corectă. Portavoce e 

considerat în toate dicționarele drept 
substantiv neutru, ca şi portbilet, 
portcuţit, portjartier ş. a., pe când 
portbaionetă, de exemplu, care nu se 
deosebeşte esenţial — ca formă — de 
portavoce, e socotit substantiv femi- 
nin, ca şi porthartă, portsabie etc. ( 
a se vedea Dicţionarul explicativ al 
limbii române, p. 724). 

S-ar părea: ce deosebire poate 
să existe între portavoce şi portbaio- 
netă, sub aspectul genului, de vreme 
ce şi “voce”, şi “baionetă” sunt sub- 
stantive feminine? 

E unul dintre cazurile specifice 
când suntem pur şi simplu nevoiţi să 
ne conformăm dicţionarelor: portavo- 
ce este substantiv neutru, declinân- 
du-se un portavoce, două portavoce, 
un portavoce fiind — evident — al (în- 
tregii intelectualităţi). Două portavoce 
sunt — la fel de evident — ale (întregii 
intelectualităţi). 


ŞI EU VREAU 


Ştirea am ascultat-o la radio: 
“Tot sectorul agrar este vizat şi în 
relatarea corespondentului nostru din 
Călăraşi...”. Drept că rostirea a salvat 
întrucâtva situaţia, înţelegându-se că 
e o construcţie verbală pur şi simplu 
pleonastică: dacă avem conjuncţia 
şi în mijlocul frazei, este absolut de 
prisos cuvântul “tot” din capul ei, cu- 
vânt a cărui funcţie sintactică în cazul 
dat se dovedeşte greu determinabilă. 

Intr-adevăr, este vorba despre 
“tot sectorul” sau numai despre faptul 
că “şi sectorul” agrar este vizat în re- 
latarea corespondentului? Mai ales în 
comunicarea scrisă, atare construcţii 
îşi vădesc şubrezenia şi caracterul 
deocheat. 

Am dat acest exemplu de fo- 
losire necugetată a cuvântului “tot”, 
exemplu spicuit dintr-o relatare 
“cultă”, dar... parcă rareori auzim în 
stradă: “Eu tot vreau!” sau “Eu tot am 
fost la miting!"? 

Atare expresii greşite şi necesi- 
tând să fie evitate, corectate câştigă 
oarecum faţă de cea difuzată la radio 
prin faptul că nu conţin conjuncţia şi. 
De aici nu rezultă că le putem tolera 
şi recomanda. Şi nu e pentru că 


am dori cu tot dinadinsul să punem 
la îndoială felul de a se exprima al 
unor vorbitori, ci simţul lingvistic să- 
nătos se revoltă involuntar împotriva 
exprimării aproximative, arbitrare, 
neordonate, neîngrijite. Or, dacă în 
prima frază citată cuvântul tot nu se 
împacă nicidecum cu conjuncţia “şi”, 
expresia întreagă fiind, după cum 
am spus deja, pleonastică, în cea 
de a doua frază cuvântul “tot” este 
folosit în mod impropriu, ţinând fără 
nici o justificare locul conjuncţiei în 
cauză. Toate trei, propoziţiile invocate 
necesită să fie redactate după cum 
urmează: “Sectorul agrar este vizat şi 
în relatarea corespondentului...”, “Şi 
eu vreau!”, “Şi eu am fost la miting”. 

S-ar părea că între frazele auzi- 
te de noi — una la radio, iar celelalte 
două în stradă — şi frazele redactate, 
propuse atenţiei dumneavoastră, nu 
există mari şi esenţiale deosebiri de 
sens; ia acolo o nimica toată. Dar aşa 
e numai la prima vedere. Construcţiile 
de felul celor invocate aici ne pun cu 
siguranţă în faţa a două probleme. 
Prima e să conştientizăm greşeala 
de exprimare, comisă în atare cazuri, 
cea de a doua — să depunem efortu- 
rile cuvenite, concrete, permanente, 
îndreptate spre evitarea enunţurilor 
verbale incorecte. Am zis “verbale” 
şi adăugăm că în scris asemenea 
enunţuri sunt şi mai păgubitoare 
pentru procesul comunicării, de vre- 
me ce e urât să zicem “Eu tot vreau” 
şi “Tu tot vrei”, când avem fraze atât 
de corecte, exacte şi frumoase “Şi eu 


» 


vreau”, “Şi tu vrei”. 


OCUPĂ-TE CU CE DOREŞTI, 
NUMAI NU TE... OCUPA! 


Paradoxul din titlul eseului de 
faţă se dovedeşte curând numai 
aparent. Şi iată de ce. 

Una e să te ocupi cu ceva (omul 
de la ţară se ocupă, tradiţional, cu 
agricultura) sau de ceva (savantul 
se ocupă, în temei, de probleme ale 
ştiinţei) şi cu totul alta este să te ocupi 
pur şi simplu, mai ales dacă de mult 
eşti ocupat de forţe străine neamului 
tău. Astfel încât elevul ori studentul nu 
“se ocupă”, după cum auzim adesea 

la şcoală şi în auditoriile universitare. 
Forma verbală citată este o traducere 
literală a rusescului “zanimaetsea”, 
pentru care putem găsi echivalente 
autohtone clare şi corecte: învaţă, îşi 
prepară lecţiile, cântă la vioară, joacă 
volei sau baschet etc. Nici micuţii de 
la grădiniţă nu “se ocupă”, ci se ocu- 
pă cu treburile lor, de exemplu - cu 
îngrijirea florilor din curte. 

Copiii de la grădiniţă, elevii, 
studenţii, toţi oamenii au diferite 
ocupaţii concrete, adică îndeletniciri, 
ore de muzică, lecţii de gimnastică 
etc. De aceea când auzim o edu- 
catoare spunând că discipolii săi au 
“ocupaţie”, putem înţelege că aceştia 
au o îndeletnicire oarecare, alteori o 
mămică sau altcineva se laudă că 
fiul, fiica sau nepotul are... ocupaţie, 
sensul enunţului fiind că odrasla 
are oră de desen sau altă ocupaţie 
concretă. La întrebarea “Ce faci?” 
câte un copil sau chiar elev şi - ceea 
ce e deosebit de regretabil - câte un 
student răspunde prompt şi sigur de 
sine: “Mă ocup”, făcându-te să te miri 
cum poate elevul, bunăoară, să se 
ocupe pe sine însuşi. 

Nu ne putem ocupa pe noi în- 
şine, ba nici pe copii, elevi, studenţi 
nu-i putem ocupa direct, şi nu-i putem 
ocupa cu ceva, deci indirect, ci fiecare 
în parte şi cu toţii împreună ne ocu- 
păm cu ceva sau de ceva sau - şi mai 
concret — avem oră de menaj, facem 
lecţiile, practicăm sportul etc. 


ORDONI, ORDONEZI... 


Bine a procedat lingvistul Alexei 
Acsan abordând, într-o emisiune 
radiofonică din cadrul ghidului “In lu- 
mea cuvintelor”, problema conjugării 
corecte a verbului a (se) strădui: eu 
(mă) strădui ori eu (mă) străduiesc? 

Dictionarele recomandă forma 
străduiesc. Dar mulţi dintre noi în- 
trebuinţează forma “strădui”, sensul 
enunţului rămânând acelaşi - “a de- 
pune multe eforturi ca să realizeze 
ceva; a se sili, a se căzni” (Dicţionarul 
explicativ al limbii române, ediţia a Il- 
a, Bucureşti, 1996, p.1025). 

De aici nu rezultă nicidecum 
că şi oricare alt verb care se conjugă 


la singular prezent în moduri diferite 
are aceeaşi semnificaţie. Şeful unei 
instituţii sau întreprinderi poate să 
ordone şi să ordoneze, dar în fiecare 
caz aparte el va săvârşi o acţiune 
deosebită de cealaltă. Cu toate că 
infinitivul acestor două verbe este 
acelaşi — a ordona —, forma (eu) or- 
don, ca şi (tu) ordoni, (el, ea) ordonă, 
este o expresie concretă a acţiunii de 
“a da un ordin, a porunci, a comanda; 
a cere, a pretinde, a dispune”, pe 
când (eu) ordonez, (tu) ordonezi, (el, 
ea) ordonează va să însemne singu- 
larul prezent al acţiunii de “a pune în 
ordine, a aranja, a rândui, a grupa 
anumite lucruri” (Op. cit. p. 726). 

Prin urmare, poţi şi să te strădui, 
şi să te străduieşti până să conştien- 
tizezi că este corectă forma (eu) mă 
străduiesc, pe când în cazul verbului 
a ordona este absolut necesar să 
înțelegem că una e să ordon, să 
ordoni, să ordone şi cu totul alta e să 
ordonez, să ordonezi, să ordoneze. 

Apropo, adjectivul ordonat, -ă 
nu se referă nicidecum la o persoană 
care ordonă, adică formulează o po- 
runcă sau emite un ordin, ci numai la 
una care “pune în ordine, aranjează, 
rânduieşte” şi înseamnă “căreia îi pla- 
ce ordinea, care păstrează ordinea; 
dichisită”, iar prin extensiune - “disci- 
plinată, echilibrată”. 

Dr. Alexei PALII, 
Chişinău 


CAZURI DIFICILE 
DE VOCABULAR 


STIMABILE. Cuvântul stimabi/ 
nu face excepţie de la microsiste- 
mul adjectivelor terminate în -bil şi 
înseamnă, după cum e şi firesc, 
“care poate fi stimat”. Folosit însă în 
forma cazului vocativ, adică stimabile, 
cuvântul îşi poate schimba aproape 
diametral-opus sensul, exprimând nu 
numai o lipsă de stimă, dar chiar o 
atitudine persiflantă faţă de persoana 
vizată. Să ne imaginăm pentru mo- 
ment că ne-am adresat către cineva 
cu vocativul stimabile şi vom sesiza 
numaidecât nuanţa peiorativă expri- 
mată de forma respectivă. Această 
nuanță va fi şi mai accentuată în ca- 
zurile unor adjective cum ar fi frumos, 
deştept ş.a. Observati: Frumoase, 
azi te-a căutat cineva. Deşteptule, 
vindem casa şi plecăm la Bucureşti. 

In enunţuri de felul acesta cu- 
vintele frumoaso şi deşteptule pot 
exprima intenţia vorbitorului de a-l 
numi pe interlocutorul său urât sau, 
respectiv, prost. lar dacă contextul 
contribuie la exprimarea sensului 
depreciativ, nu mai rămâne nici o 
îndoială că adjectivele discutate 
exprimă sensuri diametral-opuse 


celor stabilite de normă. Observati: 
Frumoaso, m-am săturat de tine ca 
de mere pădureţe. Deşteptule, te 
părăsesc pentru totdeauna. 

Aşadar, din cele de mai sus vom 
trage o concluzie nu numai despre 
vocativul adjectivului stimabil, dar şi al 
altor cuvinte, ca să nu facem cumva 
complimente care stârnesc râsul. 


ÎN PEREŢII. Cuvântul perete 
este cunoscut de toată lumea cu 
sensul de “element de construcţie...”. 
Fiind foarte vechi, moştenit de la 
latinescul parietis, şi răspândit pe tot 
arealul limbii române, el a dat mai 
multe expresii cum ar fi a se da cu 
capul de pereți, între patru pereți, a 
vorbi la pereti ş. a. 

Fiind şi aşa destul de rămuros, 
cuvântul cu pricina mai formează 
în vocabularul unor basarabeni o 
expresie — în pereţii. E vorba de un 
calc după modelul rusesc e cmenax. 
lată un exemplu: “... dintre tinerii care 
au făcut carte în pereţii instituției pe 
care o conduce, circa 60-70 la sută 
şi-au găsit serviciu pe potrivă”. 

Dacă vorbim limba rusă, nu e 
greu să ne dăm seama de intenţia 
autorului care, utilizând expresia 
în pereții instituţiei, a vrut să spună 
că tinerii au făcut studii în instituţia 
respectivă. 

In limba rusă e cmenax înseam- 
nă “în cadrul, în incinta”, iar în română 
locuţiunea în pereţii nu are decât sens 
direct, adică “în interiorul pereţilor”. 
De pildă: “In peretii casei sunt montați 
stâlpi de beton armat”. 

In concluzie, nu vom spune, 
bunăoară, că am făcut studii în pereţii 
universităţii, ai academiei etc., dar 
chiar la universitate sau la academie. 


DUPĂ CULISE. În limba româ- 
nă cuvântul culise, provenit din fran- 
ţuzescul coulisse, înseamnă “spaţiu 
scenic situat în spatele decorului”. 
lar pentru că acest spaţiu, de unde 
intră actorii în scenă, ar fi pentru 
spectator un fel de loc “magic”, ferit 
de ochii lumii, în care se pregăteşte 
totul pentru spectacol, adică locul 
de unde vin surprizele, expresia în 
culise a început să însemne (încă 
în limba franceză) şi “dedesubturile 


De la grotesc la sublim 91 


unei acţiuni sau ale unei stări de fapt; 
maşinaţie, înscenare, intrigă”. 

Ruşii de asemenea au împru- 
mutat din franceză cuvântul coulisse, 
în forma Kynucbi, dar l-au înţeles 
nu ca “spaţiu scenic aflat în spatele 
decorului”, dar ca “paravan rigid 
sau flexibil care separă scena de un 
spaţiu lateral”. Tocmai acest fapt a 
dat expresia rusească 3a kynucamu, 
echivalentă a celei româneşti în culi- 
se. Aşadar, în româneşte e în culise, 
iar în ruseşte — 3a kynucamu. 

Lucrurile ar fi fost clare, dacă în 
Basarabia nu ar fi fost influenţa rusă. 
Din păcate, însă, modelul rusesc 3a 
Kynucamu a dat calcul după culise, 
care s-a generalizat într-atât, încât a 
afectat chiar cea mai mare parte de 
intelectuali. 

Norma literară, însă, după cum 
s-a arătat mai sus, recomandă ex- 
presia în culise, dar nu după culise. 


SUBIECT, SUBIECTE, SU- 
BIECŢI. Deşi cuvântul subiect, cu 
toată bogăţia sa de sensuri, este 
relativ bine cunoscut şi nu prezintă 
dificultăţi atât sub aspectul formei, 
cât şi sub cel al conţinutului, totuşi, în 
ultimul timp, când e folosit cu sensul 
de “persoană care, în cadrul raportu- 
rilor juridice, are drepturi şi obligaţii”, 
apare cu forma de plural subiecţi 
(de exemplu, subiecţi ai dreptului 
internaţional). Deşi norma literară 
stabileşte că absolut în toate cazurile, 
indiferent de sensul în care e utilizat, 
cuvântul subiect are forma de plural 
subiecte, totuşi vorbitorii (chiar şi cei 
de la Bucureşti) simt necesitatea de 
a diferenţia acest sens printr-o formă 
specială de plural — subiecţi. Deşi 
e riscant să facem pronosticuri, ne 
pare totuşi că dacă uzul va presa în 
continuare asupra normei, aceasta 
din urmă va ceda. 


ROADĂ, ROD, ROADE. Majo- 
ritatea vorbitorilor din Basarabia cred 
că substantivul roadă este literar, de 
aceea peste tot poţi auzi, bunăoară, 
că am obţinut o roadă bogată, că am 
avut roadă din belşug etc. In realitate 
însă cuvântul roadă este neliterar, el 
fiind o variantă populară a substan- 
tivului rod. Astfel, forma corectă de 


singular este rod, iar cea de plural — 
roade. Prin urmare, vom spune, de 
exemplu, că îngrăşămintele organice 
au asigurat un rod bun, că pomiculto- 
rii au obținut roade bogate etc. 


FOND, FONDATOR, A FON- 
DA, FONDAT, A FUNDA, FUNDAT, 
FUNDAŢIE. Toată lumea cunoaşte 
bine cuvântul fond cu sensul de 
“valoare materială reprezentată prin 
bani sau prin alte bunuri economice 
acumulate sau rezervate pentru un 
anumit scop” (de pildă, fond de acu- 
mulare, fond de investiţii, fond de cărti 
etc.). lar cuvântul fondator e înţeles 
de fiecare vorbitor (care cunoaşte 
substantivul fond) ca “persoană care 
întemeiază ceva, care pune bazele 
unui fond”. 

Până aici toate ar fi bune, dacă 
nu ar apărea impactul dintre vorbitor 
şi normă, pentru că fiecare persoană 
care spune fond şi fondator spune 
numaidecât că o persoană fondează 
ceva, dar nu fundează ceva, sau 
că o societate este fondată, dar nu 
fundată. Adevărul însă e că norma 
recomandă anume formele a funda 
şi, respectiv, fundez, fundează, fun- 
dat etc., iar formele a fonda, fondez, 
fondează, fondat le atestă ca variante 
neliterare. Prin urmare, vom spune că 
fondatorul a fundat, dar nu a fondat, o 
societate. Pentru a ne descurca mai 
uşor în această problemă, e bine să 
facem legătură cu substantivul funda- 
ție, utilizat de toţi în forma corectă (de 
pildă, Fundaţia Culturală Română). 


CĂPŞUNĂ, CĂPŞUNE, CĂP- 
ŞUNI. Un student m-a întrebat mai 
demult care ar fi pluralul substanti- 
vului căpşună. Intrebarea nu era din 
cele mai simple, pentru că ea viza o 
corelaţie complexă dintre sistemul, 
uzul şi norma limbii române. Uzul 
este factorul primordial în existenţa 
şi funcţionarea unei limbi, alături de 
alţi doi factori — sistemul şi norma. 
Pornind de la acest postulat, am re- 
alizat la Chişinău un microsondaj al 
uzului şi am constatat că majoritatea 
vorbitorilor, cu excepţia unor filologi, 
redactori şi altor persoane instruite, 
folosesc cuvântul căpşun (cu pluralul 
căpşuni) pentru a numi planta, iar 

cuvântul căpşună (cu pluralul căp- 
şune) — pentru a numi fructele plantei 
respective. Aceeaşi constatare am 
făcut-o şi la laşi în urma altui micro- 
sondaj. Adică, avem: 


singular plural 
plantă: căpşun căpşuni 
fruct:  căpşună căpşune 


Uzul pe care l-am constatat e în 
totală concordanţă cu sistemul limbii 
române, cuvintele examinate înscri- 
indu-se perfect în seria altor fapte de 
limbă similare. De exemplu: 


singular plural 
plantă: alun aluni 
prun pruni 
cais caişi 
fruct  alună alune 
prună prune 
caisă caise 


E lesne de observat că forma 
căpşună — căpşune se încadrează 
perfect în subsistemul respectiv: 


singular plural 
alună alune 
prună prune 
caisă caise 
căpşună căpşune 


Dicţionarul ortografic este în 
concordanţă cu uzul (de la laşi şi 
Chişinău), recomandând în calitate 
de normă forma căpşune. De altfel, 
şi dicționarele mai vechi cum ar fi 
al lui L.Şăineanu (1929) şi cel al 
lui I.Candrea (1931), de asemenea 
atestă forma căpşune. Toate însă 
ar fi bune dacă Dicţionarul explicativ 
al limbii române nu ar recomanda 
forma căpşuni pentru pluralul denu- 
mirii fructului respectiv. Alte surse 
lexicografice prestigioase, mai vechi, 
cum ar fi Dicţionarul limbii române 
contemporane, de asemenea atestă 
pluralul căpşuni atât pentru denumi- 
rea plantei, cât şi a fructului. In plus, 
aici se citează un vers al poetului 
ardelean George Coşbuc, inspirat din 
folclorul transilvănean cu specificul 
graiului local: Ea mergea căpşuni s- 
adune, Fragi s-adune — Eu şedeam 
pe prag la noi. 


Uzul (şi graiul) transilvănean 
cu formele căpşună — căpşuni de 
asemenea este în concordanţă cu un 
anumit subsistem. Observăm: 


fragă — fragi 
nucă — nuci 
căpşună — căpşuni 


Din cele de mai sus trebuie 
să conchidem că discrepanta dintre 
normele recomandate de diferite 
surse lexicografice este cauzată de 
faptul că unele dicţionare pornesc 
de la un grai, iar altele — de la alt 
grai. În această situaţie dilematică, la 
stabilirea normei literare ar putea să 
ne ajute geografia lingvistică. In caz 
contrar, am putea rămâne, pentru mai 
mult timp, cu dubletele ortografice 
căpşune — căpşuni. 

Unele lucrări lexicografice se 
pronunţă în problema dată mult mai 
categoric. Astfel, Dicţionarul de di- 
ficultăţi ale limbii române de Andrei 
Crijanovschi, Chişinău, 2000 reco- 
mandă: “pl. căpşune, nu căpşuni. 
De aceeaşi părere este şi Gabriel 
Angelescu care recomandă, tot atât 
de categoric, forma: “căpşune, nu 
căpşuni” (vezi Dicţionar de dificultăţi 
ale limbii române, Bucureşti, editura 
Coresi, 1991). Mioara Avram optează 
pentru forma căpşune (vezi Mioara 
Avram, Cuvintele limbii române între 
corect şi incorect, Chişinău, editura 
Cartier, 2001, p. 63). 

Deşi în privinţa formelor discu- 
tate uzul atestat în Moldova (de pe 
ambele părţi ale Prutului) ni se pare 
mai viabil, pentru că subsistemul 
respectiv are ca suport mai multe 
fapte de limbă, totuşi credem că fără 
a avea datele oferite de un studiu de 
geografie lingvistică ar fi prematur să 
recomandăm în mod categoric, cu 
statut de normă, o formă sau alta. Am 
putea admite ca normă ambele forme 
(precum a admis Sextil Puşcariu încă 
la 1940), lăsându-l pe vorbitor să 
aleagă şi să se simtă liber în largul 
ocean al comunicării şi al plăcerii, 
care se numeşte limba română. 


Pro didactica 

EXERCIŢIUL - METODĂ 
SPECIFICĂ ÎN FOR- 
MAREA CAPACITĂŢII 
DE RECEPTARE 

A MESAJULUI SCRIS 
(CITIREA/LECTURA) 


Cititul şi scrisul sunt operaţii 
a căror finalitate o constituie un oa- 
recare cuantum de informaţii cu anu- 
me efecte în plan comportamental; 
ele se constituie,în cele din urmă, 
în deprinderi, înţelese ca părţi com- 
ponente, automatizate ale activităţii. 
Formarea lor până la nivel de deprin- 
deri este un proces complex, care are 
la bază exersarea foarte riguroasă şi 
sistematică a înseşi componentelor 
care stau la baza constituirii lor. 

“In activitatea didactică, exer- 
ciţiul reprezintă o metodă funda- 
mentală, ce presupune efectuarea 
conştientă şi repetată a unor operaţii 
şi acţiuni, în esenţă mintale sau motri- 
ce, în vederea realizării unor multiple 
scopuri” (loan Cerghit). 

Deprinderea cititului se reali- 
zează, ca orice deprindere, prin exer- 
ciţii. Conştientizarea componentelor 
actului cititului şi exersarea corectă a 
lor constituie demersul logic al formă- 
rii acestei deprinderi. 

Exersarea cititului de către co- 


piii de şapte ani, în general de către 
începători, este o activitate complexă, 
presupunând înţelegerea corectă a 
sensului pe care îl are însuşi exer- 
ciţiul. 

Exersând actul cititului, elevul 
de clasa întâi desfăşoară o activitate 
mult mai complexă decât un cititor 
cu experienţă, care are deprinderea 
de a citi şi care efectuează acest act 
în mod aproape automat, efortul de 
gândire fiindu-i concentrat asupra 
mesajului textului respectiv. 

Cititorului abil îi este suficient 
să recurgă doar la analizatorul vizual, 
fără a mai rosti, eventual cu voce tare, 
ceea ce citeşte, şi astfel să perceapă 
şi pe cale auditivă conţinutul sonor al 
cuvintelor sau propoziţiilor citite. Din 
această cauză el are posibilitatea să 
realizeze cititul într-un ritm mai rapid 
decât vorbirea curentă. 

Exersarea actului cititului de 
către începători, mai ales când 
aceştia sunt copii de 6-7 ani, nu se 
poate realiza recurgându-se doar la 
simpla percepere vizuală a textului 
tipărit sau scris. Copilul de 7 ani nu 
are format câmpul de citire de un 
cuvânt, nici măcar de o silabă. Acest 
câmp se reduce la o singură literă, iar 
asocierea literei cu sunetul respectiv 
se realizează lent, fără siguranţă, 
uneori chiar prin tatonări, ceea ce cre- 
ează dificultăţi în înțelegerea sensului 
cuvântului citit. De aceea şcolarul din 
clasa întâi simte nevoia să revină de 
câteva ori asupra cuvântului pe care, 
după mari eforturi, reuşeşte să-l “des- 
cifreze”, eventual prin a-l silabisi. 

Pe de altă parte, exersarea citi- 
tului de către începători implică şi ros- 
tirea celor citite, pentru a le percepe 
şi pe cale auditivă. Aceasta constituie 
o particularitate psihologică esenţială 
a începătorilor, care impune, în con- 
secinţă, măsuri corespunzătoare de 
ordin metodic. 

Un exerciţiu corect şi complet 
al actului cititului implică, prin urma- 
re, solicitarea obligatorie a celor trei 
analizatori angajaţi în efectuarea 
acestui act: vizual, verbo-motor şi 
auditiv. Cum este şi firesc, la ana- 
lizatorul vizual nu se va putea renunţa 
niciodată. El rămâne să fie angajat şi 
după dobândirea deprinderii respec- 

tive. Pe măsură ce se acumulează 
însă experienţa prin exersarea co- 
rectă şi completă a cititului, elevul va 
putea renunţa, treptat, la ceilalţi doi 
analizatori. Mai întâi, evident, se va 
renunţa la cel auditiv. Astfel, dacă la 
început simte nevoia să “se audă” 
când citeşte, cu timpul se va limita la 
cititul în şoaptă, apoi numai la ceilalţi 
doi analizatori şi, treptat, la unul sin- 
gur, cel vizual. 

Şcolarii mici au deseori tendinţa 
de a exersa actul cititului incomplet. 
In mod frecvent, ei renunţă foarte 
repede tocmai la analizatorul funda- 
mental, la cel vizual, şi “exersează” 
actul cititului pe bază de memorie, li- 
mitându-se doar la rostirea cuvintelor, 
la perceperea lor auditivă. Explicaţia 
acestei tendinţe trebuie căutată în 
faptul că din moment ce textul re- 
spectiv din abecedar a fost parcurs o 
dată sau de două ori, iar ei au reuşit 
să-l reţină, le-a fost satisfăcută curio- 
zitatea. Când acest lucru s-a realizat 
în condiţiile în care elevii au parcurs, 
prin efort propriu, o dată sau de două 
ori, un text pe care l-au şi “descifrat”, 
ei au realizat totuşi un exerciţiu co- 
rect, dar insuficient ca pondere. Se 
întâmplă însă foarte frecvent ca nici 
prima citire să nu fi fost efectuată prin 
efortul personal al elevilor, iar ei să 
ajungă la memorarea, uneori inexac- 
tă, atextului în cauză pe alte căi, spre 
exemplu, auzindu-l în clasă, în lectura 
învățătorului sau a altor elevi. În acest 
caz, actul cititului a fost lipsit tocmai 
de perceperea vizuală, fără de care 
nu poate fi conceput un exerciţiu real 
de citire. În consecinţă, chiar dacă 
elevii au participat aparent efectiv la 
lecţie, reuşind, bunăoară, să explice 
nişte termeni noi şi să alcătuiască 
propoziţii cu aceştia, din punctul de 
vedere al angajării lor la exersarea 
corectă a actului cititului, randamentul 
este nesatisfăcător. 

Numeroase cazuri de rămânere 
în urmă la învăţarea tehnicii cititului, 
în clasa întâi, se datorează tocmai 
faptului că exerciţiile de citire nu 
sunt efectuate corect. Dimpotrivă, 
exersarea completă a componente- 


lor citirii, cu o pondere adecvată ca 
durată la fiecare lecţie, constituie 
o modalitate de lucru care asigură 
accelerarea ritmului de însuşire a 
tehnicii cititului de către elevi. 

Succesul în învăţarea corectă 
a mecanismului cititului în clasa 
întâi mai este asigurat de gradul de 
independenţă a elevilor în efectuarea 
exerciţiilor. Orice cunoştinţă devine 
durabilă atunci când este rodul pro- 
priului efort intelectual. Acest lucru e 
pe deplin valabil şi în cazul învăţării 
tehnicii cititului. Expresia cea mai 
elocventă a unei asemenea orientări 
o constituie punerea elevilor în situ- 
aţia de a realiza ei înşişi prima citire 
a coloanelor de cuvinte şi a textului 
din abecedar, de a “descifra” prin 
efort propriu semnificaţia cuvintelor 
şi a propoziţiilor respective. 

Citirea independentă a unui 
text din abecedar este condiţionată 
de măsura în care elevii dispun de 
unele instrumente simple de auto- 
control, precum şi de nivelul în care 
s-a realizat pregătirea lor prealabilă 
pentru această primă citire. O aseme- 
nea pregătire constă, în primul rând, 
din exerciţii susţinute de analiză şi 
sinteză fonetică. Ele se fac pentru a-i 
înarma pe elevi cu capacitatea de a 
se autocontrola şi devin instrumente 
de lucru atunci când elevii şi-au în- 
suşit tehnica efectuării lor. Exerciţiile 
de analiză şi sinteză fonetică, pre- 
mergătoare primei citiri, sunt eficiente 
atunci când, în cadrul lor, se inserea- 
ză chiar cuvinte sau scurte propoziţii 
pe care elevii le vor descoperi şi în 
text. Vor fi analizate, în special, unele 
cuvinte noi pentru copii, cuvinte mai 
lungi, alcătuite din mai multe silabe; 
se va face analiza şi sinteza lor, se 
vor compune alte cuvinte sau scurte 
propoziţii pornind de la ele. 

Citirea independentă, la prima 
vedere, a unei pagini noi din abece- 
dar, presupune o pregătire prealabilă 
complexă, care — în esenţă — îi famili- 
arizează pe elevi atât cu sunetul nou 
învăţat, cât şi cu structura fonetică 
a unor cuvinte. Toate acestea se 
vor face pe fondul unei susţinute 

activităţi de dezvoltare a vorbirii, un 
rol important avându-l ilustrațiile din 
abecedar, precum şi alte materiale 
intuitive, care vor constitui o sursă de 
inspiraţie pentru exerciţiile respective. 

După o asemenea pregătire, 
elevii pot fi solicitaţi să efectueze în 
mod independent prima citire, atât a 
coloanelor de cuvinte, cât şi a textului 
respectiv, rezervându-li-se în acest 
scop timpul necesar. Exersarea inde- 
pendentă a cititului se face, aşa cum 
o cer particularităţile psihologice ale 
începătorilor, prin transpunerea date- 
lor vizuale în date auditive, pe baza 
citirii, dacă nu cu voce tare, măcar 
în şoaptă. Numai explorarea vizuală 
a cuvântului citit nu poate asigura 
înţelegerea sensului acestuia şi de 
aceea copiii simt nevoia să citească 
astfel ca să se poată şi auzi. 

Un asemenea mod de lucru 
permite şi individualizarea activităţii 
de citire; fiecare elev are propriul 
său ritm de citire. In acelaşi timp, în 
funcţie de posibilităţile reale ale fie- 
cărui elev se poate asigura ajutorul 
concret care trebuie acordat elevilor 
cu un ritm mai lent de citire sau celor 
care întâmpină greutăţi la efectuarea 
exerciţiului respectiv. 

După citirea independentă se 
face controlul prin cititul cu voce tare. 
Această operaţie trebuie făcută în 
aşa fel, încât să se asigure exersarea 
corectă a actului cititului de către toţi 
elevii clasei. In clasele cu o oarecare 
omogenitate există posibilitatea de a-i 
determina pe toţi elevii să exerseze 
cititul cu voce tare. 

Când ritmurile de citire sunt însă 
diferite, “urmărirea” obligatorie, pe 
text, a elevului care citeşte cu voce 
tare poate deveni fictivă, simulată, 
şi ea nu asigură o exersare corectă, 
dacă nu se iau măsuri în acest sens. 
Sarcina principală la această etapă 
este aceea de a determina fiecare 
elev să exerseze corect şi complet 
cititul. 

Cititul cu voce tare reprezintă 
o activitate necesară în însuşirea 
acestei deprinderi, dar el este numai 
un mijloc, o etapă spre învăţarea ci- 


tirii în gând, care este lectura cu cel 
mai mare randament, utilizată atât în 
activitatea şcolară, cât şi după termi- 
narea şcolii. Cititul în gând constituie 
o necesitate de fiecare moment; de 
aceea, exersarea lui, pe măsură ce 
elevii au realizat în prealabil o citire 
corectă, cu voce tare, este o necesi- 
tate prioritară. 

In articularea cuvintelor trebuie 
să se ţină seama de modul lor de 
formare. Un cuvânt este alcătuit din 
silabe, o silabă fiind formată dintr-o 
vocală sau o grupare de sunete ce 
cuprinde o vocală pronunţată cu o 
singură deschidere a gurii, cu un sin- 
gur efort expirator. Rostirea articulată 
trebuie să se facă deci luându-se în 
seamă silabele, prelungindu-se fie- 
care sunet, în special vocalele. Acest 
lucru este extrem de important în 
timpul scrisului, deoarece, obişnuind 
copiii să însoţească activitatea de 
scriere cu pronunţarea cuvintelor pe 
silabe şi nu pe sunete, ei vor realiza 
actul cititului având ca unitate de 
bază tot silaba, ceea ce va permite 
trecerea mai uşoară a pragului de 
la silabă la cuvinte, ca şi despărţirea 
corectă a cuvintelor în silabe, la sfâr- 
şitul rândului. 

Formarea câmpului de citire 
de o silabă reprezintă, atât un scop, 
cât şi un mijloc eficient în învăţarea 
cititului de către elevi. De aceea este 
necesar ca toate exerciţiile utilizate în 
clasa întâi să ducă la realizarea aces- 
tui obiectiv. In acest scop, alfabetul 
mobil va fi utilizat în aşa fel, încât 
să contribuie la formarea câmpului 
de citire de cel puţin o silabă. Pre- 
supunând că orice cuvânt sau pro- 
poziţie compuse din alfabetul mobil 
vor fi imediat citite şi că elevii vor 
citi întocmai cum au fost compuse, 
se cere ca unitatea de compunere 
a cuvintelor cu ajutorul alfabetului 
mobil s-o constituie silaba. Elevii vor 
citi astfel tot pe silabe; vor exersa, 
prin urmare, exprimarea articulată 
a silabelor, cu trecerea spre realiza- 
rea sintezei cuvântului. Chiar dacă 
alfabetarele de care dispun elevii 
nu conţin toate silabele necesare în 


96 


Limba Română 


alcătuirea unor cuvinte, se impune în 
primul rând formarea silabei respecti- 
ve, din litere izolate, astfel ca, în cele 
din urmă, unitatea de bază pentru 
compunerea cuvintelor să fie silaba. 

Acelaşi lucru trebuie avut în 
vedere şi cu alte prilejuri. Bunăoară, 
în jocurile de transformare a unor 
cuvinte, unitatea de transformare 
va fi tot silaba (de exemplu, în cazul 
transformării cuvântului ma-ma în ra- 
ma se înlocuieşte silaba ma cu silaba 
ra, nu litera m cu litera r). 

La familiarizarea elevilor cu 
tehnica cititului şi a scrisului, reuşita 
depinde într-o măsură considerabilă 
de înarmarea lor cu capacitatea de 
a se autocontrola, iar cel mai eficient 
instrument de autocontrol îl constitu- 
ie articularea corectă a sunetelor, a 
cuvintelor. 

Subliniind ideea că cititul se 
învaţă prin efortul fiecărui elev şi 
că primele încercări de descifrare a 
unui text din abecedar este bine să 
fie realizate de către elevi, nu trebuie 
neglijată câtuşi de puţin citirea-model 
a învățătorului, care va oferi elevilor 
un exemplu de lectură. Acest lucru se 
va face după ce elevii înşişi au reali- 
zat primul contact cu textul respectiv 
şi după controlul de rigoare al felului 
în care au citit. 

Procesul însuşirii tehnicii citi- 
tului nu se încheie o dată cu învăța- 
rea alfabetului sau cu parcurgerea 
întregului abecedar. De aceea, este 
firesc ca şi în clasa a II-a, uneori, în 
cazuri mai dificile, chiar şi în clasa a 
Ill-a, să fie utilizate unele instrumente 
metodice specifice învăţării cititului în 
clasa întâi, ponderea acestora fiind 
însă mult mai mică. Dar din moment 
ce elevii şi-au însuşit în linii mari teh- 
nica cititului, accentul se va deplasa 
spre învăţarea instrumentelor muncii 
cu cartea, a modului de a se orienta 
într-un text citit, de a respecta mesajul 
acestuia. 

Sintetizând câteva cerinţe şi 
condiţii care asigură succesul exer- 
ciţiului în formarea unor deprinderi, 
se impune în primul rând sublinierea 
necesităţii de a asigura, în prealabil, 


explicaţia necesară conturării în plan 
mintal a componenţei şi succesiunii 
operaţiilor, care vor pregăti astfel 
premisele psihologice ale exercițiu- 
lui. Lipsa acestei pregătiri prealabile, 
îndeosebi în plan mintal, atrage după 
sine o învăţare defectuoasă, iar re- 
învăţarea sau dezînvăţarea sunt, de 
obicei, mai anevoioase decât învă- 
tarea iniţială, corectă. 

Pe de altă parte, primele în- 
cercări în exersarea operaţiilor ce 
urmează să ajungă la nivel de de- 
prindere trebuie verificate, corectate 
dacă e cazul şi apoi imediat întărite. 
Controlul şi îndeosebi autocontrolul 
au acum cel mai propice câmp de 
manifestare, în scopul reglării acţi- 
unii şi al obţinerii unor performanţe 
superioare. 

In sfârşit, din multiplele cerinţe 
care asigură succesul exerciţiilor tre- 
buie amintită eşalonarea judicioasă 
în timp a acestora. Astfel, în faza de 
început se impune o concentrare sau 
o frecvenţă mai mare a lor (la interva- 
le mai mici de timp), apoi exerciţiile 
se pot distanţa în timp, interferându- 
se cu alte tipuri de activitate care 
pot fi complementare. Cercetările 
întreprinse arată că o eşalonare a 
exerciţiilor (a repetării) este mai pro- 
ductivă decât concentrarea lor. 

_CURENTE CULTURALE. 
ÎN LITERATURA ROMÂNĂ 


Opţiunea noastră pentru conceptul de curent cultural este motivată nu atât 
de faptul că circulă aproape numai în mediul didactic — ca, de altfel şi “ideea” 
(noţiunea) de curent literar — sau că beneficiază (spre deosebire de curentul 
literar!) de o definiţie mai “construită”, ci pentru că, în “spaţiul” nostru spiritual, 
respectivul concept prezintă — considerăm noi — particularităţi mult mai bine 
conturate în raport cu “fondul comun” european. 


Încercări de definire a celor două concepte s-au făcut doar pentru 
sfera didacticului, lucrările “... moderne de istorie literară (nefolosind 
— F.G.) această noţiune (de curent literar — F.G.) ..." [1]. Astfel, Mircea 
Anghelescu (vezi DTL, 1976, p. 108-109) defineşte curentul literar drept 
“Mişcare literară de o anume amploare şi durată; convergenţă a unor 
principii generale de natură complexă (artistică, ideologică, filosofică) 
exprimate în literatură, care se pot subsuma unei viziuni comune într-o 
anumită perioadă istorică”. lar C. lonescu şi Gh. Lăzărescu lămuresc no- 
ţiunea de curent cultural în următorii termeni: “Un concept mai larg decât 
acela literar este curentul cultural, care se referă la oameni de cultură 
(filosofi, savanţi, scriitori, artişti) dintr-o epocă, uniţi de o ideologie şi de 
scopuri social-politice şi culturale comune, fără să aibă cu necesitate (ca 
în cazul reprezentanţilor unui curent literar) aceleaşi principii estetice.” [2]. 

Mai prudent decât cei nominalizați deja, Adrian Marino se mărgi- 
neşte a discuta despre geneza şi “...esenţa noţiunii de curent literar...” [1], 
oferind în loc de definiţie o seducătoare formulare metaforică: “Imaginea 
unei comete, cu un nucleu foarte luminos, prelungit printr-o coadă tot mai 
rarefiată, figurează tocmai această realitate.” [1]. 


UMANISMUL 
(fişă-conspect) 


1. Definiri 
1. “Humanus [3] adj. 1. omenesc, de om (...) 2. binevoitor (...) omenos. 3. 
cultivat, civilizat, 
ales.”?. 
2. Umanism: a. “... studiu adâncit şi foarte specializat al umanioare- 
lor, adică al limbilor greacă şi latină, al literaturilor şi al 
filosofiei aferente...” [4] (sens fixat în secolele XV-XVI); 
b. “În sensul cel mai larg, umanismul înseamnă orice 


(“studiu” ori “preo- preocupare de a determina sau de a explica naiv ori 
cupare”; “concep- cultivat fiinţa sau natura omului.” [5]; 

ţie” şi “mod de c. “... concepţie optimistă despre om, încrederea în va- 
acţiune”; “mişcare loarea şi în posibilităţile de desăvârşire ale fiinţei umane; 


culturală”) mod de acţiune care decurge din această concepţie şi 

care militează pentru dezvoltarea liberă a personalităţii 
umane..." [6]; 

d. “... mişcarea culturală europeană din epoca Renaşterii 
(sec. XIV-XVII), care promova, în opoziţie cu ideologia 
şi cultura medievală, o cultură laică şi milita pentru dez- 
voltarea multilaterală a personalităţii, apelând la tradiţiile 
clasice greco-romane...” (id.). 


II. Fixare în timp 

1. “Etapa de istorie a culturii (denumită Umanism — F.G.) este strâns 
legată de întreaga mişcare a Renaşterii (...) europene, adică de secolele XV 
şi XVI (dar izvoarele — F.G.) gândirii umaniste merg până în antichitatea greco- 
latină, unde paideia, cu ideea fundamentală (...) a perfecţionării fiinţei umane, 
şi ciceroniana humanitas pun bazele unui sistem educativ şi ale unei filosofii 
despre om care vor deveni tipic europene, integrate unei viziuni raţionaliste 


antropocentrice despre lume.” [4]. 


2. Perioada de înflorire a U. 
românesc coincide cu întâia mani- 
festare a literaturii noastre scrise, 
cunoscută în istoria literaturii sub 


“Limba literară artistică modernă 
îşi are izvoarele cele mai bogate în 
modesta literatură cronicărească din 
sec. XVII şi XVIII [7]. 


numele de “Literatura veche”. 


III. Trăsături generale (A.) şi particulare (B.) 


A. 1. Pornind de la 
“cultul” antichităţii 
greco-latine se ins- 
tituie un nou ideal 
uman: omul uni- 
versal: 


2. Se configurează 
spiritul unui creşti- 
nism reînnoit. 


“Stăpân pe limbile şi literaturile clasice, ca şi pe 
muzică şi filosofie, practicând sporturile timpului şi dansul 
care mlădiază trupul şi dă graţie mişcărilor, informat în 
descoperirile ştiinţifice, orator desăvârşit şi apt să facă 
o conversaţie interesantă în societate, dând glumelor, 
burlei (farsei — F.G.), un sens filosofic şi instructiv (fiind — 
F.G.) un adevărat curtean, umanistul trebuia să înfăţişeze 
idealul întrupat al omului universal.” [4]. 

“... o dată cu traducerea Bibliei din limbile sacre în 
limbile tuturor popoarelor europene, se deschide o nouă 
etapă a gândirii, a filosofiei religioase şi morale (cunoscută 
— F.G.) sub genericul nume de Reformă.” (id). 


B. 1. Asimilarea şi bir die tă valorilor umaniste se realizează, la noi, în — şi 


in — “centre” precum mănăstirile şi “şcolile domneşti” 
(vezi Academia de la Cotnari întemeiată de Despot 
Heraclitul). 


2. Preocuparea de căpetenie a umaniştilor noştri este redescoperirea roma- 


nităţii ca sursă comună a neamului nostru şi afirmarea 
unităţii noastre de limbă şi cultură. 


3. În activitatea marilor voievozi se remarcă efortul constant de a mobiliza 


4. Trăsătură domi- 
nantă a literaturii 
noastre, alături de 
militantism şi ten- 
dința spre echilibru. 


energii capabile să oprească expansiunea puterii oto- 
mane în centrul şi apusul Europei, ca forţă uzurpatoare 
a valorilor culturale străvechi. 


“Umanismul, în înţelesul său esenţial, al dezvoltării 
libere (...) şi armonioase a omului, repudiind* apăsarea 
sub multiplele ei forme, a caracterizat totdeauna lit- 
eratura românească. De la scrisul cronicarilor în fraza 
cărora vibrează atât de des îngrijorarea pentru destinul 
țării, până la inimoşii cărturari ai Şcolii Ardelene, de la 

eroica pleiadă a intelectualilor paşoptişti până la savanții 
tumultuoşi Hasdeu, lorga sau Călinescu, până la Emines- 
cu şi Arghezi, Caragiale ori Sadoveanu, toţi marii scriitori 
au vibrat la destinul naţiunii, au luptat cu condeiul pentru 
progresul ţării şi al poporului (...) au fost, cum spunea 
Coşbuc “inimă-n inima neamului” lor” [8]. 


IV. Contribuţia voievozilor şi a cărturarilor — 
clerici şi laici — la dezvoltarea culturii noastre umaniste 


1. Ştefan cel Mare: iniţiază scrierea Cronicii în slavonă, germană, polonă, 
rusă (1502) şi ctitoreşte ansambluri arhitectonice de excepţie. 

2. Neagoe Basarab: ctitor al Mănăstirii Argeşului, poate fi considerat 
întâiul poet român de limba slavonă graţie Invățăturilor sale. 

3. Matei Basarab şi Vasile Lupu: contribuie activ la dezvoltarea şcolilor 
în limbile greacă şi slavonă, întemeiază tiparniţe, răspândind scrierile cu car- 
acter religios în Balcani, ctitoresc edificii bisericeşti (“Trei lerarhi” — laşi, unicat 
arhitectural). 

4. Constantin Brâncoveanu: martir întru apărarea valorilor spirituale 
româneşti, a contribuit în chip deosebit la “creşterea” arhitecturii în “spaţiul” 
nostru cultural. 

5. Dimitrie Cantemir: 

a. “...e un erudit“ de faimă europeană, voievod moldovean, academician 
berlinez, prinţ moscovit, un Lorenzo de Medici al nostru (...) interesează (...) 
între altele (...) Divanul sau gâlceava înțeleptului cu lumea... (...) de o uimitoare 
asemănare cu dialogurile de mai târziu ale lui Leopardi (operă prin care — F.G.) 
trebuie să se recunoască lui Cantemir meritul de a căuta întâiul termeni filosofici 
(substări, asuprastări, împregiurstări, macrocosmos, microcosmos), în slujba 
unui spiritualism naturalist de speţă paracelsiană.” [9]. 

b. patriotismul său “.. iubirea de ţară mă îndeamnă şi-mi poruncește 
se manifestă IN  sălaud neamul în care m-am născut şi să pun în lumină 
marginile” adevă- pe locuitorii acestui pământ de unde mă trag; pe de altă 
rului'*: parte, iubirea de adevăr se opune şi mă împiedică a lăuda 
lucruri pe care dreapta judecată mă îndeamnă să le critic. 
Cred că este mai bine pentru ţară să fie puse deschis 
sub ochii locuitorilor ei mulţimea de păcate pe care le 
au decât să se lase înşelaţi prin linguşiri amăgitoare şi 
dezvinovâţiri iscusite...” [10]. 
c. creator al roma- “Opera literară viabilă (...) este Istoria ieroglifică, 
nului alegoric şi al adevărat Roman de Renard românesc asupra tâlcului 
unui stil propriu lit- politic al căruia, destul de străveziu, s-a insistat cu exces. 
eraturii scrise: (...) Romanul colcăie de măiestrii caligrafice, precum este 
exuberant în expresii plastice”. [9]. 


6. Stolnicul Constantin Canta- “... i se datoreşte Istoria Ţării 
cuzino susţine că “... primul semn Româneşti, scurtă dizertaţie asupra 
al ieşirii din barbarie a unui popor originilor, erudită, dar (...) fără vreo 
este a avea o istorie scrisă pe limba deosebită valoare literară”. [9] 

sa,” [10], istorie gândită “ca o replică 


demnă” (id.) faţă de scrierile nedocu- 
mentate ştiinţific. 


7. Mitropolitul Varlaam: 
“Cartea românească de învăţătură (...) (1643) se remarcă printr-o limbă 
vie, limpede curgătoare...”?. 


8. Mitropolitul Si- “Românii nu grăescu în toate tările într-un chip, încă 
mion Ştefan (Noul nici într-o ţară toţi într-un chip. Pentru aceea cu anevoie 

testament, 1648) 
susţine necesita- 
tea unificării limbii 
şi formulează o “te- 
orie” a circulaţiei 
cuvintelor [10]: 

9. Spătarul Nico- 
lae Milescu (1636- 
1708): 


poate să scrie cineva să înţăleagă toţi (...) Bine ştim că 
cuvintele trebuie să fie ca banii, că banii aceia sunt buni 
care îmblă în toate ţările; aşa şi cuvintele acealea sunt 
bune care le înţăleg toţi (...) Noi derept aceea ne-am 
silit, den cât am putut, să izvodim aşa cum să înţeleagă 
toţi...” [10]. 

Diplomat al Imperiului țarist şi “dascăl” al lui Petru 
cel Mare. Traduce Vechiul Testament, text aflat la “baza” 
Bibliei din 1688, şi redactează un Jurnal de călătorie 
în China. 


10. Mitropolitul Dosoftei [Psaltirea (în versuri), 1673] “teoretizează” asupra 
alegoriei şi a metaforei; apelează la elemente prozodice populare; introduce 
“vocabule imposibile" [10] (vezi aposkorakinţă) fie din necesităţi de rimă, fie 


pentru “... plăcerea de a se autocomenta...” (id.). 


11. Mitropolitul 
Antim Ivireanul 
(Didahii, Psaltire 
românească, Gra- 
matica slavoneas- 
că) creează, prin- 
tre primii, “modele” 
de stil oratoric. 


“.... predicile lui Antim sunt compilaţii (...) însă 
naturaleţea frazei, spontaneitatea exordiilor*, trecerea 
firească de la planul material la cel alegoric, familiari- 
tatea, indignările, întristările, mustrările, întrebările re- 
torice sunt personale. Antim e un orator excelent şi un 
stilist desăvârşit, echilibrând cu patos” exacta maşinărie 
a cazaniei”. [9]. 


V. Valori artistice în scrierile cronicarilor 


1. Narațiunea, în- 
viorată frecvent 
de dialog, reflectă, 
explicit şi constant, 
participarea afec- 
tivă a cronicarului 
la “derularea” fapt- 
ului narat. 


2. Descrierea apa- 
re în prezentarea 
unor calamităţi sau 
în realizarea unor 
portrete. 


“Dialogul cu întorsături spirituale (...) folosit 
(...) pentru a spori impresia de fapt trăit (...) este simţit 
(...) ca o modalitate de propulsare a acţiunii...” [7]. *... 
evenimentul istoric povestit se colorează în funcţie de 
simpatiile şi antipatiile cronicarului. Trecutul glorios al 
Moldovei aduce pasajul liric (subl. F.G.) în cronica lui Gr. 
Ureche..." (id.) “(scrisă — F.G.) într-o limbă cu aroma mie- 
rii, plină de metafore...” [9]. “... starea jalnică a Moldovei 
(...), dar şi resentimente personale (impun - F.G.) nota 
pamfletară (subl. F.G.) (la — F.G.) lon Neculce...” [7] 
(cronicar — F.G.) înţepător şi cu un firesc umor popular...” 
[9]. “Poezia ciudeř (subl. F.G.) devine o caracteristică a 
cronicii munteneşti, care e mai nervos dramatică...” (id.). 

“Miron Costin (...) are talent literar, stilistică 
savantă de factură clasică, putinţa de a descrie. Pa- 
gina despre năvala lăcustelor e dantescă..." [9]. “Darul 
lui Ureche e portretul moral, concis, xilografic* (id.). 
“Portretul neculcian îşi are tehnica sa, între caricatură 
şi tablou: o însuşire sau o anomalie fizică, starea in- 
telectului, predispoziția etică; o însuşire sau o scădere 
morală, un tic, o manie, un obicei, totul dozat, ritmat şi 
rotit în jurul unei virtuţi sau diformităţi substanţiale.” (id.). 


3. “... elemente prin care se realizează (...) oralitatea stilului cronicăresc (...): 
locuţiunile populare, formulele de tot felul prin care se fac referiri la mersul 
acţiunii sau se introduc aceste locuţiuni, trecerile de la stilul direct la cel indirect, 
mulţimea producţiunilor gnomice: proverbe, zicători, maxime populare. Toate 
aceste elemente imprimă, măcar în unele fragmente din cronici, o atmosferă 
specială, de poveste populară”. [7]. 

4. În realizarea imaginilor artistice “... apar, pe lângă epitete, mai ales comparații 
(care pornesc — F.G.) de la tot felul de locuţiuni populare (...) cu valoare 
metaforică (...) câteodată prelucrate (...) într-un adevărat model de stil oral (vezi 
Neculce — F.G.) dar, de mai multe ori, numai reproduse..." [7]. 


5. Stilul memo- 
rialistic devine o 
caracteristică a 
cronicilor moldo- 
vene (mai ales!), 
loan Necul-ce fiind 
întâiul “memorialist 
declarat”. 


“... iară de la Duca-vodă cel bătrân înainte, până unde 
s-a vide (...) nici de pre un izvod a nemărui, ce au scris 
sângur, dintru a sa ştiinţă câte s-au întâmplat de au fost 
la viiaţa sa. Nu i-au mai trebuit istoric strein să cetească 
şi să scrie, că au fost scrisă în inima sa”. [10]. 


MIC DICŢIONAR 


Repudiind (a repudia): DGLR, 1987, p. 887; DS, 1972, p. 379. 
Pleiadă: DGLR, 1987, p. 788. 

Erudit: DGLR, 1987, p. 337; DS, 1972, p. 152. 

Exordiilor (exordiu): DGLR, 1987, p. 347; DS, 1972, p. 156. 

Limba Română 


Dr. Constantin ŞCHIOPU 
Chişinău 


INTERPRETAREA 
TEXTULUI LITERAR 
DIN PERSPECTIVA 
STRUCTURALISTA 


Analiza operei artistice în spirit mo- 
dern, actual, descoperirea semnificaţiilor 
acesteia la lecţiile de literatură necesită, 
pe de o parte, renunţarea la stereotipuri 
(interpretarea sociologică fiind unul din 
ele), iar pe de altă parte cunoaşterea 
de către elevi a diverselor perspective 
de interpretare a textului (structuralistă, 
semiotică, mitologică-arhetipală, psiha- 
nalitică etc.). 

Metoda structuralistă s-a consolidat 
în anii 60, când Roman Jakobson şi Clau- 
de Levi-Strauss au realizat analiza-stan- 
dard a poemului “Chats” al lui Baudelaire 
(1962), iară Jakobson a publicat lucrarea 
“Lingvistică şi poetică” (1964). Metoda 
porneşte de la concepţia că opera literară 
este o structură, adică un ansamblu de 
elemente independente ce formează un 
sistem. Pentru structuralişti, opera este 
înainte de toate text, limbaj, constituit într- 
un cod format din semnificant (complex 
sonor, realizarea materială a semnului 
lingvistic) prin descrierea şi interpretarea 
căruia se ajunge la conturarea semnifica- 
tului (a sensului). Menirea analizei, a cri- 
ticii constă în a pune în evidenţă structura 
pe baza studiului componentelor. Struc- 
turaliştii organizează elementele structurii 
în câteva straturi: fonetico-prozodic, mor- 
fologic, lexico-semantic, sintactic. 

Având drept scop interpretarea 
operei literare din perspectivă structu- 


ralistă, profesorul le va propune elevilor 
un algoritm de analiză, care ar include 
următoarele repere: 

1. Analiza mărcilor stilistice la nivel 
fonetico-prozodic: 

e vocale, consoane, diftongi, trif- 
tongi, hiat; 

e aliteraţii, asonanţe, muzicalitate 
interioară; 

e ritm, rimă, măsură, cezură; 

e aranjarea versurilor în strofe; 

e relaţia cu ansamblul şi cu ideea 
lirică centrală. 


2. Analiza cuvintelor la nivel lexico- 
semantic: 

e câmpuri semantice; 

e cuvinte-simbol; 

e sens propriu/figurat, poliseman- 
tism; 

e regionalisme, arhaisme, neolo- 
gisme; 

e cuvinte din fondul principal/secun- 
dar al vocabularului limbii române; 

e metafore, comparații, metonimii, 
personificări, hiperbole etc.; 

e sinonimia, antonimia, omonimia. 


3. Analiza termenilor la nivel gra- 
matical: 

e părţile de vorbire; 

e categoriile gramaticale; 

e părţile de propoziţie; 

e topica; 

e structura frazelor; 

e relaţia cu ansamblul şi eviden- 
ţierea aportului nivelului gramatical la 
susţinerea mesajului artistic. 


4. Refacerea întregului. 
5. Concluzii. 


În cele ce urmează, propunem 
analiza poeziei “Plumb” de G.Bacovia din 
perspectivă structuralistă. Comentariul 
acestei poezii necesită rezolvarea, la 
diferite etape de activitate, a mai multor 
obiective. Elevul va fi capabil: 

a) să explice valenţele repetiţiei 
(aliteraţiile, asonanţele), ale ritmului şi 
rimei caracteristice poeziei; 

b) să descifreze conotaţiile mai 
multor cuvinte utilizate cu sens propriu 
şi figurat. 

c) să comenteze prezenţa şi rolul 
substantivelor uniformizate prin acelaşi 
determinativ, al verbelor statice în poezie; 

d) să comenteze structurile sintac- 
tice atestate. 

PLUMB 


Dormeau adânc sicriele de plumb, 

Şi flori de plumb şi funerar vestmânt — 
Stam singur în cavou ... şi era vânt... 
Şi scârţâiau coroanele de plumb. 


Dormea întors amorul meu de plumb 
Pe flori de plumb... şi-am început 

să-l strig — 
Stam singur lângă mort... şi era frig... 
Şi-i atârnau aripile de plumb. 


Analiza pe nivele 

1. Nivelul structurii fonetice: 

— repetarea obsedantă a unui 
cuvânt expresiv prin latura lui sonoră: 
plumb — trei consoane labiale sprijinite 
pe o singură vocală închisă = impresia 
de cădere grea, surdă; 

— repetarea consoanei vibrante “r”; 

— ritmul parţial iambic, rima sonoră, 
gravă, elegiacă (vestmânt, vânt), ascuţită 
(strig, frig). 


2. Structura lexico-semantică: 

— Acumularea cuvintelor din aria 
semantică a morţii (sicriu, funerar, co- 
roane, mortul); 

— Mijloace de expresie figurată: 
repetiţie, epitet (funerar vestmânt, flori 
de plumb), personificarea amorului; 

— Cuvântul-simbol plumb (epitet 
pentru realităţi concrete, asociat unor 
abstracții echivoce — “amorul de plumb”); 

* sens propriu — element chimic, 
cu greutate specifică mare, locul 82 în 
sistemul periodic, metal greu, cenușiu, 
se oxidează rapid; 

* sensuri figurate — apăsare su- 
fletească, atmosfera cenuşie a cimitirului, 
prin extindere: 

= cimitir | * dominat de monotonie 
şi plictis, cu false străluciri, 

=> cavou | asociat inautenticului, 
artificialului, stigmatul kitschului, 

| surogatul: “flori de plumb”, “coroa- 
ne de plumb”. 


Se comentează versul “Dormea 
întors amorul meu de plumb” — iubirea 
trecută, moartea, renunţarea (întoarcerea 
spre apus = întoarcerea spre moarte) 

— “atârnau aripile de plumb” = 
oximoron (zbor şi cădere). Se sugerează 
prăbuşirea lăuntrică 

— univers monoton cromatic; 

— imagini auditive — strigătul. 


3. Structura morfologică: 
e predomină substantivele uni- 


formizate prin acelaşi determinant („de 
plumb”) — impresia de materialitate grea, 
densă; 

e verbe statice — dormea, stam (la 
imperfect — prelungeşte într-o nedeter- 
minare temporală trăirea umană, timp 
durativ). 


4. Structura sintactică: 

a) Revenirea simetrică a califica- 
tivului „de plumb” cu funcţia de atribut 
subliniază în plan imagistic o obsesie 
(şase contexte simetrice); 

b) Fraza poetică este organizată 
schematic — propoziţii principale (cu o 
excepţie) în raport de coordonare prin 
juxtapunere sau copulativ, acumulând 
impresii egale ca importanţă. 

c) Topica în propoziţiile celor două 
strofe este simetrică. 

d) Versul care iese din schemă: 
„... şi-am început să-l strig” echivalează 
cu zvâcnirea revoltei, opoziţia disperată 
faţă de acest spaţiu al împietririi şi al 
solitudinii. 

e) Elementul predicativ suplimentar 
„Dormea întors amorul” (dublă subordo- 
nare). 

5. Nivelul semnificaţiilor: 

Discurs concentrat, structurat în 
două strofe cu o geometrie perfectă. 

Prima strofă — realitatea exterioară, 
ambianța funebră. 

A doua strofă — planul interior, 
lumea lăuntrică. 

In universul static, eul poetic se 
simte închis, încercuit într-un metaforic 
cavou (oraşul-cavou şi trupul-cavou). 

Se conturează sentimentul singu- 
rătăţii, al claustrării, teama de moarte. 

Construcţii paralele (paralelism 
sintactic şi semantic): 

„Stam singur în cavou ... şi era vânt...”. 
„Stam singur lângă mort ... şi era frig.” 

Coborârea infernului condiţiei 
umane, conştientizarea dramei, absurdul 
existenţial. 

In finalul analizei are loc refacerea 
întregului, a unităţii poemului — se va că- 
uta răspuns la întrebarea: “De ce această 
poezie este considerată ars poetica lui 
George Bacovia şi totodată o capodoperă 
a liricii româneşti?” Este potrivită pentru 
răspuns afirmaţia lui lon Apetroaie, notată 
la începutul orei pe tablă: “Eul liric bacovi- 
an se mişcă pe traiectoria unui cerc, adică 
într-un orizont închis, opac, simbolizat 
prin sicriu sau mormânt”. 

Limba Română 


Mircea V.CIOBANU 


LEONID DIMOV, 
ONIRISMUL ŞI TEXTUL 
DE PLACERE 


PRELIMINARII 


Fondator şi teoretician, împre- 
ună cu Dumitru Țepeneag, al oniris- 
mului, pe de altă parte “oponent al 
dicteului automat” (O.Soviany), un 
“parnasian” largo sensu, stihuitor de 
primă clasă (D. Mincu), “magician” 
(Al. Ştefănescu), un maestru al stă- 
pânirii limbii în toate articulatiile ei 
(L. Raicu), protocronist în interesul 
onirismului (D.Ţepeneag), artizan 
superior, lucrând pe materialul friabil 
şi vaporos al visului (N.Manolescu), 
exemplul cel mai coerent al fanteziei 
dictatoriale şi al imaginaţiei (Al.Ciste- 
lecan), Leonid Dimov descinde dintr- 
o familie basarabeană, fiind născut la 
11 ianuarie 1926 la Izmail. 

Pe lângă aprecierile de mai 
sus, poetul oniric, poetul baroc Leo- 
nid Dimov va mai fi, în viziunea mai 
tinerilor interpreţi ai operei sale, şi 
primul poet postmodern din literatura 
română. 

Fenomen oarecum singular în 
literatura română, curentul oniric — cu 
program şi cu texte — devine un mo- 
del de rezistenţă estetică la teroarea 
ideologică, însumând o cultură şi 
proiectând o perspectivă deschisă 
spre postmodernitate. Despre surse 
şi despre începuturi consemnează 
D.Ţepeneag;: “Fiecare de unul singur 
nu cred că am fi reuşit să ajungem 
atât de repede la ideea onirismului 
estetic (căci voiam să-l deosebim de 
cel suprarealist). 

Dimov venea din Arghezi şi, mai 
ales, din lon Barbu, eu trecusem prin 
fantasticul eminescian (romantic) şi 
încercam să scap de sub gheara lui 
Kafka. Cunoşteam amândoi suprare- 


alismul şi admiram poeții anilor '40 în 
frunte cu Tonegaru, dar respingeam, 
ca prea facil şi monoton, dicteul au- 
tomat. Ne plăcea, în schimb, pictura 
suprarealistă: Magritte, Chirco, Tan- 
guy etc.”t 

Fenomenul Dimov, ca şi oni- 
rismul estetic, e un segment aparte, 
unic, al evoluţiei gândirii artistice. 
Cu toate acestea el este receptat 
absolut firesc şi citit (dar şi citat) tot 
mai des de către categoriile cele mai 
diverse — de la admiratorii muzicii folk 
până la rafinaţii şi docţii critici cu cel 
mai exigent şi mai vigilent ochi. 

In dialogul citat mai sus cu 
Eugen Simion, Dumitru Țepeneag 
explica: “Trebuie înţeles — şi cred că 
nu e nevoie de eforturi supraome- 
neşti — că grupul oniric n-avea cum 
să aibă un program teoretic bine fixat. 
Pe vremea aceea, în România, Cen- 
zura veghea cu străşnicie nu numai 
pe plan politic (pe planul acesta s-a 
înăsprit din ce în ce mai mult), dar şi 
pe plan estetic şi, mai ales, teoretic”2. 

Invocând seria de articole te- 
oretice din “Luceafărul”, Țepeneag 
continuă: “In căutarea unei definiţii e 
de fapt articolul-program, baza teoriei 
onirice româneşti, punctul de plecare 
[...] Am luat-o deci din antichitate şi- 
am zăbovit de-a lungul secolelor...”*. 

In felul acesta se conturează 
câteva dimensiuni, în primul rând 
originalitatea, în al doilea rând sur- 
sele cele mai diverse şi cele mai 
vechi, în al treilea rând continuitatea 
şi perspectivele. Aşadar onirismul în 
general şi poezia lui Dimov în speci- 
al, cu tot ineditul, se înscriu perfect 
în contextul literaturii de calitate, în 
speţă al literaturii cu proeminente 
valenţe estetice. 


I.CĂRŢILE SAU ETAPELE 
CREAȚIEI 


Absolvent al Liceului “Sf. Sava” 
din Bucureşti, student — fără să fi ab- 
solvit până la urmă vreo facultate — la 
litere şi filosofie, teologie (filosofie şi 
biologie), Dimov a debutat succesiv, 
cu intervale lungi, în revista liceală 
(1943), în “Tânărul scriitor” (1956), 

în “Viaţa românească” (1964), în 
sfârşit, editorial, în 1966, la vârsta 
de 40 de ani. 

In anii care au precedat debu- 
tul editorial poetul fundamentează 
împreună cu un grup de scriitori mai 
tineri (Dumitru Țepeneag, Virgil Mazi- 
lescu, Emil Brumaru, Sorin Titel, Virgil 
Tănase) o orientare estetică, oniris- 
mul, constituind grupul oniric, cu doi 
lideri spirituali, Leonid Dimov şi Dumi- 
tru Țepeneag. Cu toată diferenţa de 
vârstă, viziunile estetice sunt în bună 
parte comune, ceea ce a generat o 
serie de confuzii, când afirmaţiile lui 
Țepeneag îi erau atribuite lui Dimov 
şi invers. 

Nu va exista un program care 
va cuprinde în mod absolut motivaţia 
şi orientarea curentului. Condiţiile 
specifice, în care literatura era ide- 
ologizată excesiv, nu permiteau nici 
(sau mai ales) programatic să justifici 
o direcţie pur estetică, detaşată de 
social. In felul acesta multe detalii 
au rămas între paranteze criptice, 
impuse de cenzură. 

Două calităţi absolut evidente 
(sau dorite) ale onirismului: respin- 
gerea ideologicului şi respingerea 
dicteului suprarealist. 

Volumul de debut este Versuri 
(1966). O primă impresie o produce 
efectul recuperatoriu: o revenire la 
instrumentariul poetic arghezian şi, 
mai ales, barbian, esenţializat. Pe de 
altă parte, o serie de exotisme, pă- 
trunse mai degrabă pe linia Minules- 
cu-Macedonski. Şi câteva contururi 
baladeşti, doar în stare germinală. 
Ele se vor contura tot mai insistent 
şi mai viguros construite în alte vo- 
lume. Se reţine tonul incantatoriu, o 
melodicitate magică, un efect sonor 
care se va constitui într-o armonie 
autonomă. Unele cuvinte rarisime sau 
chiar inexistente vin să creeze efecte 
pur muzicale. Elementele onirice, 
creaţiile unei imaginaţii libere, bizare, 
ascund simboluri ermetice absolut 
precise şi încep să dea contur unui 
univers poetic. 

In mitologiile cu ecouri în litera- 
tura noastră somnul este o ipostază 
a morții (de la Ghilgames şi Eneida 
până la romantismul german şi poe- 
zia lui Eminescu). Aceasta ar fi cea 
mai simplă explicaţie pentru apariţia 
altui volum al “oniricului” Dimov — “Pe 


malul Stixului” (1968), o culegere de 
sonete pe tema morții: 


De soare mult privirea mea e moartă, 
Mai am doar ţitera cu coardă rară, 
lar sufletul, copil desculţ, mă poartă 
Să cânt litanii la răscruci de ţară... * 
etc. 


În acelaşi an iese de sub tipar 
unul din volumele de referinţă, 7 po- 
eme. Limbajul este simbolic, criptic, 
dar densitatea (barbiană?) aici este 
subminată de construcţiile baroce şi 
de o fluiditate nestăvilită, o volubilitate 
generatoare de fantezii incredibile, 
aproape de tip dadaist-suprarealist. 
Totuşi, în cheia afirmațiilor poetului, 
cartea dovedeşte că el este un crea- 
tor de vise, nu un interpret al lor. 

Un simbolic tablou cromatic, 
reprezentând o reflecţie profană a 
unui spaţiu transcedental sacru (în 
cheia lui M. Eliade), reprezintă Poe- 
mul odăilor. 

“Istoria lui Claus şi a giganticei 
spălătorese” pare inspirată concomi- 
tent din vis, halucinație, viaţă, din Ra- 
belais, dadaişti, naturalişti sau chiar 
din postmodernişti. Spiritul oniric şi 
cel baladesc declanşat, se revarsă 
în pânze poetice de proporţii: Turnul 
Babel, Vedeniile regelui Pepin, 
Mistreţul şi pacea eternă, A.B.C.. 

Astfel se conjugă câteva ele- 
mente esenţiale care au generat 
poemele dimoviene: subconştientul 
dirijat, echilibrul expresiei, bogăţia 
unei imaginaţii halucinante, balada 
populară şi mitologia universală. 

Trecerea eroului liric prin cele 
7 trepte ale Turnului Babel este şi un 
pretext “de inventariere a genezei din 
unghi estetizant” (P.Poantă).? 

Cartea de vise este dovada 
certă a unui onirism estetic. Jocul, 
dacă-l parafrazăm pe Barbu, e “se- 
cund”, “mai pur”, visul e unul creat, 
textul e unul fabricat. Volumul devine 
emblematic nu numai prin titlu, ci şi 
prin imixtiunile “onirice” surprinzătoa- 
re: “M-au privit un străvechi scatiu, / 
Lupul galben, mielul zmeuriu, / Sticla 
de rachiu atât de roş, / Din icoană-n 
anteriu un moş / Astăzi mai departe 
ca oricând / Şi s-au şters chelălăind 
în gând [...] (Vis cu levitaţie). Sau: 

[...] Atunci mulţimea uită pentru ce 
venise / şi începu să-şi ducă viaţa 
colorată de vise, / Viaţa cea de toate 
zilele cu ciripit timpuriu / De vrăbii 
albe-n orizont sângeriu [...] Viaţa de 
zi prin magazine, / Viaţa de noapte 
prin locante arhipline: / Toate aceste 
scene dormitând eterne / La umbra 
sfeşnicelor pâlpâind în vecerne. (Vis 
cu vecerne). Visele sunt evident 
fabricate, în cheia curentului, cu atât 
mai mult ele pot fi “citite” şi implicit 
“tălmăcite” ca într-o veritabilă “Carte 
de vise”, realizată bineînţeles cu 
doza corespunzătoare de ironie şi 
autoironie. 

7 poeme este volumul care 
confirmă vocaţia baladescă a auto- 
rului, numai că una mai puţin epică, 
mai degrabă în cheia lui Minulescu. 
Atitudinea lirică este cea directorie, 
dar continuă să surprindă jocul 
imaginaţiei şi flerul discursului, în 
bună parte un discurs pentru avizaţi, 
pentru vechii consumatori de poezie, 
adică ironic (uneori trist-ironic) şi 
textualist. 

Cu Eleusis (1970) revine în 
vogă jocul sonor, muzical, al armoniei 
şi euforiei pure, anunţat parţial de 
prima carte. Baladescul şi imagistica 
onirică se încheagă într-o plastică 
suită cu sonorități parnasiene: “Sunt 
mani tucani şi lari ilari, / Penati, penaţi 
cu ciocuri roase, / Vopsiţi în tuci şi-n 
chinovari / Cu rugi-porunci să nu ne 
lase. // Bufoni, grifoni de râs întins, / 
Cu dungi prelungi şi piei lugubre — / 
Absent, în gheare clare-au prins / gri 
colibri cu pete rubre. // Din Tule, ulii 
ciuruiţi / Au fost aduşi înfipţi în suliţi 
[...] (Voiaj în jurul grădinii de velur). 

Semne cereşti — o carte de ron- 
deluri (1970), divulgă permanenta pa- 
siune pentru formula clasică, pentru 
poemul elaborat, pentru Macedonski 
şi parnasieni, sau, pe de altă parte, 
confirmă descendența din Barbu care 
întrunise aceste ipostaze ale poeziei, 
cu excepţia formulei propriu-zise a 
rondelului. In rondel se îmbină câte- 
va din elementele poetice preferate: 
formula clasică, corsetul aristocratic 
al formei, eleganța expresiei şi ... 
capacitatea poetului de a găsi, într- 
un cadru limitat, locul pentru orna- 
mentele bizare ale unui poem baroc. 


Stilistica fonetică se dizolvă perfect 
în text şi ... chiar îl asimilează: “La 
colţul pieţei de canari / Dorm stareţe, 
de dimineaţă. / Răcori de tropic, în 
şalvari, / Innoadă funtele de ceaţă.” 
(Rondelul stareţelor goale). 

Deschideri (1972), poate în 
pofida titlului este un volum autore- 
ferenţial, autoironic, cu pură atitudine 
ludică, cu mici lovituri de teatru şi 
metamorfoze în cheia visului: “Totul a 
fost întrerupt deoarece / Prin încăperi 
trecuse un şoarece” (Mit) sau: “M-am 
ridicat, în barbă înmărmurind un de- 
get, / şi-acum să fac o altă, de nichel, 
lume, preget.” (Stăpânire) 

A.B.C. (1973), un volum cu ver- 
suri de cele mai diverse dimensiuni 
şi forme prosodice care amintesc 
de Barbu şi Arghezi, de Macedonski 
şi chiar Alecsandri (d.e. “pastelul” 
“Sfârşit de iarnă”. Totodată confirmă 
“Visurile”, ca titluri sau ca esenţă 
onirică. Se reţine: “Povestea carului 
şi a miraculoasei călătoare”, “La ci- 
nematograf”). 

In acelaşi an 1973 apare cartea 
de Amintiri, care începe cu “Totul nu 
e decât realitate...”, dar care conti- 
nuă să mizeze pe jocul imaginaţiei 
şi al parabolei, pe aspectul ludic al 
visului. Spaţiul poetic este colorat şi 
ornamentat, cu relevante schimbări 
de decor şi de situaţie. 

Realul este mai vizibil prezent 
în volumul La capăt, după cum este 
mai direct exprimat mesajul liric. 
Fenomenul se datorează şi reducerii 
substanţiale a poemelor până la 12- 
16 versuri. 

O surpriză se produce în 1975 
când Dimov publică Litanii pentru 
Horia, un eveniment curios prin tema 
şi modul de abordare. Este, de fapt, o 
suită de poeme dedicate lui Horia şi 
scrise cu două decenii mai devreme. 
Astfel cartea ar fi trebuit să constituie 
debutul autorului. 

Volumele ce urmează, suc- 
cesiv, aproape anual, Dialectica 
vârstelor (1977), Spectacol (1979), 
Texte (1980), în sfârşit, ultima car- 
te antumă Veşnica reîntoarcere 
(1982), conţin, în majoritate, balade 
onirice ori poeme fanteziste, de 
regulă toate executate virtuos, fiind 
un rod al imaginaţiei halucinante, al 

unei tehnici perfecte şi al unei culturi 
artistice deosebite. 

Vor urma antologiile postume 
(se evidenţiază “Carte de vise”, 1991 
şi “Baie”, 1995) şi comentariile care, 
ca şi aprecierea generală, vor veni 
când poetul nu va mai fi în viaţă. 


II. SURSE ŞI RESURSE 
ALE POEZIEI LUI L.DIMOV 


Numeroasele referinţe care 
se impun în cazul lui Dimov au o 
explicaţie simplă: poetul a asimilat 
întreaga estetică în forma ei ludică 
şi în exemplele crestomatice sub 
aspect axiologic. În primul rând visul 
propriu-zis, care evident că nu începe 
cu 1900, cu “Interpretarea viselor” de 
S.Freud, ci care este una din sursele 
artei în genere. 

Desigur, semnificaţia estetică 
a visului a fost pusă în valoare de 
romantici, dar şi pentru ei sursa a fost 
toată cultura premergătoare. 

Protejat de somn, pe care de 
altfel îl protejează la rândul său, visul 
este pentru romantic un vis de gradul 
al doilea, existenţa însăşi fiind un “vis 
al morţii-eterne”. Selecţionând deci 
lumea sa, vom găsi inele circulare, 
alternative, de somn (moarte) şi vis 
(viaţă), ceea ce corespunde arheti- 
pului unui spaţiu concentric regresiv.® 

In cazul lui Dimov am putea 
vorbi şi despre o “memorie fabricată 
sau adăugată prin cultură”, noţiune 
pe care A.Ciorănescu o raporta la 
textele barbiene. 

Revenind la surse, vom repro- 
duce o trecere în revistă a acestora 
făcută de N.Manolescu: “Originalita- 
tea incontestabilă a lui Leonid Dimov 
este o considerare a celor mai diverse 
înrâuriri, cum ar fi lon Barbu (tăietura 
rece-abstractă a cuvântului), Mace- 
donski (rondelurile), Arghezi (plasti- 
citate), Minulescu (exotism, teme), 
G. Călinescu (fabulosul lucrurilor 
banale), Emil Botta (histrionismul), 
Şt. Aug. Doinaş şi Radu Stanca 
(baladescul, medievalităţile), Anton 
Pann, Al. Philippide şi alţii.” (Citat 
după: Leonid Dimov, Carte de vise, 
Chişinău, 1997) 


Lista poate fi continuată, dar 
se impune, desigur, în primul rând 
Barbu. Referinţa la Barbu, parnasia- 
nul, baladescul şi mai ales lucidul şi 
ermeticul, nu va putea evita, desigur, 
şi mult discutatul poem Riga Crypto 
şi Lapona Enigel, care, la rândul lui, 
ne va trimite la Luceafărul şi chiar 
la Mioriţa, adâncind şi potenţialele 
resurse poetice: “In somnul inocent 
al Fiinţei, singur “sufletul-fântână” 
al “fiarei bătrâne” e omul care su- 
portă cunoaşterea duratei dând (ca 
Nietzsche din poezia din tinereţe) 
sens “eternei reîntoarceri a Vieţii” şi 
celebrând extatic misterul morţii — 
nunta..."”. 

Dacă trecem peste iminentele 
efecte sonore, un comportament tot 
atât de vizibil, cu rezonanţe aproape 
mistice, este lexicul. Uneori lexicul 
este dublat de incantaţiile sonore, 
când aceste cuvinte neobişnuite for- 
mează rime interioare sau exterioare: 
cadelabre — glabre, viroage — xilofa- 
ge, delict — relict, cupole — colembo- 
le, aspide — Hebride, avizi — guvizi, 
glaje — grilaje ş.a.m.d. Lexicul, ca şi 
sonorităţile perfecte, dar neobişnuite 
puteau fi întâlnite şi la Barbu, de unde 
şi alte elemente stilistice. 

„„„.„. de sorginte barbiană sunt 
anumite particularităţi de topică (in- 
versiuni, tmeze, hiperbaturi), ca şi 
construcţiile de tip nemtesc: „ciorchi- 
ne port, de zei pe scut”, „după, alături 
de ilustre la bastinaj, perechi”, „cu 
însuşi, plin de ghiuluri, Aristot”, „pe 
bare stand, de manganez”, „cu-ntr-o 
limbă veche ştiri”. 

Construcţiile ar putea fi numite 
şi ruseşti, dacă ne gândim în primul 
rând la Pasternak, la Hlebnikov şi, 
în contextul unui neoparnasianism 
baroc -— la „akmeistul” Gumiliov. 

Toate elementele exotice, biza- 
re se înlănţuie şi se susţin reciproc 
într-un univers poetic şi textual sui- 
generis. 

Mecanismul „imaginii care cre- 
ează imagini”, unul de esenţă onirică 
este de observat şi la Stănescu şi 
chiar cu modulaţiile textualiste: un 
cuvânt generează o serie de asocieri 
şi, într-o listă / text poetic / poetic, 
derivatele pot fi atât de natură logico- 
semantică (imaginar-onirice), cât şi 

sonore sau textuale / intertextuale, 
adică textualiste sau textualist-oni- 
rice. Altfel spus ele ar reprezenta un 
soi de vis de gradul doi, pornind de 
la un al doilea-al treilea (sic!) sistem 
de semnalizare. Cu atât mai mult 
vom observa lucrul acesta la un autor 
cum este Dimov, care se bălăceşte 
în cuvinte ca Stănescu în imagini. 
In acest caz (sau poate în ambele 
cazuri) putem vorbi despre nişte sim- 
patice speculaţii poetice, sau despre 
„sofisme poetice”. 

Un alt punct de sprijin în înţele- 
gerea acestui mecanism ar fi „metafo- 
ra textuală”, termen deopotrivă valabil 
pentru Barbu, Dimov sau Stănescu. 
(A se vedea în acest sens şi M. Mincu, 
lon Barbu. Eseu despre textualizarea 
poetică, B. 1981). 


III. SUPRAREALISM ŞI ONI- 
RISM SAU LEONID DIMOV 
ŞI TEXTUL DE PLACERE 


Apariţia unei literaturi moderne 
va cere implicit „un mijloc pentru a 
evalua operele modernităţii: valoarea 
ar veni din duplicitatea lor”. 

Ţinând cont de o detaşare evi- 
dentă a interpretării postmoderniste 
de jocurile in- şi sub-conştiente, se 
evită, de regulă, orice asimilare a 
suprarealismului de către poeţii ul- 
timului curent estetic în vogă. Este 
soluţia admisibilă, dar care evident 
nu trebuie absolutizată. 

Luând în vedere (detaliu implicit 
caracteristic fenomenului) că post- 
modernismul „se citeşte” cu ambele 
cvasiprefixe posibile: anti- şi neo-, am 
putea să propunem o variantă care 
le împacă. Termenul care se impune 
este supraconştientul. 

Dacă subconştientul e un im- 
puls pe care-l explică teoria intuitivistă 
şi reprezintă un reflex necondiţionat, 
atunci ceea ce am numi noi su- 
praconştient, e un produs cultural. 
Asimilarea masivă a producţiei cul- 
turale generează o a doua natură 
şi, în consecinţă, produce o reacţie 
similară cu cea născută de un reflex 
inconştient. Aceste două „extreme”, la 
o rotaţie a spiralei evoluţiei culturale 


(personale) s-ar apropia în spaţiu şi, 
în plan, s-ar suprapune. De aici, de 
fapt, şi unele posibile confuzii. Având 
surse şi resurse diverse, aparent, 
subconştientul şi supraconştientul 
emană efecte identice. lată de ce 
pictura modernistă — suprarealistă 
sau abstracţională — se confundă cu 
pânzele postmoderniste. Lucrurile 
se pot limpezi, dacă formulăm o de- 
finiţie scurtă: supracongştientul este 
subconştientul în concluzie. Dacă 
lucrurile stau tocmai aşa, atunci nu 
mai este nevoie să se facă o detaşare 
demonstrativă a onirismului poetic al 
lui Dimov de supraconştientul, bazat 
şi el pe forţa estetică a visului. 

Postmodernismul nu numai a 
revizuit suprarealismul, ci şi l-a asimi- 
lat la un alt nivel. Aşadar onirismul şi 
suprarealismul nu sunt nici identice, 
nici contradictorii, ci complementare. 
Suprarealismul este piatra de temelie 
a onirismului, onirismul — ca ipostază 
a poliedrului postmodernism - este 
piatra de încercare a experimentului 
supra-realist. 

Aşa sau altfel, poezia onirică a 
lui Dimov este un produs al culturii, 
mai puţin al inconştientului precultu- 
ral. Şi de aceea este mai puţin arbi- 
trar. Stricarea barierei conştientului, 
caracteristică suprarealismului, este 
până la urmă doar un joc, o simulare 
mai mult sau mai puţin reuşită. 

Pe de altă parte visul, cu toată 
teoria lui Freud şi practica lui Dali sau 
Tzara este (şi) un produs al culturii. 
„Visul îngăduie, susţine, deţine, pune 
în plină lumină o extremă fineţe de 
sentimente morale, câteodată chiar 
metafizice, sensul cel mai subtil al 
raporturilor omeneşti, al diferenţelor 
rafinate, o ştiinţă a celei mai înalte 
civilizaţii, pe scurt o logică conştientă, 
articulată cu o delicateţe nemaiauzite, 
pe care numai un chin al intensei 
vegheri ar trebui s-o poată obţine.”!* 

Exerciţiul suprarealist literar 
era până la urmă un exerciţiu ling- 
vistic: jocurile semantice hazardate, 
corectitudinea formală (gramaticală) 
derutantă, pentru că era fără fisuri 
şi era perfect analizabilă sub aspect 
morfologic şi sintactic, chiar puteau fi 
incluse (exemplele) în orice manual 
de limbă română (franceză, engle- 

ză), frecvenţa paralogismelor (care 
demonstrează că totul nu s-a făcut 
chiar arbitrar şi inconştient) prefera- 
bile prozaismelor „realiste”, dar de 
fapt aproape inexistente în vorbire, 
toate demonstrează nu numai şi nu 
atât o capacitate de ” citire a viselor”, 
cât mai ales, o virtuozitate stilistică 
fără limite. 

„De reperat bine imaginarurile 
limbajului, aşadar: cuvântul ca unitate 
singulară, monadă magică; vorbirea 
ca instrument sau expresie a gândirii; 
scriitura ca transliterare a vorbirii; fra- 
za ca măsură logică, închisă; însăşi 
carenţa sau refuzul limbajului ca forţă 
primară, spontană, pragmatică.” 1 

Lectura textelor şi lectura co- 
mentariilor înclină indiscutabil spre a 
califica textele lui Dimov drept texte 
de plăcere, fanteziste, sonore, in- 
cantatorii, elegante, neobişnuite, dar 
şi (uneori doar în subtext) “textuale”. 

D. Țepeneag afirma chiar că in- 
teresul pentru vis a precedat literatura 
şi aproape că i-a determinat apariţia. 

Oponent al acelui subconştient 
care a generat imaginea haotică şi 
dicteul automat, Dimov „va accentua 
dimpotrivă, în ultimele sale precizări 
teoretice, asupra caracterului de „ne- 
oclasicism” al onirismului, ce ar ţine 
de o „ştiinţă a visului treaz, de visul 
real” care nu se mai subordonează 
dicteului automat al suprarealiştilor, 
legându-se de „o nouă încercare 
de a ajunge la un nou clasicism”, 
avându-şi centrul de greutate într-un 
eleatism sui-generis, de vreme ce el, 
onirismul, „a dorit să fie o încercare 
de a încremeni caleidoscopic lumea 
pentru a o face să pătrundă în legi- 
tăţile visului."12 

Dincolo de convertirea tuturor 
senzaţiilor în viziuni, visul se caracte- 
rizează însă totodată printr-o „logică 
simbolică”, instaurând o ordine, un 
principiu structurant, care chiar dacă 
diferă radical de originea lumii diurne 
nu este mai puţin configuraţie şi struc- 
tură. Tocmai această dimensiune 
structurantă a visului este factorul 
esenţial al perspectivei pe care o 
aduce mişcarea onirică ca element 
de noutate căci, dintr-un asemenea 
unghi, visul se converteşte în text”, 
devine o țesătură de simboluri şi 


scheme, dominată de prezenţa unui 
principiu configurativ.1* 

Descendent spiritual din marii 
făcători de poezie, Dimov evită ide- 
ologicul de dragul ludicului. „Poezia 
lui Leonid Dimov nu zguduie, nu 
răscoleşte. Doar încântă”. (M.Mincu, 
op. cit. p. 406). _ 

Mai mult decât atât. In viziunea 
lui Al. Cistelecan, el scoate poezia 
de sub dominaţia sensului şi a sem- 
nificaţiei, îndepărtându-se de limbajul 
emfatic şi de tirania conţinutului. [...] 
Poezia lui vrea doar să seducă. (citat 
după „Limba Română”, nr. 6, 1997). 

Dimov este cel care îşi rela- 
tează visele cu ochii treji (Somninus 
narrare vigilantis est.). Dar este şi un 
creator de vise, unde imaginaţia este 
absolută, unde joacă simultan sune- 
te, culori, imagini, cuvinte. Textele 
poetului sunt texte de plăcere. 

SEMNIFICAŢII 

ALE 

DRUMULUI INIŢIATIC 
PARCURS 

DE HARAP-ALB 


O POSIBILĂ INTERPRETARE 


Povestea lui Harap-Alb este o 
operă de deplină maturitate artistică 
a lui lon Creangă. Publicase până 
la apariţia ei ("Convorbiri literare", 1 
august 1877) mare parte din poveşti 
şi povestiri şi avea să urmeze, în afara 
câtorva creaţii din aceeaşi categorie, 
capodopera Amintiri din copilărie. În 
consecinţă, putem spune că autorul 
era un scriitor deplin format, aşa încât 
este deci explicabilă profunzimea ide- 
ilor ce se desprind din ea. Într-adevăr, 
privită mai atent, opera aceasta depă- 
şeşte cu mult limitele şi semnificaţiile 
unui basm oarecare şi se constituie 
într-un veritabil cod moral de sorginte 
populară. Nimic din ceea ce este ca- 
racteristic poporului nostru în privinţa 
concepţiei despre viaţă nu lipseşte 
de aici: rolul esenţial al credinţei în 
Dumnezeu, ca una din trăsăturile sale 
definitorii ("Cel-de-sus varsă darul 
său şi peste cei neputincioşi; se vede 
că aşa place Sfinţiei-Sale" — pag. 41, 
afirmă Sfânta Duminică, sau "Am să 
pornesc şi eu într-un noroc, şi cum 
a da Dumnezeu!" — pag. 6, spune 
Harap-Alb, iar, după proba cu cerbul, 
tot Harap-Alb răspunde Sfintei Dumi- 
nici: "Aşa, cu ajutorul lui Dumnezeu 
şi cu al Sfinţiei-Voastre, ... am izbutit, 
măicuţă, să facem şi acum pe cheful 
Spânului..." — pag. 24), apoi noţiuni 
precum cele de bine, adevăr, omenie, 
cinste, curaj, dreptate, prietenie, milă 
etc. Numai că, aşa cum procedează 


lon Creangă în întreaga sa literatură 
cu funcţie didactică, nu ţine lecţii teo- 
retice, aride (nici măcar atunci când e 
vorba de cunoştinţe de aritmetică, de 
gramatică sau istorie), ci recurge la 
forţa sugestivă şi educativă a faptelor 
narate cu o artă inegalabilă, captân- 
du-l astfel pe cititor şi ajutându-l să-şi 
însuşească, în cazul de faţă, o serie 
de precepte morale de bază într-un 
mod plăcut. 

Pentru a-şi ilustra cât mai con- 
vingător concepţiile, lon Creangă 
recurge la lumea basmului, pentru 
că acesta este un tărâm al tuturor 
posibilităţilor. Şi atunci, pornind de 
la modele populare, a creat un basm 
cult, şi deci o operă profund originală, 
fapt observat de toţi criticii literari. E 
destul să amintim în acest sens doar 
cuvintele lui George Călinescu: "Totul 
e aşa de meticulos studiat într-un 
text definitiv, încât din acest punct 
de vedere basmul a ieşit din circuitul 
folcloric şi a devenit opera lui Crean- 
gă'?. Scriitorul a păstrat din basmul 
popular, printre altele, o serie de mo- 
tive de bază, cărora le-a potentat şi 
le-a adâncit însă mult semnificaţiile. 

S-a mai afirmat că Povestea lui 
Harap-Alb este un roman de formare 
(Bildungsroman). Aprecierea este 
corectă. Pe parcursul acţiunii asistăm 
la derularea unui amplu proces prin 
care eroul străbate într-adevăr acest 
lung şi complex drum al devenirii 
umane între două puncte existenţiale 
fundamentale: de la cel de adoles- 
cent, "boboc în felul său la trebi de 
aieste" (pag. 13), la cel de om matur, 
deplin format, călit de încercări, care 
ştie "acum ce e necazul". 

Eroul basmului are valoare sim- 


1 Citatele sunt luate din lon Crean- 
gă - Povestea lui Harap-Alb, tabel cro- 
nologic, prefaţă, note şi bibliografie de 
Nicolae Constantinescu, col. "Lyceum", 
Ed. Albatros, Bucureşti, 1983 

2 George Călinescu - Viaţa şi ope- 
ra lui lon Creangă, E. P. L., Bucureşti, 
1964, p. 375 

bolică şi reprezintă fiinţa omenească 
în general văzută în plin proces de 
formare. Ne-o dovedeşte faptul că el 
nu are nume nici ca fiu de crai: şi nici, 
mai târziu, ca împărat“, iar apelativul 
Harap-Alb a fost temporar, valabil 
doar cât a ţinut drumul inițiatic. 
Scriitorul porneşte de la un 
motiv destul de răspândit în bas- 
mele noastre populare — cel al îm- 
păratului fără urmaş, pe care însă 
nu-l rezolvă în mod tradiţional, prin 
intervenţia factorului miraculos, ci 
printr-un “împrumut” de la cel ce are 
cu prisosinţă. Ca între fraţi. De altfel, 
în lumea satului se întâmplă adesea 
ca un gospodar fără copii să înfieze 
un nepot de frate. Motivul drumului 
este pretextul utilizat pentru a urmări 
procesul anevoios al maturizării unei 
ființe umane. Punctul de plecare îl 
constituie deci vârsta adolescenţei, 
când într-adevăr omul, suficient de 
copt, se află în faza acumulărilor 
absolut necesare pentru viaţă, do- 
bândite însă prin experienţa proprie 
şi nu prin lecţii teoretice, care, oricât 
de bune, nu sunt suficiente. Dovadă — 
sfatul tatălui. În viaţă izbândeşte doar 
cel mai bine pregătit şi înzestrat cu 
calităţi corespunzătoare. Ca în toate 
basmele, şi în Povestea lui Harap- 
Alb acesta va fi mezinul. După cum îi 
spune Sfânta Duminică, ai să ajungi 
împărat, care n-a mai stat altul pe faţa 
pământului aşa de iubit, de slăvit şi 
de puternic..., pentru că ţie ţi-a fost 
scris de sus să-ți fie dată această 
cinste (pag. 5). Dar mai întâi trebuia 
să treacă prin şcoala vieţii, care, cu 
cât eroul ţintea mai sus, cu atât avea 
să fie mai aspră şi deci mai folositoa- 
re. Şi era nevoie pentru aceasta de 
doi “dascăli” la fel de utili care vor 
interveni alternativ: unul, Spânul, îl 
va supune la probe din ce în ce mai 
grele, celălalt, Sfânta Duminică, îl va 
ajuta fie cu sfatul, fie îmbărbătându-l 
părinteşte (de exemplu: Vai de mine 


3 el poate fi asimilat unui fecior 
oarecare pornit în viaţă 
4 gospodar de frunte într-un sat 


şi de mine, Harap-Alb, ... parcă nu 
te-aş fi crezut aşa slab de înger, dar, 
după cât văd, eşti mai fricos decât o 
femeie. Hai, nu mai sta ca o găină 
plouată! Rămâi la mine în astă-noap- 
te şi ţi-oiu da eu vr-un ajutor. Mare-i 
Dumnezeu! ... Însă mai rabdă şi tu, 
fătul meu, că mult ai avut de răbdat şi 
puțin mai ai! — pag. 22), fie chiar acti- 
onând în locul lui. Nu trebuie neglijat 
nici rolul calului care, prin îndelunga- 
ta-i existenţă şi experienţa dobândită 
în slujba craiului, ca şi prin însuşirile 
ieşite din comun şi pentru lumea 
basmului, a avut, de asemenea, un 
rol însemnat în acest sens. De altfel, 
craiul i-a şi spus fiului său înainte de 
despărţire: Şi, la toată întâmplarea, 
calul, tovarăşul tău, te-a mai sfătui şi 
el ce ai să faci, că de multe primejdii 
m-a scăpat şi pe mine în tinerețele 
mele! (pag. 9). Creangă nu face aici 
altceva decât să sublinieze indirect 
rolul esenţial al animalelor în viaţa de 
zi cu zi a omului de la ţară. 

Pentru că s-a dovedit a fi bun 
şi milostiv, înainte de a pleca şi el 
la drum, fiul cel mai mic al craiului a 
primit de la Sfânta Duminică sfaturi de 
importanţă practică vitală. Sfânta Du- 
minică, personaj specific basmului ro- 
mânesc, simbolizează înţelepciunea 
acumulată pe baza unei îndelungate 
experienţe de viaţă, căci aşa cum 
însăşi spune multe au mai văzut ochii 
mei de atâta amar de veacuri (s.n. — 
Gh. G.), câte port pe umerele acestea 
(pag. 5). Mezinul este deci sfătuit ca, 
în tot ceea ce va face, să se bazeze 
pe experienţa înaintaşilor, reprezen- 
tată aici de calul, armele şi hainele de 
tinereţe ale tatălui său. Fără ajutorul 
ce decurge din legăturile cu genera- 
tiile anterioare, şi lui i-ar fi fost blocat 
drumul în punctul unde are loc proba 
“ursului”, adevărat filtru în calea vieţii 
următoare presărată la tot pasul cu 
încercări dintre cele mai neaşteptate 
şi mai grele. Craiul, ca părinte, deşi 
doreşte din tot sufletul izbânda fiilor 
săi, nu le împărtăşeşte din proprie 
iniţiativă şi nici cu prea multă uşurinţă 
(în cazul mezinului) “cheia” succe- 

sului. Vrea s-o găsească singuri, pu- 
nându-i pentru aceasta la încercare 
tacit. La examen, mai vrednic se va 
dovedi fiul cel mic. Înainte de a porni 
la drum, mai primeşte un sfat: să te 
fereşti de omul roş, iar mai ales de 
cel spân, cât îi pute; să n-ai de-a face 
cu dânşii, căci sunt foarte şugubeţi 
(pag. 9) şi o urare adresată în egală 
măsură fiului şi calului, simplă, fără 
nimic teatral în ea, întocmai cum 
ar proceda orice tată care-şi trimite 
fiul la o treabă serioasă: Mergeţi în 
pace, dragii mei. De-acum înainte, 
Dumnezeu ştie când ne-om mai vedé! 
... (pag. 9). Şi s-au despărţit. În ce-l 
priveşte pe mezin, prin aceasta craiul 
şi-a încheiat misiunea de părinte, 
urmând ca viaţa să desăvârşească 
ceea ce a făcut el până în acel mo- 
ment. A ieşit cu totul de pe scenă, aşa 
încât nu-l vom reîntâlni nici măcar la 
nunta fiului, deşi acolo a venit mulţime 
de crai, crăiese şi-mpăraţi, oameni în 
samă băgaţi (pag. 53). 

Din acest moment, mezinul ia 
singur viaţa în piept. Numai că viaţa 
este adeseori imprevizibilă, asemeni 
codrului întunecos în care a intrat, 
lipsit de orice punct de reper. O vreme 
încearcă să se descurce singur, după 
sfatul tatălui, cu atât mai mult, cu cât 
cel ce se oferea să-l ajute era chiar 
un spân. Rezistă la prima tentativă 
a acestuia (acum deodată mă las în 
voia întâmplării — pag. 10). Rezistă şi 
la a doua (Acum deodată încă tot nu 
„..ş m-oi mai sluji şi eu singur, cum oi 
puté — pag. 10). Din vorbele fiului de 
crai, se vede însă că nu e un refuz ca- 
tegoric, ci, mai degrabă, o amânare, 
în speranţa că se va descurca totuşi 
singur. Dar n-a fost posibil, deoarece, 
afundându-se prin codrii întunecoşi, 
de la un loc se închide calea şi încep 
a i se încurca cărările, încât nu se 
mai pricepe fiul craiului acum Înco- 
tro să apuce şi pe unde să meargă 
(pag. 10). Avea neapărată trebuinţă 
de un ajutor. Tentaţia era cu atât mai 
mare, cu cât cineva i se oferea cu 
insistenţă, garantându-i că el şi numai 
el îl poate scoate din încurcătură. 


Nu l-ar accepta însă, pentru că-i tot 
spân şi ar încălca povaţa tatălui. Dar 
oricât a amânat, în cele din urmă 
nu a avut încotro, deoarece situaţia 
în care se afla nu avea altă ieşire. 
Aici fiul craiului face o primă dovadă 
a maturității şi realismului gândirii 
sale, spunându-i Spânului: ... n-am 
încotro; mort-copt, trebuie să te ieu 
cu mine, dacă zici că ştii bine locurile 
pe aici (pag. 12). Derularea ulterioară 
a întâmplărilor va dovedi că a avut 
dreptate. Un îndrumător de treabă 
probabil l-ar fi scos din codru, şi i-ar 
fi arătat poate şi calea cea mai scurtă 
şi mai uşoară spre împăratul Verde. 
Este exact ceea ce îi dorea tatăl său 
şi de aceea l-a sfătuit ce l-a sfătuit. 
Dar el n-ar fi învăţat practic nimic de 
aici şi ar fi ajuns un împărat oareca- 
re, nu aşa cum îi prezisese Sfânta 
Duminică. Pentru aceasta era nevoie 
de un om “rău” şi, în condiţiile date, 
acesta nu putea fi altul decât Spânul. 
De altfel şi calul, bun cunoscător al 
vieţii, referindu-se la Spân, afirmă: Şi 
unii ca aceştia sunt trebuitori pe lume 
câteodată, pentru că fac pe oameni 
să prindă la minte. ... (pag. 20). Şi aşa 
mezinul îşi începe ucenicia, intrând 
deci într-o nouă etapă a vieţii. Mai 
întâi i se va schimba identitatea şi va 
căpăta un nume: va înceta, pentru o 
vreme, să mai fie fiu de crai şi nepot 
de împărat şi se va numi Harap-Alb 
(slugă albă), adică executant. Cât va 
dura această nouă postură i-o spune 
chiar Spânul: şi atâta vreme ai a mă 
Sluji, până când îi muri şi iar îi învie 
(pag. 13). Înţelesul acestor vorbe va 
fi tălmăcit abia la sfârşitul basmului, 
atunci când Harap-Alb va redeveni 
cine a fost la început, dar acum po- 
sesor al unei bogate experienţe de 
viaţă. Şi tot atunci jurământul făcut pe 
ascuțişul paloşului în postura de slu- 
gă, deci sub presiunea întâmplărilor, 
îşi va pierde valabilitatea odată cu 
moartea sa. 

Fiecare încercare la care va fi 
supus Harap-Alb va contribui la forma- 
rea unor puternice trăsături de voinţă 
şi de caracter: răbdarea (dar nu te 

iuți aşa de tare că nu ştii de unde îti 
poate veni ajutor — pag. 4; dar până 
atunci mai rabdă, Harap-Alb, căci 
cu răbdarea îi frigi pielea — pag. 
22; Însă mai rabdă şi tu, fătul meu, 
căci mult ai avut de răbdat şi puţin 
mai ai — pag. 22; rămâi într-însa — în 
groapă (n. n. Gh. G.) — toată ziua ... 
şi să şezi acolo într-însa până după 
asfinţitul soarelui — pag. 23), iuţeala 
(sai repede înlăuntru de-ţi ia sălăţi 
într-ales şi câte-i vrea de multe ... 
Dar, la toată întâmplarea, de-i vede 
că s-a trezit şi năvăleşte la tine, 
zvârle-i pielea cea de urs şi apoi fugi 
încoace spre mine cât îi putea — pag. 
18), voinţa (sabia să n-o slăbeşti din 
mână — pag. 23), atenţia (stai liniştit, 
uită-te drept în ochii mei şi ascultă cu 
luare-aminte ce-ţi voi spune... Ţine 
minte ce-ţi spun eu — pag. 5), viteza 
de reacţie, îndemânarea şi, nu în 
ultimul rând, curajul (de-amiază, 
când a veni cerbul aici la izvor să beie 
apă şi s-a culca, ş-a adormi, cu ochii 
deschişi, cum i-i feleşagul, tu, îndată 
ce li-i auzi horăind, să ieşi încetişor 
şi să potriveşti aşa ca să-i zbori capul 
dintr-o singură lovitură de sabie, şi 
apoi răpede să te arunci în groapă — 
pag. 23), rezistenţa la tentaţii (Capul 
cerbului are să te strige ... mereu pe 
nume, ca să te vadă, dar tu nu cumva 
să te îndupleci de rugămintea lui şi 
să te ițeşti la dânsul ... ! — pag. 23; 
mulţi crai şi împărați ieşeau înaintea 
lui Harap-Alb şi care încotro îl ruga, 
unul să-i deie bănărit, cât a cere el, 
altul să-i deie fata şi jumătate din îm- 
părăţie, altul să-i deie fata şi împărăţia 
întreagă pentru asemenea odoare. 
Dar Harap-Alb ca de foc se ferea 
(s.n. — Gh. G.) şi, urmărindu-şi calea 
înainte, la stăpânu-său le ducea — 
pag. 25) etc. 

Probele lui Harap-Alb sunt gra- 
date. Prima, cea cu aducerea sălăţilor 
din Grădina Ursului, a rezolvat-o mai 
mult Sfânta Duminică. Ea pregăteş- 
te o mursă făcută dintr-o poală de 
somnoroasă, pe care o fierbe la un 
loc cu o vadră de lapte dulce şi cu 
una de miere (pag. 17) şi o toarnă 


în fântâna din care se adapă ursul. 
Lui Harap-Alb nu i-a rămas decât 
să adune o sarcină mare, mare, cât 
pe ce să n-o poată ridica în spinare 
şi apoi, dacă vede reaua, i-aruncă 
pielea cea de urs, şi apoi fuge cât ce 
poate cu sarcina în spate, tot înainte 
la Sfânta Duminică, scăpând cu obraz 
curat (pag. 18). 

A doua e mult mai complicată şi 
mai primejdioasă, dar şi aici Sfânta 
Duminică va avea un rol decisiv, aju- 
tându-l pe Harap-Alb să obţină pielea 
cerbului, cu cap cu tot, aşa bătute cu 
pietre scumpe cum se găsesc: îi dă 
obrăzarul şi sabia lui Statu-Palmă- 
Barbă-Cot, îl ajută să sape groapa 
aceea de un stat de om şi apoi îl 
sfătuieşte cu de-amănuntul ce şi cum 
să facă, aşa încât, respectând cu 
stricteţe îndrumările primite, a putut 
duce la bun sfârşit “trebuşoara” asta. 

Cea de a treia, mai dificilă chiar 
decât primele două luate la un loc, 
era atât de complexă şi de plină de 
capcane, încât, cu toată experienţa 
acumulată până atunci, singur Harap- 
Alb n-ar fi putut face faţă. În plus, nici 
Sfânta Duminică nu l-a mai ajutat de 
data aceasta. Rolul ei se încheiase. 
Nu mai avea ce sfat să-i dea şi, cu 
atât mai puţin, nu ar fi putut lua parte 
direct, ca în cazurile precedente, la 
probele ce aveau să urmeze: casa de 
aramă, ospăţul, peţitul etc. Alte fiinţe, 
supradimensionate, create anume în 
acest scop, îl vor scoate din încurcă- 
turi. Luate în grup, acestea amintesc 
de însăşi existenţa umană exprimată 
prin necesităţi biologice elementare 
şi de simţuri fără de care însăşi viaţa 
omului ar fi imposibilă: căldura, frigul, 
setea, foamea, văzul, capacitatea de 
adaptare şi orientare rapidă în spaţiu. 
Utilizate cum trebuie, în funcţie de 
împrejurări, şi acestea îl pot scoate pe 
om din anumite situaţii-limită. În basm 
apar însă personificate în nişte crea- 
turi groteşti, având proporţii ciclopice. 
În ciuda acestui fapt, ele fac trimitere 
directă la unele personaje din lumea 
satului zugrăvite în Amintiri din co- 
pilărie, ale căror însuşiri însă în basm 

sunt ridicate la putere. Natura lor umană 
este afirmată chiar de scriitor. Astfel, 
Gerilă este o dihanie de om, Flămân- 
zilă — o namilă de om, Setilă — onanie 
de om, Ochilă — "o schimonositură 
de om", iar Păsări-Lăţi-Lungilă — o 
pocitanie de om. 

Fiecare va interveni după prin- 
cipiul “toţi pentru unul, unul pentru 
toţi”, lăsând să se înţeleagă că în 
viaţă, numai prin unirea eforturilor, pot 
fi depăşite astfel de situaţii. O spune 
fiecare dintre personajele respective 
în ordinea apariţiei lor: Gerilă: Râzi tu, 
râzi, Harap-Alb, ..., dar unde mergi, 
fără mine n-ai să poţi face nimica 
(pag. 32), Flămânzilă: Râzi tu, râzi, 
Harap-Alb, ..., dar unde mergeţi voi, 
fără mine n-aveţi să puteți face nici o 
ispravă (pag. 32), Setilă: Râzi tu, râzi, 
Harap-Alb, ..., dar unde vă duceți voi, 
fără mine degeaba vă duceti (pag. 
33), Ochilă: Râzi tu, râzi, Harap-Alb, 
„..„ dar unde te duci, fără de mine 
rău are să-ţi cadă. Fata împăratului 
Roş nu se capătă aşa de lesne cum 
crezi tu. Din gardul Oancei ţi-a da-o 
împăratul, dacă n-oi fi şi eu pe acolo 
(pag. 34) şi, în fine, Păsări-Lăţi- 
Lungilă: Râzi tu, râzi, Harap-Alb, ..., 
dar mai bine ar fi să râzi de tine, că 
nu ştii ce păcat te paşte. Chiteşti că 
fata împăratului Roş numai aşa se 
capătă? Poate n-ai ştiinţă ce vidmă 
de fată e aceea: când vre, se face 
pasăre măiastră, îţi arată coada, şi 
ie-i urma, dacă poţi! De n-ar fi unul ca 
mine pe acolo, degeaba vă mai bateti 
picioarele ducându-vă (pag. 35). 

In acelaşi timp însă, omul, oricât 
de puternic, e dator să nu uite nicio- 
dată de cei slabi şi neajutoraţi. Ce 
s-ar fi întâmplat, de exemplu, dacă 
Harap-Alb n-ar fi făcut cândva dova- 
da unor asemenea însuşiri sufleteşti 
alese şi n-ar fi manifestat milă faţă 
de furnicile nuntaşe sau ar fi trecut 
grăbit şi nepăsător pe lângă roiul de 
albine fără adăpost? Abia cu ajutorul 
acestora a putut duce la capăt în 
întregime dificila lui misiune. 

Întoarcerea încununată de 
succes la curtea împăratului Verde 


coincide cu încheierea procesului de 
formare a lui Harap-Alb. Alături de 
frumoasa fată a împăratului Roş, vii- 
torul împărat dobândea încă una din 
componentele de bază ale persona- 
lităţii umane — dimensiunea erotică. 
O dată cu aceasta şi existenţa “slugii 
albe” poate lua sfârşit printr-o moarte 
simbolică, aşa cum i-a prezis Spânul. 
L-a omorât chiar el, împlinind astfel 
destinul. Cel ce avea să învie nu era 
nici fiul naiv al craiului şi nici sluga 
supusă şi ascultătoare a Spânului, 
ci un om călit şi de caracter. Vorbele 
Sfintei Duminici, spuse la un moment 
de cumpănă pentru Harap-Alb (Când 
vei ajunge şi tu odată mare şi tare, îi 
căuta să judeci lucrurile de-a fir-a-păr 
şi vei crede celor asupriţi şi necăjiţi, 
pentru că ştii acum ce e necazul (s. 
n. — Gh. G., pag. 22), s-au împlinit. 
De-acum are cine conduce împărăţia. 

Leo BUTNARU: 


„MĂ LAS 

ÎN LIBERTATEA 
PROPRIEI REVELAŢII 
DE SINE” 


— Stimate domnule Leo But- 
naru, dacă din punct de vedere 
politic există (deocamdată) două 
ţări, România şi Republica Moldo- 
va, se poate vorbi şi despre două 
literaturi? 

— Se mai face (sau, poate... se 
făcea?) caz pe seama preconceputei 
prezumţii că unii scriitori din stânga 
Prutului n-ar fi „performeri” în utili- 
zarea limbii române. E de presupus 
ca, uneori, să fie chiar adevărat. Dar 
şi de înţeles, sper. Pentru că însuşi 
Mircea Eliade, să zicem, în aprilie 
1942, îi expedia lui Constantin Noica 
unul din manuscrisele sale, rugându-l 
să-l stilizeze, dându-şi seama că, 
după o lipsă de doi ani din ţară (dar 
câte decenii au lipsit basarabenii din 
tară?!), a cam început să uite spiritul 
limbii. „De aceea te rog pe tine, ca 
un bun prieten şi un scriitor cu simţ 
al limbii, să revizuieşti manuscrisul, 
pieptănând frazele prea bolovănoa- 
se, suprimând repetările de cuvinte, 
înlocuind pe unde crezi de cuviinţă 
cu sinonime sau parafraze”. Peste un 
an, vine cu o rugăminte similară ce se 
referea la volumul Comentarii la Le- 
genda Meşterului Manole. lar Ştefan 
Bănulescu menţiona că, după invazia 
comunizantă ruso-sovietică, nu doar 
în Moldova de Est, transpruteană, ci 
în întreg spaţiul românesc, „nu numai 
cultura în sensurile ei fundamentale a 
fost alterată, dar a fost litera stricată... 
A fost un jaf al literelor româneşti. 
Al consoanelor, al vocalelor puse 
anapoda. Al punctuaţiei, al virgulei, 
al punctului, al celor două puncte, al 
apostrofului şi aşa mai departe. A fost 
un jaf al limbii române... De aceea 
suntem azi aşa de suferinzi şi ne 
putem pune greu pe picioare”. 

In ce priveşte literatura română 
care se scrie în Basarabia, eu cred că, 


în ultimul timp, unii protagonişti ai ei — 
ca să folosesc expresia lui Bănules- 
cu — s-au pus deja bine pe picioare. 
O confirmă cărţile semnate de Aureliu 
Busuioc, Vladimir Beşleagă, Vasile 
Vasilache, Serafim Saka, Anatol Co- 
dru, Mihai Cimpoi, Vasile Romanciuc, 
Arcadie Suceveanu, Vitalie Ciobanu, 
Nicolae Popa, Vasile Gârneţ, Valeria 
Grosu, Em. Galaicu-Păun, Irina Ne- 
chit, Nicolae Leahu, Dumitru Crudu, 
Eugen Cioclea, Eugen Lungu, Aura 
Christi, Nicolae Spătaru, Ana Bantoş, 
lulian Ciocan ş.a. care contribuie la 
unicitatea de ansamblu a literaturii 
române formată, de fapt, prin concu- 
renţa formulelor individuale, prin con- 
fruntarea particularităţilor artistice, 
stilistice ale tuturor autorilor din sânul 
unui singur popor. Pe întreg teritoriul, 
dar şi în imensitatea aerului (adică şi 
extrateritorial) de răspândire a limbii 
române, a scrisului în această limbă. 

Probabil, am avea şi noi de 
însuşit ceva util din constatarea că, 
spre exemplu, în Orient, nici literatura 
şi nici filosofia nu se studiază în mod 
istoric. Să zicem, exegeţii filosofiei 
hinduse nu pot stabili cronologia 
autorilor. Nu există istoria literaturii 
japoneze, chineze sau persane, întru- 
cât studierea cronologiei li s-a părut 
străină sufletului literaturii, poeziei. 
Acolo, literatura se înţelege ca un tot 
întreg (nota bene!), prin esenţializă- 
rile ei, indiferent din care perioadă şi 
teritorii istorice se trage ea. Cu titlu de 
concluzie, Borges nota: „faptul de a 
şti dacă poezia respectivă este antică 
sau contemporană, dacă a fost scrisă 
acum dimineaţă sau acum două mii 
de ani, este aleatoriu... versurile lui 
Virgiliu sună admirabil şi astăzi, ca 
şi cum au fost scrise în dimineaţa 
aceasta”. Şi mai departe: „n-am citit 
niciodată o carte pentru că această 
carte ar fi veche şi niciodată n-am 
citit o carte pentru că ar fi o carte 
contemporană. Am citit cărţile pentru 
emoția estetică”. 

In cazul nostru, extinzând aria 
analogiilor, am putea accepta barem 
să nu ne mai intereseze locul (terito- 
riul) în care a fost scrisă cutare sau 
cutare carte românească. Inainte de 
toate, contează valoarea ei. Eu unul, 
când încerc să evaluez, în măsura în 
care sunt în stare, ce se petrece la 
laşi sau Cluj, Chişinău sau Timişoa- 
ra, Braşov sau Craiova, mă prind la 

gândul (eretic?) că, astăzi, literatura 
română e una care îşi are centrul de 
greutate la ... margine. Ar fi un centru 
asimetric, paradoxal, adică... nere- 
gulamentar? Oricum, adevărul nu se 
schimbă, dar se poate modifica modul 
de a-l percepe, de a-l recunoaşte. 
În numele unei şi aceleiaşi literaturi 
române indivizibile. 

— Este literatura din Basara- 
bia sincronă cu cea din România, 
cu cea de pe plan mondial? 

— Cineva constata pertinent 
că România (eu zic: şi Basarabia în 
virtualul cadru pan-românesc) are 
nevoie de mai multe eforturi pentru 
a-şi dovedi geniul. Uneori, trebuie să 
învingă prejudecățile, suspiciunea şi 
subiectivitatea. Ei bine, deja tot mai 
multă lume constată că în ultimii ani 
se învederează din ce în ce mai lim- 
pede că distanţa dintre cărţile multor 
autori basarabeni şi timpul cultural- 
istoric pe care-l trăieşte cultura, litera- 
tura română în general se micşorează 
progresiv, până la anulare, din acest 
moment întâmplându-se anume ceea 
ce se înţelege prin sincronizare, 
unitate în faţa balanţelor axiologice. 
Scriitorii din Moldova de Est au o 
prezenţă reală, firească în literatura 
română, nu una decorativă, de fațadă 
şi statistică sentimentală. 

Pe de altă parte, obiectiv vor- 

bind, bineînţeles că rămâne valabilă 
şi problema cu reversul medaliei. 
Astfel, când îi auzi perorând, rudi- 
mentar-provincialist, pe unii colegi, 
ai impresia că trăiţi în epoci culturale 
diferite. Unii din ei poate că şi sunt 
înzestrați cu har, dar vădesc o insulfi- 
cientă subtilitate estetică şi intelectu- 
ală. Vorba domnului Nicolae Breban: 
aceştia ar fi scriitori talentaţi de mâna 
a doua. (Da, Doamne fereşte! nu şi 
de englezesc-americănesc second- 
hand!) De fapt, n-ar fi decât treaba 
lor, a acelor care n-au luat în deplină 
seriozitate literatura, bătând laturile, 
cum s-ar zice, abătându-se prin alte 
domenii, unde au prevalat altfel de 
interese decât cele artistice. De ce 
i-am, chipurile, mustra că n-au fost 
consecvenţi, că n-au scris, n-au stu- 
diat, nu s-au cultivat, profesionalizat 
etc. în literatură? Nu e decât numai 
şi numai problema lor personală. Nici 
că e bine, nici că e rău, ci e doar aşa 
cum este. Deoarece literatura română 
n-o fi ea unica în lume în care se mai 
întâlnesc condeieri rămaşi insolvabili 
prizonieri ai unei gândiri arhaice, 
clişeizate, şcolăreşti, fie aceştia din 
spaţiul pruto-nistrean, Moldova, 
Muntenia sau Transilvania. Important 
e ca tânărul care abia intră în scrisul 
românesc să aplece urechea şi la 
ceea ce spunea Constantin Noica 

acum vreo 75 de ani: „Istoria literară 
abia începe, şi ea. Să tot fii erudit 
în această ţară unde numai teren 
de erudiție nu-ţi lipseşte”. Implicit, 
aici e inclus şi tandemul întrebare/ 
răspuns ce ţine de a se (a te) lămuri 
în ce măsură, în propriul tău spirit, 
în propria ta conştiinţă şi inteligenţă 
poţi spori şi diversifica parametrii 
înțelegerii şi acţiunilor socio-cultu- 
rale internnaţionale, trecând cu ele 
dincolo de un perimetru basarabean 
şi chiar românesc, pentru a te simţi 
prezent şi necesar în spaţiul opera- 
ţional-estetic-cultural internaţional. 
Eu unul cred că, aidoma literaturii 
care se scrie în dreapta Prutului, şi 
scrisul unor autori din Basarabia ţine 
de condiţia estetică a paradigmelor 
şi exigenţelor universale în câmpul 
operaţional de forţe general-percep- 
tibil de cititori „nelocalizaţi” anume. 
Scriitorul autentic din Est, deci şi cel 
din spaţiul prutonistrean, până la 
urmă va fi integrat fără prejudecăţi 
(şi... prejudicii!) câmpurilor axiologi- 
ce unde operează nediscriminatoriu 
codurile socio-umane exemplare 
care guvernează (şi subordonează) 
existenţa indivizilor, în general, viaţa 
comunităţilor istorice educate în res- 
pect faţă de valoare şi democraţie. 

— In Basarabia, poezia, în 
special, a fost, de multe ori, un 
suport pentru apărarea identităţii 
naţionale. Poeţii au aici un statut 
privilegiat? 

— Adevăratul artist îşi asumă 
nu acţiunea publică, ci existenţială, 
în sensul camusian, renunțând la o 
contemplativitate egocentristă care, 
de altfel, nu e nici ea de contestat. 
Dar, de fapt, opiniile se împart. Adepții 
comunităţii susţin că poezia nu repre- 
zintă doar o chestiune personală. De 
pe versantul opus, se înalţă afirmaţii 
categorice că nici a pieţelor şi stadi- 
oanelor nu poate fi poezia. Dar, ca 
regulă, în întreg spaţiul românesc, 
discuţiile despre poezia politică, so- 
cio-istorică, patriotică par de o incu- 
rabilă confuzie exegetică şi afectivă. 

In principiu, nu încape îndoială 
că elanurile străzii în care se aplaudă 
cine ştie ce însăilări versificate nu 
înseamnă şi botez ce ridică veleitarii 
la rang de maestru. Pe moment, aici 
(acolo) se aude, la propriu, ceea ce 
nu poate constitui decât „bunurile 
comune” ale mulţimii predispuse la 


explozii emotive contestatare, dar 
nu şi valori ale literaturii propriu-zise. 

Dar, deja poezia a început să 
fie scuturată de patosul cuvintelor 
„mari”, în conformitate cu mai gene- 
rala tendinţă a artei moderne care e 
în axul fugii de retorică, făţiş, exaltat. 
In acest sens, s-au emis chiar — hai să 
zicem — profesiuni de credinţă, cum 
ar fi cea a iugoslavului Milan Kome- 
nici care scrie că: „Adevăraţii poeţi 
nu reprezintă poporul, nu se târăsc 
pe la reuniuni oficiale/ nu fac troc cu 
încrederea în om/ adevărații poeţi 
sunt o stavilă eforturilor nesăbuite/ 
de a transforma cultura în groapă de 
gunoi/ adevărații poeţi nu apelează la 
propriile lor cărţi/ soţii, iubite, premii/ 
nu flutură adeverinţe cum că sunt 
prigoniţi în/ patrie/ ... nu răspund 
dacă nu sunt întrebaţi/ ei sunt duri, 
sălbatici, inutili”. Oricum, şi aici ar fi 
vorba, indirect, de instinctul de con- 
servare, de efortul de rămânere şi 
dăinuire tacită, încrâncenată, poate 
că disperată în istorie ... 

Referitor la apărarea identităţii 
naţionale ce ar fi de spus? Eu con- 
sider că şi poemul Faust care nici 
pe departe nu vorbeşte despre aşa 
ceva, contribuie la apărarea identi- 
tăţii naţionale a germanilor. Drama 
Hamlet care, de fapt, e despre curtea 
Danemarcii, „apără” şi identitatea 
geniului englez. Astfel că şi poemul 
Egipetul sau Luceafărul, bineînţeles 
că şi Odă în metru antic, protejează, 
ocrotesc, consolidează consimilitudi- 
nea noastră, chiar dacă nu vorbesc, 
retoric, despre românism, patriotism, 
unire etc. Ca şi poezia lui lon Barbu 
net detaşată de acel gen de literatură 
care dislocă doar cel mai obişnuit 
orizont de receptare, ce nu-i cere ci- 
țitorului o pregătire estetică specială. 
In fine, nu se ştie dacă e chiar bine 
şi de randament intelectual cert că, 
precum spunea Eugen Lovinescu, 
amestecăm încă sentimentul naţional 
în toate manifestările culturale. 

Cât despre posibilul statut pri- 
vilegiat al poeţilor... Nu, nu există un 
atare statut, constatarea ce mă face 
să apelez din nou la o notă de fişier 
în care, demult, în perioada interbe- 
lică, Mircea Eliade spunea că, la noi, 
„scriitorului n-are ce să-i fie ruşine de 
meseria lui, de talentul sau geniul 
lui. Scriitorii nu sunt nici paraziți, nici 
toleraţi. Aşa i-a silit să creadă o sumă 

de cretini mai mult sau mai puţin gu- 
vernamentali. În celelalte ţări, unde 
oamenii îşi dau seama de valoarea 
ofensivă a scrisului, de verificarea 
resurselor neamului întreg pe care o 
aduc artiştii şi creatorii — scriitorii sunt 
acoperiţi de privilegii... Cerem, însă, 
să ni se recunoască aportul adus de 
atâtea generaţii de scriitori pentru 
unitatea sufletească a neamului, 
pentru creşterea şi înflorirea limbii 
româneşti, pentru verificarea geniului 
rasei noastre”. Atât. Nu e cazul să mai 
adăugăm ceva, să comentăm. 

— Credeţi că tema idealului 
naţional s-a demonetizat? 

— Nu, nu cred. Cel puţin, în 
ce-l priveşte pe românul basarabean 
încercat de sinuoasele căi, totdeauna 
confuze, ale istoriei, mereu cu idealul 
său bruiat de ideologii agresive, opre- 
sive, ţariste, ruso-bolşevice şi, iată, 
astăzi, ruso... democratice (!). Sigur, 
între Prut şi Nistru, este necesar un 
— hai să spun un cuvânt gigantic! — 
eroism al credinţei, al voinţei, al con- 
secvenţei româneşti. Este necesară 
o constantă şi o durată de caractere, 
de destine particulare, dar şi de istorie 
naţională comună, unitară. De altfel, 
ca pe întreg cuprinsul tărâmurilor 
româneşti. 

— Literatura poate face mai 
mult decât politica? 

— N-aş putea opta categoric 
între da şi nu. Ştiu doar că literatura, 
în special poezia, reprezintă unele 
modalităţi delicate de coeziune între 
sensibilităţi şi inteligente cultivate pe 
care le-aş numi şi seismografe ale, 
uneori, greu perceptibilelor modificări 
ce se petrec în suprema conştiinţă 
a societăţilor, a universalităţii, dacă 
vreţi. Pentru că în complexitatea lor 
etico-filosofică, existenţială, sem- 
nificaţiile pe care le comportă arta 
literară înseamnă o permanentă ex- 
plorare a genelor mintale, o explorare 
a conştiinţei şi sensibilităţii umane în 
lentul, dar certul ei proces de modifi- 
care, nuanţare, departajare de ceea 
ce a fost ea într-un trecut mai mult sau 
mai puţin îndepărtat, numit civilizaţie, 
antichitate, ev, epocă, perioadă, eră, 
istorie nouă sau istorie modernă. Nu 
cred ca politica şi politicienii să consi- 
dere că unicul act valabil de nobleţe a 
omului este superioritatea inteligenţei 
acestuia care, prin înaltă rațiune, se 
apropie de spiritul divin. Politica şi 


politicienii vizează şi urmăresc cu 
totul altceva, nu de puţine ori — exact 
ceea ce contravine inteligenţei şi 
nobleţei umane, precum în cadrul 
spectrului brun-roşu al nazismului şi 
comunismului. 

In literatură, până şi accentuatul 
individualism avangardist, animat de 
voinţa foarte subiectivelor metamor- 
foze artistice, merge, de fapt, tot în li- 
nia dorinţei de accelerare a istoriei ca 
atare. Dar nu e sigur că individualistul 
politic, alias dictatorul, accelerează 
ceva... Din contra. 

— In momentul de faţă, asis- 
tăm la rusificarea şcolii româneşti. 
Care este părerea dvs. despre 
această nouă tentativă de dezna- 
ţionalizare? 

— Intr-adevăr, iată Moldova de 
Est în această deplorabilă perioadă 
a retrecerii de la democraţie la... co- 
munism. Ideologia antidemocratică 
a comuniştilor anulează mutatiile 
istorice care păreau logice, fireşti. Ce 
nenoroc de a ţi se reaminti că, la co- 
munişti, voinţa de putere echivalează 
voinţa de rău, voinţa de anapoda, de 
ne-ca-lumea... lar bieţii basarabeni 
având, încă de la 1812, o ghinionistă 
conştiinţă istorico-experimentală, 
supusă hoţeşte, ruseşte degradării 
etnice, lingvistice, se află ca şi cum 
într-o criză de luciditate, de voinţă, 
de unitate, de caracter. lar deficitul 
de luciditate (re)naşte monștrii co- 
munismului. Nălucile lor bântuie prin 
Basarabia, deocamdată neeuropea- 
nă. Sperăm că doar deocamdată, 
provizoriu. Pentru cât mai grabnica 
lor anihilare trebuie să luptăm, să 
perseverăm, să ne remodelăm în 
toate ale noastre şi ale istoriei gene- 
ral-româneşti. 

— Mulţi scriitori basarabeni 
se implică în politică. Dvs. sunteţi 
tentat? 

— Perioadele de strămutări şi 
pun în valoare atitudini, poziţii, opţiuni 
ideologico-filosofice, istorice, cultural- 
hermeneutice care operau latent în 
conştiinţa intelectualilor, oamenilor 
de creaţie, în regimuri opresive fiind 
stopate însă, din exterior, de cenzu- 
ra slugarnică, dogmatică, mârşavă. 
Astfel este imposibil ca şi unii scriitori 
să nu treacă „dincolo” de domeniul 
literaturii pure, încât, chiar de nu se 
implică declarat în res publica (afa- 

cerile publice, ale statului, puterii, 
stăpânirii), ajung să facă şi ei ceva 
politică, sociologie, civism oarecum 
mai neortodox, răzvrătit adică. 

Nici eu nu sunt prea retras din 
fire, însă nu am (sau nu am vrut să-mi 
încurajez) anumite veleităţi politice 
sau administrativ-birocratice. Am „ciu- 
pit” niţel din ele, dar n-am consimţit 
să le jur credinţă pe viaţă, spre a le 
rămâne ostatic. Mă las în continuare 
supus captivităţii scriscetitului care 
nu te sâcâie cu reamintirea diverse- 
lor obligaţiuni şi responsabilităţi ob- 
şteşti... plătite. Pentru că nu e exclus 
să fi avut dreptate esteticianul Mircea 
Zaciu spunând că, în clipa în care se 
zămisleşte în tine ispita puterii, eşti 
un ins pierdut. (Un ins şi un scriitor 
pierdut!) 

Ca regulă, conştiinţa şi psiholo- 
gia scriitorilor-scriitori sunt defectuos 
adaptate la griul cotidianului şi clarob- 
scurul şi uneori obscurantismul poli- 
ticii. În diverse grade de intensitate, 
oamenii de creaţie sunt încercaţi de 
frica de lume, în subconştientul lor „lu- 
crând” acea virgiliană aura popularis 
ce sugerează inevitabila inconstanţă 
(şi inconsistenţă!) a favorurilor po- 
pulare. Gloria agorei e una zebrată, 
„dungată” de fluierături aprobative şi 
de claxoane cinice. 

Deci, nu sunt completamente 
alergic la imixtitudinea politicului în 
literatură, dar, în mare, da, sunt. lar, 
uneori, am pus şi eu ceva din scrisul 
publicistic, eseistic în serviciul cotidi- 
anului şi al necesităţilor social-politice 
imediate, precum se poate vedea 
în volumul Lampa şi oglinda sau, 
mai înainte, în cel intitulat Umbra ca 
martor. Dar, în principiu, sunt dintre 
poeţii care nu s-au predat ideologicu- 
lui trâmbiţat şi populismului aranjat. 
Mă simt vaccinat împotriva orgoliului 
tifoid al unor politicieni răsăriţi ca 
astnoapte, pentru ca, spre dimineaţă, 
deja să cadă în mrejele compromisu- 
rilor şi oportunismului. 

Apoi, să nu ne temem a consta- 
ta că anumiţi scriitori îşi exaltează/ 
evidenţiază mai mult biografia par- 
tial... politizată, decât opera parțial.. 
realizată. Unde mai punem că dânşii 
suportă anevoie, vindicativ, nervos 
diferenţa de tratament dintre ieri-ul 
lor pro-leninist şi azi-ul bombastic- 
patriotard, în ambele cazuri, însă, 
slab-artistic. 


Ar mai fi de spus că sunt cam 
direct-pieziş în atitudini, în contratimp 
cu oportunismul unor conde(ieri) şi 
mai tuturor „politicienilor” din Interrive- 
rania prutonistreană, care au tot tras 
şi trag profit din însumarea pierderilor 
celorlalți care, acum un timp, îi acla- 
mau în pieţele publice. In Basarabia, 
dar, uneori, şi pe malurile Dâmboviţei 
unde, s-a dovedit, poţi fi hoţ în lege 
sau deputat, ceea ce în Balcani nu e 
totdeauna discordant, strigător la cer. 

Aşadar, rămân la părerea că, 
în special pentru regimurile politice 
din Basarabia, intelectualul, scriitorul 
autentic, nepredispus oportunismelor 
tranzitivităţii, în recul, de la demo- 
craţie la comunism sau aproximativ 
invers, este un suspect de serviciu, 
non-stop şi non-grata. Cu atât mai 
mult e cazul să-i acordăm drepta- 
te lui A.P. Cehov care susţinea că 
scriitorul trebuie să se intereseze 
de politică în măsura în care să se 
apere de ea. Ceea ce nu mi se pare 
a exclude afirmaţia celor ce susţin că 
omul de creaţie ajunge a fi un nucleu 
de asociaţie umană, o voce prin care 
se exprimă năzuinţele, suferinţele şi 
bucuriile popoarelor, lumii... Asta în 
cazul când, decent, se pune surdina 
reductoare de prejudecăţi şi exaltări 
sterile. 

— Se vorbeşte poate prea 
mult astăzi despre relaţia dintre 
literatură şi politică, uitându-se 
de importanţa unor conexiuni 
fundamentale cum ar fi cea dintre 
literatură şi filosofie, literatură şi 
credinţă. Ce părere aveţi? 

— Secolul trecut, dar şi înce- 
putul secolului curent care, iată, nu 
prea dă semne că ar ţine cont de 
celebra apoftegmă — cum să-i zic? 
— ecleziastico-filosofică (cea cu: va 
fi religios sau nu va fi deloc); deci, 
acele/aceste timpuri implică tot mai 
mult omul în politic. Insă, într-un grad 
mai înalt, sau în înaltele gradualităţi 
de elevare, pentru a se „îndepărta” 
cât mai convingător de condiţia sa 
biologico-socială brută (n-ai ce-i face, 
acesta e termenul), omul cu adevă- 
rat lucid, conştient de menirea sa, 
încearcă să-şi realizeze deplinătatea 
existenţei prin cugetare, creaţie, prin 
permanentă angajare a spiritului său 
în relaţiile cu arta şi înțelepciunea. Ar 
fi aici, sau ar trebui să fie în existenţa 
omului, ceea ce s-ar numi filosofia 

latentă, consubstanţială, metafizica 
implicită a oamenilor ce visează, 
aspiră, năzuiesc, creează, printre ei 
protagonişti fiind, bineînţeles, poetii. 
In exteriorul politicii, până la apariţia 
tertipurilor politice, s-a întâmplat/se 
întâmplă actul creaţiei umane ce este 
unul de sinteză a sacrului cu profanul, 
ca un întreg şir de pandante: asceză 
şi spirit de observaţie, meditaţie de 
eremit şi curiozitate de om de lume, 
metafizică şi senzaţie dusă până la 
senzualitate, concentraţia maximă 
şi zborul dezinvolt şi „iresponsabi!” 
al imaginaţiei, cosmicitate şi ... co- 
micitate, transcendenţă şi imediatul 
insignifiant, parcă, etc. Aceasta e o 
modalitate dată, predestinată de a 
descuraja opozitivismul, de a esca- 
mota contrariile şi paradoxurile, unele 
dintre care reprezintă chiar ingratul 
produs al politicului. 

Dar, cu regret, aceste timpuri 
nici nu mai sunt, precum se credea, 
ale unei aşa-numite philosophia 
garrula — o filosofie a lui „a vorbi” 
ce pare a fi cel mai popular gen de 
manifestare a inteligenţei lumii con- 
temporane, o modalitate privilegiată 
de a spune, cum zicea Heidegger. 
Mai curând, cel puţin în Estul postco- 
munist (iar în Basarabia... actualco- 
munist...), trăim nişte timpuri ale unei 
politica garrula... non-stop. Eu unul 
nu cred că nesăţiosul şi vanul apetit 
pentru politic mai lasă loc şi pentru 
semnificaţiile de ordin existenţial-filo- 
sofic. Dar asta nu înseamnă, totuşi, 
că poezia va ajunge inutilă, ba că ar 
putea chiar dispărea. 

— Unde se poate încadra lite- 
ratura scrisă de Leo Butnaru? 

— Fiecare scriitor este instruit 
(se instruieşte, mai bine zis) pe un 
anumit tip de experienţă, de altfel 
unicală, în virtutea căreia îşi fundea- 
ză propria metodă de creaţie, stilul, 
tabietul, până şi... moftul (român). 
Cel care înţelege acest adevăr, nu 
este alergic la alte stiluri, metode, 
experienţe, moduri de a fi în literatură. 

In ce mă priveşte, pe porţiuni 
de destin mă văd insituabil în aran- 
jări şi aranjamente generaţioniste, în 
clasificări preconcepute de tot soiul, 
în valorizări trişate de, încă, racilele 
ideologismelor de inspiraţie pseu- 
doacademică. Dar asta nu înseamnă 
că mă înverşunez într-o voinţă de 
diferenţiere, ci încerc doar să mă las 


în libertatea propriei revelații de sine. 

Eu consider că m-am format într- 
un tardomodernism ce nu mi se pare 
încheiat nici astăzi, în plină confuzie 
postmodernistă. Modalităţile mele de 
a remodela limbajul, conceptele, de 
a merge spre abstracţie şi metaforă 
uşor absurdă presupun că îmi fac tex- 
tele recognoscibile şi necesarmente 
individualizate. Neprogramatic, ci, 
înclin să cred, adecvat structurii mele 
intime, mă ştiu disponibil pentru ne- 
îngrădita libertate a esteticii literare. 
In principiu, rămân un (tardo)modern 
care nu renunţă la complexitatea 
psihologică, estetică şi formală a 
poeziei. 

Dar, neam şi temperament latin 
fiind, când vorbim despre noi înşine, 
să renunţăm cât mai des posibil la 
subiectul sau predicatul autorefe- 
renţial implicit (ceea ce e în natura 
limbii noastre), pentru a trece la alţii, 
la altcineva, la altceva. 

— Apropo de confuzia de 
care vorbeaţi: ce mai înseamnă azi 
postmodernismul? 

— Intr-adevăr, nu cred că gre- 
şim dacă, din când în când, postmo- 
dernismul l-am numi... confuzionism. 
Fiind cam de toate, postmodernismul 
e, în primul rând, un inevitabil motiv 
de polemică artistică sau culturală, 
ba chiar sociologică. Şi deja e cam 
obosit de apetitu-i ludic, într-un soi 
de... comunism al esteticii, dar nu 
sub aspect ideologic, dictatorial, ci 
din principii „benevol” asumate, ca 
metodă: „recoltarea” lucrurilor şi (fos- 
telor) idei comune, alias — banale, în 
acest jeu parodique avec Ihistoire. 
(Anume suflul său uşor parodic mă 
face să cred că postmodernismul ar 
fi (şi) un dram de farmec într-un butoi 
de ironie.) 

Scriitorii serioşi, totuşi, nu ce- 
dează falselor seducţii, aproximărilor 
şi incertitudinilor de orice fel, inclusiv 
teoretice (dar şi „practice”) ale unui 
postmodernism pe care anumiţi artişti 
de planul trei-patru l-ar dori abuziv 
generalizat. Aserţiunile lor apăsate, 
reluate, accentuate, re-subliniate 
etc. nu pot compensa insuficienţa 
argumentaţiei, inclusiv a valorii ca 
argument. 

Cert e că astăzi, ca şi în a doua 
jumătate a secolului trecut, fenome- 
nologia literară încă nu se află într-o 
categorică schimbare de structură şi 

definiţii. Postmodernismul n-a oferit, 
să zic aşa, noutăţi abrupte, nu şi-a im- 
pus o independenţă stilistică, pentru 
a nu vorbi de o autonomie estetică. 
Din aceste şi alte considerente, nu-i 
iau în serios pe condeierii făloşi care 
îşi ţin scrisul în registrul unei oralităţi 
triviale, de proces-verbal al îndeletni- 
cirilor cotidiene, placide şi deloc adi- 
ind a artă, contrariind inteligenţa prin 
insolenta cu care dau drept literatură 
oareşicare taclale. Aici e destul teren 
de manifestare pentru grafomani. 

Pe de altă parte, nu există 
dovezi că poţi fi mai interesant şi 
valoros în postmodernism decât în 
modernism. 

In fine, m-am referit la unele 
concepte pe care nu le împărtăşesc, 
dar pe care nu le exclud din dialog. 

— In acest secol, şi el zbu- 
ciumat, ce şanse de existenţă, de 
comunicare are poezia? 

— Incă de la dintâile interogaţii 
asupra esteticii ale lumii, mereu a 
fost regândit locul poeziei în sfera 
preocupărilor afective ale omului, 
au fost repuse în cauză problemele 
autenticităţii ei. Acelaşi lucru se (mai) 
întâmplă şi astăzi, în vremuri de pro- 
gresivă degenerare a sensibilităţii 
artistice a insului postmodern, în, zi- 
ce-se, postistorie. Şi astăzi, ca în de- 
multele odinioare, poezia reprezintă 
incertul rezultat al celei mai riscante 
modalităţi de gândire/simţire, pentru 
că obiectul ei n-a fost şi nu va putea 
fi circumscris în limitele unui contur 
definitiv. Plus la aceasta, cine ar izbuti 
să prescrie regulile, condiţiile, particu- 
larităţile, subiectivităţile, relativismele 
creării şi, apoi, receptării poeziei? 

lar întrebarea despre şansele 
existenţei şi comunicării nici nu poate 
fi trecută cu atenţia din capitalul motiv 
că poezia nu înseamnă o simplă şi 
singulară trăire, ci numai şi numai o 
dublă intensitate a trăirii — cea a po- 
etului şi cea a cititorului. Bineînţeles 
că există şi autori suficienţi loruşi 
care nu trişează când afirmă că nu-i 
interesează cine le este cititorul şi 
chiar dacă au cumva vreun cititor. 
Atare poeţi, fiecare în parte, merg 
spre organizarea personalizată, până 
la cifru, a unui sistem de delimitare 
estetico-ideatică; un mod de separare 
a lor de codul comun ce presupune 
relaţiile de relativă comunicare şi 
înţelegere cu alţii, cu altcineva. Dar, 


în fond, poezia rămâne o artă a co- 
municării, contribuind la modelarea 
lăuntrică a omului întru rafinarea 
sensibilităţii perceperii estetice a lui. 

— Ar reieşi că poezia poate 
schimba ceva în lume? 

— Bineînţeles. In primul rând, 
ea schimbă înşişi poeţii, remodelân- 
du-le destinele. Când te gândeşti ce 
personalităţi de excepţie se întâlnesc 
printre poeţii lumii, îţi dai seama că 
rolul modificator al poeziei nu e de 
neglijat. Aceasta, la modul cel mai 
uşor de apreciat din punct de vedere 
logic. 

Dar să acceptăm, totuşi, că, pe 
durata a mii de ani, rolul poeziei n-a 
fost unul al inutilităţii... comunitare. 
Să se ia act barem de mărturiile atâtor 
pasionaţi de poezie şi se va înţelege 
ceva, poate că destul de multe, des- 
pre acest suflu eliberator pentru fră- 
mântul intimităţii umane. Precum arta 
în general, şi poezia îmbogăţeşte, 
diversifică şi — după remarca lui Mario 
Vargas Llosa — compensează condi- 
ţia tragică a omului: aceea de a dori şi 
de a visa mai mult decât putem obţine 
în realitate. Eu unul sunt şi adeptul lui 
Pasternak care susţinea că poezia 
reprezintă modul cel mai esenţializat 
şi cel mai rapid de a gândi, ceea ce 
are o anumită prioritate faţă de ce se 
consideră, în chip tradiţional, că este 
poezia — mod de a simţi. In acest caz, 
de ce n-ar fi fost crezut şi Einstein 
care susţinea că Dostoievski îi oferă 
mai mult decât orice savant? Astfel, 
a oferi, a da ţine anume de existenţa 
şi comunicarea poeziei în de-a pururi 
ziua cea de azi. Pentru că poezia, pe 
care unii o definesc şi drept al treilea 
sistem de semnalizare, face parte din 
inteligenţa supravieţuirii perpetue a 
spiritului uman „Înmagazinat” în fapte, 
cum ar fi şi cea a scrisului, ca idee şi 
emoție fixate, de calitate specială, în 
stare să re-lumineze pe nou lucrurile, 
fenomenele, existenţa noastră. 


A consemnat 
Victoria MILESCU, Bucureşti, 
25 ianuarie 2002 

LIMBAJUL TEHNIC 
AL DACILOR 


În cadrul limbii române, limbajul 
tehnico-ştiinţific reprezintă domeniul 
cel mai dinamic. Această constatare 
este evidentă dacă o asociem do- 
rinței permanente a oamenilor din 
toate timpurile de a trăi mai bine, de 
a comunica între ei şi de a-şi apăra 
patrimoniul. 

Progresul, ca proces, se con- 
cretizează într-un impresionant şir 
de descoperiri, de creaţie a noului pe 
două planuri fundamentale: 

a) Creaţie de uz curent prin 
care se asigură evoluţia colectivelor 
umane în condiţii geoclimaterice în 
permanentă schimbare, se înfru- 
museţează viaţa şi se regenerează 
habitatul de geneză; 

b) Creaţie monumentală care 
asigură progresul general pentru toţi 
locuitorii planetei prin deplasarea 
zidului cunoaşterii. 

Fiecare descoperire impune o 
nouă familie de cuvinte care se poate 
răspândi rapid pe arii mari. 

Din această perspectivă, pro- 
blema limbajului tehnic al dacilor este 
mai mult decât atrăgătoare pentru un 
cercetător care vine din afara lingvis- 
ticii şi căruia nu i se poate interzice 
accesul la întrebări şi răspunsuri ce 
pot contura noi direcţii ale cercetării 
de specialitate. 

1. O primă întrebare pe care 
o formulăm se referă la domeniul 
construcţiilor şi, în special, al con- 
strucţiilor din lemn. 

Necesitatea de a construi mai 
bine şi mai durabil este un postulat 
pentru toate generaţiile. 

Construcţiile din lemn au repre- 
zentat, în toate timpurile şi la multe 
popoare, o soluţie atractivă pentru 


că sunt ieftine şi se pot executa rapid 
oferind funcţionalitatea şi siguranţa 
pe care beneficiarul le impune şi le 
onorează. 

Ele pot avea un caracter provi- 
zoriu, dar şi definitiv; biserica de lemn 
din leud judeţul Maramureş datează 
din anul 1360! 

In Dacia, construcţiile din lemn 
au avut o largă răspândire ca şi astăzi 
pentru că: 

e a existat şi există necesitatea; 

e baza materială (pădurea) a 
fost bogată; 

+ meseriaşii s-au format relativ 
uşor şi şi-au transmis experienţa din 
tată în fiu şi de la maestru la ucenic; 

e setul de unelte, scule şi 
dispozitive folosite în prelucrarea 
lemnului nu a fost pretenţios; 

e s-au pus la punct tehnologii 
specifice construcţiilor din lemn şi 
rezultatele se pot compara cu ceea 
ce avem astăzi în teritoriu. 

Să constatăm diversitatea tipo- 
logică a construcţiilor din lemn care, 
metodologic, pot fi împărţite în trei 
categorii: construcţii îngropate; con- 
strucţii parţial îngropate; construcţii cu 
pardoseala la nivelul solului. 

Din comparaţia datelor obţinute 
în urma cercetărilor arheologice şi 
din teritoriu rezultă o continuitate 
tehnologică pe teritoriul ţării noastre 
în domeniul construcţiilor din lemn. 

Aşa cum dacii executau îmbină- 
rile în lemn tot aşa le fac şi dulgherii 
noştri azi. 

Folosirea cuielor din lemn şi a 
lacătelor din lemn este o permanenţă 
tehnologică. Modul în care s-au con- 
struit în trecut bordeiele nu s-a schim- 
bat. Cuiele, balamalele şi încuietorile 
din fier n-au schimbat fundamental 
construcţiile din lemn, ci au servit ca 
înlocuitori de materiale, marcând mu- 
taţii lente către tehnologiile moderne. 

Tehnologia de executare a 
gropilor de alimente, folosite uneori 
şi pentru a ascunde anumite obiecte 
de inventar ori bunuri casnice, s-a 
transmis până în zilele noastre. O 
asemenea groapă are secţiunea ver- 
ticală ca a unei oale: îngustă la gură. 
Groapa se tencuieşte cu argilă şi apoi 
se arde; astăzi, ca şi la daci, această 
tehnologie este identică. 

Dacă, în acest domeniu, se 
constată o continuitate tehnologică, 

rezultat al unei necesităţi care s-a 
putut onora uşor şi rapid, a existat şi 
o continuitate terminologică? 

2. Continuitatea terminolo- 
gică presupune o continuitate de 
vieţuire a băştinaşilor indiferent de 
meandrele istoriei şi de succesiunea 
năvălitorilor şi a ocupanților. După 
fiecare raid distrugător, oamenii re- 
veneau la casele lor. Construiau şi 
reconstruiau, Îşi reparau gospodăriile 
şi-şi reluau fluxul vieţii întrerupt de 
duşmani. In mod normal, în domeniul 
construcţiilor din lemn, ar trebui să 
folosim astăzi aceleaşi cuvinte ca şi 
dacii. Demonstrația se poate face în 
cele mai restrictive condiţii, în ipoteza 
fondului minim de cuvinte. 

Studii lingvistice mai vechi [12] 
au precizat că, astăzi, avem în uz 
80 de cuvinte care provin de la daci. 
Aceste cuvinte nu se găsesc în limba 
albaneză, spun lingviştii, şi de aceea 
proveniența lor este sigur dacică. 

Am selectat din acest şir de 80 
de cuvinte pe cele care se referă la 
domeniul construcţiilor şi intrau în 
limbajul tehnic al dacilor. Acestea 
sunt: 


adia burtă gorun muşca țarină 
agăța butuc grui niţel tăruş 
anina buturugă înghina pânză urca 
arunca cârlig întâmpla reazem urcior 
baier copil leagăn ridica urdina 
băga custură lespede scurma undrea 
boare desghina mare steregie viscol 
bordei dop mişca şir 

burlan gheară morman tare 


În aceeaşi sursă [12] sunt pre- 
zentate cuvinte autohtone care au 
un corespondent în albaneză; am 
reţinut pentru tema abordată numai 
următoarele cuvinte: 


abure copac  gardină groapă vatră 
brad curpăn gard scrum zgâria 
brâu dărâma ghioagă strungă 

cătun gata gresie  ţarc 


Nu facem comentarii asupra 
catastrofalei ipoteze: cuvântul care 
nu se află în nici o limbă de pe planetă 
este sigur dacic, autohton! 

Tehnica balansoarului a fost 
surprinsă şi demontată prin cercetă- 
rile remarcabile efectuate de Gabriel 


Gheorghe [3]. 

Câteva constatări imediate pe 
baza cuvintelor de mai sus — în ipo- 
teza fondului minim — se pot face fără 
teama de a greşi. 

Fiecare cuvânt poate genera o 
familie sau face parte dintr-o familie 
de cuvinte. 

Dacii foloseau verbul a înghina 
şi pe cel de a desghina; inevitabil, 
aveau şi substantivele înghinare şi 
desghinare, înghinat şi desghinat 
termeni pe care-i folosim şi astăzi. 
Ba mai mult, avem şi variantele mo- 
derne: îmbinare, îmbinat, a îmbina 
etc. care demonstrează că şi limbajul 
tehnic este un sistem viu, în evoluţie, 
ca orice limbă. 

Cum de la daci avem cuvântul 
şir avem toată familia de cuvinte: 
a înşira, înşirat, înşiruire, înşirare, 
şiroi etc. 

Din verbul a urdina, folosit acum 
două mii de ani de către daci, avem 
toată familia de cuvinte: urdiniş, ur- 
dinare etc. 

Dacă boare vine de la daci, 
n-are sens să afirmăm că abure nu 
este cert dacic! 

Evident sunt şi cuvinte polise- 
mantice. Prin copil înţelegem şi un 
cui de dimensiuni mai mari, făcut din 
lemn, folosit la îmbinări; mare este 
adjectiv dar şi substantiv (Marea Nea- 
gră); a întâmpla conduce la tâmpla 
capului dar şi la tâmpla bisericii etc. 

Prin argea, cuvânt dacic înţele- 
gem astăzi: groapă pătrată de ţesut, 
vara, şi pentru păstrat stupii, iarna; 
bolta unei clădiri; streaşina casei; 
scheletul din stâlpi şi căpriori al unei 
clădiri. 

Cuvântul gardină are azi mai 
multe înţelesuri: şanţ interior la 
capetele doagelor; marginea de sus 
a ghizdurilor unei fântâni din lemn; 
borul pălăriei. 

„Venim” deci cu: bordeiul, că- 
tunul, gardul, strunga, arcul şi vatra, 
cu ţăruşul şi țarina, cu leagănul şi 
ghioaga etc. de la daci; le-am păstrat 
ca atare cu denumiri cu tot, pentru că 
ne-au fost necesare şi ele sunt probe 
ale continuității noastre pe teritoriul 
românesc. 

Să observăm că s-au păstrat 
cuvinte din domeniul construcţiilor, 
inclusiv al instalaţiilor şi proceselor 

casnice, cum ar fi: urcior, vatră, 
scrum, a scăpăra, abur, boare etc. 

Folosind acest set de cuvinte 
din ipoteza fondului minim [12], con- 
structorii de astăzi formulează, ca şi 
pe vremea dacilor, fraze şi propoziţii 
cu valoare de circulaţie în domeniul 
construcţiilor. 

lată câteva exemple: 

1. Băiatul agăţă gheara cârligu- 
lui, urcând butucul reazemului; 

2. Moşul îmbină burlanele bor- 
deiului, mişcând cârligele; 

3. Copilul înşiră țăruşii gardului, 
păstrând buturile; 

4. Copilul mătură vatra, arun- 
când scrumul/steregia; 

5. Boarea/aburul adie, ridicând 
pânza argelei; 

6. Viscolul a dărâmat bordeiul; 

7. Moşul ridică gardul cătunului, 
dărâmând ţarcurile; 

8. Bucuros, urcai malul pârâului, 
aruncând căciula. 

Şirul exemplelor poate fi conti- 
nuat, dar ne mulţumim cu cele de mai 
sus spre a invita pe cititorii noştri să 
contribuie la demonstraţie. 

3. In limbajul tehnic pe care-l 
folosim astăzi există dovada că regă- 
sim zestrea de cuvinte moştenită de 
la daci. Evident, se naşte întrebarea: 
bine, dar cu gramatica ce s-a întâm- 
plat? Cuvinte de la daci avem, dar 
gramatica de la cine am moştenit-o?! 

Să constatăm prezenţa verbelor 
dacice (în ipoteza fondului minim!) 
în limba română cum ar fi: agăța, 
adia, anina, arunca, băga, înghina, 
întâmpla, mişca, ridica, scurma, usca, 
urdina etc. 

Substantivele dacice se decli- 
nau şi atunci; verbele de mai sus se 
conjugau şi atunci ca şi astăzi. 

Dacă s-au păstrat cuvintele din 
şiragul de perle ale limbii române 
s-a păstrat şi „ata? pe care au fost 
înşirate, gramatica, printr-o folosire 
continuă şi în domeniul tehnic. 

Altfel s-ar fi risipit pe drum şi 
n-ar fi ajuns la noi într-un sistem 
coerent de comunicare prin viu grai. 

Concluzia eminentului istoric 
Alexandru Badea ne vine în ajutor: 
„Intre română şi latină asemănarea 
e un fenomen de convergenţă nu de 
filiaţie” [2, p. 174]. 

„Romanizarea a fost imposibilă” 
în cei 170 ani de ocupaţie romană pe 


o treime din teritoriul Daciei! 

4. Atractivă este şi analiza 
cuvântului abure/abor cu familia sa: 
abur, aburi, a aburi, abureală (care 
poate avea şi sensul de „vorbărie 
ameţitoare”) etc. 

Multe cuvinte dacice au avut o 
evoluţie interesantă pe care o identifi- 
căm fie din texte vechi, fie din limbajul 
actual al românilor sud-dunăreni. La 
multe cuvinte a dispărut litera „a” din 
faţă, în decursul timpului: 

aţigan — ţigan; 

arus — rus; 

aroşu — roşu; 

acasă — casă, dar şi acasă; 

abur — bură (de ploaie) 

Vlahii din Peninsula Balcanică 
folosesc şi astăzi cuvinte ca: arus, 
aroşu, ardica (aridica), aţigan etc. în 
timp ce noi folosim variantele evolu- 
ate: rus, roşu, ridica, ţigan etc. 

Cuvântul abor, în evoluţia sa, 
a conservat rădăcina bor a cărei 
productivitate, în limba română, este 
foarte bogată. 

Intr-un remarcabil studiu [3], 
cercetătorul Gabriel Gheorghe a 
identificat 425 de cuvinte, astăzi în 
uz la noi, derivate din rădăcina bor, 
cuvinte clasificate în şase categorii, 
după semnificaţii: 

— hrană, furaj; 

— organe de digestie; 

- alimentaţie, fiziologia diges- 
tiei; 

— vase şi recipiente pentru 
hrană; 

— gaură, bortă; 

— zgomotul pe care-l face aerul 
în intestin. 

Identificăm astfel un bogat filon 
de cuvinte dacice prezente în limba 
română tehnică de astăzi: borcan, 
bordei, bortă, borborosi etc. 

Gândul ne duce la ultimul vorbi- 
tor de limbă dalmată, TONE UDAYNA 
BURBUR, chestionat de Bartoli la 
sfârşitul secolului al XIX-lea [2, p. 
288. Ruda noastră din vecini, tracul 
BURBUR îşi trage numele din rădă- 
cina bor! 

5. Cuvântul păcură a constituit 
obiectul unui studiu [4, p. 8] al istori- 
cului Constantin C. Giurescu. Acesta 
a constatat că „studiul limbii române 
ne dă şi el mărturii concludente ale 
continuității populaţiei daco-romane 
în spaţiul carpato-danubian. Cităm 

una singură din aceste mărturii şi 
anume cuvântul păcură care derivă 
din latinul picula.” 

Am avut păcură din toate tim- 
purile, a existat necesitatea de a o 
folosi, au existat meseriaşi precum şi 
tehnologii de extracţie şi prelucrare şi, 
automat, au existat şi cuvinte tehnice 
specifice. 

Localitățile în care s-a extras 
păcura din vechime se numesc prin 
contaminare: Păcurari, Păcureţi etc., 
marcând profesioniştii din domeniul 
respectiv. 

Nici un grup migrator n-a venit 
cu păcura pe cai şi n-a avut-o nici 
în spaţiul în care s-a aşezat şi a 
dispărut! Migratorii nu ne-au impus 
cuvinte al căror sens nu-l cunoşteau; 
descoperind aici elemente de noutate 
tehnică le-au asimilat cu tot setul de 
cuvinte definitorii spre a se putea 
înţelege cu băştinaşii şi între ei. Sis- 
temele de comunicare prin viu grai 
ale oamenilor conţin caracteristicile 
spaţiului de geneză. 

Continuitatea populaţiei băşti- 
naşe se demonstrează şi prin pre- 
zenta acestui cuvânt arhaic în limba 
română actuală. 

Discontinuitatea de vieţuire 
ne-ar fi impus alţi termeni ca: neft, 
petrol (acesta a intrat în uz de abia 
în secolul al XIX-lea; ca şi titei etc. 

Dacă în ceea ce priveşte ve- 
chimea cuvântului păcură suntem 
de acord cu C.C.Giurescu, în ceea 
ce priveşte originea sa latină avem 
altă opinie. 

Să constatăm două realităţi: 

a) Prin păcurar înţelegem: omul 
care extrage păcură şi o comerciali- 
zează; cioban. 

b) Există astăzi în limbă familia 
de cuvinte derivate din picula: pic, 
picătură, piculeţ, a pica, a picura, 
picură etc. 

Cuvântul păcură, după legile 
lingvisticii n-are cum să provină din 
picula. 

Cum piculă/păcură(?!) un cio- 
ban/păcurar?! 

Cum poate picula/păcura (7?!) 
satul Păcureţi, un toponim (?!). 

Funcţional, nu are sens o ase- 
menea ipoteză! Concluzia că arhaicul 
păcură este cuvânt dacic se impune. 

6. Sâmbra oilor este o instituţie 


originală de metrologie [8] care s-a 
păstrat din epoci străvechi. Este un 
domeniu tehnic absolut fascinant 
care demonstrează ingeniozitatea 
localnicilor în rezolvarea problemelor 
de măsurare prin adoptarea unităţilor 
de măsură, a multiplilor şi submulti- 
plilor. Evident, cuvintele folosite de 
daci în acest domeniu sunt utilizate 
şi astăzi de către crescătorii de oi. 

Unitatea de măsură pentru 
capacitate variază între 0,4 ... | litru 
(„cantitatea de lapte ce dă o oaie la o 
mulsătură”; „cantitatea de lapte mulsă 
într-o zi de la o oaie”), în funcţie de 
localitate, şi poartă nume diferite: 
cupa (Bixad, jud. Satu Mare); ceanoc 
(Negreşti — Oaş, judeţul Maramureş); 
harganul (munţii Poiana Ruscă, jud. 
Severin); pliul (Poieniţa Voinii, jud. 
Hunedoara); sfârtacul (Zlatna, judeţul 
Alba); lingura (judeţul Hunedoara) 
etc. Printre submultipli se află: picur, 
deci, ceanoc, pontierul etc. iar la 
capitolul multipli semnalăm: măsura, 
găleata, cupa, cincitura, mirța etc. 

Importante sunt şi corecţiile: de 
lactaţie, de rasă, de mulgere, socială 
etc., practicate şi astăzi [8]. 

Conform cercetărilor profeso- 
rului lon Mocioi, cuvântul sâmbră 
este tracic şi înseamnă sfânta oaie 
(sâm'bâr, sâm'bră. Vezi şi: Sâmpetru, 
Sâncrai, Sânger etc.) 

Familia de cuvinte străvechi 
aflate şi azi în uz, care se formează, 
porneşte tot de la rădăcina bor, cu 
localizări specifice: brânză, zbâr, 
bârlog (locul oii) etc. 

Folosirea răbojului ca sistem de 
memorizare a datelor şi a convențiilor 
dintre ciobani şi proprietarii de oi re- 
prezintă o altă dovadă de tehnologie 
arhaică transmisă din generaţie în 
generaţie o dată cu limbajul specific. 

7. Se spune că în minerit, ro- 
manii au adus lângă Roşia Montană 
mineri piruşti pentru exploatarea 
minieră din zonă. Este adevărat, că 
pentru o exploatare intensivă a bogă- 
ţiilor din teritoriile ocupate, romanii au 
numit oamenii lor în funcţiile cheie. 

Tot atât de adevărat este şi 
faptul că, atât la suprafaţă cât şi în 
subteran, au fost folosiţi localnici pen- 
tru efectuarea muncilor necalificate şi 
a celor cu calificare sumară, ba chiar 
infractori condamnaţi la ocnă. 

Operația se repetă de milenii 

pe toată planeta. Bogăţiile subsolului 
Americii Latine au fost exploatate de 
conchistadori folosind forţa de muncă 
a indienilor. 

In minele din Transilvania, ad- 
ministraţia austriacă a folosit ingineri 
care ştiau limba română şi în care se 
înțelegeau cu lucrătorii din subteran. 

Inginerul român Carol S. Ca- 
racioni-Crăciun este unul dintre acei 
ingineri. Specialiştii alogeni din mi- 
neritul românesc intrau în dialog cu 
ocnaşii şi lucrătorii: 

„Toți vorbeau valaha, limba 
română, limba în care comunicau cu 
lucrătorii din mine şi cu alţi lucrători şi 
cărăuşi, limba de comunicare curentă 
din Transilvania” [7]. 

Avem convingerea că multe 
cuvinte tehnice din minerit au o 
origine autohtonă, tocmai pentru că 
bogăţiile subsolului, şi ne referim 
la aurul dacic, în primul rând, au 
fost exploatate din cele mai vechi 
timpuri, neîntrerupt, până în zilele 
noastre. 


8. Există dovezi că limbajul teh- 
nic românesc a folosit accidental unii 
termeni străini care au dispărut prin 
mecanismul vieţii şi al comunicării. 

In loc de incendiu, ziceau ian- 
găn; pentru gaz lampant s-a folosit 
şi fotoghin (generator de lumină) 
etc. Ceea ce nu era necesar sau nu 
se integra specificului logicii limbii 
române a dispărut. 

In epoca modernă limbajul 
tehnic s-a îmbogăţit substanţial prin 
cuvinte noi impuse de noile descope- 
riri: radio, cuantă, telegraf, energie, 
telegramă, electricitate, rachete, tele- 
vizor, laser, bit, ohm, newton, pascal, 
tesla etc. Noutăţile tehnico-ştiinţifice 
sunt însoţite de limbajul de definiţie, 
tehnico-funcţional. 

Petrache Poenaru, Dinicu Go- 
lescu şi atâţia alţii, au avut dificultăţi 
în a descrie sisteme tehnice noi cu 
ajutorul unor cuvinte străine, necon- 
sacrate la noi printr-o folosire adec- 
vată şi îndelungată [7]. 


9. Un caz special îl reprezintă 
cuvântul bolovăniş, autohton, cu ră- 
dăcina bol/bor drept punct de geneză. 

Astăzi, avem: în judeţul Bacău, 
localitatea Bolovăniş; Bolovăneşti 
în Alba şi Argeş; Bolovani în judeţul 


Dâmboviţa etc. 

Există însă şi Balvanyos (pro- 
nunţat: Bolvanioş; Karatsony-Ca- 
racioni, Crăciun, pronunţat: Co- 
racioni) care este prezentat drept 
cuvânt de origine maghiară, fără 
corespondent în limba română. 

Adevărul însă este la îndemâna 
oricui: de la bolovăniş prin bolvanios, 
mutând litera „o” şi ţinând cont de 
accent, se obţine balvanyos! 

De altfel, pe hărţile vechi, se 
consemnează DEALUL BOLOVA- 
NOS în această localitate. Este un 
toponim singular, fără corespondent 
oficial în limba română! La intrarea în 
această localitate va trebui să apară 
şi originalul românesc bolovăniş pe 
care unii se prefac, jenant, că nu-l 
ştiu. 

De remarcat că, în limba ro- 
mână cuvântul bolovan a generat o 
adevărată familie de cuvinte cu ca- 
racter tehnic: bolovănos, bolovăniş, 
bolovănit etc. 

In maghiară balvanyos este 
insular, semn că este împrumutat. 

La noi, vechimea cuvântului bo- 
Iovan este evidentă şi incontestabilă 
şi îşi are originea în spaţiul dacic unde- 
şi avea logica, existenţa şi folosinţa. 


10. Limbajul tehnic al dacilor 
se regăseşte în limbajul tehnic româ- 
nesc actual. Din ce în ce mai mulţi 
cercetători semnalează elementele 
de arhaism din limba română cum 
ar fi: Zăganul şi Vâlsanul, datând din 
perioada totemică [13]; Talaba, tracic 
[11]; soare, tracic [10] etc. 

Zăganul este un munte dar e 
şi numele unui vultur dispărut: Vâl- 
sanul este un râu populat cândva 
de vâlsani, peşti specifici; Talaba e 
un toponim arhaic păstrat în Stroeşti- 
Argeş şi în judeţul Călăraşi etc. 

De altfel şi Mitu Grosu [5] ne 
semnalează în zona occitană din 
Franţa un fond arhaic de cuvinte 
româneşti astăzi în uz! 

Cu mult înainte de anul 1521 
(Scrisoarea boierului Neacşu din 
Câmpulung-Muscel) cuvinte tehnice 
româneşti sunt semnalate în surse 
din ce în ce mai numeroase [1], [4], 
[6], [9], [11] etc. 

Dacă pentru unele perioade 
nu există încă documente ale limbii 
române, asta nu înseamnă că limba 

dacilor a dispărut [6]; limbile nu mor 
niciodată [2] ci încetează pur şi simplu 
de a mai fi folosite din cauza decesu- 
lui vorbitorilor respectivi. 
Demonstrația că dilema „Con- 
tinuitate sau salt în latinitate” are 
soluţii logice a fost făcută [2, p. 88]. 


11. Diferenţa dintre limba ofici- 
ală şi limba băştinaşilor este enormă. 
Cele două nu se exclud. Dacă la 
oraşe, ocupanţii puteau influenţa 
lingvistic, mai mult sau mai puţin, în 
lumea satului românesc situaţia a fost 
cu totul alta. Căsătoriile mixte erau 
repudiate sub zicala că „se spurcă 
sângele” şi satul evolua sub spectrul 
unui puternic conservatorism. 

De aceea ne şi miră insistența 
unor ocupanţi de a-şi impune limba 
lor băştinaşilor aflaţi sub jug. 

In epoca modernă deznaţiona- 
lizarea prin limbă a cunoscut dimen- 
siuni faraonice prin întindere, metode 
şi mijloace folosite. Asupra imensului 
pericol de rusificare a românilor de 
către ocupantul rus, spre exemplu, 
Mircea Eliade spunea în anul 1949: 

„Să explicăm acestor occi- 
dentali că procesul de deznaţi- 
onalizare a României nu este o 
chestiune locală, care interesează 
câteva milioane de vagi europeni. 
Că, dimpotrivă, asemenea atentate 
la libertatea, demnitatea şi creativi- 
tatea umană constituie o provoca- 
re a întregii conştiinţe moderne; că 
încercarea de a schimba o limbă, 
a înstrăina un suflet şi a înlocui 
o cultură este mult mai gravă 
decât bomba de la Hiroshima; că 
rusificarea este o crimă împotriva 
spiritului, pentru că o asemenea 
silnicie sfârşeşte întotdeauna prin 
a steriliza un neam întreg, trans- 
formându-l într-un hibrid, într-o 
corcitură nevrednică şi servilă...” 

Alexandru Badea ne avertizea- 
ză în plus: „Considerată în sine, o 
limbă evoluând în funcţie de po- 
sibilităţile şi mijloacele ei interne 
nu devine niciodată altă limbă” [2]. 

„Apariţia” aşa-numitei limbi mol- 
doveneşti prin proiecţie infracţională 
este deja hilară. 

In faţa acestor avertismente, 
perspectiva rusificării nu-şi mai gă- 
seşte logica. Istoria a condamnat la 


sterilitate aceste eforturi pentru că ele 
au produs numai crime şi monstruozi- 
tăţi, nespecifice lumii civilizate. 

CONFLUENŢE 

ŞI SINTEZE 

CU PRIVIRE 

LA PORTUL POPULAR 
ROMÂNESC 

DE LA EST DE CARPAŢI 


În această lucrare, ne vom referi 
la costumul popular românesc de la 
Est de Carpaţi, din Moldova extra- 
carpatică sau Podişul Moldovei, uni- 
tate geografică ce depăşeşte Prutul, 
ajungând până dincolo de Nistru, în 
Transnistria. 

Tipologia costumului popular 
românesc de Podiş ne aminteşte, 
prin structura sa morfologică şi deco- 
rativă, de legăturile care au existat 
de-a lungul mileniilor între popoarele 
din nordul şi sudul Dunării, între Tra- 
co-lliri şi chiar înainte de despărţirea 
Tracilor de lliri. 

Portul popular folosit de popu- 
laţia autohtonă geto-dacică, continu- 
atoare directă a triburilor iliro-trace, 
este atestat pe Monumentul de la 
Adamclisi sec. Il d.Hr., ca şi pe Co- 
lumna lui Traian de la Roma, socotită 
actul de naştere al poporului român. 

Cămaşa dacică, iţarul tracic, ca- 
trinţe, fuste, brâie, bârneţe, sumane, 
cojoace, căciuli, traiste, glugi, opinci, 
piese de port popular românesc, 
întâlnite pe aceste monumente, ne 
amintesc de portul popular existent 
până în contemporaneitate în toate 
ţinuturile locuite de români. 

O valoroasă confirmare a păs- 
trării costumului popular, în forme 
nealterate, o constituie frescele 
monumentelor feudale româneşti şi 
moldoveneşti. Un preţios izvor de 
informaţii pentru secolul al XIX-lea 
sunt stampele găsite, printre care 
menţionăm Albumul lui Carol Popp 
de Szathmary!, diferite tablouri în 
ulei, ca cele ale lui Aman, Stahi, 


Grigorescu, Ludovic, Stawschi sau 
Emanoil Bardasare. 

Portul popular din sec. al XIX- 
lea îl putem identifica printre alte 
izvoare şi după picturile lui Michel 
Bouquet (1807-1888), Charles Dou- 
soult, Auguste Raffet?. Matisse, prie- 
ten al lui Theodor Pallady, a pictat ia 
românească. 

Călătorii străini care ne-au 
vizitat Moldova în sec. al XIX-lea au 
admirat îndemânarea ţărancei noas- 
tre pentru lucrul de mână: “Sărăcia 
căsuţelor este înviorată de belşugul 
lucrurilor tesute. Nu poţi călca un 
astfel de prag fără respect pentru 
energia unei femei ca aceasta, care 
lucrează greu la câmp, este o mamă 
plină de îngrijire pentru copiii ei, ţese 
mai mult ea singură îmbrăcămintea a 
lor săi şi mai află vreme şi gust pen- 
tru ca să facă a înflori o asemenea 
industrie casnică”. 

Portul popular din Moldova 
este constituit în colecţii ştiinţifice şi 
prezentat în Muzeul etnografic al Mol- 
dovei pe zone etnografice şi tipologic, 
reprezentând costumul de munte şi 
costumul de podiş. 

Dintre piesele definitorii ale cos- 
tumului femeiesc tradiţional vom pre- 
zenta cămaşa tunică, cămaşa dacică, 
catrinţa, fusta, sarafanul, documente 
care atestă unitatea culturală sud-est 
europeană cu privire la portul popular. 

Referitor la piesele de costum 
popular bărbătesc, vom menţiona 
cămaşa croită dintr-o singură piesă, 
denumită cămaşa de tip dalmatic, 
cămaşa cu fustă şi iţarul tracic. 

In această unitate etnografi- 
că, predomină în portul femeiesc 
cămaşa tunică croită după modelul 
cămăşii bărbăteşti, de tip dalmatic, 
fiind cel mai arhaic tip. In zona laşi 
această cămaşă este confecţionată 
din pânză de lână tigaie. Ca să fie 
firul uniform, se torcea lâna printr-o 
mărgică cu diametrul de 1 mm. Erau 
şi femei specializate care torceau 
fără mărgică. Pânza de lână ţigaie în 
confecţionarea cămăşilor s-a întâlnit 
în Albania, în Grecia pe lângă Salonic 
şi în România”. 

In zona laşi, cămaşa feme- 
iască din pânză de lână ţigaie se 
confecţiona din țesătura decorată cu 

motive obţinute în tehnica urzitului şi 
a tesutului. Pânza cu “margine” are 
vrâste urzite executate cu bumbac 
alb, iar pânza “în cruci” — vrâste urzite 
şi tesute. 

Pânza de lână ţigaie se orna- 
menta şi cu motive alese cu mâna la 
țesut, cu bumbac alb, ca, de exemplu: 
şinătău, miez de nucă, păianjen. In 
decorul acestor cămăşi predomină 
simboluri solare, roţi, zigzaguri, bră- 
duţi, cruce. 

După Mircea Eliade, crucea 
simbolizează pomul vieţii în arta 
populară. 

Pentru confecţionarea unei 
cămăşi tunice, se foloseau 4-5 coti 
de pânză. Se croia cu mânecă largă, 
dintr-un lat şi jumătate, strânsă în 
betiţă “brățară” la mână, cu făldurei, 
pliişori, cusuţi cu două 'tighele”. Une- 
ori mâneca se termina şi cu volănaş 
sau se lăsa liberă, largă. Avea clin 
la stan, până sub braţ, unde se fixa 
pava. Mâneca se prindea de stanul 
cămăşii cu găurele duble denumite 
“zărfurele”. Gulerul drept pe lângă 
gât se încheia cu nasturi negri şi 
cheutori albe, ca şi la brăţara de la 
mână. Pe guler ca ornament se fixa 
horbotă (dantelă) colţurele, executate 
cu spelca cu aţă albă şi mărgele bleu. 

Cămaşa din pânză de lână 
tigaie se ornamenta cu mărgele gal- 
bene şi paiete la gură, la umăr şi la 
mână. Gura cămăşii era cusută cu 
“nodăţele”. Umărul cămăşii se prin- 
dea de stan cu “horbotă” făcută pe 
spelcă cu mărgele colorate, iar de-o 
parte şi de alta se coseau câte două 
rânduri de paiete şi mărgele. Aceleaşi 
ornamente se repetă la gura cămăşii 
şi la mânecă. 

In decorul cămăşilor, cusăturile 
apar în a doua jumătate a secolului al 
XIX-lea. Ornamentele se executau pe 
guler, la gura cămăşii şi pe brăţara de 
la mână. Se coseau stilizări vegetale, 
denumite “flori de măr” (rozete) cu 
arnici roşu şi negru în punctul “cruci- 
te”. Acest decor există şi la cămăşile 
bărbăteşti. 

Umărul cămăşii era împodobit 
cu mărgele de sticlă albastre sau ne- 
gre, grupate în “punctişoare”. Poala 
cămăşii se făcea din pânză ţesută 
din cânepă şi bumbac şi se cosea 
de stanul cămăşii. In unele cazuri, 


la poală, se fixa un volan îngust din 
pânză de bumbac sau din pânză de 
fabrică, ce se termina cu colţuri pe 
margini. Pe acest volan se coseau 
“schinişori” (zigzag) cu aţă roşie. 

Cămăşile de mireasă se confec- 
ţionau din pânză de lână tigaie, cu 
motive alese cu mâna, la ţesut, din 
bumbac alb; pe alesătură se coseau 
mărgele în diferite culori: albe, galbe- 
ne, bleu, verzi, roşii, negre, imitând 
florile de câmp. Aceste cămăşi păs- 
trează acelaşi croi. 

De aceeaşi valoare artistică 
erau şi cămăşile confecţionate din 
pânza de lână tigaie, fără alesături. 

Cămăşile se ornamentau cu 
motive cusute cu arnici colorat: gal- 
ben, maro, albastru, bleu, mov, roşu, 
negru etc., la gură, umăr şi mânecă 
cusăturile se executau în punctul 
“cruciţe”. Mâneca se prindea de 
stanul cămăşii cu mărgele de sticlă 
denumite “ţăjişoare” şi două rânduri 
de “hajur” executat cu aţă albă. 

Cămaşa dacică, denumită şi că- 
maşă românească, există ca piesă de 
port în Moldova din dreapta şi stânga 
Prutului. Se confecţiona din pânză de 
in, de cânepă şi bumbac, sau numai 
din pânză de bumbac. Altiţa la cămă- 
şile bătrâneşti se croia separat, era 
îngustă. Când se prindea de cămaşă, 
mâneca se încreţea, altita fiind mai 
îngustă decât lărgimea mânecii. Mo- 
tivul ce se executa pe mânecă, pentru 
ataşarea altiței, se numea “încreț” şi 
se executa cu arnici galben. 

Ca trăsătură specială, cămaşa 
dacică se încreţea la gât cu un orna- 
ment denumit “brezărău”. Acest tip 
de cămaşă predomină ca tipologie 
în zonele etnografice montane, însă 
a pătruns şi în Podişul Moldovei, în 
zona laşi, la Fărcăşeni-Strunga şi în 
alte sate. Intre cele două războaie 
mondiale, cămaşa încreţită la gât şi-a 
modificat croiul. Mâneca se croia lun- 
gă, din gât, fără altiţă croită separat. 
Altiţa care împodobea cămaşa se co- 
sea la umărul cămăşii. Lângă altiţă se 
executa încreţul. Ca şi la cămaşa din 
pânză de lână ţigaie, poalele cămăşii 
se executau din pânză de in sau de 
cânepă, fiind cusute de stan. 

Catrinţa sau “prigitoarea” este 
o piesă de port popular femeiesc, ce 
acoperă corpul de la brâu în jos. Se 

confecţiona din țesătură de lână de 
patru ite. Era de formă dreptunghiu- 
lară şi se croia largă, încât femeia 
să-şi poată acoperi corpul, supra- 
punându-se în faţă. Fondul catrinţei 
este negru, iar la cele două capete 
în faţă “pulpanele” sunt decorate cu 
dungi colorate: roşii, albastre, verzi, 
realizate în timpul țesutului. Pe mar- 
gini, la poală şi la brâu, catrinţa are 
bete roşii “mărginite” de “curcubeie” 
denumite şi “curpeni”, formate din trei 
dungi înguste, colorate roşu, galben, 
verde sau uneori albastru. 

Spatele catrinţei este negru. “Pe 
timpuri tot satul purta catrinţe”, afirmă 
bătrânii octogenari. Catrinţele bătrâ- 
neşti se ţeseau din lână în culoare 
naturală, “laie” (gri), neagră, albă, 
cafenie. Aceste catrinţe nu aveau 
roşu. “Babă bătrână, nu purta roşu”. 
“Suman de la talpă şi catrinţă a fost în 
satul ista”. “Când ne sculam diminea- 
ţa, ne îmbrăcam repede cu catrinţa. 
Pe noi nu ne-a văzut bărbatul goale”, 
ne relata o bătrână octogenară, în 
anul 1956, din satul Andrieşeni-laşi. 

Catrinţa este o piesă de port 
popular specifică zonelor etnografice 
montane. Se purta la cămaşa dacică, 
încreţită la gât. 

In unele sate din nordul Moldo- 
vei, catrinţa se poartă cu un colţ din 
faţă prins în brâu, cum obişnuiau să 
poarte femeile ilirice. In satul Trebi- 
săuţi din județul Edineţ, din stânga 
Prutului, poala catrinţei este “întoar- 
să” la brâu, adică prinsă în brâu. 

Catrinţa este o piesă de port 
ce se găseşte în toată Moldova din 
dreapta şi stânga Prutului. Prin struc- 
tura sa morfologică şi uneori chiar 
prin decorul său, catrinţa corespunde 
cu portul femeiesc ilir, după cum se 
poate vedea pe stela funerară iliră 
păstrată în muzeul din Zagreb”. 

Dacă în zonele de munte catrin- 
ta este piesa de port caracteristică, în 
zona de podiş fusta elimină catrinţa. 
Fusta este o piesă de port popular 
specifică zonelor de podiş extracar- 
patice, moldoveneşti şi olteneşti. Fus- 
ta există şi în portul popular românesc 
din stânga Prutului, în colecţiile Muze- 
ului Naţional de Etnografie şi Istorie 
Naturală din Chişinău, descoperită 
în sudul Republicii Moldova, în jude- 
tul Cahul. Această variantă a fustei 


moldoveneşti se poate compara cu 
fusta din Podişul Vrancei, unde se 
numeşte “flanea” sau “flănică”. 

Fusta există şi în Câmpia Mun- 
teniei. In satul Daia-Giurgiu este 
denumită “fâştă”. In Oltenia, în satele 
Vârciorova şi Gura Văii din Clisura 
Dunării este denumită apreg creţ, iar 
în Podişul Mehedinţi, la Izverna, este 
numită “creț'. 

lon lonescu de la Brad? menţio- 
nează existenţa fustei în judeţul 
Mehedinţi şi Dorohoi, în secolul al 
XIX-lea. 

In secolele XVII, XVIII şi XIX, 
oraşul laşi era un important centru 
meşteşugăresc al Moldovei, realitate 
confirmată de prezenţa, în acest oraş, 
a unui mare număr de croitori, printre 
care “fustăriţe”* (croitorese) care co- 
seau fuste. Documentele din sec. al 
XIX-lea menţionează existenţa fustei 
în oraşul şi judeţul laşi. 

In Podişul Moldovei fusta era 
folosită la lucru şi sărbătoare. Fustele 
pentru zile de sărbătoare se confec- 
ţionau din țesătură de lână şi bumbac, 
în patru ite tesute în “ozoare”, lâna 
fiind vopsită în culori grena, maro, 
bleumarin. Se croiau largi şi lungi 
până atingeau pământul. Dacă se 
cosea o fustă şi nu se târa pe pământ, 
se zicea că “ai stricat materialul”. Se 
coseau creţe sau în pliuri, iar bata 
fustei era din acelaşi material. 

Fustele în satul Mirosloveşti, 
laşi se confecţionau din țesătură de 
lână vişinie, decorată cu flori alese 
cu mâna, motiv “miez de nucă”. Se 
teseau pe spată de 17 “jârghiuţe“ (o 
jârghiuţă are 30 fire şi 10 numărături, 
câte trei fire intrau la o numărătură). 
Alesăturile se executau pe țesătură, 
în rânduri, între care exista o distanţă 
de 5,5 cm. Erau lungi de cca 85 cm, 
după cum era şi femeia de voinică. 
Aceste fuste se făceau din 4-5-6 laţi 
de țesătură. Se coseau în “păturele”, 
pliuri. La poale aveau trei rânduri de 
“cordele” de catifea neagră, late de 
2 cm. La margine aveau o dungă de 
catifea de cca 8 cm lăţime, “cât un lat 
de palmă”. In faţă, pe abdomen, se 
fixau cinci rânduri de flori (din ţesătu- 
ră), fără pături (pliuri) pe o distanţă de 
26 cm. Se încheiau pe partea stângă, 
iar la brâu aveau colan din acelaşi 
material, încheiat pe copcă. Când 

fustele începeau să nu mai fie purtate 
la sărbători, la costumul naţional, fe- 
meile din Mirosloveşti făceau din ele 
feţe de plapumă. Interesul nostru de a 
achiziţiona pentru Muzeul Etnografic 
al Moldovei din laşi astfel de fuste a 
determinat femeile din sat să strice 
plapumele şi să le transforme în fuste. 

In unele sate fustele se confec- 
ţionau din țesătură în cinci ite, cu 
motive denumite “în dame” din lână 
roşie şi bumbac. Se ţeseau şi vrâste 
cu beteală pe țesătură sau în culorile 
albastre şi verzi, la o distanţă de 8 cm 
unele de altele, cât un “lat de palmă” 
(mână). 

Fustele de mireasă se făceau 
din pânză de lână tigaie albă, ca şi 
cămăşile. Fustele se coseau crete 
la brâu, iar la poale aveau ca decor 
tivitură şi hajur alb, “aşa era moda”. 

In satul Moşna -— laşi, fusta se 
confecţiona din cca 15 coţi de ţesă- 
tură executată în cinci ite, cu motiv 
“în dame” din lână roşie şi bumbac. 
Femeile vârstnice care au purtat ast- 
fel de fuste susţin că “la o fustă intră 
material cât la o faţă de oghial (pla- 
pumă). Erau atât de grele, încât când 
se rotea la joc sărbătoarea, dacă nu 
erai atent, te “trânteau” la pământ cu 
poala”!?. Fusta se cosea în pliuri şi era 
prevăzută cu trei droturi (volane) de 
dimensiuni diferite. Primul drot (volan) 
de lângă brâu era încreţit mai puţin şi 
era îngust. Al doilea drot era mai lat şi 
mai creţ. Al treilea drot (ultimul) de la 
poala fustei (de la margine) era mai 
lat decât al doilea şi mai creţ. Acesta 
se tivea cu o bată de catifea, pe care 
se coseau motive naţionale şi se 
decora cu paiete. “Fusta era aşa de 
largă, încât la joc, când jucau floricica, 
înveleau şi flăcăul în ea”: “Ho rotita 
şi înapoi/Tot pi loc, pi loc, pi loc/Să 
răsară busuioc“. 

Fusta aparţine unei străvechi 
civilizaţii mediteranene, care, după 
datele arheologice, în antichitatea 
îndepărtată se întindea din bazinul 
Mediteranei din Asia Mică până în 
Spania. Se poate compara şi se 
încadrează ca tipologie xhupletei 
albaneze!“ care este de forma unei 
fuste evazate, cloş. Etnografii alba- 
nezi, ca Franz Nopcsa, Rrok Zojzi, 
Andromaqi Gjergji, Schuchardt, 
Burhan Dautaj, în studiile lor, susțin 


că originea portului albanez este tra- 
co-iliră. Această teză este susţinută 
de noi şi de etnografi români ca: Flo- 
rea Bobu Florescu, Romulus Vuia, 
Tancred Bănăţeanu, Nicolae Dunăre. 
Etnograful Franz Nopcsa, de origine 
maghiară, care a studiat xhupleta 
albaneză, a remarcat asemănarea 
care există între această piesă de 
port şi costumul comun al popoarelor 
mediteraneene. Comparând figurinele 
din grotele iberice cu figurinele din 
Balcani, din Creta şi Asia Mică, pe 
de o parte, şi xhupleta albaneză, pe 
de altă parte, susţin că xhupleta este 
o reminiscență a civilizaţiei antice 
mediteranene, care a avut ca centru 
Insula Creta. 

Xhupleta este o piesă prototip, 
atestată de descoperirile arheologice 
pe figurinele de ceramică ce datează 
din epoca bronzului, găsite la Kligeva- 
cit-lugoslavia şi care reprezintă o 
femeie ce poartă o haină în formă de 
xhupletă, fără altă piesă vestimenta- 
ră. Comparaţia devine mai convingă- 
toare, dacă se iau în consideraţie 
şi alte figurine analoage, găsite în 
staţiunea de la Cârna - România!* 
sau pe ţărmul Mediteranei. 

Xhupleta este o haină feme- 
iască cu trăsături specifice, dar ea 
nu poate fi considerată numai ilirică, 
datorită analogiilor pe care le prezin- 
tă cu unele trăsături ale Civilizației 
Cretano-miceniană“. 

Costumul cu xhupleta a supra- 
vieţuit timp de secole în interiorul 
civilizaţiei ilirice şi a fost integrat şi 
conservat de cultura populară alba- 
neză. 

Revenind la piesa de costum 
popular românesc de tradiţie lirică, 
fusta este de veche tradiţie la autoh- 
toni. După cum menţionează Maria 
Comşa!“ ...“pe un fragment de cupă 
getică descoperit la Popeşti-Novaci- 
Giurgiu de Alexandru Vulpe, apar 
scene de dans ritual de adorare a 
soarelui, fete sau femei care poartă 
pe partea inferioară a corpului o 
fustă largă brăzdată de linii oblice, 
respectiv verticale, reprezentând 
probabil fustele crete, tesute cu dungi 
de diferite culori. 

Sarafanul"”, care a persistat în 
costumul românilor din Transnistria, 
este o variantă a xhupletei albaneze, 

o variantă a fustei, o piesă de port 
popular românesc de origine lirică şi 
care aparţine unei străvechi civilizaţii 
mediteranene. În antichitate el era 
confecţionat din țesătură de lână de 
casă. Mai târziu se folosea material 
albastru de fabrică. Sarafanul este 
format dintr-o fustă, continuată dea- 
supra taliei cu o vestă fără mâneci. 
Partea din faţă a vestei este separată 
în două printr-o tăietură până la talie, 
iar umerii sunt încreţiţi: partea din faţă 
a vestei fiind mai scurtă decât cea 
din spate. Poala fustei are o croială 
largă şi, deoarece bluza sarafanului 
este mai lungă în spate, determină o 
diferenţă de lungime între cele două 
părţi ale fustei, care este mai lungă 
în spate. Este încreţită, de la talie, 
iar încreţiturile sunt mai numeroase 
în spate decât în faţă. 

Ca decor, fusta are aplicate 
panglici de catifea neagră, iar de- 
asupra acestor panglici este cusută 
cu “saiele”, realizate din încreţirea 
materialului. Pe spate se aplică un 
decor din panglici de catifea neagră 
cusute în triunghi. Lungimea sarafa- 
nului este până la gleznă. 

Cămaşa bărbătească de tip 
dalmatic, croită dintr-o bucată de 
pânză, de-a întregul, lungă şi largă, 
de dimensiuni impresionante, este 
frecventă în Moldova din dreapta şi 
stânga Prutului. Acest tip de cămaşă 
a fost descoperit în Albania, pe o pia- 
tră funerară la Drashovice, în sec. al 
III-lea şi al II-lea î.Hr., după cum men- 
ționează etnografa albaneză Andro- 
maqi Gjergji. Este denumită cămaşă 
de tip dalmatic. Croiul cămăşii de tip 
dalmatic, din zona laşi, este întâlnit şi 
în alte zone etnografice din Moldova, 
ca, de exemplu, în Vrancea, iar în 
Transilvania — în Haţeg şi Pădureni. 

In Albania cămaşa de tip dalma- 
tic se numea linje. In afară de hotarele 
teritoriului albanez, linje intră ca piesă 
de port popular şi în portul popoarelor 
din lugoslavia, din Nord-Vestul Bulga- 
riei, în bună parte în România. Linje 
se găseşte deci pe o vastă regiune 
care concordă cu extinderea triburilor 
ilirice"®. 

In zona laşi cămaşa româ- 
nească de tip dalmatic de origine 
ilirică se confecţiona la sărbători 


din pânză de lână ţigaie. Se folosea 
aceeaşi pânză, ca şi la cămăşile 
femeieşti, cu ornamente realizate în 
tehnica urzitului şi țesutului, pânză 
“în cruci”, sau cu ornamente realizate 
din alesături de mână la ţesut: motive 
solare, romburi, spirale, brăduţi. La o 
cămaşă intrau cam 7-8 coţi de pânză. 

La sfârşitul sec. al XIX-lea, când 
apare bumbacul, se confecţionau 
cămăşi şi din pânză de bumbac. Se 
folosea şi țesătură mixtă, bumbac cu 
cânepă sau bumbac cu in. Aceste 
cămăşi se purtau mai mult în zi de 
lucru de către bărbaţi şi femei. 

Croiul cămăşii de tip dalmatic, 
lungă până mai jos de genunchi, 
largă, cu clini la părţi, avea mânecile 
dintr-un lat şi jumătate, strânse la 
mână cu manşete “brățări”. Gulerul 
este o betiţă dreaptă asemănătoare 
cu piesele de port albanez. Când se 
încingea cu brâul, cămaşa se ridica şi 
ajungea în lungime până la genunchi. 

Cămaşa cu fustă bărbătească, 
de origine lirică, se regăseşte pe te- 
ritoriul românesc din Mehedinţi până 
în Nordul Moldovei, pe ambele maluri 
ale Prutului. 

Ca piesă de costum popular 
bărbătesc, fustanela a fost, cu câ- 
teva excepţii, conservată peste tot 
în Albania, până la începutul sec. al 
XX-lea. Era purtată de arbereşii din 
Grecia şi din Italia. Printre popoarele 
antice, celții, care au venit în contact 
cu ilirii în sec. al IV-lea î.Hr., aveau 
o îmbrăcăminte asemănătoare cu 
fustanela ilirică. De la celți, scoţienii 
au moştenit kiltul în ecosez. 

Fustanela este o piesă de port 
popular, de tradiţie ilirică preluată 
de celți, ca şi în cazul difuzării ei în 
Dacia. Această piesă este folosită 
şi în alte zone ale Balcanilor, ca, de 
exemplu, în România. 

In Grecia fustanela a fost iden- 
tificată, de la începutul evului mediu, 
ca o influenţă albaneză"?. 

Fustanela a fost descoperită pe 
o figurină de pământ ars la Maribor?, 
în Slovenia (Panonia), în sec. V-IV 
î.Hr. Pe această figurină fustanela 
este dotată cu două centuri încruci- 
şate pe piept şi spate pentru a se ţine 
mai bine. In acest fel, poartă bârne- 

tele la costumul naţional tradiţional, 
irozii care bat tobele sau arnăuţii de 
la Capra din satul Popeşti — laşi, şi 
în general în zona laşi şi în Moldova. 
Bârneţele încrucişate pe piept şi pe 
spate ne amintesc de figurina desco- 
perită la Maribor, în Slovenia, în sec. 
V-IV î.Hr., tinerii fiind îmbrăcaţi în că- 
maşă cu fustă ce se poartă în Podişul 
Moldovei şi în special în zona laşi. 

Etnograful Franz Nopcsa susţi- 
ne că fustanela este o piesă de port 
bărbătesc. Ea era în formă de fustă 
largă strânsă în talie, lungă până 
la genunchi. Era croită din țesătură 
de lână de casă sau din pânză de 
bumbac alb. 

In zona laşi, cămaşa cu fustă 
bărbătească este numită şi cămaşă 
naţională, confecţionată din pânză 
de lână tigaie. Astfel de cămaşă se 
confecţiona din 7 coţi de țesătură. 
Se purtau cămăşi şi din pânză de 
borangic, pânza fiind ţesută în tehnică 
asemănătoare cu cea pentru pânza 
de lână tigaie, cu “margine” sau “în 
cruci”. Sub cămaşa de borangic se 
purta cămaşa de bumbac subţire. 
Cămaşa de mire, confecţionată 
din pânză de borangic, avea poala 
“gofrată” (încreţită cu vergeaua) sau 
plisată. Cămaşa de mire se croia cu o 
lună înainte de nuntă. Când se punea 
foarfeca pe pânză, pentru a începe 
croitul cămăşii, mirele trăgea un foc 
de armă în aer. “Aşa era obiceiul”. 

In podişul Moldovei, zona Boto- 
şani-Dorohoi, cămăşile bărbăteşti cu 
fustă se confecţionau din 14 coţi de 
pânză, 7 coţi stanii şi 7 coţi fusta. 

In Podişul Vrancei, cămaşa cu 
fustă se numea cămaşa cu “rostofol”. 
Era lungă până la genunchi, cu mâne- 
cile largi şi gulerul drept. Omamentele 
din ajur alb se coseau la poala fustei, 
la stan — pe piept, mâneci, guler şi pe 
manşetele înguste. 

Asemănarea dintre costumul 
daco-iliric şi costumul românesc 
constituie dovada că geneza portului 
popular românesc este daco-ilirică?!. 

lţarul încreţit pe picior repre- 
zentat pe Metopele Monumentului de 
la Adamclisi şi pe Columna lui Traian 
de la Roma, socotită actul de naştere 
al poporului român, este prototipul 
iţarului moldovenesc cu creţuri din 
Podişul Moldovei. 


În Podişul Central Moldove- 
nesc, zona laşi, iţarul are creţurile 
mult mai bogate, fiind denumiti itari 
de “lol” creţi. Pentru croiul acestor 
itari, se măsura pânza din creştetul 
capului (purtătorului) până în tălpi. 
In felul acesta se ştia sigur că iţarii 
de la gleznă până la genunchi vor fi 
numai creţuri. 

Ceangăii şi Huţulii din Moldova 
au împrumutat ițarii de la români. 
Ceangăii din zona laşi se consideră 
români, pentru că vorbesc româ- 
neşte şi poartă costumul românesc. 
Concluzia este că toţi Ceangăii din 
Moldova, din laşi, Roman, Bacău 
păstrează o formă veche de costum 
popular românesc. 

Costumul popular românesc din 
toate provinciile locuite de români se 
caracterizează prin folosirea culorii 
albe, considerată mitul purității la 
poporul român. În costumul românesc 
predomină ţesăturile albe de cânepă, 
in, lână şi bumbac. Croiul costumului 
are ca lege de bază folosirea fără nici 
o pierdere a materialului. Ornamen- 
tica este un element important, atât 
prin amplasarea pe piesa de costum, 
cât şi prin compoziţia motivelor. 
Amplasarea ornamentelor sublini- 
ază liniile croielii şi pune în valoare 
motivele ornamentale. Ornamentul 
respiră de un spaţiu liber ce-l încon- 
joară, fiind redat aşa cum spunea 
Lucian Blaga: “într-o formă clasică, 
în sensul că e măsurată, discretă”. 

Cu privire la portul popular ro- 
mânesc, academicianul C.C. Giures- 
cu sublinia: “Costumul popular româ- 
nesc reprezintă o sinteză pe care po- 
porul român a realizat-o, de-a lungul 
secolelor, între funcţional şi artistic, 
într-o manieră care îl diferenţiază 
printre celelalte popoare, deşi influen- 
tele reciproce n-au lipsit niciodată. 
Pe pământul românesc, unul dintre 
cele mai armonioase şi mai bogate, 
nu numai din Europa, ci din întrea- 
ga lume, locuitorii şi-au integrat, în 
cultura pe care au cristalizat-o într-o 
structurare individualizată, modul de 
îmbrăcăminte specific”24. 

Istoricul şi criticul de artă fran- 
cez Henri Focillon, referindu-se la 
creaţia populară românească, adău- 
ga: “Peste tot unde se vorbeşte limba 
română, o mare artă populară s-a 

manifestat dintotdeauna, prin opere 
rafinate şi robusteţe... Originile aces- 
tei arte merg atât de departe, încât 
credem că găsim în ea primul sistem 
de semne pe care l-a creat omul. 
Această artă nu supravieţuieşte, ci 
ea trăieşte”. 

Cu privire la costumul popular, 
Henri Focillon susţine că: “el a rămas 
fidel unor forme foarte vechi, dar nu 
se repetă, pentru că artiştii ţărani 
sunt poeţi'%. 

Arheolog de origine lituaniană, 
Marija Gimbutas%, fost profesor la 
Universitatea din Los Angeles — Ca- 
lifornia, S.U.A., afirmă cu privire la 
tara noastră: “România este vatra a 
ceea ce am numit vechea Europă, 
o entitate culturală, cuprinsă între 
6500-3500 î.Hr., axată pe o societa- 
te matriarhală, teocratică, paşnică, 
iubitoare şi creatoare de artă, care a 
precedat societăţile indoeuropeniza- 
te, patriarhale, de luptători din epocile 
bronzului şi fierului”. 

Deşi se diferenţiază de la o 
zonă etnografică la alta, portul popu- 
lar românesc, “perfect ca frumuseţe 
şi de o deosebită originalitate”, după 
aprecierile lui Nicolae lorga?, consti- 
tuie o unitate etnoculturală, care s-a 
transmis din fondul arhaic autohton, 
de la străbunii noştri daci, până în 
contemporaneitate. 

SCURTĂ 
INTRODUCERE 
ÎN MITOLOGIA 
POPULARĂ 
ROMÂNEASCĂ 


CUVÂNT PRELIMINAR 


Textul de faţă a fost gândit ca 
introducere la Petit Dictionnaire de 
mythologie populaire roumaine. 
Dat fiind caracterul de Introducere la 
o lucrare mai amplă, am simţit nevoia 
de a face trimiteri la diferite articole 
indicate prin >, aşa cum se proce- 
dează în cazul unor lucrări similare, 
trimiteri care vor servi cercetătorilor 
români la consultarea în limba româ- 
nă a întregii lucrări. 


IZVOARE ALE MITOLOGIEI PO- 
PULARE ROMANEŞTI 


Lucrarea Petit Dictionnaire de 
mythologie populaire roumaine a 
fost alcătuită pe baza documentelor 
din secolele al XIX-lea şi al XX-lea, 
care au fixat în scris tradiţia orală 
din Carpaţi şi de pe cursul inferior al 
Dunării, în perioada indicată. Chiar 
şi izvoarele scrise ale antichităţii, pe 
care se bazează articole ca Decebal, 
Deceneu, Gebeleizis, Zalmoxe ş.a., 
reprezintă tot fixarea în scris a tradiţiei 
orale. 

In timp ce pentru perioada 
premergătoare secolului al XVIII-lea 
avem doar puţine indicii cu privire 
la modul de gândire magico-mitic 
al românilor, în jurul anului 1800 re- 
marcăm o intensă activitate de fixare 
în scris a tradiţiei orale. Inceputul l-au 
făcut românii din Transilvania — regi- 
une a ţării care odinioară aparţinea 
Imperiului Habsburgic. Deşi acolo ro- 


mânii constituiau majoritatea şi erau, 
totodată, cea mai veche populaţie a 
ţării (celelalte fiind reprezentate de 
maghiari, secui şi saşi), ei erau lipsiţi 
de drepturi politice. Pentru a câştiga 
egalitatea în drepturi cu celelalte 
naţiuni ardelene, intelectualii români, 
în special reprezentanţii bisericii 
greco-catolice, au cercetat cultura 
populară, în scopul aducerii unor 
dovezi referitoare la originea nobilă, 
romană, a poporului român, precum 
şi a celei privitoare la continuitatea 
românilor în Dacia. Ei au comparat 
riturile, obiceiurile, personajele mitice, 
precum şi sărbătorile românilor cu 
cele ale romanilor. În a doua jumătate 
a secolului al XIX-lea activitatea de 
culegere s-a extins şi asupra celor- 
lalte provincii româneşti, ca urmare 
a dezvoltării folcloristicii în Europa. A 
crescut treptat numărul descrierilor de 
obiceiuri şi datini, ca şi numărul cu- 
legerilor de basme, legende şi cel al 
monografiilor locale şi regionale, care 
conţin, şi ele, informaţii interesante 
pentru lucrarea noastră. In scopul de 
a cunoaşte multitudinea obiceiurilor, 
miturilor şi legendelor româneşti, 
cercetători ca B.P.-Hasdeu (1885), 
lon Pop Reteganul (1889-1892), N. 
Densuşianu (1893-1894, 1895-1896), 
lon Muşlea (1930-1944) ş.a. au di- 
fuzat chestionare în toate regiunile 
locuite de români şi au obţinut infor- 
matii din peste 2000 de localităţi. Intre 
timp, răspunsurile la chestionarele lui 
Hasdeu! şi ale lui Densuşianu? sunt 
cunoscute şi au putut fi folosite în 
această lucrare. 

Alţi cercetători, printre care S. 
FI. Marian, E. Niculiţă-Voronca“, T. 
Pamfile5, M. Eliade€, O. Papadima”, 
M. Coman, A. Oişteanus, au alcătuit 
lucrări despre fragmente din mitologia 
românească, iar M. Olinescu”, R. 
Vulcănescu“, V. Kernbach’?, lon Ghi- 
noiu’? şi |. Evseev'* au cercetat acest 
subiect în complexitatea sa. De unele 
aspecte ale mitologiei româneşti s-au 
ocupat, de asemenea, T. Papahagi'5 
şi O. Bârleaf6, în dicționarele lor de 
folclor şi etnografie, respectiv de 
poveşti populare. Lucrarea noastră 
expune, în cele aproape 500 de arti- 
cole, toate aspectele importante ale 
reprezentărilor mitice — de la fiinţele 

mitice şi sfinţi până la tradiţii şi obi- 
ceiuri şi la practicile magice de orice 
fel. Sunt menţionate, de asemenea, 
paralele din mitologiile altor popoare. 

Elaborarea lucrării a condus la 
câteva constatări care vor fi prezen- 
tate aici pe scurt. 


MITOLOGIA CA SISTEM 
FILOZOFIC 
ŞI COMPORTAMENTAL 


Mitologia românească este un 
sistem filozofic şi de comportament 
complex, desăvârşit şi suficient sieşi. 
Ea dă răspunsuri la orice întrebare 
imaginabilă despre cosmos şi des- 
pre existenţa umană, despre viaţă şi 
moarte, despre legătura omului cu 
Dumnezeu şi cu natura etc. 

Aşa se face că mitologia româ- 
nească relatează cum au luat fiinţă > 
Dumnezeu şi Universul (> Facerea 
lumii, cum au fost create > Pămân- 
tul, > Cerul şi corpurile cereşti 
(> Soare, > Lună, > Lună 
nouă) şi, de asemenea, cum va dis- 
părea Pământul (> Sfârşitul lumii). 
lar dacă echilibrul iniţial al tuturor 
componentelor universului se află în 
pericol, ea, mitologia, ştie cum poate 
fi restabilit acesta sau, mai bine zis, 
cum se poate evita pericolul unui 
cataclism şi cum poate fi regenerat 
universul (> Alunul, > Oul, > Cerul, 
> Boboteaza). De asemenea, omul 
cu gândire magico-mitică se orientea- 
ză după semnale pe care le primeşte 
din univers. El poate interpreta totul, 
poate să prevină răul sau, cel puţin, 
să se pregătească din punct de ve- 
dere psihic pentru cazul că ar avea 
loc asemenea catastrofe. 

Omul ştie cum au luat fiinţă 
insectele, păsările, animalele, plan- 
tele şi copacii; el cunoaşte fiinţele 
imaginare ale aerului, apei, pădurii; 
îi sunt cunoscute popoare ciudate 
(> Blajinii) şi monştri (> Căpcăunii) 
sau împărăţia subpământeană şi 
împărăţia cerurilor. 

Totul se petrece în viaţa omului 
după reguli magico-mitice. Abstinenţa 
sexuală, recomandată în anumite 
situaţii, ca şi diversele tabuuri, ordo- 
nează funcţia procreaţiei. Ele au grijă 
ca perioada de sarcină să decurgă 


fără probleme şi ca noua viaţă să 
poată lua fiinţă nestânjenită. Naşte- 
rea este însoţită de rituri care asigură 
sănătatea mamei şi copilului (> Le- 
huza, > Moaşa). Destinul unui om 
este hotărât o dată pentru totdeauna, 
în a treia zi după naşterea sa, de că- 
tre temutele > Ursitoare; de aceea, 
omul trebuie să se comporte cu ele 
astfel, încât să le câştige bunăvoința. 
Numeroase ritualuri sunt menite să-l 
ocrotească pe copil şi pe tânăr de 
pericole şi să-i stimuleze creşierea 
(> Infrăţirea, > Fraţii lunatici). După 
căsătorie, nevoile individuale trec în 
planul secund, deoarece acum omul 
e preocupat de soarta copiilor lui, 
făcând tot ce poate pentru ca aceştia 
să crească sănătoşi şi să fie fericiţi. 
Abia către sfârşitul vieţii sale se ocu- 
pă din nou de el însuşi şi de ceea ce 
va fi cu sufletul lui după moarte. Se 
pregăteşte pentru momentul morţii, 
ia măsuri menite să-i uşureze viaţa 
de dincolo de moarte, respectiv să-i 
îmblânzească suferinţele viitoare (> 
Moartea, > Moşii, > Priveghiul). 

Un cod comportamental, cunos- 
cut de toţi, ordonează relaţiile inter- 
umane. Cine nu respectă acest cod 
va fi pedepsit, conform principiilor 
magico-mitice. 

Criterii magico-mitice ordo- 
nează şi relaţiile omului cu natura. 
Plantele şi copacii, animalele domes- 
tice şi cele sălbatice, munţii şi văile 
au o origine necunoscută ştiinţei şi 
un efect pozitiv sau negativ asupra 
omului. Natura îl ajută nu numai la 
procurarea hranei, câteva dintre 
părţile ei componente pot chiar să-l 
vindece de boli fizice şi psihice (> 
Avrămeasa, > Mătrăguna). 

Răul este combătut, însă rareori 
prin utilizarea violenţei, mai degrabă 
se foloseşte păcăleala ca armă, ceea 
ce înseamnă că lupta este de natură 
intelectuală. Răul care i se întâmplă 
cuiva este ca pedeapsă binemeritată 
pentru violarea unor tabuuri sau pen- 
tru păcatele comise. Toate pedepsele 
au, ca să zicem aşa, o explicaţie reli- 
gioasă, sunt meritate şi date pentru 
ca greşelile să nu se repete. 

Duşmanii omului stau mereu la 
pândă. In posesia lor se află anumite 
locuri (răzoare, încrucişări de drumuri 

etc.), pe care omului îi este permis să 
le folosească doar după săvârşirea 
unui sacrificiu scump (> Casa). 
Viaţa omului e guvernată de 
două principii: ceea ce îi este interzis 
să facă (tabuul) şi ceea ce îi este 
permis, respectiv ceea ce trebuie să 
facă. Aceste două principii orându- 
iesc viaţa omului până în cele mai 
mici detalii. Câteva exemple: nu este 
permis să se scoată apă din fântână 
oricând; nu e voie ca gunoiul să fie 
scos din casă decât după anumite 
reguli şi, în orice caz, nu e voie să 
fie aruncat în direcţia soarelui-răsare; 
spălatul rufelor e permis numai în 
anumite zile; la fel torsul, țesutul ori 
cusutul. Aratul, ca şi recoltarea, ori 
începerea unei construcţii: casă, bi- 
serică, pod, fântână, dar şi începutul 
unei călătorii pot avea loc numai după 
reguli tradiţionale, de toţi oamenii 
ştiute. Totul este fixat prin reguli: când 
şi unde este permis să se doarmă (> 
Inălțarea Domnului, > Sf. Gheor- 
ghe), când este permis să fie cântate 
anumite cântece (de ex.: colinde, 
bocete etc.), pentru a nu pune în pe- 
ricol comunitatea; când este permis 
dansul (nu în timpul postului, al do- 
liului sau al recoltei). Cuvinte ca lup, 
şarpe, drac ş.a. nu pot fi rostite fără 
a risca apariţia spontană a amintitelor 
fiinţe. Pentru a evita acest pericol, 
sunt folosite nenumărate eufemisme. 
In mitologia populară omul se 
află în centrul universului. El primeşte 
din toate direcţiile semnale care in- 
dică noroc sau nenoroc, succes sau 
eşec. Căderea unei stele înseamnă 
moartea unui om, eclipsele de soare 
ori de lună prezic moarte, ciumă, 
foamete, război. Curcubeul apare 
după ploaie pentru a aminti că nu 
va mai avea loc niciodată un potop. 
Fiinţele naturii posedă însuşiri care 
le permit să-l avertizeze pe om de 
pericole sau să-i transmită altfel de 
informaţii: strigătul bufniței anunţă 
moarte în familie, ciripitul unei păsări 
anunţă oaspeţi; de câte ori cântă cu- 
cul, atâţia ani mai are de trăit omul. 
Cotcodăcitul găinilor, mugetul unui 
animal domestic, şuieratul urechilor, 
[z]bătutul ochilor, visele, dar şi faptul 
de a se împiedica de ceva — toate 
acestea au caracter de simbol şi 


arată omului că este în continuare în 
contact cu divinitatea şi că aceasta îi 
acordă protecţie. 

In sens mitic, timpul nu are 
aceeaşi semnificaţie tot anul. Exis- 
tă perioade care sunt deosebit de 
favorabile pentru anumite acţiuni şi 
care le asigură succesul, dar există 
şi perioade care îngreuiază o acţiune 
sau care o fac imposibilă. Dorinţele 
se împlinesc, dacă sunt rostite în 
momentul în care se deschid cerurile 
sau când este lună nouă (mai ales 
în martie) etc. Timpul posedă calităţi 
diverse, poate fi influenţat şi este 
extensibil. 

Relaţia omului cu Dumnezeu 
este coordonată de un sistem foarte 
detaliat: de zile de sărbători şi zile 
lucrătoare. Orice sfânt are sarcinile 
lui, unele dintre care sunt străine 
teologiei. 

In nu mai puţin de 35 de zile 
sunt interzise anumite activităţi, pen- 
tru ca omul să fie protejat de primej- 
dia lupilor. Alte zile sunt sărbătorite 
pentru ca omul să fie ferit de boli şi 
epidemii, de atacurile insectelor, ale 
şerpilor şi ale şoarecilor, de fulger, 
grindină şi furtună, de arşiţă, de 
vrăjitoare şi hoţi ori pentru a nu avea 
copii nenorociti. 

Viaţa omului, precum şi 
întâmplările din univers, sunt hotărâ- 
te de criterii magico-mitice. Aceasta 
face ca mitologia să devină un fel 
de religie neoficială, paralelă celei 
creştine. Este ceea ce Eliade denu- 
meşte “creştinismul cosmic”, adică 
un creştinism țărănesc, caracteristic 
românilor şi în genere popoarelor din 
sud-estul Europei”. 

Sistemul filozofic şi de compor- 
tament, constituit pe baza gândirii 
magico-mitice, face satul indepen- 
dent din punct de vedere cultural. 
Săteanul cu comportament tradiţional 
ştie totul şi deţine mijloacele necesare 
pentru a putea ieşi din orice situaţie 
dificilă. 


STRATURILE MITOLOGIEI 
ROMANEŞTI 


Aşa cum ne sunt cunoscute 
riturile, obiceiurile, fiinţele mitice din 

tradiţia orală a secolelor al XIX-lea şi 
al XX-lea, mitologia populară româ- 
nească se constituie din mai multe 
straturi succesive, care pot fi parţial 
recunoscute şi determinate istoric, 
chiar dacă acest lucru este foarte 
dificil. Insă încercările de acest fel, 
efectuate de autori insuficient specia- 
lizaţi, care, în secolul trecut, au cău- 
tat elemente romane, iar în secolul 
nostru elemente tracice în folclorul 
românesc'8, au eşuat. In schimb, 
oameni de ştiinţă renumiţi, cum sunt 
M. Eliade, I.-A. Candrea, O. Bârlea, 
T. Herseni ş.a., au reuşit să identifice 
anumite elemente culturale care îşi 
au rădăcinile în timpurile geto-tracice, 
romane, bizantine, creştine sau chiar 
mai târziu, identificarea făcându-se 
prin compararea unor fragmente din 
tradiţia orală românească cu opere 
antice şi cu mitologiile popoarelor 
vecine şi ale altor popoare romanice. 

a) Cel mai vechi strat al mitolo- 
giei româneşti trebuie fixat în peri- 
oada geto-tracică. M. Eliade arată, 
spre exemplu, că motivul sacrificiu- 
lui în fundamentul unei construcții 
este un “mit primordial!” şi adaugă: 
“primordial în sensul că ne resti- 
tuie (informează -— 1.T.) despre o 
creaţie spirituală care precede cu 
mult epocile protoistorice şi istorice 
ale popoarelor din sud-estul euro- 
pean”1. Eliade vede un substrat 
comun, “moştenit de la traci”, care 
constituie “principalul element de 
unitate a întregii Peninsule Balcani- 
ce” şi, în continuare, arată că “alte 
elemente culturale comune tuturor 
popoarelor balcanice par încă şi 
mai vechi decât moştenirea geto- 
tracă, prezentând o configuraţie 
preindoeuropeană”%. Eliade este de 
părere că anumite mituri, simboluri 
şi rituri, care stau la baza folclorului 
religios al românilor, îşi au rădăcinile 
într-o lume de valori spirituale care 
precede apariţia marilor civilizaţii ale 
Orientului Apropiat antic şi ale Medi- 
teranei?!. El accentuează caracterul 
arhaic pe care îl are cultura ţăranu- 
lui din centrul şi sud-estul Europei 
până în secolul al XX-lea. Aceasta 
păstrează, spune Eliade, “fragmente 
mitologice şi ritualuri dispărute în 
Grecia antică, înainte de Homer”. 


T. Herseni atribuie anumite obi- 
ceiuri de iamă şi primăvară, precum şi 
câteva fiinţe mitice, cultelor primitive 
ale pădurii de brazi, mamei, soarelui 
şi lunii, care pot fi fixate la începutul 
culturii umane. 

După părerea lui O. Bârlea, 
anumite obiceiuri calendaristice 
şi practici magice (> Boriţa, > 
Cerbul,>  Caloianul, > Căluşarii, 
> Ursul, > Paparuda etc.), precum 
şi anumite fiinţe mitice (de ex. Joi- 
mărita), aparţin celui mai vechi strat 
geto-dacic al mitologiei române?. 
La rândul nostru, am arătat că mitul 
cunoscut al luptei lui Heracle cu > 
Leul din Nemeea s-a perpetuat într-o 
colindă românească”. 

b) După cucerirea Daciei de că- 
tre împăratul Traian, în anii 105-106, 
s-a produs o profundă restructurare 
a culturii orale, în noua provincie ro- 
mană. Anumite credinţe (> Zalmoxe, 
> Gebeleizis), care au fost fixate în 
scris în opere ale antichităţii, precum 
şi motive şi fiinţe mitice cunoscute 
doar culturii orale, au fost înlocuite 
încet-încet cu elemente culturale ale 
cuceritorilor. S-a constituit astfel o 
cultură populară nouă, care a cuprins 
atât elemente dacice, cât şi romane. 

La sfârşitul secolului al XVIII-lea 
şi la începutul secolului al XIX-lea, 
reprezentanţii Şcolii Ardelene şi-au 
propus să descopere stratul roman 
al culturii populare româneşti. Din 
perspectiva actuală, succesul lor a 
fost foarte limitat. Nici nu putea fi al- 
tfel, câtă vreme cercetările de cultură 
populară se aflau abia la începuturi. 
Doar în secolul XX după ce domeniul 
s-a dezvoltat în Europa şi după ce 
cultura populară românească putea fi 
comparată nu numai cu opere roma- 
ne, ci şi cu tradiţia orală a vecinilor şi 
a popoarelor romanice în ansamblu, 
abia atunci s-a putut arăta că anumite 
credinţe sau rituri ale românilor sunt 
într-adevăr de origine romană. 

E meritul lui |.-A. Candrea de a 
fi convins că superstiţia despre neno- 
rocul pe care îl aduce întâlnirea cu o 
femeie ce toarce pe câmp, la moară 
sau la fântână, e de origine romană. 
El a arătat că această superstiție a 
fost atestată în opera lui Plinius şi 
e cunoscută în Italia (Abruzzi), dar 

vecinii noştri slavi şi unguri par să nu 
aibă cunoştinţă de ea?. Tot de origine 
romană este, după Candrea, super- 
stiția potrivit căreia acel care pune 
pe focun > Jug, va suporta dureri 
mari şi nu va putea muri decât atunci 
când i se va pune un jug sub cap. 
Această superstiție e cunoscută doar 
în România, Sicilia, Abruzzi şi în câ- 
teva regiuni ale Franţei. De aceea se 
poate presupune că românii au pre- 
luat-o de la romani”. De asemenea, 
trebuie remarcat că un descântec 
(> Descântat), pe care Marcellus 
Empiricus l-a notat, în secolul al V- 
lea, la Bordeaux, a fost transmis de 
români cuvânt cu cuvânt. Despre 
obiceiul de a cânta cântece profane 
de Crăciun, cum se obişnuia în Roma 
antică, obicei cunoscut în sud-estul 
Europei, a scris P. Caraman?. Opinia 
lui, precum că acest obicei ar fi de 
origine romană, a fost confirmată de 
curând prin cercetarea colindatului la 
italieni, francezi, catalani, spanioli şi 
portughezi. 

c) După retragerea romanilor 
din Dacia, sub Aurelian (273-274), 
viaţa culturală a oraşelor şi-a pierdut 
din însemnătate, iar tradiţia orală a 
început din nou să înflorească. Po- 
pulaţia romanizată, care continua să 
trăiască în Dacia, a fost influenţată 
de noi curente culturale. In stadiul 
actual al cercetării mitologiei se poate 
doar cu greu aprecia ce urme a lăsat 
la noi cultura populară bizantină sau 
cea slavă. Tradiţia după care > Adam 
a fost creat de Dumnezeu din patru, 
respectiv din opt elemente, precum 
şi personajul mitic > Avestiţa, aripa 
Satanei, par să fie de origine bizan- 
tină. Românii şi vecinii lor slavi au în 
comun mai multe obiceiuri şi fiinţe 
mitice. Adeseori însă este greu de 
hotărât, dacă acestea sunt de origine 
slavă, romană sau chiar dacă. Se 
poate spune cu siguranţă doar că 
între culturile populare au avut loc in- 
fluenţe reciproce, acestea constituind 
un proces de a da şi a prelua. In stu- 
diul nostru despre motivul jertfei zidirii 
am evidenţiat rolul ce revine, în acest 
proces, regiunilor de la întretăierea 
diferitelor culturi*. Aceste regiuni ar 
trebui cercetate în viitor mai intens 
decât până acum, căci ceea ce au 


în comun mai multe culturi poate fi la 
fel de important pentru istoria culturii 
populare în Europa ca şi ceea ce este 
specific şi tipic unei culturi. 

d) Nu trebuie trecut cu vederea 
stratul creştin al mitologiei române. 
După cum s-a arătat, acesta dispu- 
ne de un inventar bogat în zile de 
sărbătoare păgâne, care nu au putut 
fi nici înlăturate de biserica creştină, 
nici încreştinate. Singura posibilitate 
a bisericii a fost ca să le tolereze 
o perioadă de timp, iar mai târziu 
să le combată. Aşa se face că, în 
ciuda faptului că românii au trecut la 
creştinism în secolele al III-lea şi al 
IV-lea, în mitologia română se găsesc 
numeroase elemente păgâne. Ceea 
ce ne interesează pe noi aici în mod 
deosebit este prelucrarea Vechiului 
şi Noului Testament. Tradiţia orală 
ne pune la dispoziţie o interpretare 
întrucâtva diferită a Sfintei Scripturi şi 
ne oferă imagini cu totul neaşteptate 
ale lui Dumnezeu şi ale sfinţilor. In 
sprijinul acestui fapt găsim exemple 
în prezentarea Fecioarei Maria (> Sf. 
Maria) şi a Sfântului Petru (> Sf. Pe- 
tru). Naşterea miraculoasă a Mariei 
este decorată cu elemente populare, 
iar naşterea lui Hristos primeşte un 
cadru necunoscut Bibliei. Eforturile 
Mariei de a-l ascunde pe lisus de 
urmăritorii săi par, din perspectiva 
biblică, aproape lipsite de venerație, 
însă, din perspectiva ţăranului, aces- 
tea apar nu numai teoretic posibile, ci 
şi cu totul pioase. Episodul crucificării, 
precum şi moartea şi înmormântarea 
Mariei capătă trăsături poetice şi de 
basm. In linii mari, Maria este pre- 
zentată ca o ţărancă lovită de o soartă 
nefastă, căreia i se atribuie onoarea 
unei sfinte*!. 

Prezentarea mitică a Sfântu- 
lui Petru este, de asemenea, una 
foarte îndepărtată de perspectiva 
biblică. Cel mai important apostol al 
lui lisus este caracterizat parţial ca 
figură ridicolă în tradiţia orală datorită 
slăbiciunilor sale omeneşti, dar şi ca 
mare ajutor al lui Dumnezeu, căruia 
îi slujeşte (> Contractul lui Adam cu 
diavolul). Pe de altă parte, el preia 
sarcini ale zeilor păgâni, devenind 
“Zeu (domn) al animalelor”, în special 
al lupilor. 

Tot astfel sunt tratate ritualurile 
creştine ale botezului, nunţii, înmor- 
mântării: acestea sunt de origine 
creştină, dar se dezvoltă din multe 
ritualuri şi obiceiuri necreştine. 

Numeroase articole ale lucrării 
noastre arată cum creştinismul a 
îmbogăţit, înnoit şi înnobilat mitolo- 
gia română, aducând-o, totodată, la 
nivelul de înţelegere a poporului. De 
aceea se poate vorbi de un adevărat 
act de creaţie culturală. 


MITOLOGIA POPULARĂ - 
OPERĂ A ŢĂRĂNIMII 


Mitologia română este — cu 
excepţia câtorva teme — opera ţără- 
nimii române. Ea oglindeşte gândirea 
magică a populaţiei de la sat, care 
trăieşte în zona carpato-danubiană, 
vorbeşte o limbă romanică şi a trans- 
mis din generaţie în generaţie ele- 
mente culturale preromane, romane, 
dar şi elemente care au fost create 
mai târziu. 

Caracterul ei țărănesc e dove- 
dit de faptul că izvoarele pe care se 
bazează lucrarea noastră provin din 
gura ţărănimii şi înfăţişează grijile 
şi temerile, bucuriile şi necazurile 
comunităţilor rurale. 

Opinia de mai sus poate fi sus- 
ţinută prin aceea că mitologia reflectă 
preocuparea populaţiei rurale pentru 
procurarea hranei necesare omului şi 
animalelor. Acestui scop îi sunt dedi- 
cate nu numai munca, ci şi o serie de 
ritualuri şi obiceiuri care au loc iarna şi 
primăvara. Jocurile cu măşti, datinile, 
activităţile magice au funcţia de a sti- 
mula fertilitatea vegetației, a animale- 
lor şi a oamenilor. In schimb, perioada 
recoltei, care încheie un ciclu agrar, 
este o perioadă lipsită de petreceri, 
asemănătoare celei de doliu, căci 
orice greşeală în comportament ar 
putea duce la distrugerea recoltei. In 
acelaşi timp, au loc anumite ritualuri 
care sunt menite să asigure recolta 
anului următor. 

Omul întreţine cu animalele 
domestice o relaţie de afecţiune, în 
scopul menţinerii sănătăţii şi sporirii 
numărului acestora. Gândirea mitică 
divinizează anumite animale care, se 


spune, prezic soarta stăpânului lor. 
Pentru aceasta, însă, stăpânii sau 
îngrijitorii animalelor trebuie să ducă 
viaţă castă în perioada păşunatului 
(> Mioara năzdrăvană). 

Cu totul altfel se comportă 
ţăranul faţă de animalele sălbatice, 
în primul rând faţă de > Lup şi de 
> Vulpe, care pun în pericol vitele şi 
găinile, şi faţă de anumite păsări, care 
pot distruge recolta. Aici omul ia mă- 
suri menite să îngreuieze înmulţirea 
lor şi să le reducă pofta de mâncare. 
Fiinţele mitice care iau parte la viaţa 
satului sunt portretizate de fantezia 
ţăranului prin diverse mijloace: sunt 
mari cât o şură, au ochi ca sitele, cozi 
ca de vacă, picioare ca de cal, coarne 
ca vitele cornute etc. Aceste fiinţe 
veghează ca ţărăncile să respecte 
regulile mitice ale comportamentului 
(> Joimăriţa, > Marţi, > Marţolea). 
_ Sfinţii se comportă ca ţăranii (> 
Inălțarea Domnului). Competența lor 
este direcţionată de cerinţele ţără- 
nimii, adică ei protejează câmpurile, 
podgoriile sau livezile împotriva fur- 
tunii, au grijă ca animalele domestice 
să fie sănătoase şi să se înmulțească 
etc., căci mulţi dintre ei au fost, după 
legendă, ciobani. 

Lucrarea noastră reprezintă un 
omagiu adus ţărănimii şi contribuţiei 
ei la cultura naţională, cu toate că ea 
n-a urmărit acest scop. Cercetătorii 
care vorbesc despre incapacitatea 
creatoare a ţărănimii în cultură vor 
avea argumente suficiente pentru a-şi 
modifica această opinie. 

Cultura populară reprezintă o 
parte importantă a culturii naţionale, 
a cărei cercetare oferă cunoştinţe pe 
care nici o altă disciplină ştiinţifică 
nu le poate oferi cu privire la trecutul 
cultural al unui popor. 

MITUL SÂNZIENELOR 
IN LUMEA DORNELOR 
DE ODINIOARA 


În societatea Daciei antice, a 
Daciei Romane şi, apoi, în formele 
de cultură specifice străromânilor, 
sărbătoarea Sânzienelor era una 
de factură solstiţială şi se încadra în 
sistemul cultelor precreştine de mare 
amploare şi aderenţă la public. După 
unele opinii de referinţă în literatura 
de specialitate din România, Sânzie- 
nele, sărbătoare de origine romană, 
denumirea dacică nu se cunoaşte, 
s-au interferat cu formele de cultură 
de tradiţie dacică, devenind, astfel, 
foarte populare, mai ales în lumea sa- 
telor. Geneza tradiţionalelor Sânziene 
face trimitere la zeiţa Diana — Sancta 
Diana — care semnifică simbolul lumi- 
nii, al solstițiului de vară, cunoscută 
ca ocrotitoare a vânătorii, cea care 
patrona renaşterea anuală şi deplină 
a vegetației ierboase şi silvestre de- 
opotrivă. Sărbătoarea Sânzienelor a 
avut, aşadar, semnificaţia începutului 
de vară în sens astronomic. Diana, 
cea care poseda şi miraculoase însu- 
şiri magice, ca zeiţă a Lunii, a luminii 
selenare, era invocată în diverse 
practici magico-mitice, mai ales de 
tinerele fete, dar şi de feciori. Origi- 
nala sărbătoare răspunde deci unui 


caracter floral — Florile de sânziene 
— şi, pe măsură, câmpenesc. Cele- 
brarea sărbătorii în aria teritorială a 
satelor, prin definiţia ei, a reprezentat 
şi o festivitate dedicată zânelor bune 
care, în vocabularul limbii vorbite de 
populaţia autohtonă, erau cunoscute 
şi sub denumirea de Sânziene. 

Demersul magico-mitic al aces- 
tei sărbători solstiţiale, a fost trans- 
simbolizat pe planul creştinismului 
încă de la începuturile sale. Actul 
statuării sărbătorii de odinioară în 
ziua de 24 iunie, în fiecare an, se 
înscrie sub semnul benefic al con- 
tinuităţii civilizaţiei autohtone şi sub 
cel al păstrării, ca efect al acumu- 
lărilor în timp, a tezaurului spiritual 
de tradiţie dacică, daco-romană şi, 
apoi, românesc. În calendarul de rit 
creştin-ortodox, celebrarea străve- 
chii sărbători coincide cu naşterea 
Sfântului loan Botezătorul, fapt ca- 
re-i conferă şi valenţe creştineşti de 
prim-rang, sacre prin definiţia lor. In 
limba vorbită de populaţia autohtonă, 
sărbătoarea solstiţială respectivă a 
mai fost cunoscută şi sub numele 
de Sfântul loan de Vară. Este ziua 
când, solstițiul de vară fiind, potrivit 
credințelor populare, Dumnezeu ține 
tunetul în mână, tunet care este defi- 
nit ca un bici împodobit cu flori, între 
care cele de Sânziene sunt hărăzite 
de divinitate cu har oracular şi puteri 
divinatorii. 

In Dornele de odinioară, florile 
de sânziene se considerau purtătoare 
de sacralitate, făceau obiectul unor 
străvechi ritualuri cu caracter oracu- 
lar, aveau proprietăţi tămăduitoare 
şi se bucurau de protecţia omului, 
a comunităţilor umane în general. 
Cele albe (Gallium mollugo) suge- 
rau puritatea, curăția, frumuseţea şi 
eleganța feminină. Florile galbene 
(Gallium verrum) simbolizau, pe lân- 
gă însuşirile lor cu caracter divinato- 
riu, atracţia dintre sexe, fecunditatea 
şi creaţiunea, iar cele roşii purtau 
cu sine simbolul iubirii împărtăşite 
şi al dragostei exuberante. Pentru 
împletirea tradiţionalelor coroniţe 
se foloseau numai sânzienele, de 
toate varietățile, din flora spontană. 
Era una din condiţiile prin care se 
infuza însuşirea puterii magico-miti- 

ce de către misterioasele coroniţe. 
Florile de sânziene şi sânzioarele se 
culegeau numai până la amiaza din 
ajunul tradiţionalei sărbători. In timpul 
rezervat culegerii florilor, în cel des- 
tinat împletirii coroniţelor şi ţeserii lor 
cu sânzioare, se invoca bunăvoința 
zânelor bune, pentru a dărui între- 
gului ceremonial puteri oraculare. 
Sânzioarele, anumite flori de câmp 
cu care se ţeseau coroniţele, aveau, 
la rândul lor, virtuţi magico-oraculare 
care potenţau benefic pe cele ale 
florilor de sânziene. Coroniţe astfel 
concepute se aşezau la umbră într-o 
zonă cu flori de câmp, adică cu sânzi- 
oare binecunoscute prin însuşirile lor 
miraculoase. Spre seară se puneau 
flori de sânziene, de toate varietățile, 
la uşile, la ferestrele, sub streşinile 
caselor şi ale anexelor gospodăreşti, 
la fântâni şi, după caz, la izvoarele a 
căror apă făcea obiectul consumului 
casnic. Era momentul când, după un 
anumit ritual, se asocia puterea lumi- 
nii solare de la solstițiul de vară, la 
cea a florilor de sânziene şi a zânelor 
bune. Era o practică derivată dintr-o 
străveche credinţă populară, potrivit 
căreia florile de sânziene, învestite cu 
puterea luminii solare de la solstiţiu 
şi cu binecuvântarea zânelor bune, 
apărau gospodăria şi pe stăpânii 
lor de agresiunea zânelor rele şi a 
duhurilor necurate. Entităţile, unele 
ostile omului, aparţineau unui întreg 
sistem: duhurile nopţii, ale pădurii, 
ale apei, ale muntelui ş.a. După ce 
se consuma această fază încărcată 
până la refuz de mister, se desfăşura 
un alt important moment din ritualul 
ajunului sânzienelor. 

Coroniţele de sânziene, încăr- 
cate cu virtuțile magice ale sânzioare- 
lor de tot felul, se ridicau, tot după un 
anumit ritual, cu puţin timp înainte de 
intrarea vacilor în ţarcurile unde dor- 
meau peste noapte. Fetele şi, după 
caz feciorii, îşi aşezau coroniţele de 
sânziene pe cap şi, apoi, respectând 
tradiţionalele cutume, se îndreptau 
spre arcul vitelor. Aici îşi luau co- 
roniţele de pe cap, tot cu mare grijă 
şi după anumite reguli, şi le aşezau 
pe ţăruşi din lemn de alun dinainte 
pregătiţi. La intrarea în ţarc, unele 
dintre animale se îndreptau spre co- 


roniţele astfel dispuse. Bătrânii, cei 
care păstrau secretul artei divinatorii, 
prevesteau destinul participantului 
la ritual în funcţie de înfăţişarea, 
valoarea biologică, comportamentul 
şi rolul jucat în cireadă de animalul 
care contactase coroniţa din sistemul 
ritualului din ajun de Sânziene. In ca- 
zul când spre o coroniţă se îndreptau 
două sau mai multe animale, fetei sau 
feciorului în cauză i se rezervau două 
sau mai multe căsătorii. De necrezut, 
însă majoritatea cazurilor se repetau 
de la an la an, adică aceleaşi animale 
se îndreptau spre anumite coroniţe de 
sânziene. Autorul, având în familie un 
bătrân care se ocupa cu asemenea 
dezlegări oraculare, a asistat deseori 
la desfăşurarea acestor inedite ritua- 
luri. După terminarea ritualului astfel 
definit, coroniţa se aşeza din nou pe 
cap, iar fetele şi feciorii se îndreptau 
spre vatra casei de locuit sau spre 
adăpostul pastoral unde se aflau 
temporar, spre văcării. Ajunşi în faţa 
casei, pe axul uşii de intrare, după ce 
se rosteau câteva formule magice, 
se aruncau, pe rând, în cazul mai 
multor persoane, coroniţele de sân- 
ziene pe casă. Bătrânii care asistau 
la eveniment, după ce se aşezau pe 
iarbă verde, la o anumită distanţă de 
casă, urmăreau cu atenţie modul în 
care erau aruncate şi cel în care se 
fixau coroniţele pe acoperişul casei. 
Prorocirea destinului în această fază 
a ritualului se făcea în funcţie de dis- 
tanţa şi modul de fixare a coroniţei 
pe acoperiş, de modul de comportare 
a coroniţei în timp ce se afla în aer, 
de starea de viabilitate a florilor din 
structura ei ş.a. In derularea tuturor 
fazelor descrise, impresiona precizia 
cu care se succedau legile nescrise 
ale tradiţiei, bogăţia şi diversitatea 
imaginaţiei, a cutumelor divinatorii de 
la străbuni lăsate şi, de asemenea, 
crezul în efectul intrinsec al ineditului 
ritual. Era un atribut al unei lumi cu 
alte viziuni, al unei lumi demult apuse. 

In Dorne, până pe la mijlocul 
secolului al XX-lea, s-a practicat un 
străvechi ritual de Sânziene, care 
avea la bază invocarea misterioa- 
selor puteri ale apei de râu sau ale 
celei de izvor. Străvechiul ritual, 
inedit şi interesant prin mesajul său, 


144 


Limba Română 


a fost cunoscut în lumea Dornelor 
sub denumirea de farmec sau des- 
cântec de dragoste. Ceremonialul, 
prin conţinutul şi definiţia sa, era 
destinat fetelor tinere şi, mai ales, 
celor aflate în faza premaritală. Fata, 
care dorea să se supună canoanelor 
cerute de straniul ritual de Sânziene, 
trebuia să-şi pregătească din timp şi 
cu respectarea unor cutume impuse 
de tradiţie o cămaşă din pânză de in 
neîmbrăcată până atunci. Inul nece- 
sar producerii pânzei din care urma 
să se confecţioneze cămaşa trebuia 
să fie semănat şi apoi cules dintr-un 
ogor care se lucra după anumite 
norme ritualice. Topirea, meliţatul, 
torsul inului şi țesutul pânzei trebu- 
iau să se subordoneze, la rându-le, 
unor anumite reguli impuse de magia 
tradiţională. Cusutul cămăşii făcea, 
în exclusivitate, obiectul muncii fetei 
interesate în practicarea originalului 
ritual şi trebuia să respecte alte reguli 
impuse de tradiţia magiei populare. 
Pentru ca descântecul de dragoste 
să aibă efect, cămaşa, în toate fazele 
realizării ei, nu putea să fie văzută de 
persoane străine şi se păstra numai 
într-un loc consacrat de tradiţie. 

In seara dinspre Ziua de Sân- 
ziene, cămaşa, peste care se puneau 
flori de sânziene, de toate varietățile, 
se aşeza sub pernă, după care, fata 
în cauză invoca divinitatea şi zânele 
bune, pe lleana Cosânzeana în mod 
deosebit, pentru a dobândi şansa de 
a intra în graţia feciorilor preferaţi de 
ea. La miezul nopţii, cămaşa, fără 
a se aprinde lumina, era scoasă cu 
mare grijă de sub pernă şi, împreu- 
nă cu florile de sânziene, se aşeza 
pe braţe, strângându-se la piept şi, 
invocându-se rugăciunile şi dorinţele 
prescrise de tradiţie, fata se îndrepta 
spre o anumită apă curgătoare, una 
foarte curată. In tot timpul deplasării, 
fata invoca dorinţa de a se face iubită 
de feciori fără a privi decât numai în 
sensul de mers spre izvorul sau spre 
râul destinat acestui scop. Ajunsă la 
izvor sau la malul râului, trebuia să se 
închine (prin trei mătănii) în cele patru 
puncte cardinale — în cele patru zări 
după expresia populaţiei autohtone 
din acele vremuri — cu respectarea 
sensului consacrat de tradiţie, adică 


răsărit, miazăzi, apus şi miazănoapte. 
După aceea, rostindu-şi dorinţele, 
considerate sacre (textele nu se mai 
cunosc), îmbrăca noua cămaşă şi, 
fără să tulbure apa, intra în marginea 
râului. Era obligatoriu ca lungimea 
cămăşii să acopere genunchii, în timp 
ce sânii trebuia să fie protejaţi sumar 
sau deloc. In vremea închinării pe 
malul apei, cămaşa trebuia depusă 
într-o zonă acoperită cu vegetaţie. 
Când printre ierburi se găseau şi 
flori de sânziene, cadrul magic era 
considerat ideal. 

După ce intra în râu, persoana 
în cauză cădea în genunchi, unde 
apa era puţin adâncă, şi, implorând 
zânele bune, sorbea trei înghiţituri 
de apă luate cu mâna din sensul de 
curgere a râului sau a izvorului. Apoi, 
ridicându-se în picioare, îşi stropea 
corpul cu apă luată cu buchetul de 
flori de sânziene, tot din sensul de 
curgere a râului sau a izvorului. Fata 
care se supunea acestui dificil ritual 
trebuia să fie în contact permanent cu 
florile de sânziene. După epuizarea 
acestor faze, fără să învolbure sau să 
tulbure apa, persoana care practica 
ritualul trebuia să privească în susul 
râului, să ia apă din sensul său de 
curgere, să o toarne pe tot corpul, pe 
sâni şi faţă în mod deosebit. In timp 
ce se lua apă din râu sau din izvor, 
se rostea în şoaptă şi cu mare încre- 
dere textul descântecului. Farmecul, 
dacă se poate numi astfel, se adresa 
miraculoaselor puteri ale apei, era, de 
fapt, o reminiscență a cultului apei, o 
practică ritualică ce venea din vremuri 
imemoriale până în zilele noastre. 
Textele descântecului (farmecului) 
au fost culese între anii 1954 şi 1955 
de la loana Apalaghiei, născută în 
anul 1884, din satul Linişte, comuna 
Şaru Dornei: 

— Bună dimineaţa, 

Apă lină şi curată 

Ca roua, ca ceața 

Prin zori strecurată. 

— Mulţumescu-ţi dumitale, 

lleană felegoasă, 

Cu dinţi de vatale 

Şi faţă rănţuroasă. 

— Da, că nu-s felegoasă 

Şi nici rănţuroasă, 

Eu îs mândră şi frumoasă 

Ca tine apă răuroasă, 
Eu îs rujă şi cicoare, 
Ca un boboc de floare, 
Eu îs ca sfântul soare 
Când răsare. 

De acasă am pornit, 

La tine am venit 

Inainte de răsărit, 

Cu rugă am călătorit: 
Să-mi dai dragostele, 
Să-mi dai frumuseţile, 
Să-mi dai mândreţile, 
Să-mi dai limpezimile 
Tale, apă curată, 

De Dumnezeu lăsată 
Ca o zână-fată 
Cuminte şi nemăritată. 
Cum se bat toate sufletele, 
Cum se bat toate vitele, 
Cum se bat toate păsările 
Şi toate lighioanele 
După tine, apă curată, 
Aşa să se bată 

Feciorii laolaltă 

După mine frumoasă fată: 
După dragostele mele, 
După frumuseţile mele, 
După mândreţile mele, 
După vorbele mele, 
După traiul meu, 

După chipul meu, 

După straiul meu, 

După jocul meu. 

Cum nu se poate fără apă 
Nici feciorii să nu poată 
Fără să mă vadă 

Cu drag deodată. 

Să nu se poată hodini 
Până nu m-or întâlni, 
Până nu mi-or vorbi, 
Până nu m-or iubi. 

Tu, apă bună şi curată, 
Ajută-mă să fiu fată 

De toţi feciorii căutată, 
De-oi fi şi măritată. 

Apă răuroasă, 

Lasă-mă frumoasă, 
Lasă-mă crăiasă, 

De feciori aleasă! 


În timpul acestei incantaţii-rugă, 
fata trebuia să dezbrace cămaşa, să 
se scufunde de trei ori în apa râului, 
cu poziţia corpului în sensul de curge- 
re a apei. După terminarea versifica- 
tiei îmbrăca cămaşa, cu respectarea 
unor cutume din străbuni lăsate. 


Orientarea corpului trebuia să fie în 
permanenţă cu faţa spre amonte, iar 
privirea trebuia să urmărească suc- 
cesiunea trecerii apei. Ritualul avea 
efect maxim dacă se realiza în nopţile 
cu lună plină. Cele fără lună erau, de 
regulă, evitate sau considerate peri- 
culoase pentru întreprinderea unor 
asemenea încercări misterioase şi 
periculoase în acelaşi timp. 

O dată cu îmbrăcarea cămăşii, 
se trecea în faza a l-a a ritualului. 
Buchetul de flori de sânziene se 
ţinea în mâna stângă, poziţie în care 
a fost ţinut şi în timpul îmbrăcării că- 
măşii, se lua apă în sensul curgerii 
râului şi se stropea întregul corp. În 
timpul acestui inedit ritual se rosteau 
versurile altei incantaţii-rugă în care, 
de asemenea, se face apel la sacra- 
litatea apei: 

Apă, apă lină, 

Apă, apă bună, 

Apă din dolină, 

Apă din fântână, 

Fă-mă drăgăstoasă, 

Mândră şi frumoasă, 

Ca grâul pe masă 

De feciori aleasă. 

Apă cu răcoare 

Ruptă din soare 

Când răsare, 

Fă-mă zână, fă-mă floare, 

Fă-mă rujă-n cale, 

Fă-mă bulbuc în vale 

Ca limpezimile tale 

De argint în zale. 

Apă, apă răuroasă, 

Apă, apă vâltoroasă, 

Apă, apă vuietoasă, 

Apă, apă răcoroasă, 

Fă-mă floare, fă-mă zână, 

Noaptea pe lună 

De-ntuneric plină, 

Ziua pe lumină; 

Să am un mijlocel 

Tras prin inel, 

Mersul sprintenel, 

Drăgălaş şi cătinel. 

Apă, apă lină, 

Fă-mi vorba blajină, 

Cătătura senină, 

Feciorii în braţ mă ţină. 

Apă, apă curgătoare, 

Apă, apă stătătoare, 

Apă şuierătoare, 

Apă din izvoare, 

Fă-mă frumuşea, 

Cu glas de rândunea, 
Feciorii de m-or vedea 
Dragă le-oi cădea. 

Fă-mă uimitoare 

Ca sfântul soare, 

Cu suspin în ţâţişoare, 

Cu surâs pe buzişoare, 
Feciorii de m-or gini 

La mine c-or veni 

Şi m-or iubi. 

Busuioc pe policioară, 
Apă, apă limpegioară, 
Feciorii după mine moară, 
Pe la porţi pe ulicioară. 
Apă limpegioară, lină, 

Cu miresme de sulfină, 
Feciorii după mine vină 
Şi pe braţe să mă ţină. 
Apă rece, răuroasă, 
Scoate feciorii din casă, 
Să mă cate de frumoasă, 
Să mă aleagă de mireasă. 
Apă-n valuri pe latoc, 
Fă-mă fată cu noroc, 
Scoate-mi dorul din obroc 
Cu miros de busuioc. 
Apă lină, tu crăiasă, 
Fă-mă fata cea aleasă, 
Fă-mă preţuită-n casă! 


Faza ritualică de la malul râului 
sau de la izvor trebuia să se consume 
înainte de revărsarea zorilor. Calea 
întoarsă spre locuinţa fetei se făcea 
tot sub semnul respectării unor re- 
guli specifice ritualului de Sânziene. 
Ajungând acasă, se dezbrăca de că- 
maşă, o punea sub pernă, împreună 
cu florile de sânziene, şi apoi, fără 
să vorbească şi fără să privească în 
jur, trebuia să se culce, neîmbrăcând 
altă lenjerie de corp. Visele din timpul 
somnului, pe care nu trebuia să le di- 
vulge, deveneau semnificative pentru 
viaţa şi comportamentul fetei în soci- 
etate. Orice greşeală în practicarea 
dificilului ritual atrăgea după sine 
pierderea efectului său. In practicarea 
acestui ritual se prefera apa de izvor, 
iar apa râului se folosea numai în 
cazul când exista garanţia securităţii 
realizării ritualului şi a purității apei. 

In concepţia lumii Dornelor de 
odinioară, efectul tămăduitor al iz- 
voarelor de apă minerală se datora 
binecuvântării zânelor bune din noap- 
tea de Sânziene. De fapt, izvoarele 
şi aria teritorială limitrofă acestora se 


considerau a fi sub patronajul spiritual 
al zânelor şi, de aceea, vegetaţia 
ierboasă, în care erau prezente florile 
de sânziene, stufărişurile şi păpuri- 
şurile intrau sub o strictă protecţie 
comunitară. In vatra zânelor, aşa era 
denumită zona cu vegetaţie din jurul 
izvoarelor cu vinul pământului, ierbu- 
rile rămâneau în stare de vegetaţie şi 
pe timpul sezonului friguros, iar apa 
nu îngheţa şi îşi păstra proprietăţile 
vindicative. Aşa se explică de ce mis- 
terioasa vatră a zânelor nu era călca- 
tă de picior de om şi se bucura de un 
regim tabu în raport cu lumea satelor 
din acele timpuri. Prezenţa licuricilor 
— a scânteiaşilor cum se mai numeau 
— era un indiciu edificator al prezenţei 
zânelor în vatra lor de dăinuire, cu tot 
cortegiul de fenomene misterioase. In 
imaginea generaţiilor de mult apuse, 
barbotajul din fântânile cu apă mine- 
rală se asocia cu zbuciumul zânelor 
şi, uneori, cu zbuciumul rusaliilor, 
adică cu neodihna sufletelor fetelor 
care au murit nebotezate sau înainte 
de căsătorie. Zânele, aceste misteri- 
oase fiinţe supranaturale din Olimpul 
credințelor populare dornene, se 
înfăţişau în puterea anumitor nopți 
din an sub forma unor preafrumoase 
fete îmbrăcate în alb, care prin cân- 
tecele lor seducătoare şi prin jocurile 
lor ameţitoare, ademeneau bărbaţii, 
feciorii nelumiţi mai ales. Aşa se 
explică de ce, în vorbirea populaţiei 
autohtone din zona Dornelor, zânele 
bune au fost denumite sânziene, iar 
cele rele au fost asociate rusaliilor. 
Ştima izvorului care se identifica, în 
majoritatea cazurilor, cu una din zilele 
săptămânii, apărea tot în puterea 
nopții şi implora ceasul cel rău. 
Cultul sânzienelor nu îngăduia 
apropierea oamenilor de izvoare în 
puterea nopţii fără a respecta ca- 
noanele impuse de legile nescrise 
ale credinţei populare. Cei care se 
încumetau, riscau să sufere traume 
fizice, psihice sau chiar să-şi piardă 
viaţa. Dacă te apucă puterea nopții 
pe lângă izvoarele de apă minera- 
lă — mărturisesc bătrânii satelor — se 
zborşesc rusaliile la tine, te zbihuie, te 
pocesc ori te ucid. Lumea Dornelor de 
odinioară credea cu tot dinadinsul că 
fântânile cu vinul pământului erau pă- 
zite de duhurile apelor care-şi aveau 

sălaşurile în subteranele, în pădurile, 
în stufărişurile şi în păpurişurile din 
apropierea izvoarelor. Menţinerea 
sacralităţii apei era condiţionată, aşa- 
dar, de caracterul intact al vegetației 
ierboase şi forestiere. Apa minerală 
luată de la izvoare în puterea nopţii 
cu binecuvântarea zânelor sau, după 
caz, a rusaliilor, se numea apă vie, 
avea proprietăţi tămăduitoare şi harul 
nemuririi. Apa vie se folosea de unele 
fete în ritualul nopţilor de Sânziene 
şi de întreaga suflare a satelor la 
cumpene de vreme, adică la solstiţii. 

In Dornele de odinioară, forţa 
de vindecare a apelor minerale era 
atribuită zânelor, care, având o puter- 
nică infuzie divină, patronau izvoarele 
şi zona lor înconjurătoare. In Ziua 
de Sânziene, la primele revărsări de 
raze, potrivit credințelor populare, 
soarele se scălda în apa izvoarelor. 
Zânele, la rândul lor, se scăldau în 
nopțile cu poleiri de lună, în luciri de 
ape şi în sclipiri de stele. Aşa se ex- 
plică de ce, la Vatra Dornei, în fiecare 
an, în dimineaţa Zilei de Sânziene, la 
primele revărsări de raze, se oficiau 
slujbe în sobor de preoţi la cel mai 
important izvor de apă minerală. Sur- 
sa de apă minerală care s-a bucurat 
de acest privilegiu, cunoscută sub 
denumirea de vinul pământului, a fost 
denominată, la început, cu apelativul 
„Izvorul Sfântului loan Botezătorul”, 
numindu-se apoi Izvorul „loan”. După 
ce izvorul se sfinţea, apa minerală se 
considera a fi apă vie (agheasmă), 
adică vindecătoare de boli. În timpul 
anului se folosea în cura de băut şi 
la efectuarea masajelor tradiţionale 
(ciumurluieli) nu numai de suferinzi, 
ci, la nevoie, de orice mirean. Pentru 
ca slujbele să aibă efectul scontat, 
preoţii trebuiau să poarte veşminte 
albe, iar apa izvorului să fie poleită de 
razele de soare şi îmbibată cu aerul 
purificat cu fumigaţii de tămâie şi aro- 
me de cetini de brad. Aşa se explică 
de ce clădirea de protecţie a Izvorului 
„loan”, prin arhitectura sa, cea edifica- 
tă în anul 1828, stăvilea pătrunderea 
zăpezii şi a apei de ploaie, în timp ce 
aerul şi razele de soare se asociau 
cu barbotajul specific degajărilor de 
apă tămăduitoare. Au fost timpuri 
când în jurul acestui izvor de faimă 
se găsea intactă vegetaţia specifică 


păstrării sacralităţii apei minerale. 
Aşa că în ziua de 24 iunie, în fiecare 
an, Izvorul „loan” de la Vatra Dornei 
se afla la interferența dintre solstițiul 
de vară, mitul sânzienelor şi practicile 
de rit creştin ortodox. Ca urmare, ani 
la rând, băile de la Vatra Dornei s-au 
aflat sub patronajul Sânzienelor, al 
naşterii Sfântului loan Botezătorul. 
Aşa se explică de ce cel mai vechi 
element de heraldică dorneană are 
ca subiect clădirea Izvorului „loan”, 
edificată sub semnul mitologiei au- 
tohtone în anul 1828. 

In Ziua de Sânziene, numai în 
timpul răsăritului de soare, se cule- 
gea usturoiul de leac, adică usturoiul 
de sânziene. După ce era scos din 
pământ, se aşeza imediat într-un 
loc expus razelor de soare, pentru 
a primi infuzia vindecătoare şi de la 
astrul zilei. După ce se lua roua, dar 
numai până la amiază, se culegeau 
buruienile de leac în totalitatea şi 
diversitatea lor. In timpul culesului 
era necesar să se respecte unele 
canoane consacrate de tradiţie: ex- 
tragerea plantelor cu tot cu rădăcină 
presupunea pierderea efectului lor 
tămăduitor, ruperea ramurilor, în 
cazul arborilor şi arbuştilor, avea 
acelaşi efect asupra proprietăţilor vin- 
decătoare ş.a. In cazul când plantele 
medicinale se culegeau de persoane 
încărcate cu energii malefice (cu pă- 
cate) acestea nu mai erau indicate 
în sistemul tratamentelor empirice 
de odinioară. De aceea, se foloseau 
copiii şi tinerii nelumiţi în acţiunea 
de culegere a buruienilor de leac în 
această zi predestinată. In frecvente 
cazuri, usturoiul şi plantele medicina- 
le erau sfinţite în biserică, fapt ce se 
considera deosebit de binefăcător în 
procesul utilizării lor în scopuri tera- 
peutice. De remarcat este şi practica 
infuzării, o dată cu plantele medici- 
nale, a florilor de sânziene galbene. 
Păstrarea buruienilor de leac, culese 
în Ziua de Sânziene, se făcea, de 
regulă, într-un loc curat, bine aerisit, 
aşezat în partea de răsărit a locuinţei, 
unde se afla o icoană şi busuioc sfin- 
tit. O parte dintre buruienile de leac, 
destinate tratamentelor empirice, se 
culegeau şi se sfinţeau în biserică de 
Ziua Crucii. Cele două categorii de 
plante medicinale se păstrau separat, 

dar, uneori, se asociau în procesul de 
preparare a ceaiurilor şi a străvechilor 
panacee. 

După o prohibiţie de şapte zile, 
tot până la amiaza zilei de Sânziene, 
se culegeau fragii din prima recoltă 
a anului în căniţe de ceramică (de 
paos), neutilizate până atunci, şi 
se dădeau de pomană de sufletul 
morţilor direct sau după ce erau sfin- 
tite în biserică. Era, de fapt, o formă 
tradiţională de marcare a Moşilor de 
Sânziene, sărbătoare care în trecutul 
mai îndepărtat avea o semnificaţie 
mult mai complexă. De Sânziene 
aveau loc acţiuni premergătoare „ur- 
catului pe munte”. In lumea Dornelor 
de odinioară, culesul şi consumul 
fructelor de fragă erau cu desăvârşire 
interzise până în Ziua de Sânziene. 

Intr-o vreme demult apusă, 
Dumnezeu a coborât pe pământ, 
luând cu sine şi o ceată de îngeri. Se 
dorea ca îngerii să vadă, şi ei, cum 
trăiesc şi ce preocupări au oamenii 
de pe pământ. Aşa că, îngerii, cu- 
treierând lumea în lung şi în lat, au 
rămas plăcut impresionați de viaţa 
pământenilor. La termenul hărăzit 
de vreri divine, ei s-au întors cu voie 
bună la Dumnezeu. Numai unul dintre 
ei s-a arătat trist, foarte trist, deoarece 
la despărţirea de lumea pământeană, 
a început să suspine şi să plângă în 
hohot. Reîntorcându-se în cer, Dum- 
nezeu a întrebat pe fiecare dintre ei 
ce-au văzut şi ce i-a impresionat mai 
mult în timpul şederii lor pe pământ. 
Fiecare înger i-a povestit lui Dumne- 
zeu despre frumuseţile pământene şi, 
mai ales, despre biserici, călugări şi 
sihăstrii. Unul dintre ei, însă, a apărut 
în faţa divinității plângând, era cât 
se poate de trist şi abătut. După ce 
Dumnezeu l-a întrebat, cu îngăduinţă 
şi vorbă blajină, ce a văzut în lume de 
este atât de supărat şi cuprins de o 
asemenea tristeţe, el i-a răspuns cu 
vocea tremurândă: — Doamne... eu 
am întâlnit o preafrumoasă păstoriţă, 
care, păscându-şi oile prin rarişti de 
codru, îşi striga mereu fratele pierdut 
prin hăţişuri de munţi, îl striga pe 
Cucu. Am plecat pentru a-ţi îndeplini 
porunca fără ca să o pot ajuta să-şi 
găsească fratele, la care ţinea atât 
de mult şi pe care îl chema cu atâta 
patos. Apoi, mărite Doamne, era atât 


de frumoasă, încât n-o s-o pot uita 
niciodată. Avea faţa albă ca spuma 
laptelui şi ochii albaştri ca seninul 
cerului. Mă privea atât de prietenos şi 
de profund şi, trecând dintr-o poiană 
în alta, îşi păştea cu credinţă turma 
de oi albe şi blajine cântând doine 
şi strigându-şi mereu fratele. l-am 
zis, mărite Doamne, că eu trebuie 
să plec pentru a-ţi îndeplini porunca 
dar, pentru ea, aş fi fost în stare să 
mă dezbrac de haina îngerească, să 
renunţ la nemurire şi să o însoțesc 
pe vremelnicul drum al vieţii. 

Dumnezeu, ascultând spove- 
dania îngerilor care trăiră o vreme 
printre lumea pământeană, se hotări, 
pe loc, să nu le mai permită contactul 
cu cetele îngereşti din cer, pentru a 
nu stârni patimi şi dorinţe deşarte. In 
clipa aceea, printr-un semn anume, 
Dumnezeu i-a prefăcut în stele luci- 
toare şi, tot printr-un semn, i-a risipit 
pe bolta cerească. Dar steaua îngeru- 
lui îndrăgostit de preafrumoasa păs- 
toriţă de pe pământ pâlpâia mereu, 
ofta şi plângea după acel crâmpei din 
viaţa pământeană. Atunci, Dumnezeu 
a hotărât s-o sloboadă pe pământ, 
acolo unde o chema destinul. Cu 
mâna dreaptă o apucă şi o izbi de 
pământ la picioarele tinerei fete atât 
de puternic încât se prefăcu într-o 
mulțime de scântei. Porunca dum- 
nezeiască a fost ca fiecare scânteie 
să prindă viaţă pământeană şi să 
se numească scânteiaş (licurici), iar 
preafrumoasa păstoriţă a fost pre- 
făcută în zână, condiţie în care şi-a 
alinat tragicul destin. Aşa se explică 
de ce, după apariţia scânteiaşilor, în 
Ziua de Sânziene, cucul încetează să 
mai cânte, iar zânele îşi încing horele 
prin poiene de codru. Acest moment 
consacrat de tradiţie sub denumirea 
de Sânziene are semnificaţia începu- 
tului de vară în sens astronomic pe 
fondul nostalgiei ce-şi are geneza în 
credinţele şi în filozofia lumii Dornelor 
de odinioară. 

CONTRIBUŢII 

LA BIOGRAFIA 
PROZATORULUI 
GHEORGHE V. MADAN 


Printre personalităţile marcante 
ale culturii româneşti din Basarabia 
un loc aparte îl ocupă Gheorghe 
V. Madan, numit de contemporani 
“Creangă al Basarabiei”. 

Gh. V. Madan s-a născut la 5 
octombrie 1872 în comuna Truşeni, 
judeţul Lăpuşna, în familia unui pre- 
ot. Tatăl îşi dorea sincer ca fiii săi să 
meargă, ca şi dânsul, pe aceeaşi 
cale. Doi fraţi mai mari ai lui Gheor- 
ghe au ascultat sfatul părintesc şi au 
urmat seminarul din Chişinău’. 

O anumită perioadă învaţă şi 
Gheorghe la acelaşi seminar. Este, 
însă, suspectat şi prigonit pentru con- 
vingerile sale antiţariste?. In 1891 este 
exmatriculat şi chiar ţinut sub arest de 
către jandarmeria ţaristă?. 

In acelaşi an Gheorghe V. Ma- 
dan trece clandestin Prutul, găsin- 
du-şi refugiul, ca şi mulţi alţi români 
basarabeni, în Vechiul Regat. Aici va 
intra în contact cu B.P.-Hasdeu şi cu 
membrii societăţii “Milcov” a românilor 
basarabeni“. Devine un bun prieten 
cu C. Dobrogeanu-Gherea, pe care- 
| urmează la Ploieşti, unde, conform 
propriilor sale mărturii, îşi va urma 
studiile la unul din liceele acestui 
oraş, devenind în acelaşi timp şi “un 
fel de director al restaurantului” lui 
Gherea şi “un om al casei'*. 

Işi va continua apoi studiile la 
Conservatorul de Artă Dramatică din 
Bucureşti pe care îl va absolvi “cu 
premiu şi cu diplomă”, fiind ulterior 
angajat în calitate de actor dramatic 
la Teatrul Naţional din Bucureşti şi, 
prin cumul, ca funcţionar la Ministerul 
instrucției Publice”. (În 1905, menţio- 
nează Gh. V. Madan, fusese numit 
“agent-revizor la pescăriile statului”.) 


Din îndemnul lui C. Dobrogea- 
nu-Gherea, Gh. V. Madan se preo- 
cupă de folclorul autentic românesc 
din Basarabia. In 1898 în cadrul seriei 
“Biblioteca pentru toţi” vede lumina 
tiparului primul său volum din folclo- 
rul basarabean, intitulat: Suspine. 
Poezii populare din Basarabia, 
pe care l-a dedicat lui B.P.-Hasdeu, 
“eminentului folclorist român din Ba- 
sarabia”. Această colecţie include 75 
de cântece lirice şi 6 balade culese 
în ţinuturile Chişinău (cu preponde- 
rentă în Truşenii săi natali), Orhei, 
Bălţi, Tighina, Soroca, fiind prefața- 
tă, în semn de preţuire, de către G. 
Coşbuc&. Din îndemnul şi cu sprijinul 
lui Spiru Haret, care deţinea funcţia 
ministrului Instrucţiei Publice, Gh. V. 
Madan publică, în anul 1904, o anto- 
logie a poeţilor şi scriitorilor români ce 
purta titlul Cântece şi versuri din cei 
mai buni scriitori români, care era 
destinată cititorului de limba română 
din Basarabia. 

In perioada 11 octombrie 1898 
şi 23 mai 1899, Gh. V. Madan, împre- 
ună cu Şt. O. losif şi Al. Antemireanu, 
editează revista literară săptămânală 
“Floare albastră”, al cărei proprietar 
era |. N. Constantinescu-Stans. In 
paginile acestei reviste tânărul literat 
basarabean va susţine rubrica Din 
caietul meu, în care îşi publică proza 
sa originală, dar şi fragmente din 
opere ale autorilor străini: Dosto- 
ievski, Pisarev, Belinski, Lermontov, 
Blaholepov, Shakespeare, Herder, 
Buchner, dr. Fleury. Conform pro- 
priilor mărturii, a fost şi redactor la 
“Epoca literară”, “după plecarea lui 
l. L. Caragiale”*. Gh. V. Madan mai 
afirmă că a colaborat “alături cu cei 
mai vestiți scriitori şi învăţaţi români”, 
la jurnalele literare “Viaţa” şi “Arta 
şi literatura română”, precum şi la 
gazetele zilnice “Epoca”, “Voința Na- 
ţională” şi “Conservatorul”". 

In îndelungatul său sejur în 
Vechiul Regat Gh. V. Madan a expe- 
diat în Basarabia numeroase colete 
cu carte românească în special pe 
numele fratelui său mai mare, preotul 
Andrei Madan, care, la rândul său, 
le distribuia preoţilor, învăţătorilor şi 
studenţilor din provincia înstrăinată."! 

In 1905 revine la Chişinău. In 

octombrie, acelaşi an, împreună cu 
alţi fruntaşi români din provincia dintre 
Prut şi Nistru participă la fondarea 
Societăţii Moldoveneşti din Basarabia 
pentru ajutorarea învățământului po- 
pular şi studierea plaiului natal, care, 
în şedinţa din 3 decembrie 1905, a 
decis în mod unanim să ceară au- 
torităţilor introducerea limbii române 
în procesul de instruire “în şcolile 
primare populare ale judeţelor Basa- 
rabiei cu o populaţie exclusiv sau 
preponderent moldovenească”12. Se 
mai solicită permisiunea de a edita 
broşuri şi cărţi în limba română, care 
ar fi abordat probleme de ordin prac- 
tic: agricole, gospodăreşti, de igienă, 
medicale, tehnice ş.a., “foarte utile şi 
necesare ţăranilor, care ar contribui 
la lărgirea orizontului ultimilor şi la 
creşterea bunăstării lor”13. 

Societatea considera necesita- 
tea studiilor primare în limba maternă 
pentru românii basarabeni “incontes- 
tabilă şi drept o axiomă politică”. Este 
adevărat că autorităţile ţariste au 
admis, în toamna anului 1906, studie- 
rea limbii române doar în şcoala epar- 
hială de fete şi în seminarul teologic 
din Chişinău'“. Cam acestea au fost 
performanţele activităţii Societăţii, 
care la 12 decembrie 1906 s-a des- 
fiinţatis. Cauza unor atare rezultate 
modeste rezida în caracterul inofen- 
siv şi nehotărât al activităţii Societăţii, 
care se reducea la înaintarea unor 
petiţii, cu revendicări modeste, ce 
erau, de regulă, ignorate de autori- 
tăţile ţariste. 

In 1906, Gh. V. Madan revine, 
pentru o anumită perioadă, la Bucu- 
reşti, pentru a participa la organizarea 
pavilionului Basarabiei la expoziţia 
jubiliară din Parcul Carol, consacrată 
celor 40 de ani de guvernare a regelui 
Carol 1'6, 

Una din consecinţele revoluţiei 
ruse de la 1905, pentru Basarabia, 
a fost revigorarea mişcării naţionale 
a românilor dintre Prut şi Nistru. O 
manifestare a acestui fenomen a 
constituit-o şi apariţia primei publicaţii 
periodice de limba română în stânga 
Prutului — ziarul “Basarabia” —, care, 
în scurt timp, devine catalizatorul 
forţelor naţionale din ţinut. 

Autorităţile ţariste, alarmate de 


amploarea mişcării naţionale a ro- 
mânilor basarabeni, întreprind un şir 
de măsuri pentru a dispersa această 
mişcare şi a-i diminua forţa. Astfel, a 
fost editat ziarul “Moldovanul”, care 
trebuia să contrapună doctrinei “ro- 
mânismului”, frecvent propagată în 
paginile ziarului “Basarabia”, pe cea 
a “moldovenismului”, iar doctrinei 
revoluţionare — pe cea a supuşeniei 
faţă de imperiu şi împărat. 

Paradoxal, dar Gh. V. Madan 
a acceptat să fie redactorul acestui 
ziar. Anterior Gr. D. Constantinescu 
refuzase această ofertă, cu toate că 
i s-a promis o remunerare lunară de 
120 de ruble. 

Documentele de arhivă atestă 
faptul că lansarea acestei publicaţii 
s-a făcut cu concursul nemijlocit al 
guvernatorului Basarabiei, Haruzin, 
al ambasadorului rus la Bucureşti, N. 
Ghirs, şi al Preşedintelui Consiliului 
de Miniştri, P. Stolâpin”?. 

Este adevărat că ziarul “Moldo- 
vanul” a fost o publicaţie promonar- 
histă, s-a opus revoluţiei, însă a 
făcut-o nu prea consecvent şi doar 
în primele sale numere. 

Dar cea de a doua sarcină — 
lupta cu spiritul românofil, propagat 
în paginile ziarului “Basarabia” — a 
fost abil sabotată de către redactorul 
ziarului “Moldovanul”. Rămâne totuşi 
o enigmă cum de au tolerat autorități- 
le ţariste nu numai sabotarea acestei 
sarcini, ci şi propagarea masivă a 
operelor clasicilor literaturii române 
şi multe alte activităţi ale ziarului, 
incompatibile cu concepţia iniţială a 
guvernatorului Haruzin privind misi- 
unea ziarului “Moldovanul”'. După 
ce ziarul “Moldovanu!” a încetat să 
mai apară, a urmat o altă colaborare 
a lui Gh. V. Madan cu autorităţile 
ţariste din ţinut. In octombrie 1908, 
Gh. V. Madan acceptă să fie angajat 
în calitate de cenzor al publicaţiilor 
de limba română editate în imperiu 
şi al coletelor cu publicaţii periodice 
şi cărţi sosite în Basarabia de peste 
Prut'?. Şi în această funcţie a făcut un 
joc abil, reuşind să adoarmă vigilenţa 
autorităţilor ţariste. Graţie unei atare 
atitudini, a fost posibilă pătrunderea, 
aproape nestingherită, în Basarabia, 
în perioada anilor 1908-1914, a pre- 

sei periodice şi a cărţilor, editate în 
România, Transilvania şi Bucovina. 
Practic toată literatura românească 
cu caracter istoric, literar, religios, 
didactic şi agricol, după ce trecea 
cenzura, era expediată pe adresele 
destinatarilor?. 

Un funcţionar al Cancelariei 
guvernatorului îşi manifesta chiar 
nemulțumirea faţă de activitatea sus- 
pectă de cenzor a lui Gh. V. Madan, 
constatând cu stupoare că “de fiecare 
dată, după examinarea cărţilor (aces- 
ta — I.V.) declară şefului cancelariei că 
n-a descoperit nimic suspect”?!. 

Intre anii 1908 şi 1912 Gh. V. 
Madan a condus prima trupă de tea- 
tru românesc din Basarabia, care a 
avut mai multe reprezentații (în spe- 
cial din dramaturgia lui V. Alecsandri) 
la Chişinău şi Orhei??. 

In primul război mondial a fost 
mobilizat, contrar voinţei sale, în 
calitate de translator de limba româ- 
nă în armata rusă. Cele văzute pe 
front sunt expuse în Amintirile unui 
român basarabean din cartierul 
armatei a patra ruse, care a luptat 
la Mărăşeşti. Face nişte aprecieri 
incomode despre anumiţi soldaţi şi 
ofiţeri ruşi, în special despre “divizia 
sălbatică de cavalerie”, despre pro- 
cesul de destrămare a armatei ruse, 
după revoluţia din februarie 1917. 

La 12 mai 1917 Gh. V. Madan 
înfiinţează, împreună cu Anton Cri- 
han?, în cartierul armatei a patra ruse 
de pe Frontul Român şi al garnizoanei 
ruse din Bârlad, un “comitet naţional 
al soldaţilor şi ofiţerilor moldoveni”, 
care îşi propuneau să revendice, între 
altele, împroprietărirea cu pământ a 
ţăranilor, curmarea siluirilor şi jafurilor 
în Basarabia, provocate de anarhia 
ce cuprinsese armata rusă. Acest 
comitet mai cerea ca “Basarabia să 
fie cârmuită numai de moldoveni, căci 
este ţară moldovenească”?*. 

După realizarea unirii Basa- 
rabiei cu Ţara, a trăit mai mulţi ani, 
strâmtorat materialiceşte, simţindu- 
se proscris şi ostracizat. Se pare că 
colaboraţionismul său cu autorităţile 
ţariste din perioada anilor 1908-1912 
a avut consecinţe serioase asupra 
vieţii sale în Basarabia interbelică. 

O perioadă a acceptat chiar 
să fie internat la spitalul de bolnavi 


mintal din Costiujeni, situat la perife- 
ria Chişinăului. A insistat să rămână 
internat aici peste termenul fixat, să i 
se prelungească pomana: “parcă-i la 
Cotroceni. Pot să spun că trăiesc ca 
un prinţ” — îi scria el prietenului său 
George T. Kirileanu, mulţumit că fuse- 
se absolvit de grija chiriei şi a mesei. 

In ianuarie 1938, datorită inter- 
venţiei unui subsecretar de la Culte, o 
veche cunoştinţă de a sa, a fost numit 
consilier comunal al Chişinăului. In 
consecinţă, situaţia sa materială se 
ameliorează în mod evident”. 

Deşi îşi publică primele sale 
schiţe în anii 1898-'99 în revista 
“Floare albastră”, iar mai apoi, în anii 
1907-1908, un şir de articole în ziarul 
“Moldovanul”, totuşi, ca prozator, se 
afirmă mult mai târziu. 

In anii 1932-'37 în paginile 
revistei “Viaţa Basarabiei”, condusă 
de Pan Halippa, i-a fost publicată 
întreaga proză, care a alcătuit ulte- 
rior sumarele volumelor de schiţe şi 
povestiri Răsunete din Basarabia 
(1935) şi De la noi din Basarabia 
(1938), ce i-au adus popularitatea 
binemeritată de prozator talentat, de 
povestitor desăvârşit. 

Contemporanii au apreciat înalt 
talentul său de scriitor. N. Costenco, 
referindu-se la ultimul volum al lui 
Gh. V. Madan, apărut în 1938, pe 
care îl considera drept cartea cea 
mai reuşită a anului, menţiona, între 
altele: “Limba curată moldovenească, 
cu mireasma arhaică şi construcţia 
măiastră a bucăţilor, uneori răscolind 
sufletul până la lacrimi, cum e acea 
admirabilă nuvelă Ciuboţelele lui 
lonel — sunt o chezăşie a originalității 
şi nemuritorului talent al lui Gh. V. 
Madan”?. 

Sergiu Matei Nica, un alt con- 
temporan al lui Gh. V. Madan, într-un 
articol publicat în “Viaţa Basarabiei” 
la 1941, remarca “simplitatea într- 
adevăr mare şi impetuoasă a acestui 
rar cultivator de emoţii, ce menţin o 
stare de spirit şi îndreptăţesc aştep- 
tările. Metaforele lui sunt rugăciuni 
la icoane şi implorări cu tot soborul 
amintirilor”?. 

Aprecieri elogioase face şi Ghe- 
orghe Bezviconi, pentru care Gh. V. 
Madan este “unul din cei mai valoroşi 

prozatori ai Basarabiei”, un scriitor în 
adevăratul înţeles al cuvântului, pe 
drept denumit “Creangă al Basara- 
biei” (07-08.1943, “Viaţa Basarabi- 
ei”). Asemuirea lui Gh. V. Madan cu 
marele Creangă îi aparţine aceluiaşi 
Sergiu Matei Nica, care menţiona: 
“Gheorghe V. Madan este unul din cei 
mai talentaţi scriitori pe care i-a dat 
Basarabia. După Creangă, aproape 
nimeni n-a mai scris într-o limbă aşa 
de frumoasă, căutând să întrebuin- 
teze expresiile cele mai potrivite ale 
ţăranului moldovean. Povestirile lui 
Gh. V. Madan sunt întru totul povesti- 


rile lui Creangă”. 


* k k 


In continuare urmează o suită de 
documente pe care le-am descoperit 
în Arhivele Naționale Istorice Centrale 
din or. Bucureşti, în fondul Ministeru- 
lui Agriculturii şi Domeniilor, care ne 
oferă informaţii suplimentare despre 
mişcarea naţională a românilor basa- 
rabeni de la sfârşitul secolului al XIX- 
lea — începutul secolului XX, precum 
şi unele date noi, dar şi o confirmare 
a celor deja cunoscute despre câţiva 
dintre participanţii la această mişcare 
— şi, în primul rând, despre Gheorghe 
V. Madan, apoi despre |. Pelivan, V. 
Oatul, P. Grosul, mai ales cu referire la 
activitatea acestor din urmă în cadrul 
Pământeniei studentilor basarabeni de 
la Universitatea din Dorpat. 

Primul document este o cerere 
adresată la 29 martie 1933 de către 
Gh. V. Madan Ministrului Basarabiei 
Pan Halippa prin intermediul căreia 
solicită recunoaşterea meritelor sale 
la mişcarea națională a românilor ba- 
sarabeni din timpul ocupaţiei ruseşti şi 
acordarea unor recompense materiale 
pentru aceste merite (majorarea pen- 
siei, acordarea unei pensii suplimen- 
tare viagere sau împroprietărirea sa cu 
un lot de pământ” (vezi Anexa nr. 1). 

In sprijinul acestui demers Gh.V. 
Madan evocă mai multe crâmpeie din 
biografia sa de participant la mişcarea 
naţională (unele cunoscute, altele — 
inedite). O parte dintre aceste date le- 
am şi utilizat deja în cele relatate mai 
sus. Rămâne doar să precizăm că 
întreaga informaţie înşiruită de către 


Gh. V. Madan în acest demers este 
autentică şi, în acelaşi timp, redată 
atât de sugestiv, încât considerăm că 
ea nu mai necesită comentarii. 

Urmează apoi patru scrisori 
semnate de câţiva membri ai Pămân- 
teniei studenţilor basarabeni de la 
Universitatea din Dorpat care i-au 
fost adresate lui Gh. V. Madan (lon 
Pelivan — două şi Vasile Oatul şi Pavel 
Grosul — câte una)“. 

Din primul răvaş, al lui |. Pelivan 
(vezi Anexa nr. 2), am dedus că Gh. V. 
Madan le-a expediat de la Bucureşti 
studenţilor basarabeni din or. Dorpat 
o culegere de cântece naţionale ro- 
mâneşti, care le-au produs acestora 
o deosebită plăcere. In continuare 
l. Pelivan mărturiseşte despre un 
vădit interes al tuturor membrilor 
Pământeniei studenţilor români de 
la universitatea estoniană faţă de 
modul de organizare sub aspect ju- 
ridic a statului român, faţă de starea 
sa economică şi culturală. In înche- 
iere, studentul basarabean roagă ca 
pământeniei să-i fie expediate “cărţi 
literare şi istorice”, pentru a dezvolta 
colegilor săi “conştiinţa naţională şi 
totodată şi gustul, ba chiar şi interesul 
de cetit cărţi româneşti...”. 

Din cea de-a doua scrisoare, 
expediată din Dorpat pe numele 
lui Gh. V. Madan (de astă dată de 
către un alt membru al pământeniei 
— P. Grosul; vezi Anexa 3), reiese că 
preotul Andrei Madan expediase, în 
câteva rânduri, colete cu cărţi româ- 
neşti pământeniei basarabene din 
îndepărtatul oraş estonian, pe care le 
primise de la fratele său din România. 

Prin intermediul acestui răvaş P. 
Grosul îi solicită lui Gh. V. Madan noi 
cărţi despre cultura română, istoria 
neamului românesc, “mai serioase 
şi documentate”, culegeri de cântece 
româneşti “pe note”. 

Un alt membru al Pământeniei — 
Vasile Oatul — îi adresa la 14.01.1904 
lui Gh. V. Madan o scrisoare din exil, 
în care-i mărturisea acestuia că, în 
calitatea sa de român, avea dorinţa 
de a se familiariza la modul serios 
“cu cultura Naţiei Române, mai ales 
cu Istoria română” (vezi Anexa nr. 4). 
Pentru a-şi vedea realizată intenţia, îl 
ruga pe Gh. V. Madan să-l aboneze 
la revista “Albina”, să-i expedieze o 

hartă a României, o istorie a limbii 
(probabil un manual de limba româ- 
nă) şi una a literaturii române, un 
dicţionar român-francez şi un studiu 
fundamental despre istoria românilor. 
Mărturisea că studiase către acel 
timp istoria românilor din manualul 
lui A.D. Xenopol pentru şcoala me- 
die (gimnaziu). Informaţia inserată 
în acest manual o consideră însă 
insuficientă pentru el, care studiase 
la facultatea de istorie. 

Am stăruit în mod special asu- 
pra evidenţierii detaliilor semnificative 
din această scrisoare (dar şi din 
celelalte), pentru a ilustra în mod 
elocvent gradul conştientizării de că- 
tre reprezentanţii cercului studenţilor 
basarabeni de la Universitatea din 
Dorpat a apartenenţei lor la neamul 
românesc -— cu toţii se considerau, 
fără vreo rezervă, români. 

Următorul răvaş, anexat de 
către Gh. V. Madan la demersul său 
adresat lui Pan Halippa, îl are din 
nou în calitate de autor pe lon Pe- 
livan, care semnează de astă dată 
cu pseudonimul “Gorici” (vezi Anexa 
nr. 5). 

Această scrisoare este extrem 
de importantă, deoarece ne oferă 
mărturii autentice despre starea sufle- 
tească şi moralul lui |. Pelivan (liderul 
studenţilor basarabeni din Dorpat) în 
momentul când fusese condamnat 
la exil pe un termen de trei ani în gu- 
bernia Arhanghelsk pentru activitatea 
cu caracter naţionalist, desfăşurată în 
cadrul universităţii estoniene. 

Epistola sa denotă că el nu 
avea de gând să se resemneze, să 
cedeze, ci, din contra, era dispus să 
continue lupta. |. Pelivan îl ruga pe 
Gh. V. Madan să-i expedieze operele 
celor mai distinşi scriitori români (Vla- 
huţă, Coşbuc, Eminescu, Alecsandri), 
ce-i puteau servi drept “singură mân- 
gâiere, care-i va uşura zilele triste de 
exil”. El roagă, de asemenea, să-i fie 
expediate ziarele şi revistele lecturate 
de Gh. V. Madan la Bucureşti. 

|. Pelivan intenţiona să traducă 
din română în rusă lucrările cele mai 
reprezentative ale scriitorilor români, 
în care era cel mai bine oglindită 
viaţa poporului şi, în special, cea a 
ţăranului român. 


În încheiere, vom mai menţiona 
că Pan Halippa va da curs cererii lui 
Gh. V. Madan” (vezi Anexa nr. 6) şi, 
în consecinţă, guvernul român va 
dispune ca acesta din urmă să fie 
împroprietărit cu un lot de pământ din 
moşia Măgdăceşti, jud. Lăpuşna, cu 
o suprafaţă totală de 6 ha (4 ha 8000 
m° teren arabil, situat pe moşia Măg- 
dăceşti, 2000 m? loc de casă din noua 
vatră a satului Grătieşti şi 1 ha — imaş 
colectiv, situat pe moşia Cevcara)? 
(vezi Anexa nr. 7). Această decizie va 
intra în vigoare la 1 iunie 1933. 

La 9 septembrie a aceluiaşi an 
Gh. V. Madan va achita preţul lotului 
şi “spezele de măsurătoare” — suma 
totală fiind echivalentă cu 6298 de 
lei? — şi astfel îşi va vedea realizată 
dorinţa sa de a fi împroprietărit cu un 
lot de pământ ca o recunoaştere a 
aportului său la mişcarea naţională a 
românilor basarabeni şi la realizarea 
unirii provinciei dintre Prut şi Nistru 
cu Ţara la 1918. 

Anexa nr. 1 


29 Martie 1933 
Domnule Ministru 


Subsemnatul Gheorghe V. Madan, am onoare a supune aprecierei D-Voastră 
următoarele; cu rugămintea de a interveni şi stărui la cei în drept ca să fie admise şi 
satisfăcute. 

Sunt unul din cei mai vechi luptători pentru cauza naţională Basarabeană rămas 
în viaţă, şi lupt din greu cu bătrăneţea şi sărăcia. 

Istoricii mişcărei naţionale din Basarabia — profesorii: N. lorga, l. Nistor, şi Şt. Cio- 
banu — îmi recunosc în scrierile lor meritele naţionale faţă de mişcarea de redeşteptare 
a românilor din Basarabia. 

Activitatea mea naţională a început încă din anul 1889; iar în anul 1891 am fost 
eliminat din Seminarul din Chişinău, apoi vremelnic arestat de Jandarmeria Rusă şi 
după aceasta m'am refugiat în Vechiul Regat, de unde m'am reîntors la Chişinău că- 
tre finele anului 1906** în urma manifestului Imperial de grațiere politică generală, în 
Chişinău am editat şi redactat Ziarul Moldovenesc naţional cu caracter politic moderat 
“Moldovanu!” în anii 1907 şi 1908. Tot atunci am alcătuit o trupă de teatru Românesc 
din elemente basarabene, cu care am jucat piese naţionale pe scenele din Chişinău şi 
Orhei în intervalul de la 1907-1912. 

Activitatea mea naţională s'a manifestat deasemeni prin viu grai şi pe calea lite- 
raturei, precum şi prin tipărirea şi răspândirea unei colecţiuni de cântece moldoveneşti 
— basarabene (1897) şi a unei antologii româneşti tipărită în 1903 cu litere chirilice 
anume pentru moldovenii din Basarabia. 

Deasemenea am răspândit multe cărţi româneşti în Basarabia pe care le trimeteam 
gratuit din Bucureşti. Am trimis cărţi, ziare şi note româneşti chiar Cercului Naţional 
Studenţesc Basarabean din Dorpat (Rusia), după cum se vede din copia scriitorilor 
Domnilor |. Pelivan, V. Oatu şi P. Grosu, aci alăturate. 

Această activitate a mea s'a desfăşurat în vremuri grele, când despotismul rusesc 
căuta să distrugă orice avânt de libertate şi să înăbuşe conştiinţa naţională a moldove- 
nilor basarabeni. Nici o stea, nici o lumină nu se zărea. 

Nu era lucru uşor să scoţi pe atunci un ziar Românesc în Basarabia, să joci teatru 
Românesc, să tipăreşti şi să pui în mâna moldovanului basarabean o carte Românească 
cu conţinut patriotic, căci agenţii ruseşti mişunau pretutindeni. 


* Pe document a fost aplicată următoarea rezoluţie a ministrului Agriculturii şi 
Domeniilor: "Nu i se va da curs până la o nouă dispoziţie". 
** Corect ar fi — către sfârşitul anului 1905 (n.n. — 1.V.). 

Pentru activitatea mea naţională, am primit laude, auzite şi citite, însă n'am pri- 
mit nici un ajutor din partea Statului, nici chiar după ce cauza pentru care amluptat şi 
făcut sacrificii a biruit. Noroc că am fost 18 ani funcţionar şi astfel primesc o pensie de 
3.000 lei pe lună, căci altfel ar fi trebuit să mă prăpădesc şi să mă ticăloşesc cu totul 
din cauza nevoilor. 

De aceia azi în pragul sărbătorirei Jubileului de 15 ani dela alipirea Basarabiei, 
mă adresez către D-Voastră cu fierbinta rugăminte ca să faceţi cele de cuviinţă pentru 
ca să mi se recunoască ca ani serviţi Statului Român cu drept la pensie, fără reţineri, 


cei vre-o 15-17 ani de activitate naţională, sper a fi apoi alăturaţi, la cei 18 ani pentru 


care primesc deja pensie şi astfel să pot primi o pensie ceva mai mare ca cea de azi şi 
această recunoaştere a anilor jertfiți cauzei naţionale, să fie intrată în vigoare pe data 


eşirei mele la pensie. 

Deasemenea rog, ca în cazul când Guvernul ar decide ca Patria să se arate 
recunoscătoare către unii şi puţinii din cei câţiva mai vrednici luptători basarabeni ne- 
recompensaţi încă, atunci vă rog să binevoiţi a ţine cont şi de meritele mele naţionale 
şi a mă trece în lista celor sortiţi a fi recompensaţi cu răzăşii sau pensii viagere. 

Alăturez încă şi mărturisirea că în timpul revoluţiei în anul 1917 la începutul lunei 
Maiu, împreună cu D-l Anton Crihan, actualul Ministru Subsecretar de Stat la Agricul- 
tură, am întemeiat un Comitet Naţional al Ofiţerilor şi soldaţilor moldoveni din Armata 
IV-a Rusă de pe frontul Român, al cărui Preşedinte am şi fost ales, Secretar fiind d-l 
Anton Crihan. Acest Comitet a dat mai târziu Sfatului Ţării pe Deputaţii Anton Crihan, 
G. Mare şi Selitraru. 

Deasemenea alăturez şi copiile unor scrisori ale D-lor lon Pelivan, V. Ouatu şi P. 
Grosu, din care reiese rolul meu naţional în mişcarea naţională a studenţilor Basarabeni 
dela Universitatea din Dorpad. 

În speranţa că veţi lua în consideraţie şi satisface cele expuse mai sus, vă rog 
să primiţi asigurarea deosebitei mele stime şi consideraţiuni. 


Gheorghe V. Madan 


Domniei-sale 
Domnului Ministru al Basarabiei 
P. Halippa 


Anexa nr. 2 
Dorpat 25/X-01 
Copie 
Mult stimate D-le Madan, 


Zeu, îmi e ruşine, că îţi scriu aşa târziu, dar să am ertare, căci eu nu-s nici decum 
vinovat. D-ta ai vroit să-ţi prescriu (transcriu — 1.V.) articolul lui Belinschy despre “Svadba 
Cr[es]cinscago” de Suhuvo-Kobilin. 

Eu am rescolit toate bibliotecile din Dorpat, şi am prevăzut toate ediţiunile operilor 
lui Belinschy, dar nici un articol despre sus numita comedie a lui Crescinsky n'am găsit... 

lar ce se atinge de cântecele, trimise de d-ta, noi foarte-ţi mulţumim; ele nouă 
foarte ne plac; ar fi bine dacă ne-ai trimite D-ta şi imnul Moldovei. În trimisele note 
se află numai sfârşitul acestui imn. Cu mare plăcere le-am cânta în costume nati- 
onale, dar nu le avem. Despre cărţi cu care D-ta mai putea îndatori, mă simt dator 
aţi mulţumi de amabilitate. Eu singur şi în deobşte toţi pământenii noştri basarabeni 
foarte se interesează de starea şi construcţia (ustroistwo) juridică şi materială şi 
în genere culturală a României... Dumitale ţi-am fi foarte mulţumiţi şi obligaţi, dacă 
ne-aţi putea găsi Dreptul Statului Român”... pământenia (zemleacestwo) noastră 
ar fi foarte mulţumită, dacă d-ta i-ai trimite vre-o câteva cărţi literare şi istorice să 

dezvoltă la băieţii noştri conştiinţa naţională şi tot odată şi gustul, ba chiar şi interesul 
de cetit cărţi româneşti... 


(ss) lon Pelivan 


Anexa nr. 3 
Dorpat 10/111-1904 an. 
Copie 
Domnule Madan! 


Moşul meu (fratele D-tale), părintele Andrei Madan dela Izbeşti, acum mort, de 
vre-o câteva ori me-a dat şi a trimes pe numele meu pentru basarabeni în Dorpat cărți, 
trimise lui de d-ta. Intr'o scrisoare el mi-a arătat adresa D-lii şi m'a sfătuit, dacă ne-ar 
mai trebui cărţi, să-ţi scriu D-tale. Multe nevoi m'o împiedicat să-ţi scriu mai înainte. 
Acum singur viaţa mă împinge şi mi-arată trebuinţa să dobândim noi basarabenii nişte 
cântece potrivite vocale pe note şi chiar de cultură şi istoria neamului nostru, mai se- 
rioase şi documentate. Pe noi, hojma ne întreabă studenţii elevi şi de alte naţiuni, se 
interesează şi uneori propun nou (ă — I.V.) să le spunem ori să le citim vre-un referat 
de limba, istoria şi starea culturală a noastră şi a tot neamului nostru. 

Aducându-mi aminte de sfatul moşului mort, am socotit că am voie şi pot să te 
rog şi să te poftesc să ne ajuţi cu ce-i avea putinţă şi cu ce-i socoti că este chip. Acum 
te rog, fi (i — I.V.) atât de bun, trimite-mi ori măcar arată-mi, ceva din cântece vocale 
pe noate şi din cărţi de cultură şi istoria neamului nostru careţi vor păre mai potrivite 
şi vre-un catalog. 

Şedem în Rusia (Dorpat) şi nu ştim nimica ce se face în Rusia“. Un tănăr primeşte 
edicţiunea “Adevăr” da poi Doamne ce o derveleşte censura. Aşa că uneori sărmanul 
primeşte numai numele ediţiunei. 

Un băiat mi-a spus de un popă, care o trimis parale şi nu ştie dece cauză pănă 
acum nu primeşte revista “Albina”. 

Nu poţi să-mi dai de ştire, în ce situaţiune se află editura “Albina”? 

Cu onoare, nepotul D-tale Pavel Grosul, feciorul părintelui Alexandru din Bardar, 
care acum e mort. 

Adresa mea în Dorpat: Jiuriev (Dorpat) Liglandia** strada Camenaia 20, student 
veterinar. 


* Probabil că în cazul dat autorul răvaşului a avut în vedere România (n.n. — |.V.). 
** Liflanda. 


Anexa nr. 4 
Copie Pinega. 1904.1.14. 
Stimate Domnule Madan! 


Cer excuzare, că fiind necunoscut, mă adresez către Dvs.; tot odată mă recoman- 
dez — studentul Universităţei din Dorpat, basarabean de loc, Vasile Oatul. 

Demult deja am dorinţa, fiind singur român, de a mă cunoaşte fundamental cu 
cultura Naţiei Române mai ales cu Istoria română. Mijloacele ce le posedăm foarte nu 
mă mulţumesc. Visam să mântui Universitatea şi pe loc în România, să-mi implinesc 
dorinţele. Destinul însă a hotărât alta şi acum sânt în exil în guvernământul Arhanghelsc. 

În punerea (situaţia — I.V.) asta sânt nevoit a mă folosi cu ce măcar se poate. Ne 
fiind cunoscut cu presa Română, din ce cauză neavând mijloace de a face o alegere 
mai bună am hotărât să escriu “Albina” dar poşta nu-mi au primit banii, însă am înşti- 
inţat, că să poate de a transcri peste vre-un bucureştean, iată dece mă adresez către 
Dvs. şi vă trimet 3 ruble. 

Afară de asta aş vrea să transcriu mai cu vremea 1) o chartă a României. 2) Un 
dicţionar româno-francez. 3) o istorie română. Am cetit a lui Xenopol pentru şcoala 
mediă, dar nu mam mulţămit şi aş vrea vre-o operă scrisă fundamental (eu am trecut 
facultatea istorică), 4) o istorie a limbei şi literaturei Române. 

Vă poftesc, D-le, să înştiinţaţi familiile autorilor chărţi supranumite, valoarea (tena) 
lor şi să-mi scrieţi mie pentru ce voi fi foarte mulţumit. 

De nu s'a putea (oarece pentru ce) de transcris “Albina” (revista). Vă poftesc să- 
mi trimiteţi chărţi din acele supranumite, pe cât or ajunge banii, acele alte, după cum 
mi-or permite mijloacele, cu vremea le oi escri singur. 

Pelivan, camaradul meu, mi se pare e cunoscut Dvs. Şi dânsul e acuma în exil 
în Arhanghelsc. 

În fine cer ertare pentru stilul meu şi vă doresc cele bune. 


(ss) Vasile Oatul. 


Adresa mea: Russia. Or. Pinega, guvern. Arhanghelsc. D-lui Vasile Ivanovici Oatul. 
P.S. Foarte aş vrea să aib carte poştală cu chipul Universităţei din laşi. Am auzit 
că zidirea e foarte frumoasă. 


Anexa nr. 5 
31/X. — Kişinău 
Copie 
Scumpe amice! 


Poate aţi auzit, că pe Pelivan degrabă or să-l trimeată în exil — guvernământul 
Arhanghelscului pe trei ani de zile sub “Supravegherea poliţailor”? Sărmanul! era înfocat 
şi însufleţit de ideea lucrului şi a muncei sfinte pe tărâmul basarabean, şi când era să 
înceapă, atunci lau înfăşcat ca să-l trimată să-şi mai zvânteze avântul prin gerurile nordului 
ultim al imperiului Rus. Singura mângâiere, care-i va uşura zilele triste din exil, poate să 
fie literatura română. Prin urmare foarte te-a rugat să-i expediezi operile scriitorilor români, 
celor mai distinşi Vlăhuţă, Coşbuc, Eminescu, Alecsandri (v. |. Alecsandri poezii îl are) 
etc. Pe Creangă l-a citit şi reviste, gazete, cari D-ta le cumpări, să-i trimeţi: el îţi va plăti 
mărcile. Chiar şi pentru Vlăhuţă, Eminescu etc. el îţi va trimete bani după măsura putinţei. 

Cauza exilului — o istorie (vre-o 2 ani înapoi) studenţească, în care Petergurscaia 
Gubernscaia Palata n-a găsit nici un element de crimă, iar Departamentul de Poliţie 
nu s-a mulţumit cu rezoluţia Palatei şi “administratiwnâm poreadcom” îl izbesc la nord. 

Ce e mai rău în situaţia lui, afară de lipsa mijloacelor, apoi — părinţii, cari încă nu 
ştiu de soarta lui, căci el le-a scris că pleacă la slujbă. 

Ca să-şi poată procura mijloacele de traiu, el gândeşte să se ocupe cu traducerea 
scriitorilor români în limba rusă. 

De aceea ar fi bine să-i trimiţi operile, cele mai caracteristice, în cari se oglindeşte 
mai bine viaţa tuturor claselor poporului Român şi mai ales a ţăranului. Se'nţelege că 
despre traducerea verselor (operilor versificate) nici nu poate să fie vorba. 

Din partea mea te poftesc să-i faci această mângâiere, trimiţându-i cărţi Române 
(şi gazete). Adresa ţi-a scri-o după ce va sosi la starea locului. 

O frăţească îmbrăţişare fraţilor basarabeni !!! 

Al d-tale amic (ss) Gorici (adică lon Pelivan) 


Anexa nr. 6 


Domnule Ministru, 


Comitetul pentru organizarea serbărilor cu ocazia împlinirei a 15 ani dela Unirea 
Basarabiei, luând în discuţie cererea D-lui Gheorghe V. Madan din Chişinău, prin care 

cere o recompensă faţă de serviciile aduse patriei, a hotărât a interveni la Excelenţa 
Voastră cu rugămintea de a se acorda numitului 5 ha. pământ arabil în Basarabia. 


Preşedinte P. Halippa 


Domniei-sale 
Domnului Ministru al Agriculturii şi Domeniilor 
Bucureşti 


13.1V.933 
Se aprobă în principiu. Serviciul agricol Lăpuşna va face propuneri. 


Isemn. indescifrabilă/ 


Anexa nr. 7 


Ministerul Agriculturii şi Domeniilor 
Direcţia Reformei Agrare 
Bucureşti 


La ordinul nr. 90180 din 28 aprilie 1933. 


Avem onoarea a vă raporta că D-lui Gheorghe V. Madan din Chişinău i s'ar putea 
vinde terenul disponibil, fostul lot al deposedatului lon D. Slobozianu din com. Gratieşti, 
în suprafaţa de 4 ha 8000 m.p. arabil situat pe moşia Magdaşeşşti, f. propr. D-lui Polon- 
schi, 2000 m.p. loc de casă în vatra nouă de sat Grătieşti, moşia Cevcara-Hinculov, şi 
1 ha imaş colectiv pe moşia Cevcara, f. prop. Crauze. 

Evaloarea după preţul de exprorpiere pentru lotul arabil de 4 ha 8000 m.p. este 
de lei 800 ha plus lei 40-5 % total lei 840 ha, iar pentru locul de casă de 2000 m.p. şi 1 
ha imaş preţul de expropriere este de lei 750 ha plus lei 38—-5% total lei 788 ha, pentru 
întregul lot se mai adaogă cheltuieli de măsurătoarea lei 78 ha. 

Evaloarea după preţul din comerțul liber a lotului de mai sus variază dela 2000- 
2500 lei ha. 

Cu onoare rugându-vă să binevoiţi a dispune. 

Anexa schiţă de plan a lotului arabil. 


Referat 

D.M. din 13.IV.933 s'a aprobat în principiu vânzarea unui lot de 5 ha în Basara- 
bia lui Gh. V. Madan, pentru serviciile aduse de d-sa patriei. Serviciul agricol Lăpuşna 
propune să i se vândă un lot de 6 ha disponibil pe moşia Grătieşti (4 ha 80 ari teren de 
cultură, 20 ari loc de casă şi 1 ha imaş colectiv). Preţul de expropriere al terenului este 
788 şi 840 lei hectarul (în total 4978 lei), valoarea comercială — 2000-2500 lei hectarul. 

Vă rugăm să binevoiţi a decide asupra definitivării vânzării şi asupra preţului. 


Şeful serviciului /semn. indescifrabilă/ 
24.5.933. 
1.VI.933 Se aprobă vânzarea lotului indicat în referat cu preţul de 2000 (două 


mii) lei ha. 
AN.I.C., fond Ministerul Agriculturii şi Domeniilor, dosar 61/1933, f. 1-8; 10. 

Nina PLĂMĂDEALĂ 
Chişinău 


LEON DONICI — 
O CONŞTIINŢĂ 
ANTIUTOPICĂ 


In procesul de recuperare şi (re) 
integrare literară a scriitorilor basara- 
beni din perioada interbelică în spaţiul 
general românesc “cazul” lui Leon 
Donici-Dobronravov este insolit. Mai 
întâi, deoarece creaţia sa a suscitat, 
după 1990, un viu interes editorial, 
fiind publicate succesiv două edi- 
ţii ale Revoluţiei ruse (Chişinău, 
1992; Bucureşti, 1996), precum şi o 
culegere consistentă, Marele Archi- 
medes (Bucureşti, 1997), îngrijită de 
Ana-Maria Brezuleanu. Acest efort 
a fost dublat de pertinente operaţii 
exegetice, concretizate atât în prefe- 
tele edițiilor amintite, cât şi în studii 
ştiinţifice şi recenzii. Alte note ale 
“cazului” respectiv provin din însăşi 
problematica valorificării şi integrării 
lui Leon Donici în istoria literaturii 
naţionale. Situaţia sa este comună 
tuturor literaţilor români care au scris 
(şi) în alte limbi — vezi alt “caz” cele- 
bru: Panait Istrati — şi pe care G. Că- 
linescu, în Istoria... sa monumentală, 
i-a exilat la rubrica “Scriitori români 
de limbă străină”. Este adevărat că 
în ce-l priveşte pe L. Donici dilemele 
sunt mai puţin dureroase, iar opinia 
tot mai generalizată susţine irevocabil 
un statut bine definit al acestuia în 
literatura română. 

Poziţia specială a lui L. Donici 
printre scriitorii interbelici este asigu- 
rată şi de substanţa operelor sale pro- 
fund originale. Prin Revoluţia rusă, 
Marele Archimedes şi mai multe 
nuvele şi eseuri în corpul literaturii 
române s-a realizat “un transplant be- 
nefic” (A.-M. Brezuleanu) de registre 
tematice şi stilistice inedite. Astfel, L. 
Donici este primul care introduce în 
proza timpului tema revoluţiei şi cea 


a intelectualului agresat de statul dic- 
tatorial. Punerea operei sale la index, 
în perioada sovietică, s-a motivat, 
desigur, prin rechizitoriile corosive pe 
care le-a formulat la adresa revoluţiei 
bolşevice. 

De fapt, denunţarea monstruo- 
zităţii regimului instalat după lovitura 
de stat din februarie 1917 devenise 
o constantă a scrisului său, atât în 
publicistică, memorii, cât şi în ficţiu- 
nile literare. 

Exemplară, în acest sens, este 
nuvela de excepţie Marele Archi- 
medes, publicată la 1922 în “Viaţa 
românească”. Critica vremii a în- 
tâmpinat elogios scrierea, apreciin- 
du-i înalt valoarea literară. In 1926, 
la moartea scriitorului, E. Lovinescu 
mărturisea că lectura nuvelei l-a în- 
tărit în convingerea că “Leon Donici 
era un scriitor de talent” (1, p. 357). 

E drept că nici mentorul “Sbu- 
rătorului”, nici ceilalţi critici din epocă 
nu treceau, de regulă, dincolo de 
atare judecăţi generale. Atitudinea se 
explică prin absenţa, la acea dată, în 
conştiinţa literară, a unui orizont de 
aşteptare adecvat, care să permită 
raportarea semnificaţiilor de pro- 
funzime ale textului la realităţile abe- 
rante ale unei societăţi totalitare. Din 
acest punct de vedere L. Donici apare 
ca spirit vizionar, care a prefigurat 
artistic fenomenul totalitarismului cu 
mult înaintea consolidării acestuia în 
varianta stalinistă. 

O primă interpretare succintă şi 
sugestivă a nuvelei sub acest unghi 
aparţine Anei-Maria Brezuleanu, în 
prefața la volumul Marele Archi- 
medes. Textul este considerat, aici, 
pe bună dreptate, o replică literară 
a Revoluţiei ruse, o transpunere 
artistică a tezei de bază: comunismul 
e crimă împotriva omenirii. Cerce- 
tătoarea semnalează judicios şi 
ale nuvelei cu scrieri de M. Bulgakov, 
E. Zamiatin şi L. Andreev. 

Adâncirea acestui examen 
comparat în plan tipologic ne per- 
mite să-l apropiem pe L. Donici de 
categoria scriitorilor “antiutopişti”, 
care au demistificat esenţa societă- 
ţilor totalitare: E. Zamiatin, P. Istrati, 
Fr. Kafka, Al. Huxley, G. Orwell etc. 
Referinţa la aceşti clasici ai genului 
nu e fortuită, ci, dimpotrivă, relevă, 
pe anumite coordonate, poziţia pri- 


160 


Limba Română 


vilegiată a scriitorului nostru. Astfel, 
E. Zamiatin şi-a scris romanul Noi 
în 1920, însă publicarea lui a fost 
posibilă doar în 1924, la New York. 
Nuvela lui Bulgakov Inimă de câine, 
realizată în 1925, a ieşit de sub tipar 
în 1987, Spovedania unui învins a 
lui P. Istrati datează din anul 1929, iar 
pamfletele sale (Bagatele pentru un 
masacru şi Şcoala cadavrelor) sunt 
din 1937-1938. Minunata lume nouă 
de Al. Huxley vede lumina tiparului 
în 1931. Toate acestea ne permit să 
lansăm teza, pe care vom încerca 
s-o argumentăm în continuare, că L. 
Donici este primul nu numai printre 
scriitorii români“, ci şi în contextul 
literaturii europene, care a demontat 
cu luciditate structurile opresive ale 
puterii totalitare de tip comunist. 

Ca şi în alte proze semnate de 
L. Donici, trama evenimenţială este 
minimă în Marele Archimedes. Per- 
sonajul principal, tot el şi naratorul, 
dialoghează cu soţia sa Kitty, umblă 
haotic pe străzi, primeşte în vizită pe 
un fost coleg, Toporkov, este arestat 
de poliţia politică şi apoi eliberat. 
Spaţiul acţiunii se indică prin termeni 
şi nume specifice: ziarul “Pravda”, 
Sovietul, Comisiunea extraordinară 
(prototipul KGB-ului), “prospect”, 
Parvinsky, Kuniţky etc. Nuvela este 
simptomatică pentru “neorealismul” 
lui L. Donici. Termenul desemnează o 
scriitură ce îmbină osmotic elemente 
simboliste şi expresioniste, cultivă 
fantasticul, grotescul şi liricul. Ea a 
fost practicată de mai mulţi scriitori 
ruşi de la începutul sec. XX: Leonid 
Andreev, Aleksei Remizov, Ivan Bunin 
ş.a. In spiritul acestei tradiţii, scriitorul 
român subordonează detaliul realist, 
faptele empirice exterioare sarcinii 
de a dezvălui esenţa lucrurilor, psi- 
hologia personajelor, de a crea o 
atmosferă particulară. 

In acelaşi scop, el face uz de 
figuri repetitive şi laitmotive — ima- 
gini cu valoare de simbol. Astfel, 
personajele nuvelei sunt hărțuite de 
spectrul foamei. Ele se mişcă într-un 
spaţiu închis, dominat de un întuneric 
lugubru: “un întuneric adânc, cum 
niciodată nu mai fusese în nopţile tre- 


*Acest aspect a fost deja evidenţiat 
de Ana-Maria Brezuleanu [2] şi de Sava 
Pânzaru [3]. 


cute” [4, p. 66]. Protagonistul rătăceş- 
te în transă pe ulițele nesfârşite ale 
“oraşului mort”, iar trecătorii întâlniți 
îi par “umbre”, “nişte morţi înviaţi” [4, 
p. 67]. Autorul creează o atmosferă 
apocaliptică, în manieră dantescă, 
zugrăvind scene suprarealiste: un 
oraş cufundat în beznă, populat de 
fantome umanoide, având întipărite 
pe chipuri pecetea morţii. Un şir 
nesfârşit de umbre, de condamnaţi, 
“deja morţi pe jumătate”, care se to- 
pesc în infern sub acompaniamentul 
sunetelor blestemate ale balalaicii [4, 
p. 71]. Ca şi în Procesul lui Kafka, 
osândiţii nu-şi cunosc vina (“Pentru 
ce? Pentru care vină?”), verdictul fiind 
emis în taină de o instanţă anonimă, 
de un moloh necruţător şi satanic, 
prin care naratorul simbolizează sta- 
tul comunist. 

In general, trebuie subliniat 
că atât prin numeroase imagini şi 
simboluri concrete, cât şi prin însăşi 
atmosfera conturată autorul demască 
o esenţă diabolică a orânduirii co- 
muniste, asemănând-o cu o lume în 
care s-au dezlănţuit demonii dosto- 
ievskieni. Urmărind, desigur, şi efecte 
stilistice, aceste tablouri suprarealiste 
nu pot fi desprinse de nişte realităţi 
istorice, al căror substrat malefic şi 
demonic L. Donici l-a divulgat printre 
primii. N. Berdeaev va mărturisi, mai 
târziu, o percepere similară: “In atmo- 
sfera comunistă era ceva sinistru, aş 
spune chiar ceva supranatural” [5, p. 
230]. “Comunismul, în modul în care 
s-a manifestat în revoluţia rusă, nega 
literatura, nega personalitatea şi nega 
spiritul. In aceasta (...) consista răul 
demonic al comunismului” [5, p. 242]. 

O intensă încărcătură simboli- 
că şi expresivă comportă, în nuvela 
analizată, scena cu un copil mort 
în stradă, sub o pancartă pe care 
e zugrăvit un domn roşu, dansând 
cu o doamnă violetă, şi inscripţia: 
“Tovarăşi! Aici se dansează!. In 
această realitate halucinantă moartea 
coboară din metafizic în zona faptului 
divers: “Se spune că noaptea trecută 
au împuşcat două mii de oameni. Alţii 
spun că patru mii. Cine ştie numărul 
adevărat?” [4, p. 76]. 

Viziunile fantomatice bântuie 
subconştientul naratorului, într-un 
ritm delirant, haotic, la limita demen- 
tei. Atât bunul-simţ, cât şi sentimentul 
salvator al realului, sucombă în acest 

univers al umbrelor, care se constituie 
într-o “utopie cu semnul minus” (E. 
Zamiatin) şi în care valorile şi ierar- 
hiile tradiționale sunt înstrăinate de 
sensul lor originar. Bunul Dumnezeu 
nu mai are putere în această lume 
orwelliană, unde se şterg hotarele 
dintre vis şi realitate, unde “puterea 
înseamnă ignoranță”, iar pacea răz- 
boi (G. Orwell). Imaginea Marelui 
Frate din textul lui Orwell 1984 este 
prefigurată aici de simbolul malefic 
al “Sovietului”, precum şi de cel al 
Marelui Archimedes. 

Sentimentul obsesiv care ma- 
cină fiinţa răvăşită a personajului 
central e groaza, senzaţia tulbure că 
este urmărit de forţe oculte, că este 
înghiţit de un rău universal. Claustra- 
rea în odăile pustii ale locuinţei nu-l 
eliberează de persecuția umbrelor. 
Tabloul este memorabil, evocând 
scena antologică din Făclia de Paş- 
te a lui Caragiale. Ca şi Leiba Zibal, 
personajul lui Donici tresare, îngrozit, 
la bătaia în uşă, aprinde “cu mâinile 
tremurătoare” candela de pe masă. 
Iminenţa unei catastrofe pluteşte 
în aerul închis al odăii, în care pro- 
tagonistul aşteaptă să irupă, ca să-l 
aresteze, “ei”, “aceia”. Dar intrusul era 
fostul coleg Toporkov, o altă umbră 
detaşată din cortegiul funebru, cu 
nasul “lungit, ca nasul unui mort”. 
După ce îi comunică decizia sa de 
a intra în serviciu la “ei” — “oameni 
ca oamenii” —, dar în care “se simte 
ceva îngrozitor”, Toporkov deconspiră 
secretul unei conjuraţii universale. 
Oamenii nu sunt umbre, ci numere 
(ecou al “comunismului de război”, 
când toate produsele se eliberau 
în baza unor cartele numerotate), 
subordonate Marelui Archimedes, 
stăpânul vieţii şi al universului, “care 
e cu numărul şi cu măsura”. Revolu- 
ţia n-ar fi o zguduire generatoare de 
haos, ci o geometrie, un calcul în care 
oamenii reprezintă “cifrele cu care 
operează EI”. 

Acest El, numit la început Mare- 
le Archimedes, constituie o reminis- 
cenţă literară din piesa lui L. Andreev 
Anatema, aşa cum a remarcat per- 
tinent A.-M. Brezuleanu [6, p. XVII]. 
La scriitorul rus, Anatema, spiritul 
cunoaşterii raţionale, se confruntă 
cu “Cel ce păzeşte intrările”, simbo- 
lul increatului, fără nume, al Fiinţei 
Supreme ce deţine taina vieţii şi a 


nemuririi. In Viaţa omului Andreev 
aduce iarăşi în scenă pe “Cineva în- 
veşmântat cenuşiu, pe nume EI”. De 
fapt, trebuie să menţionăm recurenţa 
acestei imagini-laitmotiv în întreaga 
creaţie a lui L. Andreev. Tematica pe 
care acesta a cultivat-o cu insistenţă 
are în centru dependenţa inexora- 
bilă a omului “mic”, obişnuit, filistin 
de forţele malefice iraționale, care 
îl strivesc sub greutatea legităţilor 
monstruoase, antiumane. Omul ar fi 
un accesoriu la angrenajul diabolic 
al “răului universal”. Neputincios 
să-i cunoască resorturile intime, nici 
finalitatea-i oarbă, individul cedează, 
se repliază în sine, în frică şi groază, 
devenind fiinţă automatizată şi aliena- 
tă de natura sa umană. In consecinţă, 
se produce o înstrăinare de sine şi 
de ceilalţi, o regresiune în tăcere şi 
izolare depresivă, o dezagregare mo- 
rală [7, p. 87-161]. Această filozofie 
pesimistă L. Donici o adaptează la 
Rusia postrevoluţionară, în care a 
triumfat principiul “Marelui inchizitor” 
al lui Dostoievski: gloatele aleg pâi- 
nea în locul libertăţii. Astfel, pus în 
faţa aceleiaşi alternative, Toporkov 
ilustrează limita demisiunii morale şi 
a compromisului: “Nu vreau să mor, 
m-auzi? Nu vreau! Am ajuns până 
acolo că, dacă ar fi nevoie, te-aş 
sugruma, deşi am fost camarazi de 
serviciu timp de cincisprezece ani!.. 
Da’ ce zic pe dumneata! Nevasta mea 
şi fiică-mea... şi pe ele le-aş sugruma, 
dacă mi-ar fi dat să aleg: eu sau alţii” 
[4, p. 73]. 

Sub acelaşi raport comparat, 
nuvela lui L. Donici relevă sur- 
prinzătoare aderenţe cu romanul Noi 
de Zamiatin, în care este dezvăluit 
scopul oricărei societăţi totalitare: 
perfecțiunea matematică a statului 
unitar. Omul devine “om-număr”, el 
renunţă la propriul “eu” pentru a se 
dizolva în impersonalul “noi”. Mai 
aproape de universul descris în Ma- 
rele Archimedes se află nuvela lui 
Zamiatin Grota — un tablou fantas- 
magoric al Petrogradului roşu din anii 
1918-1921. Un oraş mort, reîntors 
în epoca glaciară, în care mişună 
umbrele oamenilor de cultură, con- 
damnaţi la moarte prin inaniţie şi frig. 

Persistenţa motivului “umbrei” 
la Zamiatin şi Donici nu este întâm- 
plătoare şi se explică prin acelaşi 
context literar în care s-au format. 

In 1896 F. Sologub scotea cule- 
gerea intitulată Umbre. In povestirea 
omonimă autorul prezintă personaje 
agresate în interiorul locuinţei de ne- 
numărate umbre. leşirea în stradă nu 
salvează, căci şi acolo foiesc umbre 
stranii, nedesluşite, ce le acaparea- 
ză sufletele [8]. Viaţa este absurdă, o 
împărăție stupidă a umbrelor, din care 
ne putem salva doar prin moarte — 
acesta este mesajul profund al poves- 
tirii. Motive identice se întâlnesc şi la 
A. Remizov, un alt scriitor cu care L. 
Donici a întreţinut relaţii de prietenie. 
Simboliştii ruşi au revalorificat aceste 
ambiguităţi ale unei existenţe onirice, 
în care lucrurile ce ne înconjoară sunt 
reflexe ale celor nevăzute. 

Ca şi celelalte scrieri ale lui L. 
Donici, care “este un adevărat corifeu 
al genului memorialistic” [9, p. 84], 
Marele Archimedes poartă ampren- 
ta autobiograficului. Scriitorul a simţit 
pe propria piele “splendorile” raiului 
comunist din enclava sovietică în anii 
1917-1919. Experienţa a fost scurtă, 
dar cu atât mai uimitoare este intui- 
ţia cu care el a prefigurat strategiile 
bolşevice de manipulare şi anihilare 
a personalităţii, strategii care atunci 
abia erau puse în aplicare. Ceea ce 
a caracterizat noua stăpânire dintru 
început a fost ura patologică contra 
intelectualilor, a oamenilor de cultură, 
rezistenți prin definiţie la orice formă 
de constrângere. De aceea ei urmau 
să fie ori încorporaţi cu forţa într-un 
gregarism obligatoriu, ori anihilaţi 
fiziceşte. 

In Marele Archimedes ideea 
depersonalizării ocupă un loc central 
în structura tematică. Sovietul anun- 
tă, în “Pravda”, că va da pâine (pâine 
umedă, cu paie) doar celor înscrişi în 
categoria întâi şi a doua, adică elitei 
proletare. Segmentul intelectual, ca 
balast sortit pieirii, fusese inclus în 
categoriile a treia şi a patra. Altă 
măsură de reprimare era izgonirea 
din locuinţă: pentru a supravieţui, 
protagonistul se vede silit să-i pri- 
mească în casă pe “ei”, un comisar 
Parvinsky şi pe acoliţii acestuia. Auto- 
rul surprinde, în aceste fapte aparent 
episodice, ceea ce ulterior s-a dovedit 
a fi o tactică bine gândită şi riguros 
aplicată de regimul stalinist faţă de 
spiritele gânditoare. Astfel, scriitorul 
român anticipează o temă constantă 
a tuturor antiutopiilor — drama omului 


de creaţie în societăţile totalitare —, 
dar şi localizează această dramă 
într-un spaţiu istoric concret. Calvarul 
intelectualului rus din anii postrevo- 
luţionari, care se va releva cititorului 
european în anii 30-40, din scrierile 
lui Berdeaev, Zamiatin, Bulgakov, iar 
de curând şi din literatura istoriogra- 
fică, este dezvăluit premonitoriu de L. 
Donici în dimensiunile sale esenţiale. 

De valoarea prototipică şi ge- 
neralizatoare a imaginilor din nuvelă 
ne convinge şi acest dialog cu A. 
Blok, evocat de A. Remizov, mulţi ani 
după moartea poetului: “Vă amintiţi 
cum erati izgonit din propria locuin- 
tă? Atunci, vă întrebaţi nedumerit: 
“Au ei nevoie de noi sau nu? Da, 
desigur, astfel de oameni lor nu le 
trebuie. Această viaţă, aceste bestii 
care v-au agăţat eticheta de “scriitor 
burghez”..., care ne-au mânat în ca- 
tegoria a treia, care ne-au împovărat 
cu diverse munci: să rânim zăpada 
de pe caldarâm, să spargem ghea- 
ţa,... căci savanții, scriitorii şi artiştii 
întruchipează o cohortă neorânduită 
de cerşetori sacrificați pe altarul co- 
munei” [10, p. 366]. 

Dincolo de atare tangente inter- 
textuale, ce îl apropie pe L. Donici de 
scriitorii menţionaţi, subzistă în opera 
sa numeroase aspecte originale, care 
îi asigură un ascendent în plus asupra 
acestora. Ele izvorăsc din atitudinea 
literatului român faţă de fenomenul 
revoluţiei în general şi faţă de revo- 
luţia bolşevică în special. Reacţia sa 
a fost profund negativă, aparţinând, 
precum remarcă G. Ibrăileanu, “unei 
naturi estetice şi unui spirit absolut” 
[11, p. 346]. L. Donici s-a format în 
cadrul renaşterii culturale ruse de la 
începutul sec. XX şi trebuie conside- 
rat drept un exponent al acestui cu- 
rent cultural şi de opinie. Reprezentat 
de o pleiadă ilustră: D. Merejkovski, 
F. Sologub, A. Remizov, A. Blok, V. 
Soloviov, V. Rozanov, A. Florenski 
ş.a., acest curent a promovat valorile 
creştine, umanismul lui Gogol şi Dos- 
toievski, estetismul în artă şi viaţă. A 
constituit o reacţie împotriva tradiţiei 
“iluministe” şi pozitiviste, “radical 
nihilistă”, ilustrată de un Cernâşev- 
ski, Dobroliubov, Gorki, de marxiştii 
ortodocşi etc. In revoluţia bolşevică, 
însă, a triumfat anume acest ilumi- 
nism nihilist, de esenţă materialistă, 
utilitaristă şi ateistă. De unde politica 

profund ostilă a noului regim faţă de 
“renascentismul cultural”, ai cărui 
promotori erau persecutați şi nimiciţi. 

Totuşi, remarcăm că, în ciuda 
terorii spirituale şi a mizeriei materiale 
la care erau supuşi, în acei ani (1918- 
1921), intelectualii ruşi, majoritatea 
acestora încă aşteptau o minune, o 
schimbare în bine a revoluţiei. Dinco- 
lo de realităţile sinistre, ei se obstinau 
să întrevadă un avânt purificator, un 
entuziasm creator al maselor, fiind 
subjugaţi de magia şi iluzia ideii 
comuniste, care, spune Berdeaev, 
este un surogat al religiei creştine [5, 
p. 243]. Fenomenul se explică prin 
mesianismul şi colectivismul ce au 
caracterizat dintotdeauna cele mai 
influente tradiţii culturale din Rusia. 
Subordonarea spiritului creator indivi- 
dual unui mecanism colectivist de tip 
totalitarist, în societatea comunistă, 
nu era decât o consecinţă logică a 
acestei ideologii comunitariste. 

Viziunea lui L. Donici, con- 
figurată atât în nuvela examinată, cât 
şi în întreaga sa operă, contrapune 
acestor teorii pozitiviste şi raţionaliste, 
care tratează individul ca mijloc pen- 
tru făurirea unui stat perfect (Z u k u 
nfstaat-ul marxist), un imanentism 
absolut, promovând valoarea intrin- 
secă a vieţii umane. 

După calvarul prin subsolurile 
inchizitoriale ale poliţiei sovietice, 
simbolizate de figura temută a comi- 
sarului Kuniţky, protagonistul nuvelei, 
acum distrus fiziceşte, îşi salvează 
identitatea prin sentimentul aderenţei 
la o “taină” pe care i-a relevat-o în vis 
Marele Archimedes. Iniţierea în acest 
mister universal îi pare că-l protejea- 
ză de maşina represivă a molohului 
roşu. Este o taină inaccesibilă celor 
“mulţi”, care, afirmă personajul, “sunt 
proşti, sunt tâmpiţi”, o enigmă ce 
“trebuie să aparţină numai celor aleşi 
care au pătruns în sensul misterios 
al Numărului şi al Măsurii...” [4, p. 
83]. Astfel, ca şi la Berdeaev, idealul 
libertăţii individuale şi al democraţiei 
nu era conceput de L. Donici în afara 
unei elite spirituale şi morale, capabi- 
le să realizeze o ordine politică în res- 
pectul valorilor legitimate de istorie. 

Se cere remarcat că nuvela lui 
L. Donici se raportează la antiutopie 
nu prin procedeele tehnice şi retorice, 
care o înscriu pe aceasta în genul 
science fiction, ci, mai întâi, 


prin problematica specifică ce vi- 
zează drama individului în societăţile 
totalitare şi, în rândul al doilea, prin 
vizionarismul profetic cu care autorul 
a anunţat holocaustul comunist. Am 
putea afirma chiar că anume valoarea 
documentară a textului, precum şi 
patosul umanist ce se afirmă vis-a-vis 
de ideologia comunistă îl avantajează 
pe L. Donici faţă de unii scriitori care 
au abordat tematici apropiate. 

Astfel, noi apreciem astăzi nu 
numai calităţile literar-artistice de 
netăgăduit ale operei lui L. Donici, ci 
şi verticalitatea sa etică, sinceritatea 
şi autenticitatea unei scriituri su- 
bordonate triadei antice: Adevărul, 
Binele şi Frumosul. Înţelegând scrisul 
ca un apostolat, L. Donici a urmat 
exemplar aceste principii supreme, fi- 
ind unul dintre primii scriitori europeni 
care a ilustrat fenomenul disidenţei 
politice şi morale în raport cu puterea 
comunistă. 

Tatiana TURUTA 
Criuleni 


ECOU 


Era veselă odaia, unde noi doi 
Ne-am contemplat speranţele şi visele. 
... Astăzi, odaia e tristă şi rece, 

Ca o peşteră. Umezeala şi mirosul 
Inţepător de mucegai, precum şi 
Pereţii jerpeliţi au şters 

Orice amintire a ta. 

Mi-e frig... Incerc să mă zgribulesc 
In cochilia mea, dar frigul — 

Cu colții lui, îmi sfarmă 

Puținele oase rămase întregi. 

„.„. O lacrimă se naşte 

In ochiul meu, se scurge 

Şi-mi lasă o urmă adâncă pe obraz. 
E pustie odaia, dar mai pustiu 

Mi-e sufletul. Tăcerea ta — 

Mi-a furat orice speranţă. 


INEXISTENŢĂ 


În odaia pustie, speranţa — 

Se încolăceşte cu desperarea, 
Formând un tot întreg. 

lar în inima mea, dragostea 

Se împleteşte cu o aşteptare obsesivă, 
Distrugându-mi simţirile. 

Fibrele sufletului se întind 

Până la refuz, apoi se rup, 

Lăsând ca tăcerea de plumb, 

Să coboare încet peste fiinţa-mi. 
Simt o nevoie acută să te am alături. 
Te-am modelat din lutul, 
Suferinţelor mele şi a apărut 

Chipul fantomei tale. 

Când am încercat să-mi trec 
Degetele prin păru-ţi şaten, 

Am simţit o umezeală distrugătoare. 
iți căutam buzele pentru un sărut, 
Dar am sărutat infinitul sec. 

lar când am dorit să te cuprind, 

Am perceput că am strâns în braţe 
Abisul veşniciei. 

Plângând, am înţeles că tu niciodată 
N-ai existat şi nici nu vei exista 
Alături de mine! 

FĂRĂ CUVINTE 


E noapte şi plouă infernal. 

Prin geamul umed de lacrimile ploii 
Răzbate efervescenţa luminilor de pe stradă, 
Ce-mi orbeşte ochii minţii. 

De pe rafturile amintirilor, 

Încerc să şterg praful argintiu, 

Pentru a-ţi găsi chipul furat de poză. 
Mucegaiul s-a şters uşor cu sinceritatea 
Inimii de pe obrazul tău. 

lar pe coala albă a feţei 

S-au zugrăvit două diamante 

Ce ţi-au spălat albastrul ochilor. 

Strunele sufletului acordă ultimele 

Note rămase întregi 

(celelalte au fost sparte de tăcerea ta), 

lar melodia dureroasă mi se infiltrează 

În corp ca o bacterie otrăvitoare. 
Începusem să sintetizez ideea 

De a nu mai fi alături de tine... 

Am îngheţat, m-am topit şi m-am evaporat, 
Amestecându-mă cu oxigenul, pe care-l 
Vei respira când nu voi mai fi cu tine... 

Din coşmarul improvizat m-am trezit în zori 
Şi am văzut că eram singurul spectator 

La spectacolul de marionete al vieţii. 
Într-un moment, am început să 

Percep căderea lacrimilor invizibile ale inimii. 
Ş-atunci o voce interioară îmi şopti 

Încet şi clar ca o rugăciune: 

“Trecutul — e o istorie, 

Viitorul — o descoperire, iar 

Prezentul ... prezentul — un dar”. 

Aici glasul se stinse ca o făclie 

Şi eu am rămas singură în Univers, 
Plângând de mila marionetelor, 

Care nici măcar nu aveau viaţă în ele. 


LOGOS 


Banalitatea cuvintelor e-o rană de cuţit, 

Ce nu se vindecă decât cu sinceritatea inimii. 
Tăcerea ta fără motiv e în stare să 

Distrugă tot, ce am modelat cu greu. 
Trandafirul de cristal a plâns o 

Lacrimă de venin cu care am 

Înecat amintirile de-o viaţă. 

Căci Dragostea moare şi atunci 

Când indiferența ţi se-ncuibează în suflet. 

Adrian ISTRATE, 
Universitatea de Nord, 
Baia Mare 


NEDREPTĂŢITUL 
ARTIZAN DIN UMBRA 


CONSIDERAŢII PE MAR- 
GINEA STATUTULUI TRADU- 
CATORULUI LITERAR 


“ Ils errent en marge des oe- 
uvres, deprimes ou excités, ce qui 


revient au même, condamnés à ne 


pas ĉtre cités, à passer aux oubliettes 
de la création. Ils en ont assez de cet 
anonymat. Les traducteurs existent! 
Encore faut-il définir cette existence 
paradoxale dans la mesure où plus 
une traduction est accomplie, moins 
on pense au truchement et plus elle 
est ratée, plus on la frustige™ 
Thilde Barbonie, 
Le blus du chevalier inexistent, 
“Le Monde,” febr. 1999 


Prezentul text mi-a fost inspirat 
de amărăciunea trăită pe când candi- 
dam pentru un post de conferențiar la 
Catedra de limbi moderne a Facultății 
unde lucrez. Am prezentat aşadar do- 
sarul cu lista activității ştiintifice (cărți, 
studii, articole publicate în buletine 
ştiinţifice de specialitate şi în presa de 
cultură din ţară şi străinătate) la care 
am adăugat şi traducerile de ultimă 
oră, fiind convins că şi acestea vor 


*“ Ei rătăcesc la periferia operelor, 
descurajaţi sau exaltaţi, revenind la ele, 
condamnaţi să nu fie pomeniti, omişi de 
pe lista actului de creaţie. Traducătorii 
există! Doar că rămâne a le fi definită 
acestora existenţa paradoxală în măsura 
în care o traducere cu cât este mai 
realizată cu atât interpretul ei este mai 
puţin băgat în seamă, iar dacă este 
neizbutită, frustrarea pentru aceasta e 
garantată.” 


constitui argumente peremptorii şi 
persuasive în sprijinul rezolvării cere- 
rii mele adresate Comisiei Naţionale 
de Atestare a Titlurilor Academice. 

Menţionez că traducerile în 
chestiune au însemnat pentru mine 
un efort considerabil, desfăşurat pe o 
perioadă de mai mulţi ani (cam trei ani 
doar pentru două volume, apărute la 
edituri de prestigiu). Să mai adaug că 
în cazul meu (profesor de limbă mo- 
dernă la Universitate), ele au fost şi 
o piatră de încercare în confruntarea 
(de atâtea ori, severă şi necruțătoare) 
cu capcanele lingvistice fatalmente 
prezente în traducerea literară de o 
anumită pretenţie a textelor alese. 

Intotdeauna într-o astfel de ex- 
perienţă îţi confirmi propriile resurse 
cultăţilor întâlnite şi, în acelaşi timp, 
îţi realizezi limitele şi, implicit, ce îţi 
rămâne să mai înveţi, să ameliorezi, 
să perfectezi. 

Una peste alta, în exerciţiul 
traducerii literare se adevereşte o 
bucurie dureroasă, unde constantul 
sentiment hermeneutic pare a se în- 
vecina cu senzaţia sau gustul creaţiei, 
din moment ce ea (traducerea) nu 
este altceva decât re-creaţie. 

Revenind la dosarul meu, el a 
aşteptat ceva ani până să fie validat 
(asta din motive diverse), dar, atunci 
când s-a pus problema considerării 
traducerilor mele, s-a constatat că ele 
nu sprijină o astfel de cerere decât ca 
“probe adjuvante”! * 

Cinismul formulei m-a lăsat 
fără replică. Poţi dispreţui cărţile 
(bune sau proaste) dacă n-ai scris 
niciodată o carte; tot aşa cum poţi 
dispreţui traducerile (bune, mediocre 
ori proaste) dacă n-ai tradus niciodată 
nimic. Vorbesc despre filozofii, care, 
cum se spune, tac... 

Dar mi-e greu să-i înțeleg şi să-i 


* DEX-ul nu menţionează termenul. 
LE ROBERT îl explică sec şi laconic: (1) 
Medicament, tratament auxiliar, desti- 
nat să întărească sau să completeze 
medicamentaţia principală (2) Lit. Auxiliar, 
stimulent (!) 

scuz pe aceia dintre distinşii membri 
ai Comisiei sus-amintite (filologi de 
marcă, profesori, literați, oameni 
de condei, scriitori şi, cu siguranţă 
traducători, à leurs heures, unanimi 
în a estima traducerea literară ca pe 
un (nu pot să-l numesc altfel) proces 
futil, chiar frivol, instalat undeva la 
remorca actului de creație. 

La fel ca şi statutul celui care 
o comite. Fiindcă, de fapt, cine este 
traducătorul de literatură, acel arti- 
zan din umbră, altul decât truditorul 
dispus să se confrunte (de atâtea 
ori) cu propriile-i puteri, acceptând 
drumul creaţiei în sens invers, întru 
restituirea în limba-ţintă a mesajelor 
autorului (de atâtea ori sibiline), şi 
extragerea proprie a sensurilor, a 
incorporării câmpurilor semantice 
pentru găsirea echivalenţelor atât 
de arbitrare şi aleatorii în sălbaticul 
mărăciniş al vocabulelor şi ideilor. 
Pentru că, nu accezi uşor la spaţiul 
evanescent al descrierii senzaţiilor, 
reprezentărilor ori fantasmelor ce ţin 
de indicibil în exerciţiul transmutării 
operate de limbaj. Poteci şi cărări 
alunecoase, semănate cu riscuri 
şi pericole, la fiece pas, în efortul 
şi grija de a găsi corespondențe şi 
transpuneri adecvate cuvintelor şi 
idiomatismelor altui grai, pe care 
traducătorul ajunge să le perceapă în 
textul de autor înainte de a purcede 
la traducere. 

Dacă el eşuează în acest de- 
mers, propria lui persoană va trebui 
să suporte stigmatul neputinţelor 
sale. Textul, adevărată cutie a Pan- 
dorei, nu-l poate ajuta să iasă din 
capcane. Paradoxal, în acest stadiu, 
el va resimţi aceleaşi simptome ca 
şi autorul atunci când l-a scris. Apoi, 
după asimilarea textului, el îşi ia dis- 
tanţa cuvenită faţă de acesta, devine 
critic, dar încearcă să se supună 
obedient inconştientului străin în 
încercarea de a-şi îmblânzi limbajul 
şi de a-i regăsi fluiditatea lexicală şi 
sintactică absolută. 

Urmează un moment şi mai in- 
grat: acela al regăsirii metaforelor, şi 
analogiilor spontane ale autorului (ve- 


ritabilă descărcare creatoare, vecină 
cu scriitura automatică), de multe ori 
la limitele extreme ale exprimabilului. 

Acest cumplit demers, când el 
este dominat, produce traduceri re- 
marcabile. Dar cu ce preţ şi cu ce con- 
secinţe pentru traducător? Câteodată 
cu satisfacția, dar şi cu decepţia de a 
fi “ desacralizat “ pe autor, în efortul lui 
de a da prioritate principiului plăcerii. 
După care... de cele mai multe ori el 
se regăseşte uitat, lăsat la o parte, 
ecoului găselniţelor lui răspunzându-i 
tăcerea. O tăcere aptă să-i alimente- 
ze neliniştea (poate chiar frica) de a 
nu fi fost la înălţime. (De câte ori se 
spune: oare autorul chiar asta a vrut 
să exprime, şi chiar aşa?). Fiindcă, 
e bine să se ştie că o traducere 
oricât de desăvârşită ar părea, nu 
este niciodată calcul ireproşabil al 
originalului. Dar cât de uşor accepti 
imperfecţiunea, chiar şi atunci când 
scopul propus este tocmai contrarul? 

Şi iată că apare cartea. Despre 
care vor vorbi critica, presa, mediile, 
cititorii. Traducătorul va părăsi ringul 
solitar, lăsând loc Autorului. Ce ur- 
mează a fi apreciat, adulat, criticat, 
oricum avut în vedere. 

Ignorat suveran sau uitat, pan- 
sându-şi rănile şi servituţile anoni- 
matului şi ale umbrei, traducătorului 
îi mai rămâne după fiecare carte 
isprăvită eterna resemnare şi sisifi- 
cul reînceput al unei noi şi viitoare 
aventuri. Cu siguranţă şi ea, prome- 
teică şi dureroasă ofrandă pe altarul 
devorator al spaţiului numit Artă, în 
care, artizan din umbră, şi truditor 
anonim la re-construcţia operei, el se 
regăseşte părtaş. 

GABRIEL GARCIA 
MÂRQUEZ 


„Înainte vreme nu găseam omul 
care să-mi editeze vreo carte, iar acum 
sunt gata să-mi publice orice lucrare, 
fie bună sau proastă... E teribil, fra- 
ţilor!... Editorii aceştia se fac nebuni 
uneori şi publică până şi chitanţele de 
la spălătorie doar pentru că ele sunt 
semnate de cineva.” 

S-a născut în anul 1928 în Araca- 
taca. Studiază dreptul la Universitatea 
Naţională din Columbia. Face ziaristică la 
revista El Universal şi la agenţia Prensa 
Latina. În anul 1972 devine laureat al 
Premiului Rómulo Gallegos, iar în 1977 
este inclus în juriul pentru decernarea 
acestei prestigioase menţiuni. Anul 1982 
îi aduce Premiul Nobel pentru Literatură. 
Semnează mai multe cărţi de povestiri, 
romane, cronici şi reportaje. Principalele 
opere literare: Frunzişul (roman, 1955); 
Colonelului n-are cine să-i scrie (ro- 
man, 1961); Funeraliile Mamei Grande 
(povestire, 1962); Un veac de singură- 
tate (roman, 1967); Toamna patriarhu- 
lui (roman, 1975); Cronica unei morţi 
anunţate (roman, 1981); Dragoste pe 
timp de ciumă (roman, 1985); Generalul 
în labirintul său (roman, 1989). 

“Márquez este fantastic. Márquez 
e fenomenal.” Aceste afirmaţii elogioase 
le auzeam pretutindeni de la tinerii care 
citiseră romanul Un veac de singură- 
tate. Cu această superbă carte Gabriel 
Garcia Márquez a pus critica literară în 
gardă, avizând-o, într-un fel, că balanţa 
literaturii universale înclină tot mai mult 
spre America de Sud. Eroii acestui roman 
extraordinar au înviorat cititorii de pe toate 
meridianele Terrei. Melquiades a intrigat 
lumea cu încercările lui insolite de explo- 
rare a metalelor preţioase, însoţite de ar- 
gumente imposibil de contrazis: „Lucrurile 
îşi au viaţa lor proprie; totul constă în a 
le trezi sufletul” sau „Magnetul este cea 
de a opta minune a învăţaţilor alchimişti 
din Macedonia”; Jose Arcadio Buendia 
le-a uimit pe toate ţigăncile cu ceea ce 
avea doar El; Rebeca le-a urnit din somn 
pe atâtea femei cu necontenitele-i ţipete 
nocturne; Ursula a decretat răbdarea 
drept cel mai bun remediu contra celor o 
sută de ani de singurătate, iar Márquez 


le-a dat de lucru exegeţilor pentru mulţi 
ani înainte cu această captivantă istorie a 
apariţiei, dezvoltării şi dispariţiei neamului 
omenesc de pe Pământ. 

Cert este faptul că prima frază a 
rămas intactă, deşi scriitorul o aşternuse 
pe foaia albă pe când era un adolescent. 
lată cum sună ea: “Mulţi ani după aceea 
în faţa plutonului de execuţie, colonelul 
Aureliano Buendia avea să-şi amintească 
seara îndepărtată când tatăl său îi făcuse 
cunoştinţă cu gheaţa”. Atunci îi ajunsese 
curaj doar pentru atât. 

Mulţi ani după aceea, tot purtându-l 
în inimă şi în gând aproape un sfert de 
veac, Mârquez revine asupra romanului, 
munceşte circa 18 luni, cu picioarele 
într-un lighean cu apă rece, lăsând toate 
afacerile şi grijile casei pe seama soţiei 
sale, Mercedes. lar când îl termină... Ştim 
cu toţii ce s-a întâmplat. 

Propunem cititorilor noştri două 
proze scurte şi câteva mărturisiri ale cele- 
brului columbian despre drumul anevoios 
către gloria literară. 


lon RENIŢĂ 


CONFESIUNILE 
OMULUI 
DIN MACONDO 


Ghinionul primei cărţi, avata- 
rurile scriitorului fără editor 


Problema nr. unu a scriitorului 
începător este publicarea primei cărţi; 
cine se hotărăşte s-o editeze şi care 
sunt condiţiile acestei afaceri? Cea 
dintâi carte a mea a fost romanul 
Frunzişul. Au trecut cinci ani până 
să fie publicat. Il duceam încolo 
şi încoace, îl prezentam editorilor 
de ocazie, pentru că în Columbia 
editori profesionişti nu existau. Pe 
atunci puteai găsi doar proprietari 
de tipografii, care se îndeletniceau 
cu editarea cărţilor. In fine, am dat 
peste o persoană care s-a interesat 
de opera mea. Pare-mi-se că era un 
neamt, nu-mi amintesc prea bine. S-a 
prezentat într-o zi la mine la serviciul 
şi mi-a zis: „Mi s-a spus că dumneata 
ai un roman scris mai de mult. Aş 

vrea să-l editez”. Am deschis sertarul 
mesei, am scos manuscrisul şi i l-am 
dat. După care, nu m-am mai ocupat 
de chestiunea dată. Să fi trecut două 
sau trei luni, când, într-o zi, mă sună 
cineva de la tipografie şi îmi spune: 
„Domnule, uitaţi-vă despre ce este 
vorba: mai înainte, a trecut pe aici 
un domn şi s-a înțeles cu noi să vă 
tipărim cartea. lar pe urmă s-a făcut 
nevăzut, a părăsit țara. Pare-se, avea 
nişte datorii. Cărţile sunt tipărite şi nu 
ştim ce să facem cu ele”. 

Fiindcă eu lucram la o revistă, 
tovarăşii mei de serviciu au început 
să vorbească şi să scrie despre 
cartea mea, iar librarii o solicitau 
direct de la tipografie, unde se afla 
depozitată. In felul acesta, tipografia 
a putut să-şi acopere cheltuielile. Aşa 
a apărut prima mea carte. 

Nici cu a doua nu mi-a fost mai 
uşor. Sincer vorbind, primele drep- 
turi de autor le-am obţinut după ce 
publicasem cinci cărţi deja, la vârsta 
de patruzeci de ani, pentru Un veac 
de singurătate. 

Mai apoi a urmat romanul pe 
care îl consider cel mai reuşit — Co- 
lonelului n-are cine să-i scrie. L-am 
scos pe când eram în Franţa. Finisân- 
du-l, l-am expediat unui amic al meu 
din Bogotá, ca să-şi dea părerea, el 
l-a împrumutat altui cunoscut, care, 
pe atunci, edita revista Mitos (Jorge 
Gaitán Durán) şi acela l-a publicat in- 
tegral. Intr-o zi — eram în Barranquilla 
(s-au scurs mulţi ani de atunci) însoţit 
de un editor din Medellin — şi mă 
gândeam să-i telegrafiez soţiei mele 
în Bogotă să-mi trimită nişte bani. 
Atunci acest editor îmi zice: „Nu te 
osteni degeaba. Ii dau eu 500 de 
peso şi voi edita, în schimb, o lucra- 
re ce-ţi aparține (Colonelului n-are 
cine să-i scrie), care a fost publicată 
în revista Mitos”. Am acceptat propu- 
nerea. El mi-a dat 500 de peso şi a 
obţinut, în felul acesta, dreptul asupra 
romanului meu pentru mai multi ani. 
Mai târziu, mi-au publicat romanul 
Ceasul rău, fiindcă fusese menţionat 
cu un premiu. 

După succesul Unui veac de 
singurătate, lucrurile au luat o altă 
întorsătură: înainte vreme nu găseam 


omul care să-mi editeze vreo carte, 
iar acum sunt gata să-mi publice orice 
lucrare, fie bună sau proastă. Dacă 
dau peste nişte scrisori de-ale mele, 
adresate, pe timpuri, mamei, le publi- 
că, fără a sta prea mult pe gânduri. 
E teribil, fraţilor! In cazul scriitorilor 
care au priză la cititor, de exemplu, 
editorii evidenţiază pe supracoperta 
cărţii mai întâi numele autorului şi 
numai după aceea titlul ei; primul 
apare sus, cu majuscule, iar cel de-al 
doilea îl poţi descoperi jos, cu carac- 
tere mici de tot. Intr-un cuvânt, există 
două dificultăţi mari pentru scriitorul 
începător: prima constă în a surmonta 
obstacolul în calea editării, iar cea 
de-a doua pare a fi mai caraghioasă, 
căci editorii aceştia se fac nebuni 
uneori şi publică până şi chitanţele 
de la spălătorie, doar pentru că ele 
sunt semnate de cineva. 


COMERŢUL CU CĂRŢI. A TRĂI 
PENTRU A SCRIE ŞI A SCRIE 
PENTRU A TRAI 


Comerţul cu cărţi (cel puţin cu 
cărţi spaniole) a suferit mari schimbări 
în ultimul timp. Librarii nu mai sunt 
cei de altădată. Azi editorul vine la 
librărie şi dă peste o cantitate enormă 
de informaţie despre ultimele cărţi ale 
săptămânii, despre cele şapte bombe 
editoriale. Dar caută o carte de anul 
trecut şi n-o mai găseşte. Librarii 
vechi, care primeau cataloagele edi- 
turilor şi îşi notau undeva că această 
carte o solicită de urgenţă cutare grup 
de clienţi, acei librari, zic, au dispă- 
rut de mult. Acum există doar piaţa 
saturată cu cărţi best-seller. Oriunde 
ai intra, dai numai peste ele. Piaţa 
cărţii spaniole se află într-o luptă 
adevărată, care se desfăşoară prin 
intermediul agenţilor literari — nişte 
indivizi care îl prezintă pe autor în 
faţa editorului, apără interesele scrii- 
torului şi duc contul cărţilor vândute, 
pe cât sunt în stare s-o facă. Sunt 
necesari asemenea agenţi, altminteri 
eu aş fi nevoit să finanţez un oficiu 
întreg, cu nu ştiu câte secretare, 

care s-ar ocupa de traduceri, adică 
de cei 32 de editori din lume care 
editează permanent cărţile mele. La 
onorar, respectiv, autorul câştigă zece 
procente din preţul cărţii indicat în 
catalog. Insă există o mare diferenţă 
între preţul din catalog şi preţul real 
al cărţii. De exemplu, dacă preţul 
cărţii este de 2 peso, autorului i se 
cuvin 20 de centime pentru fiecare 
carte vândută. In consecinţă, apar 
probleme. Mai întâi de toate, autorul 
nu va şti nicicând câte cărţi a vândut 
editorul, dar tocmai el este persoa- 
na care ţine evidenţa şi care îţi va 
spune peste şase luni sau peste un 
an: „S-au vândut atâtea cărţi a câte 
doi peso cartea, ţi se cuvine această 
sumă de bani. Şi după aceea, face 
soldarea de cont. O altă problemă 
constă în faptul că volumul nu se 
vinde niciodată cu preţul din catalog. 
Conform cererii şi ofertei, el se vinde 
întotdeauna mai scump. Vorba-i că 
piaţa cărţii spaniole este atât de în- 
tinsă, încât cartea ce iese în Spania, 
ajungând în Chile ori Mexic, vine cu 
o suprataxă şi nu se ştie cu ce preţ 
se va vinde ea, dacă ţinem cont de 
condiţiile fiecărei ţări. Când o carte e 
foarte căutată, este extrem de greu 
să se afle câte exemplare s-au vândut 
şi dacă editorul te minte ori ba. Mai 
există, însă, şi alte probleme. Intr-o 
piaţă atât de mare ca cea spaniolă, 
pe care editorul nu este în stare s-o 
asigure pe deplin cu marfă, cartea 
nu ajunge peste tot. Şi atunci apare 
editorul-pirat, care îţi joacă festa şi 
dispare imediat. Acest pirat editează 
cartea respectivă în 5 sau 10 mii de 
exemplare, calculează bine ce are 
de făcut, o vinde cu mult mai ieftin 
şi... ia-l de unde nu-i. lar când ajunge 
cartea pe calea cea legitimă, piaţa 
este deja saturată şi marfa nu mai 
este căutată. 

Agenţii literari, însă, încearcă să 
împartă numele autorilor de pe piaţa 
de limbă spaniolă; adică o carte să 
aibă un editor pentru Spania, altul 
pentru Mexic, al treilea pentru ţările 
din nordul Americii de Sud şi din 
bazinul Caraibilor şi ultimul — pentru 


Argentina. O altă chestiune este că, 
mai înainte, drepturile de autor erau 
proprietatea primului editor în exclu- 
sivitate. Acesta semna contractul, 
respectând clauzele prevăzute iniţial. 
Odinioară, nici măcar nu se re- 
ţinea vreun procent pentru vânzarea 
cărții, ci doar se plătea o sumă anume 
pentru editarea ei şi atât. Lui Alexan- 
dre Dumas, de exemplu, i se plătea 
pentru numărul de rânduri şi el avea 
motiv să bage dialoguri interminabile 
de tipul: oh!, ah!, nu?, da!, cum? etc. 
Aşadar, vedem că piaţa cărţii 
nu se diminuează numai, ci şi se 
mai fixează anumite limite pentru 
contractul cu editorul. Contractele 
mele se încheie pe ediţii. Editorii con- 
sideră acest lucru o afacere bună. Şi 
sunt dispuşi să facă uneori anumite 
concesii. Vorbim de un editor care 
acţionează într-o țară capitalistă, în 
condiţii ideale. Adică acest editor 
poate să întreprindă orice, pentru a 
obţine dreptul asupra unei cărţi. 
Editorii de astăzi, însă, nu mai 
dispun de libertatea dorită, nici de 
dreptul asupra literaturii originale sau 
traducerilor. Editorii vechi porneau 
de la principiul că o carte anumită se 
traducea ţinând cont de cerinţele ci- 
titorilor. Astăzi toate afacerile acestea 
le rezolvă agenţii literari, iar editorii 
nici nu participă măcar, fapt pentru 
care se află într-un permanent război. 
Agenţii literari se ocupă inclusiv de 
apărarea drepturilor scriitorului, câş- 
tigându-şi astfel cele zece procente 
din drepturile acestuia. În consecinţă, 
venitul autorului e minim, ceea ce nu-i 
permite să câştige suficienţi bani pen- 
tru a trăi. Sunt prea puţini, dar extrem 
de puţini scriitori de limbă spaniolă 
care ar putea trăi numai din cărţile lor. 


ALTE OCUPAŢII 


Atunci când scriitorii nu pot trăi 
numai din operele lor, ei se angajează 
în calitate de gazetari, profesori la 
diverse universităţi sau lucrează la 
diferite agenţii de presă. Ce înseam- 
nă asta? E simplu de tot: scriitorul 
respectiv dedică literaturii doar timpul 
liber. Dar acest timp înseamnă orele 

în afară de serviciu. Deci, un scriitor 
angajat în altă parte este total deza- 
vantajat pentru munca literară. Eu am 
practicat cândva munca de felul aces- 
ta, dar visul vieţii mele, dintotdeauna, 
a fost să devin un scriitor profesionist, 
să mă consacru pe deplin literaturii. 
Când însă vine şi această zi, după 
marele succes, te gândeşti dimineaţa 
după ce te trezeşti: „Sunt un scriitor 
profesionist, pot trăi din cărțile mele. 
lar acum ce mă fac? De unde să 
încep?”. Se creează o problemă de 
conştiinţă. Ziua în care nu ai scris 
nici un rând îţi dă impresia că nu eşti 
bun de nimic. Şi mai e ceva la mijloc, 
extrem de important: să te aşezi la 
masa de scris din obligaţie; doar eşti 
un scriitor profesionist! 

Scriitorul care trăieşte din cărţile 
sale trebuie să-şi impună o disciplină 
de muncă, fiindcă, într-o zi, el ar pu- 
tea să-şi zică: „Deoarece eu pot scrie 
când vreau, azi nu voi scrie defel, 
am să scriu mâine, la ora şase, iar 
poimâine, la şapte”. Mie, însă, îmi 
vine cam greu, fiindcă dacă nu scriu 
astăzi, mâine e la ghici, iar de nu scriu 
nici mâine, poimâine mă costă şi mai 
mult ca să mă pot obliga să fac ceva. 
De aceea, scriu în fiecare zi, dacă 
mă aflu acasă, dacă nu călătoresc. 
Aceasta nu durează la infinit, dar 
când muncesc după un program, 
atunci scriu în fiecare zi. E o disci- 
plină strictă, pe care mi-am impus-o 
de mult: scriu zilnic, de la ora nouă 
dimineaţa până la trei după-amiază. 


TELEVIZIUNEA ÎN ARTĂ. MA- 
CONDO IN CINEMA 


Există printre intelectuali ten- 
dinţa de a subaprecia televiziunea 
din motive puţin plauzibile. Unii cred 
că TV nu-i decât o murdărie, care nu 
merită nici o atenţie. Eu, însă, consi- 
der că televiziunea este un mijloc ex- 
traordinar de informare a publicului. 
Vorba e că, de regulă, TV se află la 
cheremul unor inşi care au o forma- 
ţiune intelectuală cam şubredă şi noi 
trebuie să facem totul ca s-o salvăm 


de ei. Majoritatea intelectualilor nu 
împărtăşesc acest punct de vedere. 
Privind adaptarea operelor mele şi, 
mai ales, a Unui veac de singurăta- 
te la arta filmică... Am menţionat, nu o 
singură dată, că e nevoie de răbdare; 
să aştepte regizorii interesaţi până 
vor trece 50 de ani de la moartea 
mea. Deşi structura acestui roman 
este exploatată pe larg de TV. Vorbind 
în alţi termeni, consider că e necesară 
o disecţie a romanului, o restructurare 
a lui, pentru a turna un film artistic 
după el. Eu, însă, prefer ca fiecare 
cititor să-şi imagineze personajele 
acestui roman aşa cum doreşte el. 
In cinema imaginea prea e servită 
imediat. O dată ce un personaj literar 
apare într-un fel pe ecran, el nu mai 
este acelaşi pentru cititor. Imi place 
însă să cred că există oameni care 
continuă să-şi creeze personajele lor 
după opera unui scriitor. 

De fapt... am o idee fermă 
despre divizarea genurilor literare. 
Şi insist să mi se lase cărţile în pace. 
Cele care au fost acceptate de cititorii 
mei, să rămână în literatură, pentru 
că literatura şi cinematografia, după 
mine, sunt două forme de artă diferite. 
Or, sunt de părerea că în acest con- 
text nu-i vorba numai de adaptarea 
unei opere literare la legile cinema- 
tografiei, ci şi de introducerea ei într- 
un mediu străin, impropriu. Să nu-mi 
atingă nimeni operele, ceea ce nu 
înseamnă că nu trebuie să muncim 
împreună ca să găsim argumente mai 
adecvate în favoarea cinematografiei. 
Am mai făcut acest lucru şi continuu 
să-l fac cu plăcere. 


_UN SUCCES EDITORIAL 
NU ÎNSEAMNĂ GLORIE LITERARĂ 


Fenomenul cel mai important 
care se întâmplă cu cărţile mele nu 
constă în faptul că ele s-ar vinde 
foarte bine ori că ar fi elogiate peste 
măsură de critica literară. Important 
este că aceste cărţi trec de la o gene- 
raţie la alta, că tinerii citesc aceleaşi 
cărţi pe care le-au citit părinţii lor. lar 

asta seamănă deja cu gloria literară. 
Editorii nord-americani mi-au divulgat 
un lucru îmbucurător, care e, ce-i 
drept, şi-n favoarea lor: “Un veac 
de singurătate n-a fost niciodată 
un best-seller în S.U.A., n-a fost o 
carte-bombă în ţara noastră, dar s-a 
vândut bine de la bun început. Situa- 
tia rămâne aceeaşi de 12 ani. Revista 
Time a menţionat-o drept una dintre 
cele mai importante cărţi apărute în 
SUA în ultimii zece ani”. 


FENOMENUL BEST-SELLER 


Eu citesc multe best-seller-uri. 
Vreau să ştiu de ce sunt atât de că- 
utate. Veghez şi controlez în perma- 
nenţă acest proces, ca să înţeleg mai 
bine gustul editorului. Dar trebuie să 
spun că lectura acestor cărţi nu mă 
ajută prea mult... Mă gândesc totuşi, 
că fenomenul best-seller nu-i decât 
un dezastru. Ar fi minunat dacă o 
carte ar deveni best-seller. In cazul 
acesta cititorul ar lua atitudine, şi nu 
editorul. De obicei se întâmplă invers. 
Se creează mai întâi zone de interes 
mercantil, iar pe urmă se scrie cartea. 

Drept exemplu îl avem pe 
Frederik Forsyth, autorul Şacalului. 
Acest individ este o adevărată ma- 
şină de produs best-seller-uri, însă 
eu nu-l consider valoros din cauza 
ideologiei împărtăşite de el; este, mai 
degrabă, un reacţionar înverşunat, cu 
mari calităţi ca să devină un scriitor 
adevărat. lar până atunci rămâne a fi 
un comerciant de literatură. 


TRADUCEREA, O FORMĂ DE g 
CREAŢIE PROST REMUNERATA 


Traducerile de astăzi, în ge- 
neral, sunt foarte proaste şi în cazul 
cărţilor bune, şi în cazul cărţilor slabe. 
lar aceasta se întâmplă din cauza 
marii zgârcenii a editorilor. Lăcomia 
lor de a câştiga cât mai mult n-are 
limite. Traducătorii îşi fac meseria 
în timpul liber, pentru că sunt nevoiţi 
să-şi câştige bucăţica de pâine. Tra- 


ducător bun este numai acela care 
ţine prea mult la literatură, care se 
sacrifică pentru a-i spori frumuseţea. 
Onorariul pentru traduceri se fixează 
după numărul de pagini şi bănuiesc 
că pentru traducerea unui best-seller 
se plăteşte mai mult decât pentru tra- 
ducerea unei cărţi de mare valoare. 

Cele mai bune traduceri ale căr- 
ţilor mele sunt cele în limba engleză, 
făcute de Gregory Rabasa. Acest 
excelent traducător se descurcă 
întotdeauna de unul singur, în timp 
ce alţii îmi expediază chestionare 
plictisitoare, liste întregi cu sintagme 
asupra cărora au îndoieli. Interesant 
este faptul că mai toţi se poticnesc de 
aceleaşi cuvinte — de obicei, termeni 
din zona Caraibilor — folosite cu tot 
dinadinsul în contextul respectiv 
tocmai pentru a se înţelege despre 
ce este vorba. 


UN SOLILOC DESPRE FERICIRE 


Ceea ce mă interesează în 
mod special este fericirea; însă eu 
cred că este imposibilă fericirea ta 
fără fericirea celorlalţi. Poate e prea 
complicat, prea bombastic spus... 
Doresc să fiu fericit, dar ştiu că asta 
nu se va întâmpla atâta timp cât nu va 
fi fericită toată lumea. Este o utopie, 
e prea idealistă această afirmaţie a 
mea. Ştiu că, din păcate, asemenea 
lucru nu este cu putinţă. Cred, totuşi, 
că acesta este sensul unei adevărate 
Revoluții. 


Revista literară „La Gazeta”, 
Cuba. Octombrie, 1988 


AMĂRĂCIUNE PENTRU TREI 
SOMNAMBULI 


Acum se afla acolo, într-un col- 
țişor al casei, părăsită de toţi. Cineva 
ne spusese, înainte de a-i aduce lu- 
crurile — hainele ei cu miros de lemn 
proaspăt şi încălţările inutile pentru 
noroi — că ea nu se putea obişnui 
nicidecum cu viaţa ceea monotonă, 

lipsită de dulci savori şi văduvită de 
orice farmec, înfruntând singurătatea 
dură de var şi de piatră, care se în- 
ghesuia mereu în spatele ei. Cineva 
ne avertizase — şi a trebuit să treacă 
multă vreme ca să ne dăm seama — că 
avusese şi ea o copilărie. Atunci nu 
prea credeam acest lucru. Insă acum, 
văzând-o aşezată într-un ungheraş al 
casei, cu ochii plini de mirare şi cu de- 
getul arătător dus la gură, acceptam, 
bineînţeles, gândul că fusese şi ea, 
pe timpuri, un copil, că avusese simţul 
sensibil dezvoltat, sporit de prospe- 
țimea ploii şi că suportase mereu o 
umbră neaşteptată din profil. 

Pe toate acestea — şi nu nu- 
mai — începurăm să le pricepem în 
dricul serii, când ne dădurăm cu toţii 
seama că era şi ea o fiinţă umană, 
dacă făceam excepţie de subconşti- 
entul ei groaznic. O înţeleseserăm 
abia atunci când, deodată, ca şi 
cum s-ar fi spart un obiect de cristal 
înlăuntru, ea încercă să imite nişte 
țipete triste, să ne cheme pe fiecare 
pe nume şi să ne vorbească printre 
lacrimi, implorându-ne să facem un 
cerc în jurul ei, să-i cântăm şi să-i 
batem din palme, de parcă strigătele 
noastre ar fi fost în stare să sudeze 
cumva fărâmele de cristal. Doar astfel 
reuşi să ne convingă că fusese şi ea, 
pe timpuri, un copil. Ca şi cum ţipetele 
ei veneau dintr-o revelaţie, de parcă 
purtau ceva dintr-un copac, Îîmpros- 
pătat în memorie, sau dintr-un râu 
adânc. Când se ridică, se plecă uşor 
înainte şi, fără a-şi acoperi faţa cu 
şorţul, nesuflându-şi nasul, cu ochii 
în lacrimi încă, ea ne zise: „De-acum 
înainte nu voi mai zâmbi”. 

leşirăm tustrei în curte, fără a 
scoate un cuvânt măcar, deoarece 
credeam în vorbele ei teribile. In- 
țţelesesem că nu era cel mai bine 
să aprindem lumina. Ei îi plăcea să 
rămână singură, aşezată în unghera- 
şul sumbru al casei, să împletească 
mereu la cosita ei, care părea să fie 
unicul atribut capabil să reziste în 
marea ei trecere din stare umană în 
cea de bestie. 

Aflându-ne cu toţii în curte şi în- 


fruntând atacul rebel al insectelor, noi 
începurăm să ne gândim la dânsa. O 
făcuserăm şi mai înainte, la sigur. Pu- 
tem afirma cu certitudine că făceam 
acest lucru în fiecare zi. Şi totuşi, în 
noaptea aceea s-a întâmplat ceva 
ieşit din comun: ea ne-a prevenit pe 
toţi că nu va mai zâmbi de acum îna- 
inte, şi noi, care o cunoşteam foarte 
bine, eram profund convinşi că acest 
coşmar urât devenise deja realitate. 
Aşezaţi în formă de triunghi, noi ne-o 
imaginam acolo, în interiorul casei, 
abstractă şi incapabilă să asculte 
cum ornicele măsurau minuţios ritmul 
vremii, care dizolva în neant praful. 
“De-am avea cel puţin curajul să-i 
dorim moartea”, ne gândirăm tustrei 
într-un târziu. Dar era imposibil, căci o 
iubeam, aşa urâtă şi glacială cum era, 
tineam la ea ca la o contribuţie mes- 
chină a defectelor noastre ascunse. 

Eram adulţi, formaţi pe deplin 
de multă vreme, ea fiind cea mai 
mare. În noaptea aceea ar fi putut sta 
şi ea aici, împreună cu noi, simțind 
pulsul înfierbântat al stelelor, încon- 
jurată de feciori şi fiice frumoase. Ar 
fi fost poate doamna respectabilă a 
casei, dacă era soţia unui burghez 
de treabă sau concubina unui bărbat 
punctual. Ea însă se obişnuise deja 
să trăiască într-o singură dimensiune, 
ca o linie dreaptă, pesemne, din motiv 
că viciile sau virtuțile ei nu puteau fi 
văzute din profil. Noi le cunoşteam 
bine pe toate de ani buni încoace şi 
nu ne-am mirat defel că, sculându-ne 
într-o dimineaţă, o găsirăm în curte, 
cu faţa în jos. Muşca pământul. Se 
afla într-o poziţie statică dificilă. Imi 
amintesc bine că ne privi lung şi ne 
surâse. Ea lunecase de pe geam, 
de la etajul doi mi se pare, şi căzuse 
pe lutul tare din curte. Rămase acolo 
înţepenită şi fără mişcare, pe brânci, 
muşcând din noroiul umed. Mai târ- 
ziu, ne-am dat seama că unicul lucru 
intangibil era frica ei naturală de înăl- 
time, spaima ei imensă în faţa golului. 
Am ridicat-o de subsuori. Nu era atât 
de înţepenită precum crezusem la 
început. Din contra, încheieturile ei 
moi erau lipsite de voinţă, ca ale unui 

proaspăt defunct. 

Avea ochii deschişi şi gura mur- 
dară de lut (aceasta îi amintea, proba- 
bil, de sedimentele sepulcrale), când 
am întors-o cu faţa spre soare. Ea îşi 
imagina că se află în faţa unei oglinzi. 
Pe când o mai tineam încă de umeri, 
ea ne privi cu o expresie neutră şi 
stinsă, care ne vorbea de absenţa 
ei totală. Cineva ne spuse că era 
moartă. Insă ea ne zâmbi cu acelaşi 
zâmbet, calm şi rece dintotdeauna, 
pe care îl purta pe buze nopţile, când 
cutreiera toată casa. Ne spuse că nu- 
şi amintea cum ajunsese în curte, că i 
se făcuse pe dată cald, că auzise un 
greier încăpățânat, — aşa ne-a spus 
ea, care era gata să doboare peretele 
casei, şi că ea îşi amintise, astfel, 
rugăciunile de duminică. 

Ştiam bine că ea nu putea să-şi 
amintească vreo rugăciune, pentru că 
pierduse cu desăvârşire orice noţiune 
de timp, pentru că afirma, cu toată in- 
sistenţa, că în noaptea ceea adormi- 
se sprijinind din răsputeri zidul casei, 
pe care greieraşul isteţ îl împingea 
de dinafară şi că ea dormea buştean 
când cineva o apucă de umeri şi o 
întoarse cu faţa spre soare. 

In faptul nopţii, pe când şedeam 
cu toţii în curte, ne dădurăm seama 
că ea nu va mai zâmbi de-acum îna- 
inte. Ne durea mult acea seriozitate 
inexpresivă, modul ei voluntar de via- 
tă, abandonată într-un ungher obscur 
al casei. Ne durea la fel ca în ziua 
când o văzusem strecurându-se către 
acel ungher blestemat unde se afla 
şi acum. Ne-a spus că nu se va mai 
plimba prin casă. La început n-o cre- 
zusem, căci nu ne-o puteam închipui 
altfel decât hoinărind prin toate odăile 
la orice oră îi venea, încăpăţânată, 
cu umerii căzuţi şi fără să obosească 
câtuşi de puţin. Nopțile desluşeam 
zgomotul dens, produs de corpul ei, 
care se mişca prin întuneric, i-ascul- 
tam paşii discreţi, urmărind-o cu auzul 
pretutindeni. Intr-o zi ne-a spus că a 
surprins greierul recalcitrant cum se 
împlânta în luna din golul oglinzii, cu- 
fundat în transparenţa ei solidă şi că 
a fost nevoită să străbată obstacolul 


sticlei ca să prindă răufăcătorul. La 
drept vorbind, n-o înţelegeam bine, 
dar cercetând-o cu privirea, ne dădu- 
răm pe loc seama că era udă până 
la piele, de parcă ar fi ieşit adineauri 
dintr-un heleşteu. Hotărârăm să 
lichidăm toate insectele din casă şi 
să distrugem obiectele care îi creau o 
continuă stare de obsesie, fără a mai 
aştepta vreo explicaţie la întâmplarea 
aceasta ciudată. 

Cojirăm pereţii casei şi ordona- 
răm să fie tăiaţi toţi arbuştii din curte, 
însă străduinţa noastră semăna mai 
degrabă cu o încercare inutilă de a 
limpezi tăcerea nopţii de impurități 
infime. Din acel moment n-o mai 
auzisem vorbind despre greieri, nici 
n-o surprinsem umblând prin casă, 
iar într-o bună zi (într-o după-amiază, 
pare-mi-se) ea se lăsă pe podeaua 
de ciment şi, privindu-ne îndelung, ne 
spuse: „De-acum înainte voi rămâne 
aici”. Ne înfiorarăm cu toţii, fiindcă 
ea începuse să semene tot mai mult 
cu moartea. 

De atunci trecuse prea multă 
vreme şi ne obişnuiserăm s-o ştim 
aşezată acolo, muncind de zor la 
cosiţa împletită pe jumătate, conto- 
pită, parcă, cu singurătatea, rătăcită 
undeva departe, deşi mai bănuiam 
capacitatea ei naturală de a fi prezen- 
tă. Tocmai de aceea eram convinşi că 
nu va mai zâmbi, pentru că o spusese 
cu tot dinadinsul, ca şi atunci când 
ne avertizase că nu va mai merge. 
Simţeam că, ceva mai târziu, ne va 
spune: „Nu voi mai vedea”, sau: „Nu 
voi mai auzi”. Ne dădeam perfect 
seama că ea era suficient de umană 
pentru a-şi elimina, în mod voluntar, 
funcţiile vitale şi că o să-şi lichideze, 
de asemenea, simţurile, unul câte 
unul, până când vom găsi-o într-o 
zi rezemată de perete şi atât de cu- 
minte, de parcă ar fi prins-o somnul 
pentru prima dată în viaţă. 

Poate că mai era mult de tot 
până atunci, însă noi, aflându-ne 
tustrei în curte, încercam o râvnă 
adâncă, doream să auzim iarăşi plân- 
sul ei spontan, neprihănit, aidoma 
cristalului spart, cel puţin pentru a ne 

face iluzia că în casă s-ar fi născut 
o fetiță. 

Să credem, de fapt, că se năs- 
cuse din nou... 


O ÎNTÂMPLARE POLIŢIENEASCĂ 


Doamna A stătea aşezată în 
antreul casei sale. Se uită la ceas: 
era ora şase fix. Doamna A ştia că 
soţul ei, domnul B, ajungea acasă 
întotdeauna exact la această oră. 
Oricum ar fi, întârzierea soţului n-o 
deranja defel. Ceva mai înainte — pe 
la ora cinci — doamna A vorbise la 
telefon cu domnul B, amintindu-i să 
treacă pe la chioşcul din colţul străzii 
şi să-i cumpere revista care urma 
să fie pusă în vânzare atunci seara. 
Domnul B ieşea din casă după de- 
jun; lua prânzul într-un restaurant şi 
se întorcea acasă la ora şase, mai 
întotdeauna cu o revistă, solicitată 
de nevastă-sa la telefon. Tocmai de 
aceea, cu cinci minute mai târziu, 
după ce doamna A se uită la ceas, era 
convinsă că domnul care introducea 
cheia în broasca uşii era chiar soţul 
ei. Mereu acelaşi lucru: cheia nu 
se învârtea uşor. Şi în ziua aceea, 
precum în celelalte, doamna A stătu 
cu ochii pe uşă până când începu să 
se deschidă. Doar după aceasta, îşi 
reluă lectura. Când ridică privirea din 
nou, îl văzu pe soţul ei rezemat de 
uşă, cu ochelarii puşi şi cu revista în 
mână. Doamna Anu se deranjă, căci 
vedea această scenă în toate serile. 
Dar în clipa următoare se întâmplă 
ceva oribil: doamna A auzi zgomotul 
unui corp în cădere. Ea se uită nedu- 
merită, văzându-şi soţul întins lângă 
uşă cu faţa în jos. li fu suficient să-l 
atingă o singură dată ca să-şi dea 
seama că era de fapt mort. 

Domnul B suferea de câţiva ani 
buni de insuficienţă cardiacă. Docto- 
rul veni peste un sfert de oră, după 
ce-i telefonase doamna A şi-i spuse 
că în casa ei se afla un om mort. 
Medicul nu se miră, ci îi luă pulsul 
domnului B şi încercă să-l întoarcă pe 
spate pentru a-l asculta, dar, înainte 


de aceasta, se puse în capul oaselor 
şi o preveni pe doamna A că acolo nu 
era nevoie de medic, ci mai degrabă 
de un detectiv. Doctorul îşi avea moti- 
vele lui: domnul B era ţeapăn, murise 
cu vreo opt ore în urmă. 

Doamna A făcu o criză de nervi, 
uşor de înţeles. Totuşi ea răspunse 
cum se pricepu mai bine la toate 
întrebările agentului de poliţie, expli- 
cându-i că vorbise la telefon cu soţul 
la ora cinci, rugându-l să-i cumpere 
o revistă, că ea şedea în antreul ca- 
sei, că auzise cheia învârtindu-se în 
broasca uşii şi îl văzuse, fugitiv, pe 
domnul B când acela se afla deja în 
interiorul casei, rezemat de uşă. Ce- 
lelalte lucruri sunt cunoscute: domnul 
B era mort, iar medicul afirma că el 
murise, cel puţin, cu opt ore în urmă. 

Polițistul verifică următorul fapt: 
revista din mâna domnului B fusese 
pusă în vânzare între orele patru 
şi cinci seara. De obicei, intra mai 
devreme, la ora două. Doamna A sus- 
ţinea că reținerea soţului ei (reţinere 
de cinci minute) se datora întârzierii 
poştei. La chioşc nu s-a putut reţine 
prea mult, fiindcă tocmai trei persoa- 
ne deserveau publicul. În ziua aceea 
tirajul revistei s-a epuizat într-o oră. 
Cum a fost posibil ca domnul B să 
vorbească la telefon cu soţia sa la ora 
cinci seara, să-i cumpere în treacăt 
revista solicitată şi să ajungă acasă 
la şase şi cinci minute, dacă murise 
la zece dimineaţa, adică cu opt ore 
mai înainte? 

Intrigat şi zăpăcit cu totul de 
aceste întâmplări, inspectorul de 
poliţie medită profund vreme înde- 
lungată, fumă trei pachete de ţigări 
străine, bău şaisprezece ceşti de 
cafea neagră şi către zorii zilei o luă 
spre casă gândind: „E imposibil. Nu 
se poate. Aşa ceva se întâmplă doar 
în povestirile polițienești”. 


Prezentare şi traducere din 
limba spaniolă de lon RENIŢA 

VELIMIR HLEBNIKOV, ADEVĂRAT FENOMEN 
AL MODERNISMULUI RUS 


Velimir (Victor) Hlebnikov (1885-1922) s-a născut în Derbentul Mic, regiunea As- 
trahan. Tatăl său, Vladimir Alexeievici, era un om de o înaltă cultură, savant, “admirator 
al lui Darvin şi Tolstoi...mare cunoscător al împărăției păsărilor”, precum scria Velimir. 
Mama sa, Ecaterina Nicolaievna, în tinerețe fusese apropiată de cercurile narodniciste. 
Preocupările tatălui îi insuflă şi fiului interes faţă de ştiinţele naturale şi cele exacte. 
In 1903, viitorul poet se înscrie la facultatea de fizică şi matematică a Universităţii din 
Kazan. Peste cinci ani abandonează cercetările ştiinţifice în favoarea literaturii, plecând 
la Petersburg. 

Intră în cercurile simboliştilor, scriindu-le părinţilor că amicii remarcă în versurile 
sale rânduri “de-a dreptul geniale”. Cu toate acestea, publicaţiile simboliştilor nu-i ac- 
ceptă barem o poezie, două. In anul 1910, tacit, însă categoric, o rupe cu simboliştii, 
dat fiind că deja îşi conturase propria concepție filosofico-estetică, precum şi autonomia 
convicţiunii poetice. 

Decretându-şi principiile artistice de început, tânărul Hlebnikov îşi propune drept 
scop reactualizarea arhetipurilor folclorice, renovate printr-o expresie particulară. EI 
lansează ipoteza despre “a doua limbă, cea a cântecului”, mizând pe sistemul simbo- 
listicii fonetice. Trăieşte o intensă revelaţie a limbajului transraţional. Spre exemplu, din 
verbul liubit = a iubi a derivat circa 500 de noţiuni afine! 

In timpul primului război mondial, Velimir Hlebnikov îşi individualizează şi îşi 
împlineşte profilul de artist în conformitate cu năvalnicele-i energii creatoare ce aveau 
să sfideze constrângerile impuse de (cubo) futurismul rus, pe care, de altfel, poetul îl 
numea cu termenul autohton de budetleane, format pe baza substantivului buduşcee 
= viitor; în sensul de prevestitor al viitorului. Astfel, el se detaşează de tonul crispat 
până la obscuritate intelectual-ideologică al celora care n-au înţeles sau n-au vrut să 
înțeleagă suflul prevestitor de tragice schimbări. Poet-vizionar, Hlebnikov se considera 
în stare să prevadă mersul istoriei. Spera că, prin sinteze informaţionale, să apropie 
metodele ştiinţifice de cele ale artei, spre a se ajunge la o neomitologie şi la o supra- 
limbă a omenirii (libere). Chiar dacă partea de utopie nu rămâne decât utopie, în toate 
“calculele” lui Hlebnikov impresionează, să zicem, o coincidenţă extraordinară: în anul 
1912, poetul se întreabă dacă “nu e cazul să aşteptăm, în 1917, căderea statului?” 
Reia această ipoteză peste doi ani, publicând un registru cu datele prăbuşirii marilor 
imperii. În dreptul anului 1917, în loc de numirea concretă a vreunui stat, se menţiona 
doar: “Oarecare”, tăinuindu-se astfel de ochiul cenzurii ţariste numele pe care îl avea 
în vedere: cel al Imperiului Rus. 

Printre tezele şi ipotezele ştiinţifice şi artistice ale lui Velimir Hlebnikov este una 
ce lansează nobilul deziderat de a ajunge să avem “o lume ca un poem”. 

E o nădăjduire în lumina căreia versul nu mai este tratat doar ca un fenomen pur 
estetic: versul devine element imanent al lumii. Anume atare particularităţi îi asigură o 
perpetuă actualitate şi poeziei lui Velimir Hlebnikov pe care contemporanii săi îl supra- 
numiseră “minune care a ajuns până în zilele noastre”. | se mai spunea “Lobacevski al 
limbajului” şi întemeietor al “unui întreg sistem periodic al cuvintelor”. 

Este protagonistul introducerii verlibrismului în poezia rusă. A fost şi este apreciat 
drept un adevărat fenomen al modernismului rus şi — de ce nu? — un clasic al avangardei 
artistice universale. 

L.B. 


PS. Cu foarte rare excepții, Velimir Hlebnikov nu şi-a intitulat poemele. Ca regulă, 
editorii şi antologatorii săi îi numerotează textele. Renunţând atât la numerotare, cât şi 
la cea mai lesnicioasă metodă — de a pune drept titlu primul vers al textului respectiv, — 
am îndrăznit, cu iminent subiectivism, să încerc a releva şi revela nişte posibile titluri 
intrinseci, pe care, spre deosebire de cele puse de autor, le-am luat între paranteze. 

Traducătorul 

AŢÂŢĂTORUL FOCULUI 


Îmi zic cântul despre 
Aţâţătorul focului care, brobonit de ciorchinii sudorii, 
Inţolit în păstorească blană din cenuşă, fum, funingine, 
Taciturn şi smolit, 
Cu hălci de lemn alb se îndoapă pe sine, 
Lemnivor animal al pojarului. 
EI, palid-aprins, ba se tăinuia după gardul întunericului 
Precum moartea-n mijoarca-i bătrână, ba 
Se-ncovrigea asemeni câinelui în 
Frunzele scuturate din cătrănitul copac al beznei. 
Şi-abia atunci ochiul său ne dezvălui oareşice despre 
Aripile siniliului pescăruş. Şi 
Ca o legănare de pene cădeau ramii de păcură ai întunericului 
Apoi, zburlindu-şi auroasa coamă strălucitoare, 
Se aruncă sălbatic şi prinde a devora 
Nămolul de butuci mestecănii, uneori 
Urlând înfundat, ridicându-şi botul la cer, 
De frig şi-nflăcărată foame jeluindu-se stelelor (acestea 
Priveau printre gratiile ferestrelor). 
Şi pe tine, o, focule, te-ndopă zilierul 
Cu albe leşuri de arbori din crângul îngrozit, când 
Ardeau în pălălaie înaltele coroane, aiurit vorbindu-i nopţii, 
El însă urlându-şi nesaţul şi tânga că, iată, 
Dumbrava e pe terminate. lar despre 
Venirea oamenilor se iscaseră şi jalbe. Chiar pe 
Firma “Servicii funerare. Sicrie ” (țipăt al uliţei obscure) 
Cădeau fulgii funinginii. 

(1917) 


Precum privirea filială e 
A nopţii sinilie zare, 
Adiind în tot ce ne e drag, 
Şi cheamă cineva tânguitor, 
Cu gândul la amarul înserării. 
Toate acestea s-au întâmplat pe când 
Stelele, trei, se-aprinseră, de aur 
Pe catarg, în larg, 
Şi când, însingurat, 
Tuia, arborele vieţii, 
işi întinse ramurile peste 
Uitatele morminte. 
Toate astea s-au petrecut pe când 
Giganţii lumii mai purtau 
Turbane mari de purpură 
Şi-a piraţilor nelegiuită tagmă 
Părea chiar nobilă în felul ei. 
Deci, astea toate-au survenit pe când 
Pescarii mai cântau din Odiseea 
Şi când pe un talaz marin, departe, 
O aripă se ridică pieziş 
(1920) 

(VERNALĂ) 


“Hăis!...Cea!...” — potopit de sudoare, săteanul 
Indeamnă boul cu coarne gri, şi 

Plugul de lemn se-afundă asemeni vidrei în vizuina-i mâloasă. 
Dinţii rariţei rumegau jeleul vernal, 

Boul se mândrea cu vălurările-i muşchiuloase 
Şi puternicul greabăn de pe gurmaji 

Cu care seduce vacile, 

lar coarnele le preluase de la lună nouă, 

Când aceasta strălucea peste nocturna colină. 
Celălalt plăvan odihnea, 

Gri-ţigănatic, cu greabănul pe gâtu-i — lat — lotru 
In umbra oacheş sinilie a copacului, 
Contopindu-se cu ea. 

Plutind lin printre bulbuci măşcaţi, 

Broaştele îşi încordau timpanele, 

Rotunjindu-şi bolfele precum 

Hăitaşul ce suflă în corn. 

In faţa lor stătea un popă grăsun, 

Bulbucându-şi ochii aurii, 

Citindu-le din gromovnic prognozele meteo. 

Ca şi cum mirate, ţestoasele-şi întindeau gâtul 
Spre oareşicare taină. 

Mitraliera zefirului şi miroznelor primăverii 
Gâdilă nări şi frunţi încreţite 

(Trezeşte-te, cugetătorule, mai meseşte ceva) 
Cucerindu-le cu minunăţia aromelor, 
Proiectându-şi uşor şi ritmic rafalele “tu-tu-tu-tu”. 
Florile se angajaseră într-o luptă aeriană, 
Polenul întreţinând necunten tirul 

Canonadelor olfactive, 

Contrându-se cu miresme, parfumuri: 

Care e mai mieroasă, aceea câştigă. 

Astfel, vernala mitralieră a basmelor 

Şi amurgul ce e preotul înaintestătător al orizontului 
Predau lecţia unui alt tip de război. 

Cu mirozne ce înfruntau florile, 

Zburau proiectile aromitoare 

Şi în onoarea vremii încântătoare 

Se înălța unisonul puternic al corului brotăcimii. 
Voi, oameni, deprindeţi noua artă — a luptelor 

In care împuşcăturile nu-s decât aer dulce 

Şi tranşeele-s împodobite cu flori nupţiale, 

lar ordinele de atac sunt chiar şoaptele de dragoste-n 
Luna de miere. 

Desprinzându-se-n şirag de bule din 

Psaltirile broaştelor ce ocăiau sonor 

Şi-atât de evlavioase-n serile line, senine, 

Se înălța vibrantul “Aleluia!” 


(1921) 


O NOAPTE ÎN PERSIA 


Tărmul mării. 

Cer. Stele. Sunt calm. Stau culcat. 

lar de pernă nu mi-i nici piatra, nici puful, ci 
O ciuruită cizmă de marinar, perechea 

Celei cu care Samorodov în zilele roşii 
Ridicase mari răzmeriţe pe mare, 
Albele nave ducându-le-n Krasnovodsk, 
In apele roşii. 
Se-ntunecă. De-acu e-ntuneric de-a binelea. 
“Camarade, vino de m-ajută!” — 
Mă chemă un iranian smolit, tuciuriu, 
Încercând a ridica de jos nişte vreascuri. 
Imi strânsei cureaua, ajutându-l 
Să şi le aburce în spate. 
“Saul”, zice, adică “Mulţam” pre limba noastră. 
Dispăru în noapte. Deja 
Eu şopteam în întuneric 
Numele lui Mehdi. 
Mehdi? 
Un bondar ce zbura direct spre mine dinspre 
Neagra şi zbuciumata mare 
Se roti de două ori peste creştetul meu şi, 
Adunându-şi aripile, mi se 
Aşeză în plete. 
O vreme, stătu molcom, după care 
Prinse a scârţâi, 
Rostind desluşit un cuvânt în graiul 
Ce ne era cunoscut amândurora. Aşadar, 
El îşi spuse răspicat şi tandru cuvântul. 
Basta! Ca şi cum ne-am înţeles mutual! 
Obscurul pact al nopţii 
E semnat anume de scârţâitul bondarului. 
Ridicându-şi aripile — vele minuscule — 
Bărzăunul zbură aiurea. 
Marea anulă şi scârţâitul şi sărutul 
Imprimat pe nisip. 

Aşa a fost! 
Tot ce-am spus, e adevăr curat. 

(1921) 


(CĂMILA) 
FRAGMENT 


Cămila 

Cu burta de-aramă — astfel te sculptau 

Urmaşii lui Genghis-Han. 

Prin albele pustiuri ale mesei de scris 

Foşnitoare ca hârtia aspră, 

Porţi samarul îngândurărilor spinoase — întâmplător 
Să fi uitat fierarul a-ţi potrivi zăbala? Indreptându-te 
Spre susurul jeturilor de cerneală, 

Spre malurile lacului cernelii, umbrite 

De arborele ce prinse încă vremea lui Batâi 

Claia de frunziş a căruia îi cade peste ochi scriitorului, 
Părul acestuia ţinând de cuib unei familii de pui 

Ai cine ştie cărui neam de zburătoare; autorul 

Care anticei Galilee îi conturase hotarele 

Şi unghiul perspectivei. 

Ca pe un smar, tu porţi egalitatea, 

O duci în galop, brusc oprind istoria exact la 

Buza de prăpastie-a mesei de scris — abis 

In care e groaznic să priveşti — 

Pentru ca susurul jeturilor de cerneală 

Ce irigă respiraţia furtunilor de nisip 

Să pună în relaţie de paritate focul şi 

Flacăra din ochii înţeleptului, 
Părinte glacial al râurilor de cerneală, 
De unde unii o tulesc — turmă grăbită, 
Totul reflectându-se-n flama lucioasă a corifeului 
Cugetul căruia declamă sau fredonează asemeni 
Discului de-aramă — buzele lui Şaleapin, 
Vocea lui ce dirija gloatele. 
Tu, carne de-aramă cu pielea uscată, 
Tu, împăiate farmece ale văduvelor vesele, 
Ingândurată drumaşă peste faţa de masă, - 
Tu, cea învăluită de ciudate umbre. 
In metempsihoza transferului de suflet, poate 
Altă dată vei fi fost pur şi simplu şiş. 
Aşadar, acum poartă în inimile dunelor 
Cuţitul gândului! 
(1921) 


(ORNIC) 


De-aş preschimba omenirea în ornic 
Arătându-vă cum se mişcă acul veacurilor, 
Nici chiar atunci oare din fusul nostru orar 
Nu s-ar zburătăci războiul, precum ultimul, inutilul Z(et)? 
Acolo unde stirpea omenească s-a ales cu hemoroizi. 
Mii de ani tot stând în fotoliile războiului pe arcuri, 
Eu vă voi spune ce simt din viitor, 
Povestindu-vă visele-mi transmondiale. 
Ştiu doar că nu sunteţi decât nişte lupi dreptcredincioşi, 
La cinci împuşcături de-ale voastre răspund pe potrivă, 
Dar oare să n-auziţi voi foşnetul pânzei prin care 
Işi poartă acul această fermecătoare parce-croitoreasă? 
Cu propria-mi putere am să înec, cu mintea-mi am să potopesc 
Bastioanele guvernelor existente, 
Ca în basm, urbea Kitejului ridica-o-voi din ape 
Spre-a o înfăţişa înveteratei prostii a iobagilor. 
Şi când clica preşedinţilor pământescului glob 
Va fi aruncată groaznicei înfometări ca pe-un fir de lobodă, 
Orice guvern va avea deja şurubul supus 
Cheii noastre. Şi când 
Domnişoara aia bărboasă 
Va arunca piatra promisă, 
Veţi spune: “E anume ceea ce am tot aşteptat 
Veacuri la rând”. 

Ornic al lumii, ticăind 

u lanţuri, cu roticele, 

Mişcă arcul, mişcă acul 

Minţii mele!) 
Toate astea ducă la sinuciderea guvernelor şi 
La o carte despre cele întâmplate. 
Fi-va pământul fără impilatori! 
Transplanetar fi-va! Vivat! 
Doar cântecul rămână-i de stăpân: 
Vă voi spune că universul e uşor însemnat 
De arderea unui chibrit — pe obrazul infinit 
Are puţină funingine. 
lar gândul meu este exact ca şperaclul 
Ce deschide uşa după care 
Cineva şi-a tras un glonte-n tâmplă... 

(1922) 


Prezentare şi traducere de 
Leo Butnaru 

Biografia unei instituţii cu ve- 
chime de 170 de ani trebuie însăilată 
sau cârpită chiar, acolo unde firul vieţii 
ei ameninţa să se rupă, pentru ca 
urmaşii să moştenească certitudinea 
(iluzia) continuității, a lucrului durabil, 
bine făcut. Să nu exclame ca Emil 
Cioran: „Doamne, ce vom fi făcut o 
mie de ani? În ţara aceasta totul este 
un început absolut, nu există continu- 
ări, reluări, linii şi directive”. 

Schimbarea la faţă a oraşului 
nostru în anii '30 ai sec. XIX — şi har- 
ta Chişinăului din 1830 arată că faţa 
acestui târg pestriţ atunci a început să 
se schimbe — pare acum o poveste cu 
personaje transplantate. Aşa cum pri- 
ma grădină publică, sădită cu ocazia 
vizitei ţarului la Chişinău (1818) a fost 
improvizată într-o noapte, din copaci 
bătrâni aduşi din pădure pentru o zi. 

In timp ce ai noştri fugeau peste 
Prut, cei transplantaţi aici ridicau la 
marginea de sud a vechiului târg 
catedrală şi seminar, gimnaziu şi 
bibliotecă, spitale militare şi arc de tri- 


Nina NEGRU 


PRIMA BIBLIOTECĂ 
PUBLICA PE HARTA 
CHIŞINAULUI 


Continuitate şi tradiţie nu sunt 
numai cuvinte frumoase, ci condiţii 
necesare supravieţuirii. Golurile prea 
mari în istorie o împiedică pe aceasta 
să se închege. 


umf. Mitropolitul Gavriil, înspăimântat 
de această hemoragie demografică, 
scria pastorală de oprire a băştina- 
şilor, obligându-i să rămână aici, să 


Biblioteca Naţională a Republicii Moldova marchează 170 de ani de 
activitate. Inaugurată la 23 august 1832, ca Bibliotecă Publică Guberni- 
ală a Basarabiei, este trecută, în 1877, sub auspiciile oraşului Chişinău, 
guvernatorul de atunci al Basarabiei remarcând că este transmisă doar 
“sub tutelă întreţinătoare” şi că trebuie să rămână o bibliotecă a Guber- 
niei Basarabiei, dar şi a oraşului Chişinău. Schimbări radicale în politica 
de completare a bibliotecii şi de organizare a programului cultural sunt 
înregistrate în perioada interbelică. De la 29 septembrie 1944 devine 
Biblioteca de Stat a R.S.S.M,., care va purta numele “N.K.Krupskaia”. 
Din 1961 este transferată într-un nou sediu cu destinaţie specială. 
In 1991 i se conferă titulatura de Bibliotecă Naţională a Republicii 
Moldova, iar următorul an marchează începutul reformei Bibliotecii, 
urmărindu-se scopul trecerii la standardele internaţionale, conform 
cerinţelor fundamentale prevăzute de schema UNESCO. Statutul de “ 
bibliotecă — depozitar al materialelor Organizaţiei Naţiunilor Unite în 
Republica Moldova” îl obţine în anul 2000. 

Anual beneficiază de documente şi informaţii din tezaurul Bibli- 
otecii Naţionale circa 150.000 de vizitatori, patrimoniul fiind evaluat la 
aproximativ 3 min. de unităţi bibliografice. Este conectată, din 1996, 
la Internet; a achiziţionat soft-ul integrat de bibliotecă TINLIB. Baza de 
date bibliografice include în prezent peste 100000 de înregistrări şi este 
accesibilă prin catalogul on-line. 


182 


Limba Română 


construiască şi să închege istorie 
naţională. 

Putem judeca astăzi dacă au 
reuşit s-o facă, după clădirile care 
nu mai amintesc de ceea ce a fost 
până la 1812, după limba vorbită pe 
străzi şi în instituţii : şi totuşi pământul 
acesta aparţinea mănăstirilor Galata 
şi Sfânta Vineri de peste Prut. 

Intre anii 1829-1832 Mitropoli- 
tul Grigorie al Ungro-Vlahiei fusese 
exilat aici de ruşi ca într-o Siberie. Iti 
dai seama, citindu-i corespondenţa, 
că se simţea într-adevăr ca printre 
străini. A cerut să i se trimită cărţi de 
la Bucureşti, dar cenzura ţaristă le-a 
reţinut atât de mult timp în vama Scu- 
leni, încât în anul întoarcerii sale în 
ţară încă nu le primise ca să le poată 
dărui vreunei biblioteci din Chişinău. 

Deci să depănăm odiseea pri- 
mei biblioteci publice din Basarabia, 
chiar dacă ne pare că istoria ei “cură 
încet repovestită de o străină gură”. 

Faptul că a fost înfiinţată la 
ordinul Ministerului de Interne nu a 
însemnat o certitudine în privinţa lo- 
calului. De altfel şi gimnaziul nr. 1 de 
băieţi, înfiinţat în 1833, se muta din 
gazdă în gazdă, din casa negustorului 
Starcenco în cea a negustorului Ka- 
rasik ş.a.m.d. Dacă atâţia copii erau 
înghesuiți în nişte încăperi insalubre 
şi strâmte, să ne mirăm că prima bi- 
bliotecă publică din Chişinău, cu un 
fond de câteva mii de cărţi, cu un bi- 
bliotecar şi un paznic, s-au adăpostit 
zeci de ani în trei camere mici, ticsite 
cu dulapuri ? 

Chiar de la înfiinţarea bibliotecii, 
epitropii au luat asupra lor cele mai 
mari responsabilităţi în legătură cu 
localul, procurarea mobilierului şi a 
cărţilor. Numele lui Petru Manega, 
doctor în drept şi mare ocrotitor al 
bibliotecii, ar merita să fie scris pe 
marmura unei plăci comemorative. 

Abia la sfârşitul secolului XIX 
şi începutul secolului XX se fac re- 
marcate în documentele de arhivă 
meritele unor epitropi ca A. Manulilov 
şi N. V. Laşcov, preocupaţi de prospe- 
rarea bibliotecii în calitate de membri 
ai Dumei orăşeneşti. 

Primul epitrop, Petru Manega, 
a ales la început casa protoiereului 
Sotnicenco pentru local al bibliotecii 

publice. Propunerea sa n-a fost însă 
acceptată. Negustorul Bogaciov, care 
avea mai multe case, în 1831 pune 
una dintre ele la dispoziţia bibliotecii, 
pentru suma de 600 de ruble (asigna- 
ţii) anual. La 15 octombrie 1832, un 
alt negustor, Ivan Kriukov, cumpără 
casa lui Bogaciov şi propune bibli- 
otecii să prelungească până la 15 
octombrie 1833 contractul încheiat 
cu Bogaciov, în aceleaşi condiţii. La 
18 noiembrie 1832 Petru Manega 
obținea de la Direcţia financiară a 
Basarabiei (Kasennaa Manara) banii 
necesari pentru reînnoirea arendei 
casei lui Kriukov. Tot acolo a rămas 
şi în anul 1833-1834, deşi camerele 
erau nepotrivite pentru bibliotecă. 
Nu se cunoaşte acum locul în care 
se afla, Bogaciov având mai multe 
case în oraş. 

La sfârşitul anului 1834 P. Ma- 
nega se adresa viceguvernatorului 
Basarabiei Ivan Semionovici Klimin 
pentru a cere precizări în legătură cu 
prelungirea contractului cu negustorul 
Kriukov: „Imi este cunoscut proiectul 
mutării bibliotecii în camerele re- 
zervate în casa nouă construită în 
grădina publică. De aceea vă rog 
să permiteţi mutarea bibliotecii în 
acel loc, cât este timp frumos, n-au 
început ploile şi n-a expirat termenul 
contractului”. 

In revista „beccapaGckue 
[y6epHckne Benomocru” din 1882 
se aduc informaţii preţioase despre 
această clădire din grădina publică. 
Este vorba despre clubul orăşenesc, 
mutat acolo la cererea clerului, care 
n-a tolerat acest club gălăgios peste 
drum de Seminarul Teologic. La 
construcţia proiectată a clubului s-au 

anexat ulterior trei camere pentru 
bibliotecă, unde aceasta a rămas timp 
de un an. Putem să ghicim motivele 
retragerii atât de precipitate a bibliote- 
cii din acest club. Spre deosebire de 
grădina botanică din jurul catedralei 
şi al Casei arhiereşti, grădina publică 
numită „gorodskoi sad” era un loc în 
care păşteau vitele până la 1867, 
când a fost împrejmuită cu gard şi 
amenajată corespunzător menirii ei. 

In 1835 Petru Manega închi- 
riază o clădire nouă, construită de 
acelaşi negustor Bogaciov “vizavi de 
bulevardul orăşenesc”, dar fără să 
aibă intrarea din stradă. Rămâne să 
aflăm despre ce bulevard era vorba, 
căci pe atunci artera principală se nu- 
mea „uliţa”. Epitropul a cheltuit 61 de 
ruble pentru 8 arşini de pânză verde, 
cu care a acoperit două mese şi 86 
de arşini de pânză care protejă cărţile 
de praf. In 1843 bibliotecarul Nicolai 
Kozlov raporta că toate acestea 
s-au învechit în aşa măsură, încât, 
decolorate cum erau, stricau aspectul 
încăperilor. 

Spre deosebire de primul bi- 
bliotecar, Gavriil Bilevici, care, ca şi 
Gavriil Bănulescu a fost primul şi ul- 
timul român într-o funcţie importantă, 
Nicolai Kozlov a lucrat mai mult de 10 
ani şi a încercat să mute biblioteca 
într-o clădire în care să se poată in- 
tra direct din stradă. Motivul invocat 
era sfiiciunea doamnelor, care nu 
aveau curajul să intre în bibliotecă 
printr-o curte populată de oameni 
necunoscuţi. 

Următorul bibliotecar, Saburov, 
se zbate singur, fără epitropi, să mute 
biblioteca într-o clădire adecvată, 
găsind casa lui Bogaciov „foarte 
incomodă”. In 1847 propune să se 
închirieze casa lui Dobrojanu (în scri- 
erile epitropului Laşcov apare în 1914 
numele Dobrejov), care nu costa mai 
scump, dar era mai potrivită pentru 
bibliotecă. Nu reuşeşte să obţină 
aprobarea, căci la sfârşitul anului 
1847 este transferat la Odesa într-o 
funcţie mai înaltă. 

Ivan Tanski, care l-a înlocuit în 
scurt timp, a elaborat în câteva luni 
un proiect de îmbunătăţire a condi- 
țiilor de funcţionare a bibliotecii, în 
care era inclus şi localul nou şi un al 


doilea paznic, pentru a evita închide- 
rea bibliotecii din cauza absenței lui 
(paznicul, de regulă un soldat sau un 
ofiţer, deschidea biblioteca şi făcea 
curăţenie în ea). 

Dar nu s-au acceptat nici pro- 
punerile lui, întrucât contractul cu 
Bogaciov expira abia peste câţiva ani. 
In 1852 Tanski pleacă pe jumătate de 
an în călătorie prin cele două Princi- 
pate, Moldova şi Muntenia. Până în 
1854, când nu mai este bibliotecar, l-a 
înlocuit cu intermitențe funcţionarul 
Platon Globaciov, care nu a mai insis- 
tat ca biblioteca să fie trecută într-o 
casă mai bună. Cererea lui Tanski de 
a primi bani de la Direcţia financiară 
a regiunii pentru arendarea casei 
negustorului Ivan Ziloti nu a mai fost 
satisfăcută. Şi în 1848, din lipsă de 
bani, eşuase planul lui Tanski de a 
muta biblioteca în noua clădire bise- 
ricească numită „Casa arhierească”. 

Epitropul N.V. Laşcov afirmă 
mai târziu că deşi plata chiriei şi a 
lucrătorilor n-a încetat, după ple- 
carea lui Tanski biblioteca a fost 
închisă pentru public timp de 4 ani ( 
1854-1857). Presa timpului confirmă 
acest lucru. Cercetătorul P. Ganenco 
numeşte o perioadă şi mai lungă de 
inactivitate a bibliotecii. 

L.Botean, P.Suşkevici şi 
G.Lopatto, care s-au rânduit în 
acest timp la conducerea bibliotecii, 
au risipit o parte a fondului iniţial de 
carte. In 1854 erau 3388 de volume 
(1529 de titluri , dintre care 931 în 
limba rusă, adică 2057 de volume). 

In iunie 1857, noul bibliotecar 
Venedict Beler, profesor de germană 
şi matematică la gimnaziul nr. 1, sem- 
nează sub presiunea unor autorităţi 
că a luat în primire de la Suşkevici 
un număr de volume care lipseau 
de fapt, pentru ca apoi ani în şir să 
se lupte pentru recuperarea banilor 
de la cel care a promis să restituie 
cărţile. A fost cel mai eficient director 
al bibliotecii în secolul XIX. Din presa 
vremii „unde este prezentat cu mult 
respect şi semnează articole foarte 
judicioase, putem reconstitui biogra- 
fia acestei instituţii în perioada în care 
a condus-o — 1858 — 1871. 

Două evenimente importante 

au marcat viaţa bibliotecii pe timpul 
lui Beler. Primul se datorează chiar 
lui Beler, care a reuşit să-l convingă 
pe guvernatorul Fonton de Veraion 
că biblioteca nu mai poate rămâne 
în casa lui Bogaciov. Guvernatorul 
s-a implicat în căutarea soluţiei şi a 
ajutat la reconstruirea clădirii ocu- 
pate până atunci de Administraţia 
gubernială, vizavi de bulevard. N. 
Laşcov, în calitate de epitrop preciza 
că acea clădire se numea în 1912 
„casa Kogan”. Dificultatea constă în 
faptul că în Chişinăul de atunci erau 
destul de multe persoane înstărite cu 
acest nume. 

Totuşi reperul cel mai important 
este presa vremii, care consemna în 
secolul trecut ca sediu al bibliotecii 
fosta clădire a Administraţiei guber- 
niale. 

„peccapa6ckne O6nacTnbie 
Benomocru” publica în ianuarie 1861 
un bilanţ intitulat „Anul bibliotecii lui 
Beler”, din care se înţelege că în 1860 
aceasta nu numai că s-a mutat într-o 
clădire pe măsura importanţei insti- 
tuţiei, dar a desfăşurat şi o activitate 
culturală susţinută. Articolul, incitant, 
semnat de însuşi Beler, aminteşte 
de atmosfera anului 1832, când s-a 
deschis biblioteca, dar conţine şi 
foarte interesante observaţii ale bibli- 
otecarului privind fenomenul lecturii. 
In primul rând, Beler temperează 
orgoliile, precizând că este vorba 
despre o bibliotecă de provincie, a 
cărei misiune nu se poate compara 
cu a celor din capitală. Nici nivelul 
intelectual al Chişinăului nu arăta 
decât provincialism, judecând după 
faptul că din cei 80.000 de locuitori 
ai oraşului doar 700 (cei mai mulţi 
elevi de la seminar şi de la gimnaziu) 
erau cititori înregistraţi la biblioteca 
publică. Beler le reproşa celor 1500 
funcţionari din oraş că nu ştiau de 
existenţa bibliotecii sau dacă-i călcau 
pragul se interesau de bârfele de prin 
ziare şi de politică: „Par a fi unii ca 
nişte oameni de stat, cărora le tre- 
buie să ştie operativ toată mişcarea 
personajelor de pe arena politică”. 
Bibliotecarul îşi exprima îngrijorarea 
în legătură cu apatia şi indiferența 
chişinăuienilor, care nu profită de 


faptul că au o bibliotecă în care s-a 
investit atât de mult în acei ani. Era 
de părerea fermă că rolul bibliotecii 
este să propage nu politicianismul, 
ci cunoştinţele utile din domeniul 
ştiinţelor şi artelor, pentru a uşura 
şi înfrumuseţa viaţa oamenilor. Nu 
întâmplător, poate, două decenii mai 
târziu, marele mecenat Vasile Stroes- 
cu dăruia acestei biblioteci un număr 
impresionant de cărţi din domeniul 
ştiinţelor agriculturii şi comerţului. 

Pe scurt, Beler îşi rezuma în 
1861 rezultatele muncii depuse, 
scriind că a transformat „un depozit 
de cărţi într-o bibliotecă publică” şi 
promitea să-i anexeze şi un muzeu, 
ca în bibliotecile de peste hotare. 
Ceea ce a şi făcut cu ajutorul lui 
A. D. Denging, după cea construit 
încă două camere şi a transformat 
prin anii '70 intrarea în bibliotecă, 
îndepărtând valul de pământ din faţa 
ei, „baricada” care urâţea îndeosebi 
iarna faţada clădirii. 

In 1869 s-a produs un alt eve- 
niment care a fost fatal pentru soarta 
bibliotecii, şi mai ales pentru ritmul de 
creştere a fondului de carte: au înce- 
tat subvenţiile din cauza lichidării prin 
ordin imperial a capitalului de 10% 
al Basarabiei. Un comitet ad-hoc 
ia decizia să salveze biblioteca prin 
comasarea ei cu alte trei biblioteci din 
Chişinău: cea a Gimnaziului regional, 
cea a Seminarului Teologic şi cea a 
Comitetului pentru statistică. Toate 
aveau cam aceeaşi vârstă, dar pro- 
iectul n-a fost finalizat din cauza că 
arhiereul ortodox Antonie şi epitropul 
şcolilor regiunii s-au opus unificării, 
invocând motive de specific, de co- 
moditate ş.a. 

In 1876, după moartea lui Be- 
ler, soţia lui nu a mai avut energia 
necesară să lupte pentru bibliotecă 
şi astfel instituţia intră iarăşi într-o 
acoladă a mizeriei şi uitării. N. Laş- 
cov consemna trecerea bibliotecii la 
întreţinerea din partea Direcţiei Oră- 
şeneşti şi transmiterea de către ulti- 
mul bibliotecar, al nouălea, Kurkova, 
a inventarului bibliotecii desfiinţate, 
cu consimțământul Ministerului Afa- 
cerilor Interne. 

Astfel, din 1876, conform rezo- 

luţiei Dumei Orăşeneşti, biblioteca 
se mută în clădirea acesteia. In 
consecinţă începe să poarte numele 
de bibliotecă publică orăşenească. 
Beneficiază de un spaţiu adecvat 
funcţiei sale şi îşi completează per- 
sonalul. La sfârşitul secolului biblio- 
teca primăriei avea patru bibliotecari 
şi un paznic. Primarul Chişinăului, 
K. Şmidt, şi Duma orăşenească (în 
componenţa căreia intrau persona- 
lităţi ca A. Parhomovici, N. Doncev, 
l.P. Sinadino, A. Razu şi alţii) luau în 
discuţie sistematic problemele bibli- 
otecii, puse pe aceeaşi ordine de zi 
cu instalarea primei linii de tramvai 
în 1888 sau cu construcţia primei 
centrale electrice în oraş. Sub tutela 
Dumei orăşeneşti, directorii bibliotecii 
au fost scutiţi de grija de a găsi mereu 
alt sediu pentru instituţie. 

In perioada interbelică bibliote- 
ca primăriei apare ca fiind cea mai 
importantă după numărul de volume 
şi de lucrători. Numai Biblioteca 
Centrală Universitară condusă de lon 
Zaborovschi, a întrecut-o în ceea ce 
priveşte mărimea fondului de carte. 

Un tablou ce cuprinde evalu- 
area distrugerilor aduse clădirilor 
şi instalaţiilor publice din Chişinău, 
alcătuit în vara lui 1941 de autorităţile 
româneşti, arată că primăria a suferit 
cel mai mult în urma diversiunilor 
organizate de sovietici la retragerea 
din Basarabia. Nu se cunoaşte exact 
dacă anume biblioteca primăriei a 
fost ţinta celor care au minat clădi- 
rea, dar fotografiile ilustrează cu lux 
de amănunte intenţiile ocupanților în 
ceea ce priveşte patrimoniul cultural 
al Chişinăului. 

Prin Decizia Consiliului Co- 
misarilor Norodnici din 29.09.1944 
se înfiinţează Biblioteca Centrală a 
RSSM, prin “transplantarea” Bibliote- 
cii Centrale din Tiraspol. Este preluat 
automat numele „N.K. Krupskaia”, pe 
care Biblioteca Centrală din Tiraspol, 
(RASSM) îl purtase din 1939. Primul 
ei director, A. Cernoviţcaia, venită de 
la Tiraspol, afirma într-un raport că 
de fapt Biblioteca Centrală fusese 
organizată în 1940 într-un local mi- 
nunat, că avea mobilier adecvat şi un 
fond de carte de 900 000 de volume. 


Considerăm că acestea sunt afirmaţii 
fără acoperire, întrucât nu se aduc ni- 
căieri precizări în legătură cu adresa 
bibliotecii, iar explicaţiile referitoare la 
dispariţia subită a milionului de cărţi 
sunt puerile. Cernoviţcaia se jeluia că 
românii i-au furat cărţile purtătoare 
de ideologie comunistă, când se ştie 
că tocmai acestea erau interzise în 
România. Nu este exclus că aceasta 
era o modalitate de a masca exclu- 
derea deliberată a cărţilor româneşti 
din fondul bibliotecii republicane 
proaspăt înfiinţate. 

După război biblioteca s-a adă- 
postit, ca şi în sec. XIX, într-o simplă 
casă, ale cărei cele mai bune camere 
au fost ocupate mulţi ani de tot felul 
de locatari, unii dintre ei bibliotecari 
sau femei de serviciu în bibliotecă. 
Se află şi acum pe str. Şciusev nr. 65, 
care înainte s-a numit şi Leovscaia, şi 
este ocupată de Biblioteca Naţională 
pentru Copii „lon Creangă”. 

Directorul |. Teleuţă atrage aten- 
ţia autorităţilor sovietice încă din 1946 
asupra necesităţii de a se construi o 
clădire adecvată pentru Biblioteca 
Publică de Stat „N.K. Krupskaia”. 
Protocolul nr.7 al şedinţei speciale 
din 1948 în cadrul „Gosplanului” arată 
preocuparea de a elabora un proiect 
pentru construcţia sediului bibliotecii. 
Şedinţe asemănătoare din anii 1952 
şi 1953 au „rezolvat” prin tergiversare 
problema bibliotecii până la sfârşitul 
anului 1960. In vara lui 1961, biblio- 
teca se muta în clădire nouă, pe str. 
Kievului 78 A, actualul bloc principal 
al Bibliotecii Naţionale. 94 % din 
fondul de cărţi îl forma literatura în 
limba rusă. 

Din 1986 biblioteca a mai ob- 
ținut şi actualul bloc II, adică fosta 
clădire a Seminarului Teologic. 

Cu prilejul împlinirii a 100 de 
ani de la darea în folosinţă a acestei 
clădiri, BNRM va organiza, la 3 sep- 
tembrie curent, un simpozion ştiinţific. 

Alexe RĂU, 
Director al BNRM, 
Chişinău 


CONCEPTUL 

DE BIBLIOTECĂ 

__ NAŢIONALĂ: 
IDEI ÎN CIRCULAŢIE 


STANDARDUL UNESCO 
ŞI RECOMANDARILE 
CONSILIULUI EUROPEI 


Înregistrat şi publicat sub nu- 
mărul PGI-87/WS/17, documentul 
intitulat „Bibliotheques nationales: 
principes directeurs” (Paris, 1997) 
serveşte de mulţi ani ca standard 
internaţional de organizare şi functi- 
onare a bibliotecilor naţionale. Bazat 
pe studiul efectuat pe parcursul mai 
multor ani de către UNESCO asupra 
evoluţiei în timp şi spaţiu a conceptu- 
lui de bibliotecă naţională, standardul 
cuprinde principii de bază referitoare 
la: colecţiile BN, agenţia bibliogra- 
fică naţională, prestarea de servicii 
pentru utilizatori, conservare şi pre- 
zervare, relaţiile interioare, relaţiile 
internaţionale, statutul şi gestiunea 
BN, imobile şi echipament, corelaţia 
dintre centralizare şi descentralizare 
în biblioteconomiile naţionale. BN e 
abordată nu ca o instituţie în sine, ci 


ca verigă nodală a sistemului naţional 
de biblioteci. Sunt prefigurate mijloa- 
cele şi instrumentele organizatorice, 
conceptuale şi manageriale menite 
să servească la transpunerea în fapt 
a determinantelor istoriceşte consti- 
tuite ale conceptului de bibliotecă 
naţională: conservare a memoriei 
naţionale conținută în documentele 
imprimate, comunicarea colecţiilor, 
impactul asupra teritoriului orientarea 
la normele, tehnologiile şi metodicile 
internaţionale, controlul bibliografic 
naţional şi depozitul legal, confor- 
marea la rigorile Accesului Universal 
la Informaţie; catalogul naţional 
colectiv; sistemul împrumutului inter- 
bibliotecar; structura organizatorică 
(departamente — servicii — birouri 
— oficii) şi sistemul de management 
etc. Un element de noutate în ceea 
ce priveşte evoluţia conceptului de 
BN îl constituie legiferarea pe plan 
internaţional a bibliotecilor cu statut 
funcţional dublu. Astfel, Biblioteca 
Congresului din SUA şi Naţionala din 
Tokyo sunt concomitent şi biblioteci 
legislativ-parlamentare. Bibliotecile 
universitare din Helsinki şi lerusalim 
acoperă în acelaşi timp şi funcţiile de 
biblioteci naţionale. Biblioteca Regală 
din Stockholm îndeplineşte şi funcţiile 
de agenţie bibliografică naţională, iar 
Biblioteca Parlamentului suedez este 
concomitent şi bibliotecă publică. 
Se atrage atenţia, însă, că aceste 
„abateri” ţin de respectarea unei 
experienţe istoriceşte constituite şi 
nicidecum nu sunt o recomandare 
pentru alte ţări, în special pentru cele 
nou întemeiate şi primite în ONU. Nu 
este trecută cu vederea nici existenţa 
unor agenţii bibliografice autonome 
(camerele cărţii din fostele republici 
ale URSS, de pildă), subliniindu-se 
necesitatea cooperării şi integrării 
lor cu bibliotecile naţionale, cu atât 
mai mult că bazele acestor agenţii 
au fost puse chiar de BN. De altfel, 
şi Camera Cărţii din RSSM a fost 
întemeiată în baza dubletelor scoase 
din colecţiile BNRM şi ale Bibliotecii 
Naţionale a Ucrainei. 

În ultimul deceniu al sec. XX 
chestiunea referitoare la conceptul şi 
la statutul BN europene a fost pusă în 
discuţie în cadrul mai multor reuniuni 
organizate de Consiliul Europei (la 
Strasbourg, Viena, Budapesta) vi- 
zând reforma legislaţiei bibliotecare. 
În recomandările CE publicate în vo- 
lumul de sinteză „Reforma legislaţiei 
bibliotecare în Europa Centrală” se 
atrage atenţia asupra necesităţii de a 
conferi bibliotecilor naţionale un statut 
de instituţii de importanţă deosebită 
şi de a elabora legi aparte pentru 
acestea. Parlamentele mai multor 
ţări au adoptat deja legea bibliotecii 
naţionale, faptul acesta contribuind 
la soluţionarea unui şir de probleme 
de ordin juridic, economic şi financiar 
cu care se confruntă aceste instituţii. 


MOMENTUL 1990-1992 
ŞI BNRM 


În debutul reformei bibliotecare, 
demarată după adoptarea de către 
Parlament a Declaraţiei de Indepen- 
denţă şi Suveranitate a Republicii 
Moldova, s-a afirmat mereu că am 
scăpat de subordonarea faţă de 
Moscova (în domeniul nostru — faţă 
de Biblioteca Unională V.I.Lenin), de 
politizarea şi ideologizarea activităţii 
bibliotecare. Dar acesta nu constituia 
adevărul deplin. Partea cea mai mare 
de adevăr, rămasă oarecum într-un 
con de umbră, constă în faptul că din 
acel moment nu mai aveam de unde 
primi soluţii şi recomandări concep- 
tuale, organizatorice, metodologice 
şi manageriale. Trebuia să elaborăm 
singuri concepţii şi soluţii, respon- 

sabilitatea era cu atât mai mare, cu 
cât, puse în situaţia de a-şi regândi 
activitatea, centrele biblioteconomice 
aşteptau de la noi recomandări de 
moment şi strategice, uneori chiar şi 
în cazurile când acestea ţineau de 
competenţa lor. 

Actul de elaborare a noii con- 
cepţii a BNRM se producea după ce 
am trecut printr-o experienţă neordi- 
nară, aceea de creare a modelului 
strategic al sistemului naţional de 
biblioteci, în timpul căreia am suportat 
o mutație epistemologică, de cunoaş- 
tere bibliologică ce m-a marcat pentru 
totdeauna. Până atunci în munca de 
pronosticare şi de programare stra- 
tegică dominante erau metodele 
inductive, în special aceea a extrapo- 
lării, prin care, în baza unor măsurări 
şi calcule exacte (cu aplicarea de 
formule şi integrale) se aflau tendin- 
tele, legităţile de evoluţie a bibliotecii 
în ultimii, să zicem, zece ani pentru a 
le transfera în viitorii zece ani. In ca- 
zul modelului SNB, în acel moment, 
extrapolarea nu mai putea fi aplicată, 
pentru că intram într-o ordine socio- 
politică şi biblioteconomică cu totul 
diferită de aceea din care ieşeam. Am 
recurs, aşadar, la metodele deducti- 
ve, la modelare în special şi aceasta 
a însemnat punerea la contribuţie 
a inteligenţei, imaginaţiei, intuiţiei, 
logicii. Cunoaşterea deductivă se 
caracterizează, însă, prin faptul că 
judecăţile şi enunţurile ce le realizezi 
urmează a fi confirmate de experi- 
enţă, adică sunt relative. Fără să ne 
dăm seama la început, o luaserăm 
pe o cale a relativităţii, una similară 
cu acelea deschise de Einstein în 
ştiinţele naturii şi de Eugen Coșeriu în 
lingvistică. lar relativitatea, în esenţa 
ei, este un pseudonim al schimbării. 
Documentele ce au rezultat dintr-o 
gândire aşezată pe astfel de coordo- 
nate conţineau în ele potenţialitatea 
schimbării care apoi s-a actualizat, 
dând, în decursul acelui deceniu de 
căutări, rezultate care au schimbat 
bibliotecile de la noi. 

Şi dacă în biblioteconomie, ca şi 
în lume în general, totul este relativ, 


totul urmează a fi evaluat în funcţie 
de coordonatele spaţio-temporale în 
continuă schimbare, atunci centralis- 
mul, sistemul de indicaţii, precepte şi 
orientări „de sus” nu mai are sorţi de 
izbândă. Structurile socio-economice 
trebuie să treacă la autodirijare, inter- 
acţionând cu mediul şi adaptându-se 
la el sau influenţându-l. Intelegerea 
acestui adevăr ne-a făcut să apelăm 
la ideile cibernetice. De fapt, în acel 
moment am descoperit cibernetica. 
Până atunci, această disciplină se 
asocia pentru noi cu tehnica şi mate- 
matica, dar mai mult cu ordinatoare 
şi cu roboţi, imagine ce se datora 
interpretărilor din literatura sovietică, 
aproape singura accesibilă pe atunci, 
excepţie făcând doar câteva texte 
de Norbert Wiener, două traduse în 
limba rusă şi trei în engleză. Graţie 
revistei Academica, însă, care a pu- 
blicat un ciclu de texte de şi despre 
Ştefan Odobleja, am aflat cine este 
părintele adevărat al ciberneticii şi că 
aceasta înseamnă, de fapt, studierea 
legităţilor şi mecanismelor de funcţio- 
nare şi autoreglare a organismelor vii, 
în perspectiva aplicării lor în câmpul 
structurilor sociale. Ideile de bază 
ale doctrinei odoblejene, plus câteva 
legităţi importante descoperite de W. 
Aeshby şi A. Bery (referitor la temelia 
informaţională a managementului), K. 
Shanon şi R. Harttly (privind calcula- 
rea în biţi a limitelor informaţionale în 
care poate funcţiona o substructură), 
Şt. Byr (principiul completării exteri- 
oare) ş. a. au fost luate ca platformă 
pentru noua concepţie a BNRM, aşa 
încât conceptul de BN se constituia, 
atunci, într-un model cibernetic. Stu- 
diul despre această viziune, pe care 
am avut onoarea să-l scriu la câţiva 
ani după demararea reformei, a fost 
pus în discuţie, în versiune engleză, 
în cadrul unei mese rotunde la Wa- 
shington şi apoi publicat pe web-site- 
ul Ala. Hermina Anghelescu, cunos- 
cutul biblioteconomist român care s-a 
stabilit în SUA, îmi povestea, în timpul 
vizitei sale la Chişinău, că studiul 
despre modelul cibernetic a fost, în 
contextul pragmatismului american, 

o adevărată provocare şi că, în atmo- 
sfera interesului general suscitat de 
lucrare, apărea temerea că un astfel 
de concept poate fi realizat pe deplin 
doar de o echipă de oameni ideali. 
Şi totuşi, zicea dânsa, conceptul era 
atractiv tocmai prin faptul că prezenta 
un ideal, o motivaţie superioară. 

In sfârşit, o a treia experienţă 
spiritual-cognitivă care mi-a marcat 
puternic mentalitatea şi a avut, dim- 
preună cu cele două amintite mai sus, 
un impact decisiv asupra felului meu 
de a gândi lucrurile în bibliologie şi 
nu numai, a fost desluşirea teoretică 
a noţiunii de reformă şi a fazelor unui 
act reformator, în special ale reformei 
bibliotecare în Moldova. Nu ştiu exact 
de ce natură a fost impulsul ce m-a fă- 
cut să apelez, atunci, la înţelepciunea 
biblică şi, mai ales, la actul reformator 
al lui Hristos. Insă revelaţiile ce le-am 
avut au fost cu adevărat fascinante şi 
remodelatoare, lăsându-mi pentru tot 
restul vieţii convingerea că procesul 
de cunoaştere, şi mai ales rezultate- 
le acestuia, nu vor valora prea mult 
dacă nu au fost trecute printr-o di- 
mensionare creştină sau, în sens mai 
larg, dacă nu au fost alimentate de un 
sentiment de credinţă şi de adevăr. 

Toate acestea, fie într-o expre- 
sie scriptică, fie într-o formă sublimi- 
nară sau prezente doar în exerciţiile 
mintale atunci când se elabora con- 
ceptul-modelul cibernetic de BN, au 
prefigurat formula ideatică a acestuia, 
iar apoi şi-au găsit o reflectare mai 
largă şi mai inteligibilă în documen- 
tele reglementatoare pe baza cărora 
noua concepţie a fost pusă în aplica- 
re. În linii mari, organigrama de atunci 
(şi, într-o mare măsură, cea de astăzi) 
prevedea câte un bloc funcţional pen- 
tru fiecare din cele patru determinante 
istoriceşte constituite ale conceptului 
de BN. In plus, fiindcă orice model- 
concept cibernetic presupune ca el 
să fie abordat ca un organism, iar 
organismul, precum se ştie, se află 
în stare optimă şi poate să se autore- 
gleze doar atunci când toate funcţiile 
sale vitale se află în exerciţiu, am 
elaborat un detaliat desfăşurător de 


subfuncţii pentru fiecare dintre cele 
patru blocuri funcţionale, care a stat la 
baza structurii programului de activi- 
tate al BNRM (şi se află până astăzi), 
aşa încât pentru fiecare subfunctie 
să fie programate şi îndeplinite cel 
puţin câteva lucrări/activităţi. Desfă- 
şurătorul acela a fost oferit, în cadrul 
primei ediţii a Seminarului Naţional 
al directorilor de biblioteci şi colegilor 
noştri din teritoriu. Şi cum structura 
centrelor biblioteconomice teritori- 
ale era similară cu cea a BN, la fel 
stând lucrurile şi în ceea ce priveşte 
structura programelor de activitate 
şi tipologia activităţilor, BNRM era 
concepută şi era de facto o inimă a 
rețelei naţionale de biblioteci, fiecare 
departament al BN avându-şi, în mod 
obligatoriu, impactul său în teritoriu 
(prin serviciile corespondente). Cri- 
za economică a afectat mult noua 
structură (este suficient să amintesc 
aici de reducerea personalului BN cu 
72 de unităţi) aşa încât se va căuta, 
iminent, momentul pentru o a doua 
respiraţie. 

Conceptul nou nu se aplica pe 
un loc gol, ci într-o structură deja exis- 
tentă, fiind vorba nu de instruire ci de 
reorganizare, lucru care a făcut dificil 
procesul de implementare. Pe de o 
parte, trebuia să păstrăm ceea ce am 
moştenit mai bun de la generaţiile de 
bibliotecari care au muncit în această 
instituţie până la noi, pe de alta — să 
aducem partea de noutate necesară 
pentru a fi în pas cu timpul şi a pro- 
duce schimbarea întregului SNB. In 
biblioteconomia europeană (tonul 
dându-l, desigur, Dominique Lahary) 
s-a conturat orientarea de a proceda, 
în asemenea situaţii, la o analiză ma- 
nagerială în baza celor „cinci piloni” 
pe care se ţine o bibliotecă modernă: 
colecţiile, timpul, locul, instituţia (poli- 
tica instituţională) şi normele — lucru 
pe care l-am făcut şi noi, rezultatele 
lui găsindu-şi reflectare într-un şir de 
documente care alcătuiesc cadrul de 
reglementare al instituţiei. 

Sigur că cel mai greu de solu- 
ţionat au fost şi rămân problemele 
legate de colecţii. Ceea ce am 

moştenit mai rău în acest sens a 
fost structurarea colecţiilor pe crite- 
riul lingvistic, fapt care transformă, 
deseori biblioteca într-un ostatic al 
politicului şi al politizării, iar pe de altă 
parte, le creează mari incomodităţi 
beneficiarilor, nevoiţi să apeleze la 
mai multe servicii pentru a-şi întocmi 
o bibliografie deplină asupra temei 
sau domeniului de cercetate. Orien- 
tarea spre organizarea domenială a 
fondurilor urmăreşte scopul depăşirii 
acestei situaţii. Apoi, a fost necesar 
să reformulăm politica de achiziţii în 
condiţiile limitelor financiare în care 
am fost puşi în anii de tranziţie, având 
mereu în memorie parabola aceea a 
lui Lahary, care ne spune că trebuie 
să transformăm biblioteca într-o 
fereastră deschisă spre oceanul 
informaţional, dar să nu uităm că 
oceanul nu poate să încapă într-un 
pahar. Convingerea noastră este că, 
în această situaţie, la baza politicii de 
achiziţii ar putea fi pusă nu mai puţin 
plastica parabolă a lui Constantin 
Noica în care se spune că oceanul 
este mai mic decât izvorul, deoarece 
oceanul este limitat, iar izvorul este 
infinit, pentru că el curge încontinuu. 
Este indicat, deci, ca, în condiţiile de 
criză, şi nu numai (pentru că resur- 
sele financiare sunt limitate chiar şi 
în cele mai bogate ţări), biblioteca 
să ofere acces la surse de informaţie 
iar nu să risipească mijloacele pe 
acumularea / stocarea de informaţii. 
De aceea ne preocupă în special, la 
acest capitol, ceea ce ţine de DL şi 
de memoria Moldovei. 


CERCETARE ŞI DEZVOLTARE. 
CIRCUITUL DE IDEI 


În celebrul său tratat de istorie 
a comunităţii umane, William McNeill 
ne demonstrează că, de-a lungul se- 
colelor şi mileniilor, la baza progresu- 
lui a stat întotdeauna circulaţia ideilor 
şi că efortul principal a fost îndreptat 
nu atât spre a produce mereu idei 
noi, pentru că, vorba lui Eminescu, 
„toate-s vechi şi nouă toate”, ci spre 
a crea noi mijloace tehnologice de 


propulsare şi asigurare a vitezei de 
circulaţie a ideilor existente. Tehno- 
logia genială de circulaţie a fost şi 
rămâne scrierea, alfabetul, după care 
vin mijloacele de comunicaţie, fiecare 
din ele producând, în momentul apa- 
riţiei, câte un val, câte o „explozie” 
tehnologică (calul, vaporul, trenul şi 
automobilul, telefonul şi telegraful, ra- 
dioTV-ul, avionul, INTERNET-ul). Cât 
priveşte noua concepţie a BNRM, ea 
prevede ca această instituţie să fie, 
pe de o parte, o sursă generatoare de 
idei biblioteconomice şi bibliologice în 
general, în special prin activităţile de 
cercetare şi dezvoltare, iar pe de alta 
— un centru motrice care să întreţină 
circulaţia ideilor biblioteconomice 
în teritoriul ţării. Am început, acum 
câţiva ani, implementarea aşa-zisului 
regim inovaţional în instituţie, care 
prevede, în pofida marilor dificultăţi 
financiare cu care ne confruntăm, 
remunerarea cu titlu de onorar a 
salariaţilor care furnizează sau im- 
plementează idei noi şi eficiente în 
activităţile BN. 

Pentru a ne achita de această 
sarcină complexă, am încercat mai 
multe mijloace şi formule, o mare 
parte din care au prins şi se bucură 
de audienţă în comunitatea bibliote- 
cară (revista „Magazin bibliologic”, 
Buletinul bibliologic” şi simpozioanele 
„Anul bibliologic” şi „Valori bibliofile”, 
„Seminarul Naţional al directorilor de 
biblioteci” ş. a.) 

Prin studiu şi cercetare, am 
acumulat şi am produs o sumă de 
idei ştiinţifice care au jucat şi vor 
juca în continuare un rol important în 
dezvoltarea domeniului, prefigurând 
orientările vectoriale ale evoluţiei 
lui. Inceputul l-a marcat, se pare, 
regândirea statutului funcţional al in- 
stitutului de bibliotecă. Formularea a 
patru funcţii de bază (în loc de 11-12 
câte figurau până atunci în literatura 
de specialitate) rămâne o realizare 
unicală pe plan european, importanţa 
ideii rezidând, desigur, nu în numărul 
de funcţii ca atare, ci în deducerea 
lor din determinantele istoriceşte 
constituite ale conceptului de biblio- 

tecă, în general, şi de BN, în special. 
Abordarea multidisciplinară a unor 
teme, probleme şi concepte, infuzia 
în biblioteconomie a unor idei ciber- 
netice, epistemologice, matematice, 
psihologice, sociologice i-au conferit 
domeniului nostru profunzime, pros- 
peţime şi originalitate şi au condus la 
rezultate demne de remarcat. 

Din chiar debutul reformei, ne- 
am pus drept scop desfăşurarea unor 
activităţi de cercetare ştiinţifică care 
să acopere toate disciplinele ciclului 
bibliologic (s-au efectuat studii şi cer- 
cetări şi s-au realizat diferite genuri 
de publicaţii ce ţin de istoria scrisului 
şi cărţii, istoria bibliotecilor, bibliogra- 
fonomie, biblioteconomie, bibliopsi- 
hologie, bibliofilie, ex-libris şi grafica 
de carte, bibliometrie, bibliotehnică 
ş. a.) şi, nu în ultimul rând, tematica 
legată de cei „ cinci piloni” ai institutu- 
lui de bibliotecă (colecţiile — cele mai 
importante rezultate ale activităţilor 
noastre de investigare, documentare 
şi elaborare în acest sens sunt vol. 3 al 
catalogului general „Cartea Moldovei” 
şi programul naţional de salvgardare 
a patrimoniului imprimat; locul — este 
acumulat un volum considerabil de 
informaţii referitoare la evoluţia bibli- 
oarhitecturii din cele mai vechi timpuri 
până în prezent; timpul — aş remarca, 
în primul rând, desluşirile de ordin 
istorico-filozofic la tema „Categoria 
de Ordine şi institutul de bibliotecă”, 
ceea ce ne-a permis să înţelegem 
altfel esenţa biblioteconomiei şi, 
printre altele, să descifrăm motivele 
subiacente ale asociaţiei borgesiene 
referitoare la bibliotecă şi paradis; 
instituţia — la modelul cibernetic s-au 
adăugat idei importante ce ţin de or- 
dinea şi resursele manageriale şi de 
politica instituţională; normele - am 
încercat să abordăm acest „pilon” prin 
prisma categoriilor de limită, potențiali- 
zare şi actualizare şi să reinterpretăm 
noţiunile de standard şi standardizare 
din punctul de vedere al sociologiei, 
deontologiei şi al cooperării, având în 
atenţie de asemenea tema corelaţiei 
dintre fiinţă şi măsurătorile de perfor- 
manţă). 


O preocupare permanentă a 
noastră în deceniul de referinţă şi în 
continuare a fost şi rămâne filozofia 
biblioteconomiei. Sintagma aceasta 
a fost folosită şi de alţii. Este bine 
cunoscută, de pildă, monografia 
„Filozofia biblioteconomiei în SUA”, 
ajunsă şi la noi, în versiune ruseas- 
că. Dar după ce o citeşti, constaţi că, 
de fapt, după conţinutul său, ea nu 
este altceva decât un fel de biblio- 
teconomie generală. Filozofia, însă, 
nu are nimic în comun cu teoria şi cu 
teoretizarea. Pe când teoria, ştiinţa 
în general, abordează lucrurile din 
afară, dinspre natură şi univers spre 
interiorul uman, filozofia, dimpotrivă, 
interpretează lucrurile pornind din 
interiorul fiinţei umane. Întrebările 
la care ar căuta nişte răspunsuri 
filozofia biblioteconomiei ar fi, de 
pildă : când, cum şi ce s-a întâm- 
plat în interiorul omului, în fiinţa lui 
atunci când a început să scrie? Ce 
se întâmplă acolo, în interiorul fiinţei, 
în timpul actului lecturii? Ce impact 
are asupra fiinţei biblioarhitectura? 
Materialul acumulat până acum ne 
demonstrează că majoritatea cate- 
goriilor filozofice (timp, spaţiu, ordi- 
ne, existență, memorie, cunoaştere 
şi adevăr, libertate, fericire, limbă şi 
limbaj etc.) se regăsesc în câmpul 
bibliologiei şi al biblioteconomiei şi, 
sistematizate şi interpretate adecvat, 
s-ar constitui într-o disciplină aparte 
care, pe de o parte, ar oferi nişte 
baze şi principii unificatoare pentru 
ramurile ciclului bibliologic (aşa cum 
este teoria relativităţii în ştiinţele 
naturii), pe de alta — ne-ar învăţa 
cum să procedăm cu înţelepciune 
în diferite situaţii biblioteconomice 
şi să interpretăm corect şi în adevăr 
fenomenologia domeniului nostru, 
ceea ce ne-ar permite să facem 
alegerea unor soluţii oportune şi să 
luăm decizii cumpănite. Desluşirile 
făcute până acum ne sugerează 
că multe aspecte ale bibliologiei 
şi ale biblioteconomiei vor trebui 
regândite şi reaşezate. In lumina 
interpretărilor heideggeriene asu- 
pra categoriilor de loc şi fiinţă, de 

exemplu, cu totul altfel trebuie să 
fie concepută arhitectura clădirilor 
de bibliotecă (în Europa există deja 
modele remarcabile de abordare 
filozofică a acestui aspect, cum ar fi 
proiectul de reconstrucţie a bibliotecii 
din Alexandria, noul edificiu al BNF, 
proiectul bibliotecii municipale din 
Viena şi, mai ales, proiectul noului 
edificiu al bibliotecii naţionale din 
Riga, cel mai valoros până în acest 
moment, dovada făcând-o şi decizia 
UNESCO de a finanța realizarea 
lui). În domeniul teoriei lecturii, se 
va produce, iminent, o schimbare de 
optică atunci când se vor valorifica 
interpretările lui Kierkegaard (lectura 
ca reamintire, în opoziţie cu linia de 
interpretare Platon-Bergson, con- 
form căreia actul de lectură este o 
amintire; apoi — legea contrastului în 
ceea ce priveşte crearea atmosferei 
necesare pentru diferite feluri de 
lectură-reamintire, lege de care va 
trebui să se ţină cont şi în biblioarhi- 
tectură) şi când aceasta va fi privită, 
abordată prin prisma interpretărilor 
filozofice (cele ale lui Heidegger în 
primul rând), ale Fiinţei. 

O bună parte din aceste idei îşi 
vor găsi aplicarea în cadrul preconi- 
zatei cercetări sociologice „Timpul şi 
spaţiul lecturii în Moldova”, programul 
căreia urmează a fi elaborat până la 
sfârşitul acestui an. 

In fine, pentru că e vorba despre 
circulaţia ideilor, aş încerca să pro- 
pun aici o scurtă listă a unor idei de 
anvergură, unele produse în cadrul 
BNRM, dar duse la bună împlinire, 
în virtutea mai multor circumstanţe, 
în alte instituţii, majoritatea covârşi- 
toare constituind-o, însă, acelea care 
au fost produse şi realizate în cadrul 
bibliotecii noastre : 

1. Statutul funcţional al insti- 
tutului de bibliotecă dedus din de- 
terminantele conceptului istoriceşte 
constituit al acesteia 

2. Fundamentarea teoretică a 
reformei bibliotecare 

3. Modelul cibernetic în mana- 
gementul de bibliotecă 

4. Asociaţia bibliotecarilor 


5. CBN 

6. Programul Naţional „Memoria 
Moldovei” 

7. Salonul Naţional de Carte 

8. Şcoala de Biblioteconomie 
din Moldova 

9. Centrul tehnic de conservare 
şi restaurare 

10. Biblioteca de Drept 

11. Filozofia biblioteconomiei 

12. Noile criterii valorice de eva- 
luare în cadrul topului bibliotecarilor 

13. Concursul naţional pentru 
cele mai bune lucrări în bibliologie 

14. Prima revistă de specialitate 
de la noi — „Magazin bibliologic” 

15. Gazeta bibliotecarului 

16. Prima variantă a legii bibli- 
otecilor 

17. Polipticul cultural-istoric şi 
ştiinţific „Basarabenii în lume” 

18. Ateneul „Moldova” 

19. Simpozioanele „Anul biblio- 
logic” şi „Valori bibliofile” 

20. Arta activităţii expoziţionale 

21. Cafeneaua filozofică 

22. TQM în bibliotecă 

23. Onorariu pentru lansarea 
şi implementarea de idei biblioteco- 
nomice 

24. Clubul biblioteconomiştilor... 

Şi lista nu este nici pe departe în- 

cheiată. 

